
Mulţumiri 


Aici, în tărâmul dragonilor s-a născut sub 
forma unui sinopsis incomplet de zece pagini, 
pe care l-am arătat ultimului producător întâlnit 
în timpul unei călătorii interminabile la 
Hollywood. Acesta m-a ajutat să dau formă 
manuscrisului în următoarele câteva luni şi, în 
noiembrie 2004, mi-a sugerat să îl trimit 
diferitor editori. Cartea pe care o ţineţi acum în 
mâini nu ar fi existat fără încurajările lui Marc 
Rosen şi fără ajutorul lui David Heyman. 

Echipa mea de acasă, de la Coppervale 
Studio, Jeremy, Lon şi Mary, mi-a acordat un 
ajutor inestimabil în crearea fundăturilor, a 
planurilor şi a comentariilor, oferindu-mi în 
acelaşi timp şi un sprijin moral şi chiar medical 
în perioada în care am lucrat la ilustraţii. Se 
pricep cu toţii la ceea ce fac, mai bine decât şi- 
ar putea închipui. 

Craig Emanuel, avocatul meu neclintit ca o 
stâncă, m-a predat lui Ellen, Julie şi Lindsay, 
managerii mei de la Gotham Group, care au 
priceput povestea într-o secundă, au vândut-o 
aproape la fel de repede, dar le-a luat mult mai 
mult timp să mă susţină pe când o terminam de 
scris. 


Redactorii mei de la Simon Schuster, David şi 
Alexandra, mi-au arătat la ce sunt buni 
redactorii, făcându-mă să par mai bun şi mai 
deştept decât sunt în realitate. Directorul meu 
artistic, Lizzy, mi-a reamintit cât de distractivă 
poate fi o colaborare şi a făcut ca această carte 
să arate minunat. lar editorul meu, Rick, a făcut 
ca negocierile unui contract să semene mai 
degrabă cu o reuniune de familie. 

Kai Meyer care, fiind un fan al benzilor mele 
desenate, m-a întrebat primul dacă mi-ar plăcea 
să scriu ceva în proză, împreună cu colegii lui, 
Frank, Hannes şi Sara, sunt motivul pentru care 
am avut experienţa şi încrederea de a scrie 
această carte. Mama, Sharon, şi soţia mea, 
Cindy, sunt cele care mi-au oferit sprijin, 
înţelegere şi compasiune când am decis să 
realizez şi ilustrațiile cărţii. 

În final, trebuie să mulţumesc celei mai 
ciudate asocieri de persoane la care mă pot 
gândi, fiicei mele Sophie şi prietenului meu 
Dave Sim, primeia pentru desene şi celui de-al 
doilea pentru eseuri vechi de douăzeci de ani 
care mi-au amintit că îmi place ceea ce fac. Vă 
sunt recunoscător şi vă mulţumesc sincer. 


Prolog 


Un sunet distinct de oțel frecat încetişor pe 
piatră, urmat de un soi staniu de țopăieli şi de 


picioare târşâite, îi dădu veste de sosirea 
vizitatorilor săi. 

Ropotul de pe alee crescu în intensitate şi îşi 
dădu seama deodată că nu era vorba de 
Zgomotul paşilor, ci mai degrabă de o larmă 
provocată de gheare care se frecau una de 
cealaltă cu nerăbdare. Işi puse deoparte stiloul 
şi caietul de notițe şi se rezemă de spătarul 
scaunului. Nu avea cum să mai nege. Venise 
timpul. 

Lumina cernută şi chihlimbarie a după-amiezii 
britanice se strecură prin sticla murdară a uşii, 
în timp ce aceasta se deschidea încet către 
birou. 

Işi umplu din nou pipa cu amestecul său 
special de tutun şi scorţişoară şi observă în 
treacăt că norii începeau să se adune la orizont. 

Venea furtuna. 

Nu mai contează, gândi el cu o oarecare 
satisfacţie. Spusese lucrurile care trebuiau 
spuse persoanei care trebuia să le audă. Işi 
făcuse datoria apărând ceea ce era de apărat şi 
trecând misiunea asta către alții, care aveau să 
se achite de ea bine şi cu înțelepciune. 

Nu-i puteai cere unui savant bătrân să 
realizeze mai mult într-o viaţă de om. 

Silueta din pragul uşii îi făcu semn şi zări cu 
coada ochiului otelul teribil de ascuţit, care se 
curba până într-un punct, când brațul 
vizitatorului său se ridică şi căzu iar pe lângă 


corp. Clinchetele de pe alee se întetiră. 

— Salutare, profesore! zise figura întunecată. 
Aş putea avea o vorbă cu tine? 

— Nu mai e aici, zise profesorul aprinzându-şi 
pipa şi trăgând adânc în piept fumul aromat. Ai 
ajuns prea târziu. 

Vizitatorul îl fixă cu privirea pentru un moment 
şi-şi dădu seama că profesorul spunea adevărul. 

— Imi pare foarte rău să aud asta, zise el. Şi 
nu-ți va prinde prea bine. 

Profesorul ridică din umeri. 

— Ceea ce mi se întâmplă mie nu mai are 
importanță. Tu poți să-mi iei viața, dar eu unul 
ştiu că am apărat un întreg imperiu 
împiedicându-te să ajungi la el şi, la urma 
urmei, care contează oare mai mult? 

vizitatorul gesticulă din nou, iar bocănelile de 
afară  lăsară locul  mâărâăielilor şi  urletelor 
animalice. 

Un iureş de corpuri invadă biroul mic în doar 
câteva secunde şi il umplu cu otel străvechi, cu 
durere şi cu sânge. 

Când zgomotele se potoliră din nou, vizitatorii 
lăsară biroul aşa cum îl găsiseră, cu o singură 
excepție. 

Mai erau câteva ore până când primele 
picături de ploaie ale furtunii ce se apropia 
aveau să se spargă de caldarâm, dar profesorul 
nu le va mai vedea căzând. 


PARTEA ÎNTÂI 
IMAGINARIUM GEOGRAFICA 


— E un om foarte straniu afară, zise Jack. 


Capitolul Întâi 
Incepe Aventura 


Scrisoarea gălbuie și subțire ar fi putut fi la fel 
de bine băgată într-o sticlă şi aruncată în ocean 
decât să fie trimisă cu poşta, pentru că, în 
momentul în care o primi John, profesorul deja 
murise. John scoase foaia de hârtie din buzunar, 
probabil pentru a suta oară. 


Dragul meu John, 

Te rog să te grăbeşti către Londra. Sunt multe 
lucruri, mi-e teamă că prea multe, pe care ar fi 
trebuit să ti le explic mai din vreme. Mă rog 
doar ca această scrisoare să te găsească într-o 
stare care să îți permită să călătoreşti şi că nu- 
mi vei purta pică pentru tot ceea ce va urma. 
Nu ştiu dacă eşti pregătit, dar asta e propria 
mea povară. Cred însă că eşti capabil şi poate 
asta e de ajuns. Sper să fie aşa. 

Profesor Sigurdsson 


Scrisoarea fusese datată cu o săptămână mai 
devreme, pe 9 martie 1917, şi îl găsise cu doar 
o zi mai înainte, la spitalul din Great Haywood. 
John telegrafiase un răspuns mentorului său, 
ceruse o permisie temporară, trimisese un 
bileţel proaspetei sale soţii cu care locuia de 
mai puţin de un an în casa lor din Oxford, 
explicându-i că avea să lipsească preţ de câteva 


zile, şi apoi se pregătise de plecarea imediată 
către Londra. 

Poştaşul care adusese telegrama descoperise 
că se petrecuse o crimă şi anunţase poliţia. John 
ştiu fără să mai întrebe că ofiţerul care aştepta 
pe peronul din Londra era acolo pentru a vorbi 
cu el şi ştia şi care era motivul. 

Trenul de la Staffordshire avea întârziere, dar 
asta nu era ceva neaşteptat şi nici măcar nu 
mai reprezenta un neajuns. Era doar una dintre 
erodările normalităţii care însoțeau o stare 
permanentă de război. 

John era în permisie de la batalionul al doilea 
de câteva luni, încă de dinainte de sărbători. 
Doctorii îi spuseseră că are pirexie sau „febra 
tranşeelor”, aşa cum o numeau soldaţii. Mai 
exact, corpul său se săturase de război şi îşi 
manifesta protestul printr-o stare generală de 
slăbiciune şi prin febră constantă. 

În tren, John adormi aproape imediat, iar febra 
i se topi într-un vis despre un munte de foc ce 
împrăştia cenuşă fierbinte şi lavă în tranşeele 
de pe câmpiile Franţei, arzându-i camarazii care 
se opuneau ofensivei germane. John privea 
îngrozit cum cei care părăseau tranşeele erau 
seceraţi de focul armelor duşmane. Cei care 
rămâneau, ghemuiţi de frică, erau înghiţiţi de 
focul lichid, fiii Angliei devenind copii ai 
Pompeiului, murind în flăcări şi în fum... 

Se trezi la auzul şuieratului ascuţit al trenului 


care anunţa că ajunsese în gara din Londra. Era 
îmbujorat şi transpirat şi, în ochii ofițerului ce-l 
aştepta, arăta întocmai de parc-ar fi fost 
complice la uciderea bărbatului pe care venise 
să îl vadă. John îşi şterse fruntea cu o batistă, îşi 
luă raniţa de pe raftul cu bagaje, şi-o puse în 
spinare şi cobori din tren. 

Sosirea lui, urmată de părăsirea gării în 
compania poliţistului, fu observată de nu mai 
puţin de patru indivizi care se amestecau 
discret prin mulţime, schimbându-şi locurile 
între trenuri şi peron. Trei dintre ei purtau 
mantii şi mergeau destul de ciudat, din cauza 
încheieturilor inverse de la picioare, care îi 
făceau să păşească de parcă ar fi fost câini 
ridicaţi în două labe. 

Exact ca şi cum ar fi fost câini. 

Siluetele stranii se  făcură nevăzute în 
mulţime, grăbindu-se să raporteze stăpânului 
lor ceea ce observaseră. Al patrulea, care 
stătuse lângă John în tren, se strecură afară din 
gară şi o coti pe aceeaşi stradă pe care polițistul 
şi tânărul soldat din Staffordshire o apucaseră 
cu doar câteva minute mai înainte. 


— Vreau doar să spun că există moduri mai 
bune de a petrece o seară decât să investighezi 
o crimă, zise inspectorul care răspundea de caz, 
un tip corpolent şi binevoitor numit Clowes. Pot 
să pun pariu că ucigaşul, indiferent cine ar fi el, 


nu e pe afară, hoinărind printr-un asemenea 
noroi. Nu, e acasă de-acum, fericit că şi-a 
terminat treaba pe ziua de azi, încălzindu-şi 
picioarele în faţa şemineului şi sorbind dintr-un 
păhărel de brandy, în timp ce eu trebuie să mă 
aflu aici, pe punctul de a răci zdravăn... 

Clowes se opri din lamentări şi gesticulă a 
scuză. 

— Nu că a vorbi cu voi e chiar aşa de rău. E 
vorba de circumstanţe. 

Lui John îi trebuiră câteva momente ca să-şi 
dea seama că nu era singurul interogat în seara 
aceea cu privire la moartea profesorului. Pentru 
prima dată îi observă şi pe ceilalţi doi străini, 
tremurând şi dând din cap la întrebările poliţiei, 
întrebându-se cum de-au ajuns în locul acela 
îngrozitor. 

Făcură cunoştinţă şi dădură mâna. Cel mai 
tânăr dintre ei, pe nume Jack, era blond şi foarte 
agitat; cel mai în vârstă, Charles, avea ochelari 
şi părea eficient. Răspundea la întrebările 
poliţistului cu uşurinţa cu care-i vorbeşti 
funcţionarului ce îţi deschide un cont la bancă. 

— Da, am ajuns la Londra exact la patru 
patruzeci. Nu, nu m-am abătut de la program. 
Da, mi-am dat seama imediat că e mort. 

— Şi care era motivul vizitei dumneavoastră? 
întrebă Clowes. 

— Trebuia să aduc un manuscris, zise Charles. 
Sunt angajat ca redactor la Oxford University 


Press, iar profesorul Sigurdsson trebuia să facă 
nişte note pe marginea unei publicaţii. 

— Chiar aşa? sări Jack. Şi eu tocmai am fost 
admis acolo. 

— Bravo ţie, Jack, zise Charles. 

— Mulţumesc, îi răspunse acesta. 

— Deci, băiete, zise Clowes, numele tău e 
Jack, nu-i aşa? 

— Da, domnule, încuviinţă Jack. 

— A, dar nu eşti Jack ăia din Whitechapel!, nu-i 
aşa? întrebă Clowes. 

— Nu, răspunse Jack, înainte să-şi dea seama 
că inspectorul glumea. Din Oxford. 

— Doi dintre voi sunteţi la Oxford. Măi să fie, 
zise Clowes. Asta-i o coincidenţă interesantă. 

— Nu e o coincidenţă, îl contrazise Charles. 
Asocierea selectivă e un privilegiu, nu un drept. 

— Eu unul sunt de la Cambridge, zise Clowes. 

— Oh, ah, îmi pare rău, mormăi Charles?. 

— Dar n-am fost niciodată la universitate, nu- 
ţi face griji, hohoti Clowes câtre John, 
acoperindu-şi gura cu mâna. Părea atât de jenat 
de parcă l-aş fi văzut în chiloţi, nu-i aşa? 
Apropo, tu... ăăă... John, de unde eşti? 


1 jack Spintecătorul, criminal în serie a cărui adevărată identitate a 
rămas necunoscută până în ziua de azi. Victimele, prostituate din 
cartierul londonez Whitechapel, au fost omorâte în cea de-a doua 
jumătate a anului 1888. Porecla de „Jack Spintecătorul” i s-a atribuit 
după semnătura unei cărţi poştale primită de Agenţia Centrală de Ştiri 
(n. tr.). 

2 Între universităţile Oxford şi Cambridge, cele mai importante din 
Marea Britanie, există o rivalitate foarte cunoscută (n. tr.). 


— Din Birmingham, deşi momentan sunt 
încartiruit la spitalul din Great Haywood. 

Asta nu era tocmai corect, dar John se gândise 
că, dacă s-ar fi dovedit că toţi trei erau din 
Oxford, acest lucru n-avea cum să le facă seara 
mai uşoară, nici lor şi nici poliţiei. 

Există un anumit fel de camaraderie care se 
naşte din experienţa comună a războiului, în 
special printre tinerii care împart aceleaşi 
tranşee preţ de două săptămâni. Să te nimereşti 
laolaltă cu nişte necunoscuţi cu care aveai 
foarte puţine în comun şi de care erai legat doar 
printr-o crimă era însă o cu totul altfel de 
experienţă. 

— Nu l-am întâlnit niciodată, zise Jack despre 
relaţia sa cu defunctul. De fapt, abia ce 
ajunsesem la Londra, pentru a aduce nişte acte 
de la un client din Kent. 

Inspectorul clipi o dată şi apoi încă o dată, 
întorcându-se către Charles. 

— Mi-e teamă că nici povestea mea nu e prea 
diferită de a lui, zise Charles, potrivindu-şi 
ochelarii. Venisem aici cu treburi de la 
universitate. 

— Înseamnă că mai rămâi doar tu, John, spuse 
Clowes. Presupun că nici tu nu-l cunoşteai. 

— Ba da, răspunse John, îl ştiam destul de 
bine. Era tutorele meu. 

— Serios? făcu Clowes. În ce materie? 

— Limbi vechi, în principal, zise John. Asta în 


mare, dar mai studiam şi mitologia, etimologia, 
istoria şi culturile preistorice. Deşi, adăugă el, 
trebuie să spun că în realitate nu eram un 
student tocmai sârguincios. 

— Aha, murmură Clowes. De ce? Nu era un 
profesor prea bun? 

— Era un profesor excelent, zise John. Dar 
preotul care a ajutat-o pe mama să mă crească 
de când a murit tatăl meu şi care mi-a plătit cea 
mai mare parte a studiilor crede că genul 
acesta de învăţătură nu este... ăăă... foarte 
practică. 

— Inţeleg, spuse Clowes, măzgălind ceva în 
carneţel cu o bucată boantă de grafit. Dar ce 
anume e „practic”? 

— Băncile, răspunse John. Comerţul. Chestii 
de-astea. 

— Pff, pufni Clowes. Şi nu eşti de acord? 

John nu îi răspunse, preferând să ridice din 
umeri ca şi cum ar fi zis „ce pot să fac?”. 

— Bine, zise Clowes. Cred că am terminat. 
Dar, cum pari să fii cel mai apropiat de 
Sigurdsson, care nu avea familie, n-ai vrea să 
arunci o privire la locul faptei? Poate că vei 
vedea ceva care nu e la locul lui, ceva ce noi n- 
am putea observa. 

— Desigur, răspunse John. 

Jack şi Charles aşteptară cu un alt poliţist în 
hol, în timp ce John şi inspectorul intrară în 
bibliotecă. John observă mai întâi mirosul - piele 


arsă, amestecată cu miasma combinației de 
tutun şi scorţişoară pe care o fuma doar 
profesorul -, apoi observă dezastrul din cameră. 

Cărţile erau aruncate peste tot, iar tăblia din 
spatele rafturilor fusese sfărâmată în bucățele. 
Nu mai rămăsese nicio mobilă întreagă. Câteva 
cărţi fuseseră aruncate în şemineu ca să ardă, 
însă, contrar intenţiei, rămăseseră aproape 
întregi. 

— Din cauza legăturii volumelor, zise Clowes. 
Piele cu clame de metal. Sunt groase şi rețin 
umezeala. Au făcut o putoare ca a dracului şi un 
fum negru ca barba lui. Asta a atras atenţia 
poştaşului când a văzut că nu-i răspunde nimeni 
la uşă. 

John se uită prin cameră, zăbovind cu privirea 
pe o pată întunecată şi ovală de pe covor, lângă 
biroul la care lucra profesorul. 

— Da, zise Clowes. Aici l-au găsit. A sângerat 
destul de tare - n-a suferit, băiete. 

john credea că asta era o minciună, dar 
aprecie în sinea sa delicateţea poliţistului. 

— N-aş putea să vă spun dacă lipseşte ceva, 
domnule inspector. Se pare că tot ceea ce n-a 
fost făcut bucățele sau ars... ăăă... nu merită 
luat în seamă. Cărţile au o oarecare valoare, dar 
numai pentru persoane ca mine - şi oricum nu e 
nimic în această încăpere pentru care să merite 
să ucizi. 

Clowes oftă. 


— De asta ne era frică. Bine, concluzionă el, 
închizându-şi carnetul de notițe cu un pocnet. Îți 
mulţumesc pentru timpul petrecut cu noi şi 
pentru cooperarea de care ai dat dovadă. Şi îmi 
pare rău de pierderea suferită. 

— Mulţumesc, zise John. Se întoarse să plece, 
dar se opri. Inspectore? Aş putea totuşi să vă 
întreb cum anume a fost omorât profesorul? 

— Asta e o altă ciudăţenie, răspunse Clowes. 
A fost înjunghiat, nu încape niciun dubiu. Dar 
vârful armei s-a rupt într-o coastă, aşa încât am 
putut să-l analizăm cu atenţie. Din câte ne dăm 
seama, a fost ucis cu o suliță romană. O suliță 
romană într-o formă şi cu o compoziţie a fierului 
care nu a mai fost turnată de mai bine de o mie 
de ani. 

Burniţa cenuşie a serii lăsă locul unei nopţi 
britanice cu adevărat mizerabile, iar treburile 
legate de investigarea crimei îi reţinuseră pe cei 
trei noi tovarăşi mult după ce până şi cele mai 
târzii trenuri părăsiseră gara. 

— Ştiu un club la doar câteva străzi distanţă, 
propuse Charles. Am putea să ne întremăm 
acolo şi să ne adăpostim de umezeala 
nenorocită a nopţii ăsteia. Vom prinde trenurile 
de dimineaţă, după ce ne vom fi încălzit puţin şi 
vom fi sorbit o înghiţitură ca să ne calmăm 
nervii. 

Jack şi John aprobară tăcut şi îl lăsară pe 
Charles să îi conducă prin labirintul străzilor. 


— E ciudat că era colecţionar de cărţi, zise 
Jack după ce străbătuseră ceva drum. Ba chiar 
specialist în Shakespeare. 

— Ciudat? în ce fel? întrebă John. 

Jack ridică din umeri. 

— Fiindcă a fost ucis ieri, pe cincisprezece. 

John se dumiri primul, urmat de Charles. 

— lulius Cezar, murmură John. 

— Da, îl aprobă Jack. Poate că n-ar fi însemnat 
cine ştie ce în timpul lui Cezar şi poate nici în al 
lui Shakespeare, dar, pentru cineva din zilele 
noastre, data morţii profesorului ar trebui să fie 
un semnal de alarmă. 

— Fereşte-te de Idele lui Marte:. 


Clubul la care Charles îi conduse pe cei doi 
tovarăşi ai săi se dovedi a avea şi el legătură cu 
literatura. Cu numai două decenii în urmă 
fusese un apartament privat, dar apoi fusese 
transformat într-un club accesibil unui grup 
restrâns de la Oxford, din care făcea parte şi 
Charles. 

— 221B Baker Street? întrebă John 
nevenindu-i să creadă. Vorbeşti serios, Charles? 

— Absolut, răspunse Charles. Universitatea 
3 Replică din /u/ius Cezar de William Shakespeare, actul 1, scena 2. 
Idele lui Marte este numele datei de 15 martie în calendarul roman, zi 
dedicată zeului războiului Marte. în ziua de astăzi, termenul de Idele 
lui Marte este cunoscut mai ales ca data la care a fost asasinat 
împăratul roman lulius Cezar, în anul 44 î.H. (n. tr.). 


1 Domiciliul faimosului detectiv Sherlock Holmes, personajul principal 
al seriei de cărţi a autorului scoţian Sir Arthur Conan Doyle (n. tr.). 


Oxford a plătit pentru transformarea imobilului 
şi se dovedeşte un loc ideal de refugiu când eşti 
cu treburi prin Londra. 

Charles deschise uşa şi îi grăbi pe cei doi 
tovarăşi ai săi să între în hol. Văzură imediat că 
partea principală a stabilimentului consta în 
două camere pentru întâlniri private, situate de 
o parte şi de cealaltă a unei sufragerii aerisite 
din care se putea pătrunde spre ceea ce John 
presupuse că trebuie să fi fost apartamentele 
vecine, transformate şi ele pentru a servi 
membrilor clubului. Camera cea mare era 
mobilată vesel şi avea două ferestre largi care 
dădeau spre un felinar cu gaz lampant şi prin 
care se scurgea acum lumina bolnavă a 
amurgului chinuit de furtună. Şemineul, de care 
avea grijă un servitor discret, duduia din plin şi 
asta le ridică moralul celor trei, care se grăbiră 
spre el, pe când hainele lor începură să scoată 
fuioare firave de abur. 

— Mult mai bine, zise Jack. 


Jack se aşeză imediat într-un fotoliu imens, 
simțindu-se ca acasă. John preferă să se întindă 
lângă şemineu, ca să se încălzească şi să îşi 
usuce hainele, în timp ce Charles, cu o lejeritate 
ce părea înnăscută, deschise barul aflat în 
partea cea mai îndepărtată a camerei şi începu 
să le toarne băuturi. 

— l-am dat liber valetului pentru seara asta, 


zise Charles. Nu cred că vor mai veni pe-aici şi 
alţi membri, mai ales într-o noapte ca asta, dar, 
ca să fiu sincer, după aventura noastră cu 
inspectorul Clowes, chiar apreciez intimitatea. 

— Eu unul abia aştept să te urmez, John, şi să 
mă  alătur efortului de război, zise Jack. 
Sperasem că mai prind un trimestru sau două la 
şcoală, dar se pare că premierul are alte 
planuri. 

— Eşti tânăr, comentă Charles. S-ar putea să 
constaţi că timpul şi experienţa or să-ţi mai 
domolească dorul de aventură. 

— Dar şi în seara asta am avut parte de ceva 
aventură, nu-i aşa? continuă Jack. Auzi, să mă 
confunde cu studentul unui profesor mort... 

Tusea lui Charles nu reuşi să acopere vorbele 
mai tânărului său tovarăş înainte ca pe faţa lui 
John să se întipărească expresia suferinţei. 

— Vai de mine, John, îmi pare rău, zise Jack. A 
vorbit gura fără mine. 

— Nu-i nimic, îl linişti John, privind ţintă focul. 
Dacă profesorul ar fi fost aici, probabil că s-ar fi 
distrat niţel. 

— Trebuie să-ți păstrezi  buna-cuviinţă, îl 
admonestă Charles pe Jack. Mai ales că ţi-ai 
început cursurile la... Jack, cu tine vorbeam. Mă 
asculţi? 

Bărbatul mai tânăr clătină din cap, se ridică şi 
traversă camera. 

— E un om foarte straniu afară, zise Jack. A 


stat câteva minute pe celălalt trotuar, sub 
felinar, apoi a venit până la colţ, unde a rămas 
alte câteva minute, iar acum e chiar lângă 
clădire, cu faţa lipită de fereastră... 

Cei trei tovarăşi ţâşniră ca unul şi văzură 
privirea surprinsă pe care le-o întoarse apariţia 
aceea stranie: era un bărbat mic, înfăşurat în 
zdrenţe şi purtând o pălărie bizar de înaltă şi de 
ascuţită. Era într-adevăr lipit de fereastră, cu 
nasul lăţit pe sticlă şi cu mustaţa strâmbă din 
cauza umezelii. 

Cerşetorul de la fereastră dispăru brusc. 
Aproape imediat se auzi un ciocănit puternic la 
uşă. 

— „Şi acum e la uşă, încheie Jack. 

— Nu vă faceţi griji, zise Charles. Locul ăsta e 
rezervat doar membrilor clubului. Nu putem să 
avem grijă de toţi vagabonzii care nu au bunul- 
simţ să stea la adăpost într-o seară ca aceasta. 

— Ei, haide, Charles, spuse John, ridicându-se 
ca să răspundă la uşă. Dacă nu erai tu, Jack şi 
cu mine am fi fost în aceeaşi situaţie, iar noi 
abia dacă ne-am cunoscut. 

— Cu voi e altceva, pufni Charles. Voi sunteţi 
de la Oxford. 

— Dar eu încă nu am început, completă Jack. 

— E doar un amănunt, zise Charles. 

John deschise uşa, lăsând să între cel mai 
ciudat omuleţ pe care îl văzuseră vreodată. 
Acesta se scutură ca un câine plouat, 


împroşcând apă în tot holul de la intrare. 

Arăta ca şi cum ar fi rupt în bucățele ediţia 
ilustrată a operelor lui Jacob şi Wilhelm Grimm şi 
apoi le-ar fi lipit la loc într-o ordine aleatorie. 
Haina şi pantalonii păreau inspirați din Bătrânul 
sultan, Rumpelstiltskin şi Aridul Hans; papucii 
păreau să întruchipeze ambiția neimplinită a o 
sută de poveşti cu cizmari. lar pălăria semăna 
cu o combinaţie grosolană între Regele Muntelui 
de Aur şi Vălul. Ochii îi scânteiau, dar părul şi 
mustaţa erau ude fleaşcă şi părea c-a fost lovit 
peste cap şi peste umeri cu un animal sălbatic 
în plin proces de năpârlire. Singurul aspect cât 
de cât ordonat al înfăţişării sale era un pachet 
mare învelit în foaie de cort, pe care îl ţinea 
strâns sub braţ. 

— Îngrozitoare noapte, zise bărbatul, în timp 
ce apa continua să picure din el. ingrozitoare! 
Nici câinii să nu-i laşi pe-afară. Dac-aş fi ştiut că 
o să vină o asemenea noapte, i-aş fi spus bunicii 
să nu se mai chinuiască să-l nască pe taică- 
meu, doar ca să nu mă întâlnesc cu nenorocirea 
asta. 

— Bine, dar după ce te vei fi uscat puţin o să 
trebuiască să pleci, zise Charles, ascunzând cu 
grijă sticla de brandy scump în spatele mărcilor 
ceva mai proaste. Asta e un club privat. De ce 
ne spionai? 

— Întrebare pentru întrebare? zise bărbatul. 
Dacă îţi răspund, îmi răspunzi şi tu mie la una? 


— Charles, nu poţi să spui că n-ar fi cinstit, 
interveni Jack. 

— În regulă, aprobă Charles. 

— Bine, zise  musâfirul cel straniu. Vă 
pândeam ca să mă asigur că nu o mai face 
nimeni altcineva. 

— Păi şi ce răspuns e ăsta? se înfurie Charles. 
Nu e un răspuns corect. 

— Ei, haide, îl consolă John, fii de treabă! Se 
întoarse către bărbatul scund. E rândul tău. Ce 
vrei să ne întrebi? 

— Îi multumesc domnului, zise străinul 
înclinându-se uşor. lar acum întrebarea mea: 
care dintre voi e John? Şi ştiaţi că profesorul 
Sigurdsson e mort? 


Capitolul Doi 
O Poveste Neobișnuită 


După o tăcere scurtă, plină de uimire, John îşi 
recăpătă stăpânirea de sine. 

— Eu sunt, zise el, ridicându-se şi întinzând 
mâna. 

Necunoscutul i-o apucă şi începu să i-o 
zgâlţâie cu frenezie. 

— În sfârşit, în sfârşit! exclamă bărbatul. Sunt 
atât de fericit să te cunosc, John, dragul meu 
băiat. Şi ce loc mai potrivit îmi puteam dori 
decât acesta, refugiul lui Sir Arthur? Atât de 
măreț, atât de măreț! Da... 


Jack şi Charles schimbară priviri pline de 
scepticism, iar primul îşi răsuci un deget în 
dreptul tâmplei. 

Bărbatul nou-venit continuă neabătut: 

— Cred că de-acum poţi s-o iei tu, corect? 
întrebă el, împingând pachetul învelit în foaie de 
cort în direcţia lui John. Ştii ce trebuie să faci. 
Profesorul nu te-ar fi lăsat nepregătit pentru 
asta. 

John îndepărtă pachetul cu mâna. 

— N-am nici cea mai vagă idee despre ce 
vorbeşti. Noi tocmai ce-am ajuns aici venind de 
la casa profesorului şi eu abia ieri am aflat de 
moartea sa. 

— Înţeleg. Bine atunci. Dacă ucenicii tăi o să 
mă ajute să despachetez Geographica, putem 
să ne apucăm de treabă. 

— Ucenici? zise Charles. Nu sunt... nu 
suntem... scuze, Jack... asistenții lui... ucenicii 
lui, se bâlbâi el. Eu sunt redactor la... 

— Da, sunt sigur că eşti, şi încă unul foarte 
bun, îl întrerupse străinul. Dar asta nu poate să 
însemne decât că... John, spune-mi, te rog, 
eşti... ai fost... singurul student al profesorului? 
Au mai fost şi alţii? 

John clătină din cap. 

— Nu. Din cauza războiului... trebuia să facem 
o mulţime de pregătiri înainte de a ne putea 
întâlni. Nu cred că a avut timpul necesar pentru 
corespondenţă sau pentru alte asemenea 


îndrumări cu altcineva. 
— Interesant, zise Charles. Dar cum de aţi 
ajuns la o înţelegere atât de neobişnuită? 


— Interesant, zise Charles. Dar cum de aţi 
ajuns la o înţelegere atât de neobişnuită? 

— E greu de explicat, răspunse John. El a dat 
peste câteva poveşti pe care le scrisesem - 
nişte fleacuri, de fapt - şi care se pare că i-au 
plăcut. A aflat că fusesem încartiruit la Great 
Haywood după ce mă întorsesem din Franţa şi 
m-a vizitat propunându-mi să-mi devină tutore 
academic. 

Străinul nu răspunse în niciun fel, ci dădu pur 
şi simplu din cap, privindu-l cu atenţie. 

— Sunt sigur că trebuie să fie o mare pierdere 
pentru tine, zise Charles. Regret acum şi mai 
mult că n-am avut ocazia să-l cunosc. Pare să fi 
fost un om extraordinar. 

— Aşa a şi fost, zise straniul lor vizitator. 

— Am ajuns aici în seara asta numai fiindcă 
Charles e membru al acestui club, spuse Jack. 
Dar tu ai venit anume ca să-l cauţi pe John. Cum 
se poate aşa ceva? 

— Întâmplarea. M-am rătăcit, dar v-am văzut 
intrând aici. Nu pot să mai ţin minte străzile 
astea. Mă rătăcesc mereu. Dar până şi asta a 
fost un noroc, fiindcă, dac-aş fi găsit portul mai 
devreme, aşa cum trebuia, nu te-aş mai fi găsit 
niciodată pe tine. 

— Dar ce treabă ai avut în port? întrebă 
Charles. 

— Acolo e ancorată nava mea. Acum trebuie 


v 


Sa... 


— Un moment, zise John. Din câte ştim până 
acum, omul ăsta ar putea fi chiar criminalul. Il 
cunoştea pe profesorul Sigurdsson destul de 
bine ca să afle despre mine, dar noi n-am auzit 
nimic despre el. 

Bărbatul  mărunţel începu atunci să se 
cotrobăie prin pelerina jerpelită şi, găsind o 
hârtie  mototolită, i-o întinse lui John. Cu 
excepţia persoanei căreia îi era adresată, era 
identică celei pe care o primise John de la 
profesor. 

— Sper că e o dovadă suficientă, zise el. Am 
sosit abia ieri din călătoriile mele în străinătate 
şi am luat Geographica din casa profesorului, 
pentru bună păstrare. Profesorul a insistat să 
rămân acolo şi să te aştept. Ar fi urmat să ne 
reîntâlnim în biblioteca lui în seara asta. 

— Asta e Geographica? întrebă Jack, arătând 
înspre pachet. 

— Da. 

— Dar ce e? insistă John. 

Străinul clipi şi apoi ridică din sprânceană. 

— E întreaga lume, băiete, zise el, zugrăvită 
cu cerneală şi sânge, pe pânză, pergament şi 
piele. E lumea întreagă şi e a voastră să o 
salvaţi sau să o pierdeţi. 

Fără să aştepte răspunsul celorlalţi, bărbatul 
începu să despacheteze cu grijă bocceaua pe 
care o aşezase pe masă, îndepărtând unul câte 
unul straturile foii de cort. 


— Seamănă cu o carte, zise Jack. 

— Bag de seamă că tu eşti isteţul grupului 
astuia, comentă străinul. 

— Mulţumesc! exclamă el bucuros. Eu sunt 
Jack. 

— Îmi pare bine să te cunosc, Jack, spuse 
bărbatul. Spune-mi Bert. 

— Bine, Bert, zise Jack, apropiindu-se ca să îl 
ajute la despachetat. 

Din foaia de cort ieşi într-un târziu la iveală un 
volum uriaş legat în piele, uzat pe la colţuri din 
cauza întrebuinţării sau a vechimii. Era legat cu 
bucăţi de pânză, iar pe copertă se puteau vedea 
litere adâncite în piele, care mai păstrau încă 
urme ale scrisului auriu de odinioară: 
Imaginarium Geographica. 

— Hmm. Geografia imaginaţiei, nu-i aşa? zise 
Charles. Interesant. 

— Eşti  pe-aproape, răspunse Bert. Mai 
potrivită ar fi însă o traducere mai puţin literală. 
Geografia imaginară. 

— Imaginară? întrebă John cu ochii pironiţi pe 
cartea imensă. La ce poate folosi un atlas al 
geografiilor imaginare? 

Pe faţa lui Bert înflori un surâs fugar, care 
aproape că ascunse umbra pe care o 
provocaseră cuvintele lui John. 

— Mă gândesc că te joci cu noi, tinere John. 
Serveşte exact la ceea ce te-ai aştepta: să te 
ghideze spre şi prin şi dinspre ţinuturile 


imaginare. Toate tărâmurile care au existat 
vreodată în mituri şi legende, pilde şi poveşti 
pot fi găsite aici, continuă Bert. Ouroboros”, 
Schlaraffenland*şi Poictesme”, Liliput şi Mongo? 
şi Islandia şi Thule”, Pellucidai!0 şi Prydain”; 
toate sunt aici. Locul care adăposteşte toate 
aceste ţinuturi e numit Arhipelagul Viselor - şi 
pentru cartea asta, pentru ghidul ăsta către 
Arhipelag, a fost ucis profesorul. 

— Asta pare a fi în greceşte, zise Jack, care 
aproape că îşi lipise nasul de cartea deschisă la 
prima hartă. 

— Eşti isteţ, Jack, observă Bert. Sunt câteva 


> Şarpe sau dragon ce-şi înghite propria coadă, formând un cerc. 
Reprezintă ciclicitatea, eterna reîntoarcere, unitatea primordială. în 
numeroase mituri, Ouroboros înconjoară întreaga lume (n. red.). 
Tărâm medieval mitic al abundentei, în care nevoile şi plăcerile fizice 
sunt îndeplinite pe dată (n. red.). 

6 Tărâm medieval mitic al abundentei, în care nevoile şi plăcerile fizice 
sunt îndeplinite pe dată (n. red.). 

7 Provincie imaginară a Franţei, condusă de contele Dom Manuel, în 
care se petrec acţiunile din operele ce formează The Biography of 
Manuel, de James Branch Cabell. Numele sugerează două oraşe din 
Franţa: Poitiers  (Poictiers în Franţa medievală) şi Angouleme 
(Angoulesme în epoca medievală) (n. red.). 

8 Planetă ficțională asemănătoare Pământului, condusă de uzurpatorul 
Ming Neîndurătorul, în care se petrece acţiunea benzii desenate Flash 
Gordon (n. red.). 

” insulă pe care vechile hărţi ale Europei o localizau în nordul 
îndepărtat, adesea echivalentă Islandei. Denumeşte şi orice loc de 
dincolo de „graniţele lumii cunoscute” (n. red.). 

10 Tărâm dintr-o serie de povestiri ale scriitorului Edgar Rice 
Burroughs, creatorul lui Tarzan. în concepţia acestuia, Pământul este 
gol pe dinăuntru, asemenea unei coji de ou, iar Pellucidar reprezintă 
suprafaţa interioară a acesteia, putându-se pătrunde aici printr-o 
deschizătură de la Poli (n. red.). 

11 Denumirea, în galeză medievală, a insulei Marii Britanii (n. red.). 


asemenea hărţi la început, dar, după cum vezi, 
multe au fost completate în alte limbi, inclusiv 
în engleză - deşi sunt în majoritate netraduse, 
încheie el, înghiontindu-l pe John. Noroc că te 
avem pe tine, nu-i aşa, flăcăule? 

— la stai o clipă, zise John, îndepărtându-se. 
Nu înţeleg ce legătură are asta cu mine şi nici 
de unde ştii cine sunt, că tot veni vorba. 

— Ştiu cine eşti, John, pentru că eu sunt cel 
care ţi-a citit prima dată scrierile, eu sunt cel 
care te-a descoperit şi l-a sfătuit pe profesor să 
te aleagă drept succesor, fiindcă eşti omul ideal 
pentru asta. Eu sunt cel care am văzut în tine 
potenţialul de a deveni cel mai mare Păstrător 
care a existat vreodată. Am presupus că 
tovarăşii îţi sunt de fapt ucenici - fără supărare, 
Charles -, fiindcă întotdeauna au fost trei. 

— Trei? Trei ce? întrebă Jack. 

— Păstrători ai atlasului Geographica, zise 
Bert. Dar acum n-avem vreme de pierdut, 
continuă el. Cursa a început deja. 

— Ce cursă? întrebă şi Charles. 

— Cursa, continuă Bert, pentru evitarea unei 
catastrofe, băiete, cea de care depinde întreaga 
istorie a umanităţii. Putem doar să sperăm că ai 
adunat destule cunoştinţe până acum. 

— Cunoştinţe? se miră John. Dar de ce... 

Înainte să poată continua, urletul prelung al 
unui câine sfâşie aerul nopţii. Era intens şi 
puternic şi se stinse într-un târziu, aşternându- 


se o tăcere profundă. Curând, urletul se auzi din 
nou, însoţit de un altul, şi apoi de un altul. 

Şi încă unul. 

Dar de data asta era mai aproape. Mult mai 
aproape. 

Pe lângă acordurile oribile ale urletelor se 
putea distinge şi un uşor staccato, strigătele 
unor oameni furioşi care căutau ceva. Erau 
sunetele scoase de o gloată. 

Pentru prima dată de când intrase în casa de 
pe 221B Baker Street, faţa lui Bert deveni 
serioasă şi sumbră, umbrită de frică. 

— De ajuns, flăcăi. Trebuie să mergem. 

— Să mergem? izbucni Charles. Eu n-am de 
gând să ies pe vremea asta. Mai ales că sunt 
nişte... animale care aleargă de nebune pe 
străzi. 

— Mi-e teamă că nu ai de ales, zise Bert. Ne 
caută pe mine şi pe John, aşa că noi trebuie să 
plecăm. Dar, dacă vin aici şi descoperă că nu 
mai suntem, nici de voi n-o să se aleagă mare 
lucru. 

— Vin după mine? întrebă John. De ce? 

— Credeai că se vor opri după ce l-au omorât 
pe profesor? întrebă Bert. Nu pot, nu vor. Nu au 
căpătat ceea ce căutau, asta, zise el lovind cu 
palma coperta cărţii Imaginarium Geographica. 
Şi, cum e de-acum a ta, sunt sigur că nu se vor 
da în lături să te spintece la fel de repede cum 
au făcut-o cu profesorul. 


Bert începu să învelească atlasul în pânza de 
cort, iar Jack se grăbi să îl ajute. 

— Repede, le zise el celor trei tineri. Trebuie 
să zburăm de-aici! 

— Unde să zburăm? se miră Charles. 

— Către port, evident, spuse Bert. Spre nava 
mea. Echipajul ne aşteaptă şi de-acum sunt 
sigur că începe deja să se îngrijoreze. 

Charles începu să protesteze, dar Bert îl 
reduse la tăcere. 

— Spre noi nu se îndreaptă o gloată de 
răsculați. Şi nu sunt nici soldaţi. De fapt, nici nu 
sunt oameni, aşa cum îi cunoaşteţi voi. 
Indiferent însă dacă daţi crezare avertizărilor 
mele sau faptului că am o navă care ne 
aşteaptă în port sau chiar vorbelor pe care vi le- 
am spus astă seară, credeţi-mă că, dacă 
rămânem aici fie şi un minut mai mult, o să 
murim cu toţii. 

Ceea ce nu reuşiră cuvintele lui Bert făcură 
umbrele care se strecurau în colţul străzii, 
impulsionându-i pe cei trei până peste poate. 

Gloata care îi vâna agita săbii şi sulițe de 
construcţie neobişnuită. Mai ciudat era însă că 
păreau să meargă în patru labe, ghearele 
clănţănindu-le pe pavajul de piatră. Doar din 
când în când se ridicau în două picioare, pentru 
a adulmeca aerul, înainte să sfâşie noaptea cu 
urletele lor îngrozitoare. 

— Wendigo, murmură Bert ca pentru sine. Nu 


mai are nicio reţinere, iar asta nu înseamnă 
decât că lucrurile se vor înrăutăţi. Charles, zise 
el întorcându-se repede, oare nu avea Sir Arthur 
vreo altă ieşire din clădirea asta? 

— Ba da, răspunse acesta. Pe aici. Repede! 

Bert, Jack şi John îl urmară pe Charles în lungul 
unui şir întortocheat de cămăruţe, câtre o uşă 
aflată la celălalt capăt al apartamentului. 

— Pe aici, zise Charles. Au extins clubul şi în 
apartamentul alăturat, care are o uşă ce se 
deschide într-o alee. 

In timp ce pătrundeau în hol, auziră o 
bufnitură urmată de trosnituri de lemn venind 
din foaierul pe care îl lăsaseră în urmă. 

— Grăbiţi-vă, flăcăi! îi îndemnă Bert. 

Cei patru tovarăşi ieşiră repede, dar cu multă 
grijă şi ajunseră pe aleea care se dovedi a fi 
pustie. Se îndreptară spre cea mai apropiată 
stradă şi iuţiră pasul, dându-şi seama că timpul 
nu era de partea lor. 

Ajunseseră la doar o stradă distanţă de club 
când urletele supărate ale urmăritorilor lor le 
dădură de ştire că aceştia le descoperiseră 
ieşirea secretă. Vânătoarea nu se încheiase. 
Doar că se transformase într-o goană. 

Cei patru o rupseră la fugă spre port. 


Capitolul Trei 
Goana Către Fort 


La lumina zilei, străzile şi aleile Londrei erau o 
enigmă; noaptea, în timpul unei furtuni teribile, 
păienjenişul acela deveni un adevărat labirint, 
aproape de nestrăbătut pentru cei patru bărbaţi 
care fugeau să îşi salveze viaţa, hăituiţi de nişte 
fiinţe care se părea că puteau să-i urmărească 
după miros. 

— Ce sunt ăştia? întrebă Jack. Le-ai spus 
„Wendigo”. 

— Sunt hăitaşii duşmanului nostru, gâfâi Bert. 
Sunt ogarii lui şi, dacă nu-s cea mai îngrozitoare 
nenorocire care-a văzut lumina zilei, nici 
departe nu sunt. 

— Sunt oameni sau animale? mai întrebă Jack. 

— Amândouă, mi-e teamă. Dacă e nevoie, se 
pot purta ca nişte oameni, dar seamănă din ce 
în ce mai mult cu lupii odată cu fiecare victimă. 
Trupurile lor au fost sluţite de răul pe care îl fac 
şi astfel au dobândit simţurile unor copoi, 
precum şi agilitatea şi viteza acestora. 

— Dar cum de s-au transformat în felul ăsta? 
întrebă John. 

— Pe căi teribile, răspunse Bert. Mai întâi, toţi 
au fost oameni cu suflet întunecat. Pentru a 
deveni însă wendigo, trebuie să mănânce 
carnea unui alt om. 

— Canibali, gâfâi John. 

— Da, zise Bert, ba chiar mai mult. Se spune 
că, pentru a deveni cu adevărat wendigo, prima 
carne pe care o gustă trebuie să fie a celui mai 


bun prieten sau a cuiva pe care îl iubesc. După 
asta, nu prea mai contează pe cine mănâncă. 

— Dragonul Ind 


Când îşi dădu cu adevărat seama ce auzise, 
chipul lui John fu străbătut de o expresie 
îngrozită. 

— Crezi că au... corpul profesorului? 

— Nu, răspunse Bert. Cred că a fost omorât în 
timp ce îl interogau ca să afle unde este 
Geographica. A fost ucis, dar nu l-au mâncat. 
Wendigo... wendigo preferă hrana vie. 


— Şi chiar crezi că există o navă? gâfâi Jack 
câteva minute mai târziu. 

— Mă îndoiesc, răspunse Charles. Dar nu sunt 
dispus să mă opresc ca să dezbat lucrul ăsta. 

— Pe un şiling că există, zise Jack. 

— S-a făcut! 

Pietrele caldarâmului erau alunecoase, aşa 
încât cei patru trebuiau să îşi măsoare paşii ca 
nu cumva să cadă şi să rişte să îşi luxeze o 
gleznă. Bert deschidea drumul. Amnezia sa în 
privinţa hărţii Londrei nu părea să îi afecteze 
ritmul de mers - se mişca de la un colţ la altul 
pe sub felinare cu o viteză şi o agilitate 
surprinzătoare pentru felul în care arăta. R 

— Aproape că am ajuns, băieți, zise Bert. li 
putem simţi mirosul, nu-i aşa? 

— Pfui, făcu Jack, chiar că pute. Ce-i asta? 

— Peşte şi măruntaie, măruntaie şi peşte, 
răspunse Charles. Comerţ. Ştii tu, genul de 
muncă pe care John nu ştie prea bine dacă vrea 
s-o facă. 


— Ce să zic, făcu John, dar Bert dispăru după 
un colţ, strigând apoi de bucurie. 

O secundă mai târziu, când ajunse şi el la 
acelaşi colţ, John se opri brusc, ceea ce îi făcu 
pe Charles şi pe Jack să se lovească de el. 

Bert spusese adevărul. In port era într-adevăr 
andocată o navă. O navă care nu semăna cu 
niciuna pe care o mai văzuseră vreodată. 

Jack întinse mâna. 

— Un şiling. 

— La naiba! exclamă Charles, îndesând o 
monedă în palma lui Jack. 

— Dragonul Indigo, zise Bert cu mândrie. Nava 
mea. 

— E un galion? întrebă Charles. Pare spaniol, 
dar... dar e vechi. 

— E din secolul al şaisprezecelea, zise Bert. 
Mă rog, cel puţin părţile mai noi. Cred că 
bucăţile cele mai vechi din chilă sunt greceşti, 
dar nu sunt tocmai sigur. Nava are câte puţin 
din toate. Dar îşi face întotdeauna datoria şi mă 
duce în siguranţă în portul de acasă. 

— Şi unde e mai exact portul ăsta de acasă? 
întrebă Jack. 

— Îţi spun mai târziu, zise Bert, zărind 
umbrele urmăritorilor întinse în lumina 
felinarelor cu gaz din spatele lor. Hai să 
ajungem într-un loc sigur şi apoi vom avea 
vreme să sporovăim. 

Niciunul dintre cei trei tovarăşi nu se opri să îl 


întrebe pe Bert ce însemna „mai târziu” sau 
insinuarea cum că dialogul avea să continue 
după trecerea pericolului. 

Bert o luă la sănătoasa pe doc către scândura 
care lega uscatul de navă. La capătul acesteia 
stătea o femeie tânără, înaltă, îmbrăcată ca un 
pirat din cărţile lui Stevenson şi afişând o 
postură de comandant care contrasta cu 
tinereţea ei evidentă. 

— Tată, ai întârziat, îi reproşă tânăra. Ne 
pregăteam să trimitem un grup ca să te 
recupereze. 

— Nu mai e necesar, Aven, zise Bert. După 
cum poţi vedea, tinerii mei prieteni şi cu mine 
ne-am descurcat foarte bine, conform planului. 

De pe doc, o suliță egipteană sfâşie aerul 
nopţii şi pironi mantia lui Bert de chila navei, 
ratându-i doar cu puţin umărul. 

— Ah, da... bine, zise Bert, descotorosindu-se 
de veşmânt şi cutremurându-se. Dar asta nu 
înseamnă că n-ar trebui să... ă... ne grăbim 
puţin plecarea. 

În timp ce tinerii urcau repede la bord, Aven 
rămase la pupa navei, cu braţele încrucişate 
peste piept, sfidând suliţele care erau aruncate 
spre ea. 

— Ajunge, zise ea deodată. Scoate-ne din 
port. 

Nicio vâslă nu se cobori în apă şi, lucru ciudat, 
pânzele corabiei erau umflate exact în direcţia 


opusă vântului, dar, în momentul în care Aven 
dădu ordinul de plecare, nava se îndepărtă de 
doc şi începu să prindă viteză. 

Un urlet îngrozitor cutremură aerul rece al 
nopţii, iar ochii tinerei se măriră de uimire. 

— Wendigo? l-a trimis pe wendigo după voi? 

— Da, o aprobă Bert. Stellan, profesorul, a 
murit înainte să putem face ceva. 

— Dar îţi dăduse Geographica, zise Aven, 
Uitându-se pieziş la cei patru tovarăşi. N-ar fi 
trebuit să îi aştepte, ştia că va fi ucis. 

— A fost alegerea lui, Aven, o admonestă Bert. 
Aş putea la fel de bine să mă învinovăţesc pe 
mine, fiindcă i-am lăsat-o doar lui în timp ce eu 
călătoream... 

— Sau pe Jamie, îi răspunse ea. Dacă n-ar fi 
renunţat la tot doar ca să fie alături de femeia 
aia şi de copiii ei... e chiar în Londra! De ce nu-l 
urmăresc wendigo şi pe e/? 

— Fiindcă nu pe el îl vor, zise Bert. Îşi doresc 
doar asta, încheie el, bătând uşor cu palma pe 
Geographica. De-aia suntem aici. De-aia am 
venit. lar acum de-aia trebuie să şi plecăm. 

— Şi pentru că suntem urmăriţi de nişte 
creaturi care vor să ne omoare, zise Charles. 

— „„„să ne mănânce, interveni şi Jack. 

— Să ne omoare şi să ne mănânce, se corectă 
Charles. Aşa că vă sugerez să continuăm 
discuţia asta într-un loc în care nu ne mai pot 
ajunge. 


— Da, aprobă şi Jack, a cărui privire nu se 
dezlipise de la Aven încă de când se urcase pe 
navă. Şi poate c-ar fi bine să facem şi 
cunoştinţă. 

— Bineînţeles, se grăbi Bert. Flăcăii mei, v-o 
prezint pe fiica mea, Aven, căpitanul Dragonului 
Indigo. 

Charles făcu un pas înainte şi se înclină uşor. 

— Încântat. Eu sunt Charles. 

Femeia dădu din cap, cu sprâncenele ridicate. 

— Eu sunt Jack, zise celălalt, trecând pe lângă 
Charles şi întinzând mâna. Dacă aveţi nevoie să 
vă ajut cu ceva, nu ezitaţi să îmi spuneţi. 

— Ştii ce trebuie făcut la bordul unei nave? 

— Aa... păi nu, nu prea, mărturisi Jack. Eu sunt 
student. 

Aven îşi dădu ochii peste cap şi oftă 
exasperată. 

— Alt student. Doamne păzeşte de nebuni şi 
de cărţile lor. 

Apoi fata se uită la John. 

— Şi tu? 

— Sunt John. Încântat de cunoştinţă. 

Ea nu îi răspunse, susţinându-i un timp 
privirea, după care se întoarse brusc, şoptind în 
aşa fel încât să fie auzită doar de el. 

— Sper că meriţi toată bătaia asta de cap. 


Pentru prima dată, cei trei reuşiră să se uite 
direct la urmăritorii lor, care ajunseseră acum 


pe chei, urlând şi agitându-şi furioşi armele. 

Wendigo semănau cu oamenii. Doar cei care 
se ghemuiseră, arătându-şi picioarele 
desfigurate,  animalice, păreau să fie cu 
adevărat altceva. Erau acoperiţi cu păr şi aveau 
trăsături brute. 


Păreau cumva neclari, ca şi cum ar fi făcut 
parte dintr-o fotografie nereuşită. 

Mantiile pe care le purtau pentru a-şi ascunde 
trupurile şi armele erau acum desfăcute, 
scoțând la iveală costume bizare, provenite din 
zeci de culturi. 

— Ce ciudat! zise John. Văd tot soiul de 
costume: egiptean, indian... iar ăla nu e cumva 
norvegian? 

— Nu-s chiar costume, spuse Aven. Chiar 
credeai că un om care devine întunecat şi îşi 
mănâncă prietenii trebuie să aibă un accent 
londonez? 

Înfioraţi, dădură să le întoarcă spatele 
creaturilor de pe doc când John zări printre 
acestea un altfel de siluetă. Nu era prea sigur, 
dar bărbatul arăta exact ca unul dintre pasagerii 
alături de care călătorise în tren de dimineaţă. 
Dacă era aşa, era încă o dovadă a faptului că, 
după cum pretindea Bert, John era mult mai 
implicat în evenimentele serii aceleia decât îşi 
dădea seama. 

Dragonul Indigo continua să prindă viteză şi, 


în câteva minute, cheiul şi urmăritorii lor se 
topiră în întuneric. 

Acum, că aveau timp să îşi tragă răsuflarea, 
cei trei tovarăşi îşi îndreptară atenţia către nava 
stranie pe care se urcaseră. Era într-adevăr un 
galion, care fusese construit însă într-un chip 
neobişnuit. Era cam murdar, scârţâia din toate 
încheieturile, dar nu încăpea îndoială că era un 
vas croit pentru aventuri măreţe. 

La prova navei era capul de catarg, înfăţişând 
un dragon măreț. Avea ochi de aur şi era vopsit 
în violet-închis. 

— Indigo, îl corectă Bert, auzindu-l pe Jack 
alegând greşit numele culorii. N-am vrea să o 
supărăm. 

Lui John i se păru, deşi nu avea cum să fie 
sigur, că văzuse dragonul respirând. 

Cabina de la pupa navei şi cala acesteia, 
aflată sub punte, aveau o însușire 
extraordinară: erau mult mai mari în interior 
decât păreau a fi din exterior. 

În jurul lor se agitau vreo douăzeci de 
marinari, toţi îmbrăcaţi gros pentru a se feri de 
aerul umed al nopţii şi grăbindu-se să 
îndeplinească toate ordinele lui Aven. 

— Aţi observat, le zise Jack celorlalţi, că 
suntem cu toţii cu vreo jumătate de metru mai 
înalţi decât oricare dintre membrii echipajului? 

John se gândise la tot ceea ce îl înconjura şi la 
întâmplările serii aceleia, dar nu observă acest 


lucru decât după ce Jack îi atrase atenţia asupra 
lui. Niciun marinar nu părea să aibă mai mult de 
un metru douăzeci, iar cei mai mulţi dintre ei 
erau chiar mai scunzi de atât. 

— Nu cumva, spuse Jack către unul dintre 
marinari, care trecu pe lângă el, se întâmplă 
sa... 

Ingheţă cu ochii larg deschişi. 

— Jack? zise Charles. Ce s-a întâmplat? 

Marinarul îl ignoră şi îşi văzu de treabă, 
întorcându-i doar o privire scânteietoare. Jack 
reuşi să îşi ridice însă braţul şi să arate într-un 
gest mut către picioarele marinarului care se 
îndepărta şi care, de fapt, nu prea erau picioare. 

Erau copite. 

Membrii echipajul nu dădură vreun semn că le 
pasă că sunt măsuraţi din priviri, iar Aven şi 
Bert se  adânciseră într-o dispută despre 
Imaginarium Geographica. Charles, John şi Jack 
se traseră mai aproape unul de celălalt şi se 
mutară în partea cealaltă a cabinei. 

— Aţi văzut? îi întrebă Jack, regăsindu-şi într- 
un final glasul. Aţi văzut? 

— Linişte, îi ceru Charles. Am văzut. E ceva 
tare ciudat cu nava, iar eu unul îmi cam doresc 
ca povestea asta să se termine. 

— De acord, zise şi John. Ne-am depărtat 
destul de mult de grupul ăla de... indiferent ce- 
or fi fost creaturile care ne vânau. Ar trebui să 
ne oprim pe aici pe undeva, să coborâm pe 


malul râului şi să contactăm autorităţile - poate 
chiar inspectorul Clowes se va ocupa de toată 
nebunia asta. Oricum, nu e treaba noastră. 

— Aşa e, spuse Jack tremurând. Suntem pe 
cale să trecem de pod. Vor trebui să 
încetinească acolo şi-i putem ruga să ne lase pe 
cheiul de dedesubt. 

— Aşa rămâne, încuviinţă Charles. Am să le 
ZIC eu. 

În câteva momente, Dragonul Indigo trecu 
într-adevăr pe sub pod, dar, în loc să 
încetinească, aşa cum prezisese Jack, nava 
continuă să accelereze, părând că zboară pe 
deasupra apelor cu o viteză din ce în ce mai 
mare. Ceaţa nelipsită a fluviului începu să se 
adune, apropiindu-se de navă. Până şi ploaia 
încetase. Şi începea să se mai petreacă un 
lucru... 


Cu mult în spatele lor, de sub umbrele podului 
Londrei, o altă navă, având catarge negre şi 
întunecate precum un coşmar, ridică ancora şi 
porni să îi urmărească în tăcere. 


Charles se grăbi să le explice. 

— Se pare că ne-am depărtat de urmăritorii 
noştri, îi zise el lui Aven. lar eu unul sunt extrem 
de recunoscător pentru intervenţia şi ajutorul 
vostru. Acum însă, că pericolul a trecut, n-aţi 
vrea oare să ne spuneţi în care parte a oraşului 


puteţi să ne lăsaţi? 

— Da, i se alătură Jack, privind pieziş către 
marinari. Am vrea să debarcăm, vă rog. 

Aven îi aruncă tatălui ei o privire plină de 
reproşuri înainte de a răspunde. 


— Îmi pare rău, dar acest lucru nu este posibil. 

— De ce? întrebă John. 

Aven îi răspunse fără vorbe, arătându-i 
luminile oraşului, care, deşi ar fi trebuit să fie 
foarte aproape, pe malul râului, abia dacă se 
mai puteau zări, pierzându-se în depărtare şi în 
ceaţă. 

Chiar sub ochii lor, aburul care înconjura nava 
deveni şi mai dens, până când luminile Londrei 
dispărură de tot. Când ceața se risipi, oraşul se 
făcuse nevăzut, iar furtuna se oprise. Norii groşi 
care ascunseseră cerul se îndepărtaseră, lăsând 
mii de stele să strălucească nestingherit. lar în 
jurul lor era doar oceanul şi nici urmă de țărm. 

— Dar asta e imposibil! zise Charles, clipind 
neîncrezător şi destul de înfricoşat. Ne-am 
desprins de doc de-abia de câteva minute! Nu 
se poate să fi ajuns deja în ocean! 

— Da, îl aprobă Jack. Am mers în josul fluviului 
de o mulţime de ori. Mai aveam cel puţin 
treizeci de kilometri înainte să ajungem în apele 
Canalului. 

— A, înţeleg, zise Bert. Vă înşelaţi... Am 
părăsit Anglia imediat ce nava s-a desprins de 


doc. Nu suntem nicidecum lângă Canal, lângă 
Londra sau chiar lângă Europa. De fapt, nici nu 
mai navigăm pe acelaşi ocean. 

— Şi atunci unde suntem? întrebă Charles. 
Unde ne duci? 

Aven schiţă un gest din cap către John. 

— Întreabă-l pe e/. El ştie. 

John stătea la marginea navei, privind în 
întuneric, şi lăsă întrebarea să plutească în aer, 
împreună cu speranţa lor că el trebuie doar să 
pronunţe cuvintele potrivite pentru ca totul să 
revină la normal. În cele din urmă, răspunse. 

— Către Arhipelag, zise John, cu vocea 
tremurând a neîncredere şi mirare. Acolo 
mergem, nu-i aşa? Ne îndreptăm către 
Arhipelagul Viselor. 


Capitolul Patru 
Avalon 


Indiferent de rezervele pe care le avea fiecare 
dintre ei, John, Jack şi Charles trebuiau să 
accepte ceea ce le spuneau simţurile. Le plăcea 
sau nu, erau deja în larg. Şi, până când nu aflau 
destinaţia spre care se îndreptau şi nu ajungeau 
în siguranţă acolo, erau la mila căpitanului şi a 
echipajului său neobişnuit. 

— E numai vina ta, îi spuse Charles lui Bert, cu 
vocea tremurând de mânie. Dacă nu ne-ai fi 
convins să părăsim clubul... 


— Dacă nu v-ar fi convins să părăsiţi clubul, îl 
întrerupse Aven, aţi fi fost cu toţii morţi. Sau 
poate n-aţi observat că nu eraţi urmăriţi de 
contabili şi de bancheri? 

— Are dreptate, zise Jack, lovind cu piciorul 
una dintre suliţele care ajunseseră pe punte. 
Chestiile astea nu sunt butaforie. Sunt acoperite 
de straturi de sânge închegat. Chiar cred că ne- 
ar fi omorât, Charles. 

— Sunt de acord, zise John. Indiferent de 
situaţia în care ne aflăm acum, e mai bine decât 
dacă am fi rămas în Londra, deşi, adăugă el 
privind pieziş spre Bert, ne-ar plăcea să avem 
măcar idee când ne vom putea întoarce în 
siguranţă. 

— Asta e întrebarea, nu-i aşa? zise Bert. Una 
dintre cele câteva pe care cred că le ai. Şi, 
fiindcă am şi eu câteva întrebări să vă pun, 
poate ar trebui să acostăm şi să discutăm 
despre ceea ce avem de făcut. 

— Să acostăm? întrebă Charles. Vrei să spui 
că există un loc în care putem trage la mal, deşi 
ne îndreptăm de fapt spre „geografia ta 
imaginară”? 

— Bineînţeles că da, zise Bert. E o insulă care 
marchează graniţa dintre apele lumii pe care o 
ştiţi voi şi cele ale Arhipelagului. Nu ştiu cum s-a 
numit ea la început - se poate ca profesorul să- 
ţi fi spus ţie, John -, dar în ultima mie de ani a 
fost cunoscută ca Avalon. 


Aven estimă că mai aveau cel puţin o oră 
până să ajungă pe insulă şi le sugeră 
pasagerilor ei neîncrezători să încerce să se 
liniştească şi să se bucure de călătorie. Aerul 
nopţii era răcoros, dar nu le dădea fiori, iar 
apele calme păreau făcute special pentru o 
alunecare lină. 

Bert observă că John evita să se apropie de 
Imaginarium Geographica, preferând în schimb 
să îi observe pe ceilalţi de pe puntea 
timonierului, de unde putea să caute insula din 
priviri. Charles clătina din cap destul de des, ca 
şi cum gestul acela i-ar fi risipit coşmarul 
provocat de un sandvici cu brânză şi muştar 
nedigerat cum se cuvine pe care îl trăia. lar Jack 
se purta de parcă ar fi meritat să se confrunte 
cu orice pericol sau inconvenient atâta vreme 
cât putea rămâne destul de aproape de Aven. 

Echipajul Dragonului Indigo era compus, aşa 
cum se dovedi până la urmă, din fauni, creaturi 
mitologice jumătate oameni, jumătate capre. 
Aven le explică pe îndelete că, deşi statura lor 
mică îi făcea să pară destul de dezagreabili, 
abilitatea lor înnăscută - moştenită de la 
caprele cu care se înrudeau, era convins John - 
de a escalada ţinutul muntos era foarte 
folositoare pe puntea unei corăbii zguduite de 
furtună. 

— E o privelişte uimitoare, zise Aven. Valuri de 


şapte metri, puntea alunecoasă precum gheaţa, 
ploaie orbitoare, iar băieţii ăştia merg de parcă 
s-ar plimba prin parc. 

— De fapt, spuse Jack, aş fi crezut că satirii 
sunt mai buni - sunt mai mari şi mai puternici, 
nu? 

— Satiri, bleah! făcu Aven. Mai puternici, da, 
dar îşi petrec tot timpul bând, iar când nu beau, 
aleargă după femei. Mai degrabă aduc belele 
decât ajută. 

— Şi faunii nu beau? întrebă Jack. 

— Nu ca satirii, îi răspunse Aven. Cea mai tare 
băutură pe care o beau faunii e un punci de 
rom. De obicei nu e mai tare decât un vin vechi. 

— lţi dai seama că discuţi despre creaturi 
mitologice care nu pot exista cu adevărat, zise 
Charles, fluturându-şi braţele. Faunii şi satirii nu 
există! 

De parcă ar fi vrut să îi răspundă, un marinar 
scăpă o vergă de rezervă pe piciorul lui Charles, 
apoi o ridică şi-şi înclină pălăria, cerându-şi 
scuze în batjocură, înainte de a trece mai 
departe, către cabină. 

Charles urlă şi se trânti pe punte, frecându-şi 
piciorul lovit. 

— Creatura asta mitologică inexistentă cred 
că tocmai ţi-a rupt nişte degete, zise Jack. 

— Of, mai taci din gură! îi răspunse Charles. 


Nu mai dură mult până când marinarul cocoţat 


în vârful  catargului mare îi  semnaliză 
căpitanului că a zărit uscatul. La orizont, 
înconjurat într-un abur uşor şi profilându-se 
deasupra apelor mai întunecate, se vedea 
insula Avalon. 

Dragonul Indigo încetini pentru a putea naviga 
printre bancurile de nisip şi apoi opri lângă un 
chei dărăpănat. Dincolo de el, o plajă plină de 
pietricele se continua cu o pantă cu iarbă şi 
tufişuri dese care înconjurau ceea ce fusese 
odată o structură măreaţă şi impunătoare. 

john, Jack, Charles şi Bert  debarcară 
împreună, cu Jack deschizând drumul pentru 
tovarăşii săi mai precauţi şi mai neiîncrezători. 
Aven rămase pe punte, aruncând din când în 
când priviri bănuitoare în direcţia din care 
tocmai veniseră. 

În vârful pantei se vedeau pilaştri dărâmaţi, 
arcade sparte, fundaţii ruinate şi pietre 
sfărâmate. În lumina palidă a amurgului, tinerii 
puteau doar să îşi imagineze imensele catedrale 
care se înălţaseră odinioară pe insulă - dar 
vremurile acelea trecuseră de mult, iar natura 
îşi revendicase din nou pământurile. 

Deşi era plină de ruine, insula era înconjurată 
de o aură indiscutabilă de magie şi mister, care 
părea să izvorască din pământ, din copaci, din 
aerul însuşi. Niciunul dintre ei nu se gândise nici 
măcar un moment că ajunseseră de fapt în 
Avalonul legendar al regelui Arthur, însă acolo, 


în acea clipă, aproape c-ar fi crezut-o. 

Câteva piedestaluri de marmură erau 
răspândite printre ruine, iar ici şi colo se putea 
vedea şi câte o statuie intactă. Una foarte înaltă 
era aşezată pe piedestalul de lângă ceea ce 
fusese odată un hol de intrare. Statuia era 
înfăşurată în plante căţărătoare, ca şi cum ar fi 
fost un tufiş care crescuse în forma unui cavaler 
călare. 

Jack îşi miji ochii în direcţia ei şi văzu cu 
surprindere că şi cavalerul face la fel. 

— Statuia aia, zise el, întorcându-se ca să Îi 


Statuia era înfăşurată în plante câțărătoare. 


cheme şi pe ceilalţi. Cred că am văzut-o 
mişcându-se. 

— A, făcu Bert, care îi oprise pe ceilalţi undeva 
la câţiva metri mai în spate, tocmai voiam să-ţi 
spun... 

Înainte să-şi poată termina de rostit gândurile, 
obiectul atenţiei lui Jack cobori de pe piedestal 
şi, scârţâind din toate încheieturile, îşi repezi 
spada direct spre capul tânărului. 

— Jack, lasă-te jos! urlă John, aruncându-se 
pentru a-l lua pe prietenul său din calea tăişului. 

Spada trecu chiar prin locul în care stătuse 
Jack, înainte ca el şi cu John să facă o tumbă. Se 
rostogoliră şi apoi se ridicară în picioare ceva 
mai departe, cu pumnii încleştaţi. 

N-ar fi trebuit să-şi mai facă griji. Statuia - 
care era de fapt un cavaler într-o armură care 
se coclise şi ruginise - nu reuşi să îşi mai ridice 
sabia pentru o a doua lovitură. Chiar şi cei 
câţiva paşi pe care îi făcu în lumina slabă, ca să 
se apropie de ei, se dovediră un efort, iar tinerii 
observară că faţa îi era brăzdată de vârstă. De 
vârstă, dar parcă şi de altceva... 

— Vorbiţi, zise cavalerul cu o voce răguşită. 
Vorbiţi şi veţi fi recunoscuţi. 

Bert înaintă şi cuvântă în numele tuturor. 

— Eu sunt, bătrâne prieten, Bert, iar aceştia 
sunt tovarăşii mei. 

Ochii cavalerului străluciră fugar, în semn că-i 
recunoaşte. Îşi cobori sabia şi îşi ridică încet 


capul, privind către intruşi. Era evident acum că 
bătrâna santinelă nu reprezenta niciun pericol. 
John, Jack şi Charles veniră mai aproape, dar 
John îşi dădu primul seama ce era ciudat la 
cavalerul care îi atacase. 

— Trupul tău, zise el uimit. E din lemn, nu-i 
aşa? 

— Băieți, spuse Bert, care păşise într-o parte 
şi îşi trecuse prieteneşte braţul pe după mijlocul 
bătrânului cavaler. Vi-l prezint pe Cavalerul 
Verde!'?, Apărătorul Avalonului. 

Membrele şi toracele Cavalerului Verde erau 
sculptate în lemn de esenţă tare - stejar uscat şi 
arțar; articulațiile şi faţa fuseseră şlefuite din 
lemn moale, de pin. Părul îi era un amestec de 
bucăţi de scoarță de copac şi crenguţe 
înfrunzite, semănând cu un cuib de pasăre. 
Când vorbea, suna precum susurul unei salcii 
bătrâne care se unduieşte în vântul nopţii. 

— lertată-mi fie purtarea repezită, îi zise el lui 
Jack. Dacă v-aş fi ştiut de prieteni, n-aş fi 
încercat să-ţi desprind capul de pe umeri. 

— Te înţelege perfect, se grăbi Bert să îl 
asigure. Pur şi simplu îţi făceai datoria. 

— Aţi fost francez, dacă e să mă iau după 


12 Cavalerul Verde este un personaj din poemul de secol XIV Sir 
Gawain şi Cavalerul Verde. Adevăratul său nume este Bercilak de 
Hautdesert, fiind transformat în Cavalerul Verde de inamica regelui 
Arthur, Morgan le Fay. Rolul său este cel de a judeca şi pune la 
încercare cavalerii, de aceea este considerat prietenos, dar şi 
înspăimântător şi misterios (n. red.). 


accent, zise Jack. 

— Este francez, interveni Charles, subliniindu- 
şi cuvintele printr-un ghiont dat lui Jack. 

Cavalerul le răspunse cu o plecăciune adâncă 
şi respectuoasă. 

— A votre service, monsieur, declamă el. 
Puterile mele, atâtea câte mai sunt, vi le închin. 

— Spune-mi Charles... şi mulţumesc, răspunse 
acesta. 

— Charles? rosti cavalerul, cu o scânteie de 
surpriză licărindu-i în priviri. Şi mie mi s-a spus 
aşa, odată ca niciodată, într-o altă viaţă. 

— Încântat de cunoştinţă, zise Charles. Aceştia 
sunt prietenii mei, Jack... 

— Bună, spuse Jack, întinzând mâna şi 
examinând-o pe furiş după ce cavalerul i-o 
strânse ca în menghină. 

— „şi John, încheie Charles. 

— Ah, zise cavalerul. Păstrătorul. 

John clipi repede, surprins. 

— Aşa îmi spune Bert, comentă el. Dar tu de 
unde ştii? 

— Morgana, îi răspunse cavalerul, ca şi cum 
cuvântul acela ar fi fost de ajuns ca să explice 
totul. Cele Trei Care Sunt Una ti-au prezis 
sosirea şi necazurile crâncene care se vor abate 
după aceea. 

Răspunzând privirilor  întrebătoare ale 
celorlalţi, Bert îşi frecă bărbia şi oftă. 

— Prevestirea asta e de rău augur, zise el 


îngrijorat. Nu sună bine deloc. 

Se întoarse către Cavalerul Verde. 

— Du-ne la Morgana. Trebuie să aflăm tot ce 
ştiu sau măcar tot ce sunt dispuse să ne zică. 


— Cavalerii Verzi sunt obligaţi să servească, 
zise Bert, în timp ce păşeau pe urmele 
cavalerului care pornise să ocolească insula 
mergând în sens invers acelor de ceasornic. 
Primul dintre ei a fost un cruciat care şi-a 
asumat această datorie în schimbul unui dar de 
mare valoare. Alţii au fost chemaţi pentru a face 
penitenţă sau pentru a îndrepta vreo faptă rea. 
Dintre cei douăzeci şi cinci de Apărători ai 
Avalonului care au servit până acum, numai 
prietenul nostru de aici şi încă unul au ales săo 
facă de bunăvoie. 

— Nu am de gând să te contrazic, bătrâne 
prieten, zise cavalerul, aprobând din cap către 
Bert, dar s-ar putea spune că şi eu am fost la fel 
de constrâns ca toţi ceilalţi. 

— Cum aşa? întrebă Charles. 

— În ce an suntem? îi răspunse cavalerul cu o 
întrebare. Vreau să spun, în lumea de unde aţi 
venit. 

— Te referi la lumea noastră ca şi cum ar fi un 
alt loc, comentă Jack. Dar asta nu e tocmai 
exact, nu-i aşa? Până la urmă, indiferent ce 
susţine Aven, am pornit să navigăm în apele 
Londrei şi, din câte mi-am dat seama, nu le-am 


părăsit niciodată. Totuşi, un ocean al lumii 
rămâne un ocean al lumii, indiferent de natura 
stranie a unora dintre insulele pe care le scaldă. 

— Ah, tinere prieten, dar lumea asta e cu totul 
altceva, zise cavalerul. Câmpiile pe care le ştii 
sunt cele ale lui Adam şi ale Evei şi ale copiilor 
care au urmat. Pământul pe care păşim acum e 
mult, mult mai vechi. 

— Este 1917, preciză Charles, răspunzând 
întrebării cavalerului. 

— Ah, oftă cavalerul. Să fi trecut atât de mult 
timp? Mai oftă o dată, scoțând un sunet adânc, 
plin de regrete. Merseră câteva momente în 
tăcere, înainte să vorbească din nou. Am ales să 
devin Apărător al Avalonului, începu cavalerul, 
pentru a plăti o datorie de care nu mă puteam 
achita altminteri. Aveam un loc rezervat în 
Împărăţia Morţii, dar în locul meu a plecat 
altcineva. 

— O rudă, probabil, interveni John. Sau un 
prieten apropiat? 

— Era englez, zise cavalerul. Un om obişnuit, 
nu era de viţă nobilă... s-a sacrificat pentru o 
chestiune de principiu. Am crezut atunci că, 
fiindcă îmi înşelasem soarta, viaţa îmi va fi plină 
de fericire. Sacrificiul lui însă m-a chinuit. Eram 
neliniştit,  neîmpăcat. Soţia şi fiica mea, 
amândouă încântătoare, nu-mi mai aduceau 
nicio sclipire de bucurie, căci simţeam că nu eu 
plătisem preţul pentru a trăi în lumea lor. Într-o 


bună zi, am făcut cunoştinţă cu unul dintre 
predecesorii tăi, un Păstrător al atlasului 
Geographica. l-am spus povestea mea, iar el mi- 
a istorisit la rândul lui despre ultimul Cavaler 
Verde, care, deşi era epuizat de 
responsabilitatea asta şi se săturase să 
păzească  Avalonul, nu avea cum să-şi 
părăsească serviciul. 

— Dar nu prea e mare lucru de păzit pe-aici, 
nu-i aşa? zise Jack privind în jur către 
mormanele de bolovani pe lângă care treceau în 
ritm constant. E limpede că unul dintre voi nu s- 
a ridicat la înălţimea acestei îndatoriri. 

— Jack! interveni Charles. Eşti nepoliticos. 

— Îmi pare rău, spuse Jack înroşindu-se. Dar, 
ca să fim cinstiţi... 

— Nu, tânărul are dreptate, spuse cavalerul. 
La suprafaţă, pare că nu e mare lucru de păzit 
pe-aici. Uneori însă nu e important să păzeşti 
ceva de valoare, ci să fii un paznic destoinic 
pentru ca atunci când apare lucrul acela valoros 
care are nevoie să fie apărat, să îţi poţi face 
datoria. 

— Şi a apărut vreodată lucrul acela până 
acum? 

Cavalerul însă nu răspunse sau, dacă o făcu, 
vorbele i se pierdură în vântul care începuse să 
bată furios dintre vest. 


Partea apuseană a insulei contrasta puternic 


cu locul în care acostase Dragonul Indigo. 
Lespezi înalte şi ascuţite de rocă vulcanică 
poroasă păreau să ţâşnească din coastele 
dealurilor care se înălţau undeva deasupra lor. 
Nările li se umplură de stropi minusculi de apă 
sărată, iar hainele li se umeziră. 

— Această parte a Avalonului este chiar pe 
Frontieră, zise Bert arătând spre stâncile care 
decupau orizontul. Suntem lângă hotarul 
Arhipelagului. Multe corăbii au pierit în furtunile 
şi mareele de aici. 

Cavalerul îi conduse de-a lungul unei cărări 
întortocheate prin iarba pipernicită, ce prinsese 
cu greu rădăcini printre crăpăturile pietrelor şi 
care se apropia uneori periculos de hăul aflat în 
dreapta lor. 

Undeva în crepusculul din faţa lor, adăpostită 
printre stânci, se zărea strălucirea roşiatică a 
unui foc. Deasupra lui se afla un ceaun negru 
imens, în jurul căruia stăteau trei bătrâne care 
începură să cânte zgomotos, văzând grupul 
care se apropia. 

— Vrăjitoare, şopti John. 

— Morgana, zise cavalerul, încuviinţând. 

Fiecare vrăjitoare vorbea pe rând, ca şi cum ar 
fi fost o incantaţie. 

Inima, ce semn!, se zbate 

De la est la vest se-abate, 

Străbătând hotar vrăjmaş 

Al Cartografului urmaş, 


Să se-arunce-n bătălie 

Al lui Arthur tron să fie, 

Suveran din Paralon 

Şi stăpân peste dragon. 

Bert şi Cavalerul Verde schimbară priviri 
nedumerite. Fusese o profeție? Sau era pur şi 
simplu o coincidență? 

— Băiete! chițăi a treia vrăjitoare, cea care 
încheiase cântecul. Purta o pelerină grea cu 
glugă şi le făcu semn să se apropie de foc. 
Băiete, unde eşti? A, aici erai! Adu aia încoace! 
Repejor, mai repejor! 

Un bărbat tânăr - sau un băiat ceva mai înalt 
aflat în primii ani ai tinereții - apăru în gura 
peşterii aflate ceva mai departe de foc, trăgând 
după el un vas de cupru. 

Avea părul nisipiu, purta haine simple, faţa îi 
era mânjită cu funingine, dar gura i se arcuia 
într-o expresie extrem de hotărâtă. Deşi părea a 
fi servitor, se vedea că era un muncitor 
destoinic. 

— Băiete, adu ceainicul - avem musafiri. Şi ştii 
că asta se întâmplă destul de rar. lar dacă nu o 
să-i hrănim cum se cuvine, n-au să se mai 
întoarcă prea curând, zise prima vrăjitoare. 

— Ei na, îi şopti Jack lui Charles. Ca şi cum 
lipsa mâncării ar fi singurul motiv la care ne-am 
putea gândi. 

— Poate că nu e singurul, spuse cea de-a doua 
vrăjitoare, al cărei păr lung şi alb era îngrijit 


legat cu o eşarfă şi care arbora un surâs poznaş 
ce sugera că putea auzi mult mai bine decât îşi 
imaginase Jack. Dar poate că nu ospitalitatea 
noastră e ceea ce căutați. 

— Aăă... încântat de cunoştinţă, zise John. Dar 
cum ar trebui să mă adresez... ăăă... 
doamnelor? 

— Ei, asta e mama tuturor întrebărilor, 
răspunse prima vrăjitoare, care purta zeci de 
coliere grele şi în ai cărei ochi strălucitori se 
putea citi inteligenţa. Nu ne-a mai întrebat 
nimeni ce nume purtăm de când... se scărpină 
în cap cu craniul unei păsări înfipt în capătul 
unui băț. Cât timp a trecut? 

— De când a venit e/ în Avalon, zise a doua 
vrăjitoare, împungând aerul cu degetul în 
direcţia cavalerului. Vreo şaptezeci sau optzeci 
de ani? 

— Da, clătină aprobator din cap a treia 
vrăjitoare. Îmi aduc aminte. Era într-o marţi. 

— Şi azi e marţi, interveni Jack. 

— Înseamnă că asta simplifică mult lucrurile, 
nu-i aşa, răţuşcă mea? zise prima vrăjitoare. 
Marţea eu sunt Ceridwen, ea e Celedriel, urmă 
Ceridwen, arătând către a doua vrăjitoare, iar 
ea, spuse bătrâna arătând câtre cea de-a treia 
vrăjitoare ursuză, se numeşte Cul. 

— Nu vreau să fiu Cul, protestă a treia 
vrăjitoare. Vreau să fiu Gwynhfar. 

— Cul, draga mea, o admonestă Ceridwen. Ştii 


bine că nu poţi fi Gwynhfar decât duminica, iar 
azi e marţi. În plus de asta, ea ne-a părăsit cu 
multă vreme în urmă ca să se mărite cu tipul 
ăla, Wart}, aşa că oricum n-aveai cum să fii 
Gwynhfar. lar una dintre noi trebuie să fie Cul. 

— Bine, dar de ce trebuie să fiu eu? bombăni 
Cul. 

— Eşti cea mai tânără, chicoti Celedriel. N-ai 
cum să devii Ceridwen până n-ai fost Cul încă 
vreun secol sau trei. 

— Nu-nţeleg nimic, zise Charles. 

— Eu le spun tuturor „domniţă”, le spuse 
cavalerul. Nu cred că are vreo importanţă care 
dintre ele vă răspunde. 

Jack se apropie de foc şi îl ajută pe băiat să 
ridice ceainicul pe vatra de piatră. Băiatul făcu 
un semn recunoscător din cap şi apoi se 
întoarse în peşteră. 

— Tare bun băiat e Bug ăsta, zise Ceridwen. 
Mă bucur că ne-am hotărât să nu-l mâncăm. 

Charles nu reuşi să îşi reprime un fior. 

— Pentru asta e... ăă... ceaunul acela? 

— O, nu, drăguță, zise Celedriel. Nu poţi pune 
o fiinţă vie în ăsta - cel puţin dacă vrei să îl mai 
foloseşti după aceea. 

— Te referi probabil la celălalt, dragă, o 
corectă Ceridwen. Vasul ăla cu inscripţii şi corbi 
pe el - cel pe care ni l-a furat netrebnicul ăla de 
Vierme, îţi aminteşti? Era cu un an sau trei 


13 Wart înseamnă „neg” în limba engleză (n. red.). 


înainte să-l căpătăm pe Bug. 

— Vierme, zise Cul. Heh, va trebui să 
plătească până la urmă. Era oala mea preferată. 

— Asta fiindcă puteai să ţii tot felul de lucruri 
neobişnuite în ea, interveni Ceridwen. 
Ghinioane şi spirite, spectre şi umbre. 

— Era simplu să pui lucruri în el. Mai greu era 
să le scoţi. Fiindcă, odată ce îi ridicam capacul, 
n-aveam de unde să ştim ce anume va ieşi mai 
întâi. Dar... iertaţi-mă! exclamă ea. Ne neglijăm 
oaspeţii. 

— Cântecul pe care îl cântaţi când ne-am 
apropiat... începu Bert. Aţi pomenit de Paralon. 

— Paralon! repetă Bug, care ascultase din 
gura peşterii. Acolo locuieşte regele! Şi cavalerii 
săi! 

— Uite c-ai făcut-o din nou, bombăni Cul. 
Odată ce începe să vorbească despre cavaleri şi 
cavalerism şi chestii de-astea, nu-i mai tace 
gura zile întregi. 

— Eu am de gând să devin cavaler, îi anunţă 
băiatul cu mândrie. Unul adevărat - nu ca... 
ää... ştiţi voi. 

Cavalerul Verde oftă jignit. 

— Pramatie! 

John zâmbi şi îşi trecu degetele prin părul 
tânărului. 

— Sunt sigur că ai să ajungi, Bug. 

— Asta dacă domniţele se pot dispensa de 
serviciile lui, zise cavalerul. Mie unuia mi-ar 


plăcea un scutier - faţa lui Bug se lumină la 
auzul acestor vorbe - care să mă ajute să 
împrospătez proviziile de apă de pe Dragonul 
Indigo pentru lunga călătorie care ne aşteaptă. 

Bert dădu să spună că nu au nevoie de provizii 
suplimentare, dar cavalerul îl întrerupse. 

— E bine să-ţi iei măsuri de precauţie cât nu e 
prea târziu. Apoi se întoarse spre băiat. Ei? Ce 
mai aştepţi? 

Fără să rostească vreun cuvânt, Bug o rupse 
la fugă în josul cărării, iar pe faţa cavalerului 
apăru o expresie stranie de mulţumire. Bert îl 
privi curios pe cavaler şi apoi pe Bug, care se 
îndepărta, dar nu zise nimic. 

Cavalerul Verde se întoarse apoi către 
Morgana. 

— Am venit să vă cerem sfatul, zise el. 

— Vi l-am dat deja, răspunse Cul. Nu ne-aţi 
auzit? 

— Nicio mână nu ţine sceptrul din Paralon, 
spuse Celedriel. Nicio mână de om, mai precis. 
Ceea ce s-a pierdut trebuie găsit; ceea ce a fost 
despărţit trebuie reunit. 

— Dar, fără urmaşul Cartografului, totul va fi 
pierdut, adăugă Ceridwen. 

— Inseamnă că nu e prea târziu, oftă uşurat 
Bert. L-am adus pe John tocmai la timp. 

Morgana nu răspunse în niciun fel, preferând 
să îşi pironească privirile în foc. După o vreme, 
Cavalerul Verde le făcu semn celorlalţi să plece 


şi începură să îşi croiască drum înapoi către 
navă. 

În timp ce Bert îşi lua la revedere de la 
cavaler, John urcă la bordul Dragonului Indigo şi 
privi în jur după Bug. 

— Deci, Aven, zise el, avem destulă apă 
acum? 

Aven îl fixă cu o privire nedumerită. 

— Bineînţeles. De ce mă întrebi? 

John schiţă un gest vag. 

— Nu contează. Uită că te-am întrebat. 

În timp ce echipajul pregătea nava de drum, 
Jack şi Charles (care era întrucâtva mai reţinut 
decât tânărul său prieten) îşi reluară locul de 
lângă cabină. Bert îi povesti pe scurt lui Aven ce 
aflase de la cavaler şi de la Morgana. Chipul 
fetei se înnegură, dar nu spuse o vorbă. 

— Nu ne întoarcem la Londra, nu-i aşa? le zise 
Charles celor doi tovarăşi. Se pare c-am fost 
recrutaţi, indiferent dacă ne place sau nu. 

— Eu cred că e/a fost recrutat, spuse Jack 
referindu-se la John. Noi îl însoţim de dragul 
aventurii. Înveseleşte-te, Charles. S-ar putea să 
ne distrăm pe cinste. 

— Cineva trebuie să rămână cu picioarele pe 
pământ, comentă Charles, în timp ce nava 
începu să plutească spre ieşirea din micul port 
în care ancorase. Nu mă deranjează să cad în 
vizuina iepurelui... atâta doar că nu vreau să 
pierd din vedere intrarea. 


Cavalerul Verde îşi ţinu multă vreme braţul 
ridicat, chiar şi după ce Dragonul Indigo nu se 
mai putea vedea. ÎI coborî într-un târziu, 
respirând repede şi superficial. 

— In sfârşit, murmură el, fără să se adreseze 
cuiva. În sfârşit, mi-am îndeplinit datoria. Poate 
că sufletul meu se va odihni acum în pace. 

Pe țărm, cavalerul îşi petrecu orele rămase din 
ultima lui noapte de serviciu adâncit în 
meditaţie, până când soarele începu să apară la 
orizont. Îşi ridică privirea spre cerul scânteietor 
de deasupra Arhipelagului şi trase adânc aer în 
piept, pentru ultima oară. 

— Ah, Lucie... mă alătur ţie, în sfârşit, în locul 
acela cu mult mai bun, pentru o odihnă cu mult 
mai bună... 

Ultimele cuvinte ale cavalerului se pierdură în 
ceaţă, în timp ce un vârtej de praf i se încolăcea 
deja în jurul picioarelor. Incet, blând, trupul său 
bătrân începu să se transforme în cenuşă şi 
cavalerul se prăbuşi în el însuşi, lăsând în urmă 
doar coiful şi armura, aşezate pe iarbă. In 
câteva clipe, dispăruse. 

„„„se pare că trebuie să port o bătălie. 


Capitolul Cinci 
Corsarul 


Frontul furtunii de lângă Avalon era mai mult o 
îngrămădire de nori care se rostogoleau şi o 
simfonie de tunete înfricoşătoare, fără prea 
multă ploaie sau vânt, deşi era destul de 
puternic pentru a arunca Dragonul Indigo de pe 
un val pe altul ca pe o coajă de nucă. Echipajul 
era experimentat şi era evident că traversaseră 
de multe ori hotarul acela. Îşi vedeau de 
treburile lor ca de obicei, verificând din vreme-n 
vreme numărul pasagerilor, ca să se asigure că 
niciunul dintre ei nu căzuse peste bord. In 
câteva minute ajunseră din nou în ape liniştite. 

Odată cu traversarea graniţei către Arhipelag, 
în atmosferă începu să se simtă un altfel de iz. 
Păreau să fie în continuare în largul oceanului, 
fără să vadă vreo porţiune de uscat dar lumina 
cenuşie a dimineţii le dezvăluia că adâncimea 
apei de sub ei varia foarte mult. Erau bancuri de 
nisip acolo unde ar fi trebuit să fie doar 
adâncuri. 

— E un recif? întrebă John. Ca acelea din 
Australia? 

— Nu pare să fie, îi răspunse Charles. Arată 
mai degrabă ca nişte insule scufundate. 

— Astea sunt Tărâmurile Înecate sau, aşa cum 
le mai zic unii, Tărâmurile Pierdute ale Vestului, 
explică Bert. Nu o să le găsiţi în Imaginarium 


Geographica pentru că, deşi atlasul e foarte 
vechi, au existat pământuri cu mult înainte ca 
hărţile din el să fie desenate. 

— In locul tău n-aş face asta, îi zise Aven lui 
Jack, care se aplecase peste balustradă pentru a 
prinde în palme stropii de apă. Nu aici. Doar 
dacă de fapt nu mai ai trebuinţă de mâini. 

Jack se ridică repede şi se uită nedumerit la 
Bert. 

— Priveşte în adâncuri, îl îndemnă Bert. Se 
mai pot vedea încă formele turnurilor nobile şi 
ale oraşelor care înfloreau odinioară pe insulele 
de aici. Legendele spun că, pe vremuri, acestea 
erau cele mai mândre tărâmuri ale lumii, atunci 
când împărăţia Omului şi cea a Arhipelagului nu 
erau despărțite aşa cum sunt acum. 

— Dar ce s-a-ntâmplat cu ele? întrebă Jack. Şi 
ce legătură are asta cu faptul că mi-am apropiat 
mâna de apă? 

— Nu ştie nimeni, zise Bert. Unii cred că s-au 
distrus singuri căutând prea adânc printre 
misterele vieţii. Alţii spun că au fost distruşi de 
zei pentru acelaşi motiv. Mai e şi o teorie 
conform căreia a fost vina unui înger neatent 
care fusese trimis din Rai să vegheze 
dezvoltarea civilizaţiei. Însă, din câte ştim noi, 
se poate să fi fost şi un dezastru natural. Cu 
toate acestea, băiete, concluzionă Bert 
bătându-l uşor pe spate pe Jack, se pare că n-a 
fost o transformare prea uşoară sau de bun 


augur. lar unii spun că, atunci când tărâmurile 
astea au fost distruse, nu toţi locuitorii lor ar fi 
pierit odată cu ele. Copiii ăştia înecaţi, ai unei 
culturi dispărute, trăiesc încă în adâncul 
întunecat, dar nu mai sunt umani. Inimile lor 
sunt înnegrite, membrele li s-au prefăcut în 
aripioare, plămânii li s-au transformat în 
branhii... iar dinţii le sunt ascuţiţi ca briciul. 

Ochii lui Jack se măriră, iar Aven îşi reţinu un 
zâmbet când băiatul se trase către mijlocul 
punţii. 

Charles şi John priviră din nou peste bord şi li 
se păru că pot distinge într-adevăr contururile a 
ceea ce, cu multă vreme înainte, fuseseră 
probabil oraşe. 

— Bert, zise John, copleşit de o revelaţie 
bruscă, se poate ca asta să fie... Făcu o pauză, 
muşcându-şi buza. E Atlantida? 

Bert trase adânc aer în piept înainte de a 
răspunde, iar chipul său deveni mai degrabă 
gânditor decât trist. 

— A fost, dragul meu. A fost. 


— Paralon este locul de unde este guvernat 
Arhipelagul, începu Bert, încercând să le explice 
profeția Morganei. Aşa a fost dintotdeauna, încă 
de pe vremea primului rege care a unit ambele 
lumi. Regele suprem, Arthur Pendragon. 
Descendenții spiței sale de sânge au condus 
drept şi bine preţ de secole, până când ultimul 


rege a fost ucis, acum aproape două decenii. De 
atunci, conducerea Arhipelagului a stat sub 
semnul întrebării. Asta e unul dintre motivele 
pentru care e acum nevoie de tine, John. 
Trecem printr-o criză, iar felul în care va fi 
rezolvată va avea repercusiuni asupra ambelor 
lumi. 

— Dar de ce e nevoie de mine abia acum? se 
miră John. Sunt sigur că profesorul Sigurdsson 
ar fi putut face orice ar fi fost necesar cu mulţi 
ani în urmă, dacă situaţia e atât de complicată 
precum spui. 

— Ar fi putut, e adevărat, răspunse Bert, dacă 
n-ar fi fost două probleme pe care nu le-am mai 
întâlnit până acum. Mai întâi, nu e prima dată 
când a fost ucis un rege. La fel ca în lumea ta, 
se mai întâmplă - de obicei, de lucrul ăsta e 
vinovată vreo rudă care aspiră la tron. Dar, în 
acest caz, a fost ucis şi restul familiei. Nu există 
moştenitori. 

— Şi care e a doua? întrebă Charles. 

— Mă gândesc că ar fi trebuit să-ţi dai seama, 
răspunse Bert. Slujitorii lui au încercat să te 
ucidă noaptea trecută. Nimeni nu ştie care îi 
este adevăratul nume. Tot Arhipelagul îi spune 
însă Regele lernii. În absenţa Regelui Suprem, 
Paralonul ar trebui să fie condus de un 
parlament format din regi şi regine, continuă 
Bert, până când este ales un succesor. Fiindcă 
nu există însă, după câte se pare, niciun 


moştenitor, dezbaterea continuă. Regele lernii 
intenţionează să-i pună însă capăt, eliminându- 
şi toţi contracandidaţii la tron. Celelalte rase au 
regi care ar putea pretinde Tronul de Argint al 
Paralonului, dar nu e uşor să te abaţi de la 
tradiţie. Regele lernii e om şi trebuie încă să se 
supună conducerii parlamentului. Astăzi are loc 
Marele Consiliu - regii tuturor raselor din 
Arhipelag se reunesc în parlament ca să 
hotărască în sfârşit cine ar trebui să urce pe 
tron. 

— Ei bine, zise Charles, atunci poate că ar 
trebui să ai încredere în parlament. Au reuşit să- 
| ţină departe atâta timp, nu pot continua să o 
facă până când se va alege un succesor? 

— Nu, spuse Bert. Nu mai pot aştepta din 
cauza asta, explică el, arătând cu degetul înspre 
sud, spre orizont. 

Deasupra liniei care separa oceanul de cer se 
vedea o ceaţă întunecată, de parcă cineva ar fi 
luat o bidinea imensă şi ar fi şters o parte 
importantă din peisaj. 

Jack descrise cu voce tare ceea ce vedea, iar 
Bert dădu aprobator din cap. 

— E mai adevărat decât îţi închipui, tinere 
Jack. Le spunem Tărâmurile Adumbrite, insulele 
cucerite de Regele lernii. Atunci când le supune 
în fruntea armatelor sale, ele dispar din ciclul 
etern al vieţii din Arhipelag, iar apoi se fac 
nevăzute şi din Geographica. 


— Păi, dacă tot e pe cale să îi şteargă hărţile, 
se miră John, de ce e gata să ucidă pentru ea? 

— Nimeni nu ştie, răspunse Bert. E cel mai 
mare mister al Arhipelagului. Ştim însă că 
acumulează putere, o putere care îl va face mai 
influent decât orice alt rege sau conducător de 
pe tărâmul acesta sau... din celelalte. 

— Vrei să zici... începu Charles. 

— Lumile sunt separate, dar ceea ce se- 
ntâmplă într-una o afectează şi pe cealaltă. 
Arthur ştia acest lucru şi de aceea le reunise 
sub o singură conducere. Chiar crezi că e o 
coincidenţă că, în timpul în care Tronul de 
Argint al Paralonului e gol, în lumea voastră a 
izbucnit un război? 

— Apropo de Paralon, spuse Aven, ar cam fi 
timpul ca Păstrătorul să ne traseze direcţia spre 
care să ne îndreptăm. Se apropie zorii şi, deşi 
Dragonul Indigo îşi poate găsi şi singur drumul, 
i-ar fi mai uşor să navigheze dacă i s-ar da 
câteva indicaţii. 

— O, ă, da, desigur, bălmăji John, dându-şi 
seama că femeia se referea la el. La cererea lui 
Bert, desfăcu Geographica din pânza în care era 
învelită şi începu să o răsfoiască. După câteva 
minute, ajunse la o filă mare de pergament cu 
un titlu care putea fi tradus în mare ca 
„Paralon”, plină cu numeroase notițe care 
includeau şi instrucţiuni de navigaţie. Işi 
încruntă sprâncenele, concentrându-se. Este... 


ah... e în saxona veche. 

— Şi asta e o problemă? întrebă Aven. 

— A, nu, nu, nu chiar, răspunse John. Examină 
cu atenţie adnotările preţ de câteva momente şi 
apoi privi feţele nerăbdătoare ale tovarăşilor 
săi. Spune că... ăăă... spune că ar trebui să 
mergem... ăăă... în direcţia aia, încheie el, 
schiţând un gest vag către tribordul navei. 

Aven ridică uimită dintr-o sprânceană, dar 
Bert îi făcu un semn din cap, aşa încât femeia 
căpitan începu să dea instrucţiuni mateloţilor 
pentru a întoarce Dragonul Indigo în direcţia 
respectivă. 

Emoţionat, John înveli Geographica în foaia de 
cort şi şi-o îndesă sub braţ. 


— Eşti unul dintre cei trei Păstrători, îi spuse 
Charles lui Bert. De ce ai nevoie de John? De ce 
n-ai putut pur şi simplu să pleci din Londra 
odată ce ai pus mâna pe carte? 

— Îţi trebuie o viaţă întreagă pentru a deveni 
Păstrător Principia, zise Bert. Eu am câteva 
cunoştinţe şi ceva meşteşug, dar, sincer, nu şi 
pregătirea necesară - de aceea s-a retras 
profesorul Sigurdsson. Trebuia să îşi poată 
pregăti succesorul. Pe tine, John. 

— Dar ce s-a întâmplat cu al treilea 
Supraveghetor? vru să ştie Charles. Spuneai că 
sunt mereu trei. 

Aven înjură şi scuipă pe punte. 


— E nefolositor ca un centaur mascul într-o 
lăptărie. Dacă şi-ar fi luat responsabilităţile mai 
în serios, atunci tu-arătă către tatăl ei - nu ai fi 
acum în pericol, iar mentorul tău - continuă ea, 
îndreptându-şi degetul spre John - nu ar fi murit 
şi tu - mai împunse o dată aerul în direcţia lui 
John - te-ai ocupa acum cu îndeletnicirile tale 
obişnuite. 

— Haide, Aven, o consolă Bert, Jamie trebuie 
să-şi vadă acum de ale sale şi nu putem să-l 
împovărăm cu toate astea. Nu suntem croiţi cu 
toţii pentru genul ăsta de aventură. 

— Păi asta mă şi mânie, zise ea. Jamie era 
croit. Era perfect pentru asta, tată. Şi a renunţat 
la o viaţă în Arhipelag doar ca să poată juca 
teatru în Grădina Kensington“. 

— Mi se pare mie, îi şopti Jack lui Charles, sau 
furia asta miroase puţin a dragoste 
neîmpărtăşită? 

Jack nu vorbise destul de încet; Aven îl auzi şi-i 
aruncă o privire veninoasă, după care dădu de-o 
parte braţul tatălui ei care o cuprinsese pe după 
umeri şi porni vijelios spre cabină. 

Câteva momente mai târziu, se auziră câteva 
înjurături strigate cu voce tare, urmate de 
câteva ţipete şi bufnituri. Înainte ca vreunul 
dintre ei să schiţeze vreun gest, femeia reveni 
din cabină, gâfâind, roşie la faţă. 


14 Grădina Kensington, cu o suprafaţă de 1,1 km?, este unul din 
parcurile re gale din Londra, aflat la vest de Hyde Park (n. red.). 


— Unii bărbaţi nu sunt făcuţi pentru aventură, 
pufni Aven. lar unii băieţi nu ştiu să se ferească 
de ea. 

Sub braţul său, cu faţa stacojie din cauza 
strânsorii femeii, se afla Bug. 

Aveau un pasager clandestin. 


O persoană în plus la bordul navei nu 
reprezenta cine ştie ce problemă, dar, cu toate 
acestea, Aven sugeră să fie aruncat peste bord, 
ca să termine cu discuţiile. Bert bănuise de la 
început că aprovizionarea cu apă proaspătă nu 
fusese decât un pretext care să îi permită 
băiatului să se strecoare la bord şi spuse ce 
gândea. 

Charles clătină din cap. 

— Francezii ăştia! 

— Dar la ce bun? întrebă John. Dacă a crezut 
că Bug trebuie să meargă cu noi, de cenu ne-a 
rugat pur şi simplu? 

— Ba s-avem pardon, zise Aven, nu mi-aduc 
aminte să te fi învestit cu puterea de a spune ce 
se întâmplă sau nu se întâmplă la bordul navei 
mele. 

— Ei bine, acum e aici, observă Charles. Ce 
facem cu el? 

— Exact ce ne trebuia, bombăni Jack. Un copil 
de care să avem grijă. 

Ochii lui Bug se îngustară. 

— Nu sunt mai tânăr decât tine. 


— Ba eşti, sacagiule, îi răspunse Jack. 

— Ajunge! zise John. Îl voi lua eu ca să-mi fie... 
ää... 

— Scutier? întrebă Charles. 

— Nu contează, se rățoi Aven. Să ai grijă să nu 
ni se încurce printre picioare. Fata se aplecă 
puțin ca să audă mai bine ce îi şoptea un faun. 
Nu, zise ea, îndreptându-se de spate şi privind 
spre Bug. Nu poţi să-l dai de mâncare sirenelor. 
Nu încă. 

Bug îl privi pe John. 

— Glumeşte, nu-i aşa? 

— Probabil, şovăi John. Dar, pentru orice 
eventualitate, ţine-te pe lângă mine. 

Un strigăt al unui marinar îi aduse spre 
babord, acolo unde apa începuse să 
bolborosească. Din adâncuri se ridica ceva cu 
adevărat uriaş. 

— O balenă? întrebă Jack. 

— Prea mare, îi zise Charles. 

— Aveţi răbdare, îi îndemnă Bert, care 
zâmbea la vederea formei aceleia ce se ridica 
dintre ape şi care părea să fie un obiect făcut de 
mâna omului. 

Jack şi Charles rămaseră fără cuvinte în umbra 
care creştea mereu. Lângă Dragonul Indigo se 
înălţă chila magnifică, strălucitoare şi aurie, a 
unei nave care nu semăna cu nimic din ceea ce 
văzuseră ei vreodată. Nu avea catarge şi nici 
pânze şi părea etanşă, precum submarinele 


folosite în războiul civil american. În lungul ei se 
vedeau hublouri imense, întărite cu buloane, 
precum şi tot felul de deschizături aflate sub 
linia de plutire, prin care intra şi ieşea apă. La 
pupă se zărea partea superioară şi capul unui 
dragon. O placă de metal alunecă silențios 
dintr-o deschidere a chilei şi se lipi de scara 
Dragonului Indigo. Deasupra ei, un panou se 
deschise fără zgomot, dând la iveală o siluetă 
impunătoare care ocupa tot cadrul uşii. 

— Doamne, Dumnezeule, zise John, încercând 
să accepte priveliştea stranie din faţa ochilor. E 
ceea ce cred eu că e? 

— Este, zise Bert. Băieți, îmi face plăcere să 
vi-l prezint pe căpitanul celei mai măreţe nave 
care a navigat vreodată în oceanele oricărei 
lumi - Nautilus. 

Un bărbat oacheş şi bărbos, cu o piele 
întunecată şi strălucitoare, cobori pe punte şi 
apoi îşi împreună mâinile, înclinându-şi capul 
după obiceiurile hinduse. 

Fără a fi neprietenos, zâmbetul său era fără 
îndoială cel al unui prădător. 

— Căpitanul Nemo, la dispoziţia 
dumneavoastră! 

Toată lumea i se prezentă, inclusiv Bug, pe 
care Nemo îl privi îndelung, plin de curiozitate. 

— Mergem la Consiliul din Paralon, zise Bert. 

— Şi eu la fel, răspunse Nemo. Puteri 
neobosite cresc pe pământurile dinspre nord şi 


dinspre sud, puteri care trebuie învinse dacă 
vrem să ne unim împotriva Regelui lernii. Aveţi 
însă grijă, o să cădeţi pradă curenților spre 
Tărâmurile Adumbrite dacă veţi continua să vă 
îndreptaţi în direcţia asta şi nu veţi ajunge deloc 
la Paralon. Eram convins că aveţi un căpitan 
mai bine pregătit. 

Aven roşi şi privi furioasă la John şi la tatăl 
său. 

— Cât ne-am abătut de la curs? 

— Cinci grade câtre sud ar trebui să vi-l 
corecteze. 

Aven plecă repede pentru a schimba direcţia 
în care se îndrepta nava, iar Nemo zări 
Geographica sub braţul lui John. 

— Se întâmplă cumva ca pachetul acela să 
conţină Geographica? întrebă el. 

— Imaginarium Geographica, da, încuviinţă 
John. 

Pentru prima dată, în vocea lui Nemo se 
simţea o urmă de şovăială. 

— Aş putea... aş putea s-o ating, maestre 
John... 

— Desigur. 

John desfăcu din nou Geographica şi i-o oferi 
lui Nemo, care o luă de parcă ar fi ţinut în mâini 
un pergament fragil, gata să se sfărâme sub 
povara răsuflării sale. 

—A trecut prin multe, zise Charles. E 
rezistentă. Nu o să se rupă, te asigur. 


— Interpretezi greşit grija mea, spuse Nemo. 
Pentru noi, cei din Arhipelag, e o carte sfântă. 
Aici, pe aceste pământuri, există o mie de lumi 
diferite, o mie de civilizaţii. Unele sunt unite de 
loialitate, altele, de comerţ. Singurul lucru care 
le uneşte însă pe toate, singurul Graal care le 
poate întări, ştergând diferenţele dintre noi, 
este /maginarium Geographica. 

— Înseamnă că, de fiecare dată când Regele 
lernii cucereşte o insulă... începu Charles. 

— Da, zise Nemo aprobând din cap. Harta ei 
dispare, iar noi mai facem un pas înapoi către 
culturile barbare din care ne-am născut odată. 

— Am putea s-o distrugem pur şi simplu, îşi 
dădu Bug cu părerea, înainte ca Jack să-l reducă 
la tăcere cu un ghiont în coaste. 

În loc să răspundă supărat acestei sugestii, 
Nemo încuviinţă. 

— Au avut şi alţii ideea asta, băiete, şi au şi 
încercat. Deşi e foarte valoroasă, poate ar fi mai 
bine pentru Arhipelag ca ea să dispară, dacă 
asta înseamnă că nu va încăpea niciodată pe 
mâinile Regelui lernii. 

Pentru a-şi sublinia răspunsul, Nemo păşi cu 
iuţeală în faţa lui Aven şi aruncă Geographica 
pe grătarul încins aflat în mijlocul punţii. 

Se auziră strigăte de deznădejde şi uimire, iar 
John se repezi pentru a recupera cartea înainte 
să ia foc. 

Nu avea însă de ce să se teamă. Cărbunii erau 


încinşi, dar nu reuşiră decât să încălzească 
puţin coperta. 

— E magică! suspină Jack. 

— Da, zise Nemo. /maginarium Geographica 
nu poate fi distrusă, ceea ce face ca slujirea ei 
să fie deopotrivă o povară şi o binecuvântare. S- 
o  păzeşti bine, băiete, continuă Nemo, 
ştergând-o de cenuşă şi înapoindu-i cartea lui 
John. E o mare responsabilitate să fii acul 
busolei. L-am cunoscut însă pe profesorul tău şi, 
deşi îi deplâng moartea, simt că şi-a ales 
succesorul cu multă înţelepciune. 

Nemo se întoarse spre Bert şi îl prinse de 
mâini, apoi o sărută pe obraz pe Aven şi plecă 
spre nava sa. 

— Rămâneţi cu bine, prieteni, zise el, în timp 
ce vasele se îndepărtau unul de celălalt. Ne 
vom revedea curând. 

x 

În timp ce Nautilus se pierdea în depărtare, 
Aven îl încolţi pe John şi îi ceru explicaţii. 

— Am avut mare noroc că ne-am întâlnit cu el, 
zise ea cu ochii scăldaţi în flăcări de furie. Cinci 
grade ne-ar fi dus în Marea Nordului. Am fi 
pierdut întreaga zi şi am fi lipsit de la Consiliul 
din Paralon. 

Arătă brusc spre Geographica. 

— Eşti în stare să citeşti chestia asta sau ba? 

— Bineînţeles că poate, interveni Bug. Are 
doar nevoie de ceva exerciţiu, nu-i aşa, sir John? 


Aven pufni a neîncredere, dar Bert îi luă 
apărarea băiatului. 

— A trecut prin nişte momente grele, fiica 
mea. Se va ridica însă în curând la înălţimea 
cerinţelor. De asta putem fi siguri. 

Fără să mai spună nimic, Aven plecă să îşi 
vadă de treabă, urmată îndeaproape de Jack. 

— Poate c-ar trebui să petreci ceva timp în 
cabină, studiind Geographica, îi sugeră Bert lui 
John. Ca să te familiarizezi cu ea. 

— Nu e o idee rea, îl aprobă John. În felul ăsta 
poate că o să par mai inteligent când Phileas 
Fogg!” se va opri pe punte ca să ne corecteze 
cursul. 

— Asta n-o să se întâmple, îl contrazise serios 
Bert. Lui Fogg nu-i place să navigheze. 

— Şi apropo de asta, zise Charles, care privea 
în depărtare, mi se pare că Nemo a uitat ceva - 
se întoarce. 

— Poftim? exclamă Aven. E mult înaintea 
noastră. N-are cum să se apropie dinspre est. Il 
împinse pe Charles din faţa ei şi privi printr-un 
ochean în direcţia în care arăta bărbatul. Acela 
nu e Nautilus, continuă ea. Se pare că duşmanul 
nostru a hotărât să nu se mai ascundă şi să 
spună clar care îi sunt intenţiile. 

Ceaţa se împrăştie, scoțând la iveală o navă 
mare, mai lată şi mai amenințătoare decât 


15 Personajul principal al romanului Ocolul Pământului în 80 de zile de 
Jules Verne (n. red.). 


Nautilus. 

Era Dragonul Negru - nava Regelui lernii. Şi, 
cu o viteză ameţitoare, se îndrepta către 
Dragonul Indigo. 

— Şi acum ce facem? întrebă Charles. 

— Găseşte ceva de care să te ţii, zise Bert. 
Las-o pe Aven să-şi facă treaba - acum noi, 
ceilalţi, nu mai putem ajuta cu nimic. 

— La Londra, nava s-a îndepărtat de docuri 
mergând împotriva vântului, spuse Charles. N-ar 
putea ca acum să se dea la o parte ca să evite 
lovitura? 

— E o navă, nu o pisică, îl apostrofă Bert. Şi, 
deşi are voinţă proprie, asta nu înseamnă că 
poate face piruete la comandă. 

Aven alerga în toate direcţiile pe punte, 
strigând ordine cu o voce înnebunită. Nava 
Regelui lernii era de cinci ori mai mare decât 
Dragonul Indigo. Nu avea cum să reziste în 
urma unei ciocniri. lar asta, gândi John, 
înfăşurându-şi braţele în jurul unei bucăţi din 
greement, era şi intenţia duşmanului. 

Singura şansă de a supravieţui măcar primului 
impact era să întoarcă nava înainte ca Dragonul 
Negru să îi ajungă, dar nu puteau să orienteze 
pânzele pentru o asemenea manevră. Cel puţin 
nu în cele câteva secunde care le mai 
rămăseseră. 

De acest lucru era convinsă toată lumea, mai 
puţin Jack. 


În copilărie, îşi petrecuse o vară cu un tutore 
care adora navigația şi căruia îi plăcea să 
execute asemenea manevre îndrăzneţe, virând 
apoi sub vânt şi evitând coliziunile în ultimul 
moment. 

E uşor cu un schif, dar manevra e mai greu de 
făcut cu un galion. Jack era însă convins că 
merita să încerce. 

Sări deasupra cabinei şi înşfăcă un pumnal 
scurt de la cingătoarea unui marinar, luându-l 
prin surprindere, începând să taie parâmele 
care legau pânzele dinspre tribord. 

Aven îl privi fără să-şi creadă ochilor. 

— Eşti nebun? Dacă le tai, pânzele vor... 

Femeia îşi dădu dintr-odată seama ce făcea 
Jack şi le ordonă tuturor marinarilor să îl ajute. 

Carena neagră şi strălucitoare se năpustea 
către ei cu o viteză înspăimântătoare, dar în 
câteva secunde toate parâmele se prăbuşiră pe 
punte, iar pânzele se rotiră în jurul catargelor, 
umflate de vântul puternic. 

— Acum! strigă Jack. Schimbă cursul! întoarce 
cârma cât de mult poţi! 

Aven, John şi Charles se năpustiră brusc către 
roata care manevra cârma şi o învârtiră până la 
capăt. Scârţâind oribil din toate încheieturile, 
nava se întoarse cu faţa spre Dragonul Negru 
chiar când acesta ajunse în locul în care se 
aflaseră ei. Corabia uriaşă trecu la doar câţiva 
centimetri de Dragonul Indigo. 


— Ăsta a fost cel mai prostesc lucru pe care l- 
am văzut în viaţa mea, îi strigă Aven lui Jack. 

Deşi tonul vocii ei era aspru, îi zâmbi, iar 
lucrul acesta îi umplu băiatului inima de 
bucurie. 

Cei trei priviră cum nava de coşmar alunecă 
pe lângă ei şi văzură că puntea Dragonului 
Negru era plină de tâlhari şi ticăloşi de cea mai 
joasă speţă - inclusiv wendigo -, prea surprinşi 
că nava lor mai era încă acolo pentru a arunca 
sulițe şi a trage cu arcul. 

Bucuria lui Aven se transformă însă repede în 
preocupare. 

— Jack ne-a salvat pentru moment, dar ne va 
lua ceva timp să legăm din nou parâmele, iar ei 
se pot întoarce până atunci, chiar şi la viteza 
asta. Şi-atunci ne vor prinde. 

— N-aş vrea să mă înşel a doua oară, zise 
Charles, dar acum sunt destul de sigur că s-a 
întors Nautilus. 

Apropiindu-se cu o viteză mai mare decât cea 
a Dragonului Negru, nava lui Nemo apăruse din 
nou dinspre nord şi acum ajunsese să plutească 
lângă Dragonul Indigo. 

— N-am să mai vorbesc niciodată de rău 
operele lui Jules Verne, zise Charles. 

— Şi eu la fel, îl susţinu John. 

— Erai la fel de afurisită şi pe vremea când 
serveai ca secund la bordul lui Nautilus? îi strigă 
Nemo zâmbind lui Aven. 


— Nu, îi răspunse ea, dar pe vremea aceea se 
numea Dragonul Galben şi niciunul dintre noi nu 
suferea de iluzia grandorii. 

— Pune-ţi echipajul să lucreze la parâme! Dar 
ce s-a-ntâmplat cu ele? 

Aven arătă spre Jack. 

— Le-a tăiat idiotul ăsta. Mie nu mi-ar fi venit 
niciodată ideea, dar uite c-a salvat nava. 

Nemo îşi înclină capul către Jack. 

— Bravo, tinere războinic! lar acum, încheie 
el, văzând în depărtare că Dragonul Negru 
întorsese şi accelera spre ei, se pare că trebuie 
să port o bătălie. 

— Nemo... începu Aven. 

— Nu, zise el, tăindu-i vorba. Voi aveţi 
Geographica. Du-o, împreună cu Păstrătorul ei, 
în Paralon. O să-l ţin ocupat pe Regele lernii 
destul de mult ca voi să puteţi scăpa. 

Nemo îşi apropie de piept pumnul încleştat - 
un gest de respect, ca de la căpitan la căpitan. 

Aven îi răspunse la fel şi începu să strige 
ordine către echipaj, apoi întoarse Dragonul 
Indigo şi îl puse sub vânt. Nava, ascultătoare ca 
întotdeauna, îşi adună puterile şi acceleră, 
îndepărtându-se cu viteză maximă de bătălia ce 
avea să înceapă. 

La câteva leghe distanţă de locul înfruntării, 
reuşiră să evalueze toate stricăciunile suferite şi 
care, spre uşurarea tuturor, se dovediseră a fi 
minime. Odată terminate reparaţiile, Aven îşi 


îndreptă atenţia şi furia către John. 

— Ajunge! E a doua oară când îmi risc nava 
pentru tine şi deocamdată nu am înţeles ce 
motiv am s-o fac. 

Bert încercă să intervină, dar furia femeii era 
prea crâncenă. 

— Nu şi de data asta, tată! l-ai găsit toate 
scuzele de pe lume. Nu mai înghit şi altele. 
Fiecare căpitan are hărţi ale propriilor tărâmuri 
din Arhipelag şi ale câtorva insule din apropiere. 
Fiecare căpitan, inclusiv Regele lernii, îşi poate 
găsi drumul prin încercări repetate. Există însă 
un singur atlas care conţine toate hărţile şi 
numai el ne poate duce la timp acolo unde 
trebuie să ajungem. Şi o singură persoană în 
viaţă a fost şcolită şi pregătită să înţeleagă 
limbile şi culturile antice, pentru a putea 
descifra hărţile acestui atlas. Ei bine, exclamă 
ea, bătând cu pumnul în Geographica, acesta 
este atlasul. lar tu, zise ea înfigând un deget în 
pieptul lui John, eşti Păstrătorul. Deci poţi s-o 
citeşti sau nu? 

Învins, John îşi cobori ruşinat privirea. 

— Nu pot. Nu ştiu cum. 


pe 

— Dacă e adevărat, atunci s-ar putea să ne fi 
rătăcit, zise Bert. Numai un Păstrător bine 
instruit poate ghida o navă prin apele 
Arhipelagului Viselor. Hărțile şi adnotările sunt 
scrise într-o duzină de limbi, multe dintre ele 
dispărute de mult. Sunt foarte puţini oameni în 
viaţă care ar putea înţelege ce e scris acolo. 

Taberele erau clar delimitate: Aven, Bert şi, 
surprinzător, Jack de o parte, iar John, Charles şi 
Bug de cealaltă. 

— Jack? zise Charles cu o voce surprinsă. Nu 
poţi să fii de partea lor. Până la urmă... începu 
el să spună, dar apoi păru să se răzgândească şi 
se mulţumi să adauge doar un reproş voalat. 
Nu-i frumos, Jack. 

— Dar Aven are dreptate, protestă Jack. Am 
fost alungaţi din Londra şi am fugit ca să 
scăpăm cu viaţă numai şi numai din cauza lui şi 
a cărţii ăsteia. Şi profesorul lui a fost ucis tot 
pentru ea. Dragonul Indigo aproape c-a fost 
distrus din cauza atlasului Geographica. Şi toată 
această... indiferent ce-o fi lumea în care ne 
aflăm, se pare că se va război din cauza ei. El ar 
trebui să fie singurul om în viaţă care să o poată 
citi şi uite că nu e în stare. 

— Jack, se răsti Charles, cred că ajunge! 

— Are însă dreptate, zise John. Nu sunt în 


stare. 

Aven înjură şi îşi duse mâna la sabia scurtă de 
la cingătoare, dar Bert interveni şi o prinse de 
braţ. 

— Trebuie să fie o explicaţie, Aven. La urma 
urmei, l-am ales chiar eu. John, zise Bert, 
incapabil să îşi ascundă tonul rugător, ţi-am citit 
opera. Ai un dar, ştiu asta, şi Stellan o ştia. De 
aceea a acceptat să te pregătească. De fapt, 
am văzut eu însumi corespondenţa - chiar te-a 
pregătit. 

— Da, îl aprobă John, aşa e. Dar eu nu 
învăţam, cel puţin nu atât de mult pe cât ar fi 
trebuit. 

Se întoarse resemnat către Charles şi Jack. 

— Nu mi s-a părut niciodată a fi prea 
important, le explică el. Limbi antice pe care 
nimeni nu le mai putea citi... Nu mi-a trecut prin 
cap că voi avea vreodată nevoie de aşa ceva. 
Prietenii de acasă şi chiar soţia mea au pus la 
îndoială dacă e înţelept să petrec atâta timp cu 
ceea ce părea să fie o întreprindere total 
nepractică. 

— Acum nu prea mai e nepractică, nu-i aşa? 
zise Jack. 

— Pentru numele lui Dumnezeu, Jack, exclamă 
John, e război! Nu se poate să te aştepţi să fi 
petrecut puţinul timp liber pe care îl aveam 
citind şi traducând manuscrise din teutona 
veche. 


— Vor muri oameni fiindcă n-ai făcut-o, punctă 
Aven, şi probabil că unii au şi murit deja. 

— Nu-i pasă, zise Jack. 

— Ba da! strigă John, apucându-l pe Jack de 
haină. Ba îmi pasă, prostule! Am văzut oameni 
murind! Am simţit cum sângele lor îmi 
împroaşcă faţa când cei cu care am glumit, am 
mâncat şi m-am adăpostit au murit în faţa mea! 
Tu poţi să spui acelaşi lucru? 

Tremurau amândoi, iar John avea faţa 
scăldată în sudoare şi respira precipitat. În 
momentul următor, îi dădu drumul lui Jack şi îşi 
luă capul în mâini. 

— Îmi pare rău, Jack, zise John după o vreme. 
Mă simt într-adevăr de parcă v-aş fi dezamăgit 
pe toţi şi mai ales pe profesor. Crede-mă, nu am 
ştiut... nu mi-am imaginat ce... 

— Gata, John, interveni Charles, punându-şi 
braţul pe după umerii tovarăşului său. Hai să 
luăm cu toţii un răgaz ca să ne liniştim şi apoi 
poate o să ne uităm împreună pe hartă şi vom 
încerca s-o descifrăm. Trei capete sunt mai 
bune decât unul. Ce zici, Jack? 

Când îşi ridicară însă privirile, observară că 
Jack şi Aven plecaseră deja într-o altă parte a 
navei. Bert stătea în uşa cabinei, cu ochii în jos, 
sfâşiat între speranţă şi frică. Numai Bug 
rămăsese cu ei, dornic să ajute, dar situaţia 
depăşea cu mult orice experienţă avusese el în 
trecut. 


Frăția se rupsese. Şi tot ce puteau face era să 
continue să plutească spre Paralon. 


În ciuda hotărârii sale şi a dorinţei de a ajuta, 
după o oră petrecută în faţa  atlasului 
Imaginarium Geographica, până şi Charles 
trebui să recunoască faptul că îl depăşea 
complet. Funcţia sa de redactor la Oxford 
University Press îl pusese în faţa multor 
manuscrise în latină, aşa încât aceste pasaje şi 
câteva fraze în greceşte nu rămăseseră total 
indescifrabile, dar asta nu ajutase prea mult. 

— Mi se pare că desluşesc şi ceva din engleza 
veche şi chiar câteva cuvinte în ebraică, dar 
restul e imposibil de citit, zise Charles. Sunt o 
mulţime de note scrise în engleza modernă, dar 
nu există nicio ierarhie între ele, nicio altă 
ordine în afara uneia cronologice, aproximative. 

Verdictul acesta nu reuşi deloc să-i alunge 
melancolia lui John şi nici să îndulcească 
atitudinea sfidătoare a lui Jack. Bert era încă 
abătut, dar continua să spere. 

— De vreme ce Paralonul este „capitala” 
Arhipelagului, zise el, ar trebui ca harta lui să fie 
plină de adnotări. Chiar eu am făcut câteva, aşa 
încât ar trebui să pot citi mare parte din ele 
bazându-mă pe experienţele din trecut. În plus, 
adăugă el, ne îndreptăm deja în direcţia bună, 
aşa că ar trebui să ajungem acolo fără vreun 
incident. Odată sosiți, poate că vom găsi vreun 


învăţat sau vom putea apela la parlament 
pentru a avea acces la arhivele şi biblioteca 
regelui. Capul sus, băiete! continuă el. Mai 
avem încă variante. 

— Poate consiliul va alege un nou rege şi nu 
va mai trebui să îţi baţi capul cu asta, spuse 
Bug dintr-un ungher al cabinei de unde asculta 
cu atenţie discuţia celorlalţi. 

— Încearcă să te gândeşti la lucruri bune, 
băiete, zise Bert, ieşind din cabină şi închizând 
uşa în urma lui. 


Soarele se apropiase de punctul maxim al 
arcului său peste cer când marinarul din vârful 
catargului cel mare strigă puternic: 

— Pământ! 

Ajunseseră la Paralon. 

Insula era mult mai mare decât Avalon sau 
decât oricare dintre Tărâmurile Adumbrite pe 
lângă care trecuseră. De la depărtare se putea 
vedea o coastă muntoasă şi verdele-închis al 
unor păduri bogate. Priveliştea era atât de 
măreaţă, încât până şi faunii taciturni se opreau 
câte o clipă din muncile lor pentru a privi cum 
se apropie de insulă. 

Portul spre care se îndreptau se formase la 
gura unui râu care se vărsa în mare şi a cărui 
adâncime era ideală pentru acostarea navelor. 
Inapoia portului se înălţau dealuri molcome 
întrepătrunse de câmpii întinse, peisajul 


transformându-se apoi brusc în podişuri cu 
pereţi abrupți. 

Pe cel mai înalt dintre acestea era construită o 
fortăreață imensă de piatră, cenuşie şi 
înspăimântătoare: castelul din Paralon, locul de 
unde Regele suprem veghea de pe Tronul de 
Argint asupra întregului Arhipelag. 

Nu era vorba de Camelot, după cum 
crezuseră, ci de ceva cu mult mai primitiv, ce 
părea înconjurat de sclipirea tainică a vechilor 
legende. Era arhetipul arhetipurilor; Paralon era 
realitatea din care se inspirase legenda 
Camelotului. 

— Doamne Dumnezeule, suspină Charles, e 
magnific! 

John şi Jack încuviinţară. Nici măcar Ludwig cel 
Nebun: nu şi-ar fi imaginat vreodată un 
asemenea castel. 

— Sunt o mulţime de nave în port, observă 
Aven. Poate c-a început deja consiliul. 


— Deci acest Paralon, zise Charles pe când 
debarcau, este cea mai importantă putere 
militară a Arhipelagului? 

— De ce crezi una ca asta? îl întrebă Bert cu 


16 Ludwig al II-lea (25 august 1845-13 iunie 1886), rege al Bavariei. A 

condiţii misterioase. În timpul domniei a ordonat construirea mai 
multor castele extravagante (n. red.). 


surprindere. 

— Păi cum altfel ar fi devenit un asemenea 
centru de putere? 

— Vezi pădurile alea din depărtare? întrebă 
Bert. Sunt livezi de meri vechi de sute sau de 
mii de ani. Puterea militară poate fi mutată 
dintr-un loc în altul, poate fi câştigată sau 
pierdută. Dar produsele de calitate, încheie el 
clipind din ochi, produsele de calitate sunt 
foarte greu de obţinut. 


Jack încerca să îi fie de ajutor lui Aven care, la 
rândul ei, se străduia să îl ignore cât mai mult 
cu putinţă. Gestul său nesăbuit, dar încununat 
de succes, care îi scăpase de întâlnirea cu 
Regele lernii, cât şi distanţarea de John îl 
făcuseră să devină mai îndrăzneţ, spre 
exasperarea ei. 

Bert îl ajută pe John, care era încă foarte 
supărat, să adăpostească Geographica într-un 
fel de geamantan din piele, ale cărui curele 
puteau fi trecute peste umeri pentru a putea fi 
dus mai uşor, sarcină pe care se oferi să o 
îndeplinească Bug. Îşi lua rolul de scutier al lui 
John foarte în serios şi încerca să fie de folos. In 
plus, oricum nu i se putea sugera să rămână pe 
navă, atât timp cât exista posibilitatea să se 
întâlnească faţă în faţă cu regi şi cavaleri 
adevăraţi. 

Charles ajunsese deja la capătul docului, acolo 


unde o siluetă mică înjura de mama focului şi 
lovea în măruntaiele unei maşinării ciudate care 
părea să fie încrucişarea între un automobil şi 
trăsura făcută dintr-un dovleac a Cenuşăresei. 

— Nu renunţa, zise Charles. Sunt sigur că o 
să-i dai de capăt până la urmă. 

— O să mă străduiesc, că mai mult de-atăât 
niciunul dintre noi nu poa' să facă, veni 
răspunsul. 

Charles tresări şi se dădu un pas înapoi, 
dându-şi seama că nu vorbise cu un om sau cu 
vreun faun. 

Era un bursuc. Îmbrăcat cu o vestă şi un 
sacou, mergea pe două picioare, avea monoclu 
şi purta ghetre pe labele îmblănite. 

Charles rămase locului, pironit de uimire, până 
când ajunseră şi ceilalţi lângă el. 

— Are sacou, dar nu şi pantaloni? se minună 
John. 

— E foarte nepoliticos să faci asemenea 
observaţii, zise Bert. 

— Aţi fi fiind capete încoronate sau emisari 
oficioşi? întrebă bursucul. 

— Noi am fi... ăăă... vreau să zic... suntem 
savanţi, zise Charles. 

— Savenţi deci, comentă bursucul. Şi prin ce 
meleaguri vă faceţi savenţia asta? 

— Păi, la Oxford, răspunse Charles. 

Animalul păru mulţumit de răspuns. 

— A, da, Oxford, un loc de savenţie înaltă şi 


artă druidică. Lordul Pryderi, din rasa oamenilor, 
a fost tot un savent de la Oxford. 

— Dar tu? făcu Jack. Cum te numeşti? 

— lertăciune pentru maniere, tinere savent, 
urmă bursucul, schiţând un gest între ghemuire 
şi plecăciune. Mă cheamă Tummeler, fin'că io 
mi-s Tummeler. 

— Încântaţi de cunoştinţă, domnule 
Tummeler, zise Jack, care, spre încântarea 
bursucului, îi scutură entuziast laba întinsă. Eu 
sunt Jack. Aceştia sunt prietenii Şi tovarăşii 
mei... ăăă... „savenţi”, John şi Charles, iar el e 
căpitanul nostru, Aven. Tipul cu pălărie e Bert. 

— Bine aţi venit, savenţilor Jack şi ceilalţi, 
întâmpină Tummeler. Îți fi ajuns aici pentru 
consiliu? 

— Da, aprobă Bert. A început? 

— Nu încă, spuse Tummeler, fiindcă nişte 
delegaţi aşa ca 'mniile voastre abia ce au ajuns, 
iar consiliul din Paralon l-a rugat pe bătrânu' 
Tummeler să-i conducă pe oaspeţii de viţă 
nobilă întârziaţi sau pe emisarii lor care ar mai 
putea să sosească. 

Făcu un gest cu laba către ei şi se întoarse. 

— Pe aici, vă rog, tineri savenţi şi voi restul. 
Ne aşteaptă consiliul. 


Foarte curând, Tummeler reuşi să pornească 
vehiculul (cu un ajutor discret din partea lui 
Aven, care nu dorise să îl facă să se simtă 


ruşinat în faţa tuturor spunându-i că un smoc de 
păr de bursuc împiedica un contact la motor) şi 
porniră în lungul văii care ducea la castel. 

— Le zice principii, spuse  Tummeler, 
referindu-se la vehiculul ce pufnea aburi, în care 
călătoreau. Se poa’ să mergi de ici-colo, da’ e 
mai uşor dacă ai principii. Asta în general. lar 
ăsta d-aci, continuă el cu mândrie, îi zice 
Diversitatea Ciudată. 

— Fascinant, zise Charles. Şi cum se 
deplasează? 

— Destul de bine pentru toate chestiile 
proctice, urmă Tummeler. 

— Nu, mă refeream... de unde îşi ia puterea? 

— Dacă tre’ să te duci undeva, răspunse 
Tummeler, tie cine-ţi dă puterea? 

— Eu... eu hotărăsc să merg unde am nevoie 
şi apoi o fac, se bâlbâi Charles. 

— Păi e la fel şi cu principiile, zise Tummeler, 
numa' că eu hotărăsc un' să meargă. 

Aven zâmbi. 

—E un model proiectat de unul dintre 
predecesorii /ui, explică ea, arătând cu bărbia 
către John. Se foloseşte de abur şi adesea de 
electricitate, dar nimeni nu ştie cu adevărat 
cum funcţionează. Bacon a transmis secretul 
construcţiei lui doar anumitor animale şi lui 
Nemo. Animalele nu-l pot explica prea bine, iar 
Nemo n-a suflat niciodată vreo vorbă. 

— Bacon? întrebă John. Vrei să spui Roger 


Bacon, călugărul franciscan'7? Şi el a fost 
Păstrător? 

Tummeler încuviinţă. 

— Cum îţi ziceam, savenţii ăştia de la Oxford 
îs întotdeauna buni. 

Diversitatea Ciudată trecu printr-o poartă 
imensă de piatră care era străjuită de o parte şi 
de alta de două statui la fel de impunătoare. 
Mâinile stângi ale statuilor erau întinse într-un 
gest de apărare; mâinile drepte erau ţinute mai 
aproape de piept, într-un gest de bun venit. 

— Aiştia-s marii regi din Paralon, zise 
Tummeler. Îs câte doi la fiecare poartă, după 
cum se învârte busola - est, vest, nord şi sud. 

— Incredibil! exclamă John. 

— Ha! făcu Tummeler. Stai pân'oi vedea Sala 
Mare. 

— Atunci când se înscăunase pe Tronul de 
Argint, le explică Bert în timp ce îşi continuau 
călătoria, Arthur condusese dintr-un castel 
modest aflat pe insula Avalon. Băiatul său cel 
mai mare, Artigel, care îi succedase pe tron, a 
fost cel care a mutat capitala în Paralon, acolo 
unde i-a tocmit pe gnomi să construiască un 
oraş măreț. 

Străzile erau pavate şi observară că sunt 


Roger Bacon (1214-1294), cunoscut şi ca „Doctor Mirabilis” 
(„minunat profesor”, în latină) a fost un călugăr franciscan şi un filosof 
englez care, în operele sale, a anticipat invenţii ulterioare precum 
microscopul, telescopul, maşinile zburătoare şi vapoarele cu aburi (n. 
red). 


străbătute de numeroase alte principii, fiecare 
părând să aibă o altă înfăţişare şi înghesuindu- 
se în lungul străzilor. Clădirile pe lângă care 
treceau erau construite din piatră albă şi sticlă 
şi aveau deasupra lor acoperişuri ascuţite şi 
turnuri. 

Castelul cel mare, pe care îl văzuseră încă din 
port, nu era construit în punctul cel mai înalt al 
platoului, ci pur şi simplu cioplit în el, prin el, din 
el. Era o realizare inginerească de excepţie. 
Tummeler parcă Diversitatea Ciudată pe un 
bulevard larg, la intersecţia cu o altă stradă, 
lângă edificiul impunător spre care se 
îndreptau, şi-i îndemnă să meargă către un pod 
care îi conduse spre două uşi imense cioplite în 
lemn de măr. 

— Ici, zise el, gesticulând cu o labă. O să 'mân 
aici pen' când o s' fie gata tătă treb'şoara. Doar 
o mică avertizare, adăugă bursucul. Aveţi grijă 
mai ales la unul. Ala de-i zice Arawn. Feciorul 
cel mare al bătrânului rege trol Sarum. E dat 
naibii, e rău până-n măruntaie, totdeauna a fost 
aşa. De ani de zile vrea să se adune consiliul şi 
nu s-ascunde deloc când zice că vremea Omului 
a trecut şi că noul Rege Suprem trebuie ales 
dintr-una din celelalte rase. Şi nu trebuie să fii 
mare savent, încheie Tummeler, să ghiceşti cine 
crede el că-i cel mai potrivit pentru tron. S-aveţi 
noroc, conaşilor savenţi. 


Arhipelagul avea o mie de rase, le explică 
Bert, şi chiar mai multe dacă puneai şi 
animalele la socoteală. Doar patru rase mari 
aveau însă voie să trimită ambasadori în 
consiliu: trolii, goblinii, elfii şi gnomii. 

Cea de-a cincea rasă, oamenii, aveau prin 
tradiţie dreptul de a convoca acest consiliu. În 
ciuda celor câtorva conflicte sporadice care 
izbucniseră în trecut, toate rasele respectau 
linia de sânge a lui Arthur şi acordau destul 
respect parlamentului, deşi se scurseseră câţiva 
ani buni de la uciderea Regelui Suprem şi a 
familiei sale. Acum deveniseră însă cu toţii 
neliniştiţi şi fiecare rasă revendica pentru ea 
Tronul de Argint. 

— O să ne primească? întrebă Charles. N- 
avem nici sânge regesc şi nici nu suntem 
ambasadori. 

— O să ne dea voie, zise Bert. Am ceva 
influenţă în parlament, iar băiatul ăsta, până 
una alta, urmă el bătându-l pe John pe umăr, 
este Păstrătorul. 

Aven îşi dădu ochii peste cap şi înjură printre 
dinţi. 

— Sau, cel puţin, adăugă Bert, este cel care 
deţine Imaginarium Geographica. Numai lucrul 
ăsta îi conferă lui şi nouă tuturor un anumit 
statut. 

John oftă şi privi către Bug, care îi zâmbi 
încurajator. 


Intrară împreună în Sala Mare a Paralonului. 

Tummeler nu exagerase cu nimic. Grandoarea 
Sălii Mari era o privelişte copleşitoare. 

Fiecare dintre cele patru intrări, orientate spre 
cele patru puncte cardinale, se deschidea într-o 
arcadă înaltă de treizeci de metri, susţinând o 
galerie imensă, cu numeroase scaune. Mult 
deasupra lor, tavanul se termina într-o fereastră 
de cristal, care ar fi putut fi pusă chiar în vârful 
platoului. Toate coloanele aveau sculptate 
alcovuri în care ardeau torţe ce împrăştiau în 
întreaga sală o lumină albă strălucitoare. Intr-un 
cuvânt, era spectaculos. 

— Regele lernii n-o să se urce niciodată pe 
tron, murmură Jack către Charles. 

— De ce nu? 

— Fiindcă ar trebui să zugrăvească totul din 
nou, în negru. 

Mai bine de jumătate din locurile din tribune 
erau ocupate. Bert îi conduse pe cei trei 
tovarăşi către o scară aflată în spatele uneia 
dintre coloanele din stânga. Urcară până la un 
grup de locuri libere, oprindu-se la doar o treime 
din înălţimea tribunei. 

— Locurile din centru sunt rezervate pentru 
parlamentarii oameni, explică Bert. Se pare că 
nu au ajuns încă, ceea ce e bine, înseamnă că 
n-am venit prea târziu. 

Elfii ocupară locurile aflate la dreapta de 
centru; aveau cei mai mulţi delegaţi dintre toate 


rasele. Erau zvelţi, cu părul blond şi pielea 
deschisă la culoare şi degajau dârzenia rece a 
unei rase care se întâlnea rareori cu moartea. 

Gnomii stăteau la stânga, deasupra şi în jurul 
lui John şi a tovarăşilor săi. Erau scunzi, dar 
voinici şi bine înarmaţi. Niciunul nu purta mai 
puţin de două săbii scurte, dar se mai puteau 
vedea şi arcuri însoţite de tolbe cu săgeți. 

— Staţi la locul vostru, îi preveni Bert. Le sare 
ţandăra uşor. Le place să se bată - deşi o fac 
mai ales cu elfii. E o chestie de statură... 

— Deci... ăăă... voi aţi construit castelul ăsta, 
nu-i aşa? îi zise Jack gnomului care stătea la trei 
locuri de el. 

— Da, răspunse gnomul. 

— Aăă... bună treabă, comentă Jack. 

— Humf! pufni gnomul. 

Bert ridică o mână în semn de salut şi văzu că 
gestul său primeşte răspuns din partea unui 
bărbat slinos îmbrăcat în robe extravagante de 
mătase, care stătea chiar în centrul tribunei. 

— Uruk Ko, regele goblinilor, le explică Bert. Și 
anturajul său. 

— Un rege goblin? şopti John dezgustat. 

— Oh, să ştii că e foarte amabil, zise Bert. 
Stellan - profesorul Sigurdsson - şi cu mine am 
făcut împreună cu el o călătorie îndelungată 
către insulele sudului, pe o navă numită Aurora. 
Ar fi trebuit să fie o expediţie de explorare - de 
cartografiere pentru Geographica -, dar s-a 


transformat pe neaşteptate într-o aventură pe 
cinste. Dar, încheie el ridicând din umeri, ăsta-i 
soiul de deznodământ la care te poţi aştepta 
atunci când căpitanul vasului e un şoarece 
vorbitor. 

Pe partea opusă celei unde se aşezaseră 
goblinii, undeva în josul tribunei, se vedea un 
personaj solid, cu chipul întunecat, care nu 
putea fi altceva decât un trol. Braţele sale 
groase şi musculoase i se odihneau pe pieptul 
masiv, apărat de un pieptar greu, de piele. 
Purtarea şi manierele sale, la fel ca şi numărul 
servitorilor care se  îngrămădeau în jurul 
scaunului lui aşezat pe un piedestal, indicau că 
era probabil o personalitate de rang înalt, dacă 
nu cumva chiar regele trol. 

— Nu-l cunosc, zise Bert. Cei din rasa trolilor 
se ţin deoparte de noi, în partea de est a 
Arhipelagului. 

— Dacă e să ghicesc, comentă John, aş zice că 
ăla e Arawn, cel de care ne-a pomenit 
Tummeler. 

— Linişte, îl întrerupse Bert. Vin membrii 
parlamentului. 

Printr-o a cincea deschidere, aflată undeva 
între porţile de est şi de nord, intrau delegaţii 
din parlament, îmbrăcaţi conform culorilor unui 
pachet de cărţi de joc: pică, treflă, cupă şi caro. 
Pătrunseră în sală solemn, fără a privi în stânga 
sau în dreapta. 


Bert se  încruntă privind la membrii 
parlamentului care se îndreptau spre locurile 
lor, alături de restul consiliului. 

— Ce s-a-ntâmplat? şopti John. 

— N-aş putea spune, răspunse Bert. Ceva e 
nelalocul lui, deşi nu-mi dau seama ce anume. 

Priviră în tăcere cum delegaţii aceia, îmbrăcaţi 
în haine elegante, se aşază la locurile lor din 
tribună. Dintre ei se desprinse un bărbat cu 
înfăţişare oficială - regentul Paralonului, le 
explică Bert -, care merse până în mijlocul sălii 
şi ceru să se facă linişte. 

— Ca regent al Paralonului, eu voi fi cel care 
voi veghea asupra acestei proceduri, începu el. 
În absenţa unui moştenitor legitim al Tronului 
de Argint, parlamentul, sub atenta mea 
îndrumare, a condus Paralonul şi, odată cu el, 
întregul Arhipelag. Acum ne-a fost adresată o 
cerere pentru succesiunea la tron. O cerere 
bazată pe un drept din naştere, pe o linie de 
sânge. 

Aceste vorbe stârniră o mulţime de murmure 
în tribune. 

— Ce-o fi asta? şopti John. Credeam că toţi 
moştenitorii au murit. 

— Nu ştiu, îi răspunse Bert. Hai s-ascultăm. 

— Cererea, continuă regentul, a fost aprobată 
de parlament. Dacă nu se opune nimeni, până 
la sfârşitul acestei zile vom avea un nou Rege 
Suprem. 


Izbucni un vacarm de strigăte, în majoritate 
adresate regentului, care aşteptă însă calm să 
se potolească larma şi vorbi din nou. 

— Cererea, zise el, a fost făcută de unul dintre 
oamenii de încredere ai lui Arthur, iar în această 
privinţă nu cred că încape vreo dispută. Deşi nu 
s-a adresat niciodată acestei adunări, sunt 
convins că majoritatea celor prezenţi aici îl 
cunoaşte bine sub numele de... Regele lernii. 

— Aşteaptă! tună Bert. Pot să mă adresez 
parlamentului? 

Regentul strâmbă din nas. 

— Parlamentul... începu el. 

— Parlamentul, nu se lăsă Bert, a convocat un 
consiliu pentru a dezbate succesiunea la tron. 
Indiferent dacă există un moştenitor, aşa după 
cum susţii, ar trebui să ni se permită să ne 
adresăm membrilor parlamentului. 

— Dar cu ce drept, întrebă regentul, vorbeşti 
în această adunare? 

— Sunt unul dintre  Păstrătorii  atlasului 
Imaginarium Geographica, zise Bert, iar un altul 
stă lângă mine. 

La auzul acestor cuvinte, mulţimea privi 
aprobator către cei doi, dar regentul clătină din 
cap. 

— Apreciez dorinţa ta de a participa... începu 
el să zică. 

— Lasă-l să vorbească! se auzi o voce hârâită. 

Era Uruk Ko, regele goblin. 


Regentul putea reduce la tăcere sau ignora o 
mulţime dintre cei prezenţi la consiliu, însă nu 
îşi putea permite să-l contrazică pe regele unei 
întregi rase. Reticent, se înclină uşor şi făcu un 
pas către marginea sălii, privind neliniştit la 
membrii parlamentului. 

Bert merse repede până în centrul sălii mari şi 
privi către tribune. 

— Doamnelor şi domnilor din parlament, 
începu el, foarte recent, am intrat în contact 
direct cu cel căruia i se spune Regele lernii... 

Înainte de a putea continua, Regele de Caro îl 
întrerupse, ridicându-se în picioare şi agitându- 
şi pumnul strâns în direcţia celuilalt bărbat. 


— Inacceptabil! strigă Regele de Caro. 
Parlamentul nu poate accepta o asemenea 
propunere. 


— Dar a făcut vreo propunere? îl întrebă în 
şoaptă John pe Charles. Dacă da, se pare că eu 
am pierdut-o. 

Bert părea la fel de nedumerit. 

— Maiestate, dacă am îndrăznit prea mult... 

— Da, nici nu poate fi vorba, continuă Regele, 
ca şi cum nu l-ar fi auzit deloc pe Bert. E de 
neconceput ca o morsă să devină Rege Suprem. 
În plus, toată lumea ştie că un tâmplar n-are 
cum să fie Regină Supremă - dacă acceptăm o 
asemenea situaţie, atunci cine se va mai ocupa 
de organizarea balurilor? 

— E foarte ciudat, zise Charles. 


— Şşş... îl potoli Jack. Uite, încă un Rege vrea 
să ia cuvântul. 

Regele de Treflă ridică şi el o mână. 

— Vă rog să nu mai trageţi cu tunurile, zise el, 
fiindcă altfel nu voi mai fi niciodată în stare să- 
mi scot cartofii din urechi. 

Gnomii începură să murmure, ca şi cum şi-ar fi 
dat şi ei seama că nu era totul în ordine. 

— Sunt nebuni cu toţii! exclamă Jack. Ce 
înseamnă asta? 

— Habar n-am, răspunse Aven. Dar ceva e al 
naibii de greşit. 

Regentul era pe cale să îl conducă pe Bert la 
locul său, când capul Reginei de Cupă luă foc. 
Flăcările se ridicară foarte sus, dar ea rămase 
aşezată, cu mâinile în poală şi cu un zâmbet 
cald întipărit pe faţă, ca şi cum nu s-ar fi 
întâmplat nimic. 

Murmurul care pornise din sectorul gnomilor 
se întinsese acum spre elfi şi spre goblini. lar 
trolii începuseră deja să îşi scoată armele. 

Regina de Cupă, o femeie suplă şi cu părul 
negru, scoase o crosă de crichet de sub scaun şi 
îl izbi pe Regele de Cupă în piept. 

— Nu suport trandafirii, explică ea. Nu 
răspund niciodată la întrebări. 

Bert privi în jur, dar regentul dispăruse deja. 
Delegații se ridicau în picioare, părăsindu-şi 
locurile şi ţipând. 

Unul dintre troli trecu peste orice efort de a se 


stăpâni şi aruncă un topor direct în Regina de 
Cupă. Din cauza loviturii, pieptul i se desfăcu şi 
din el se împrăştie pe podea o cascadă de rotiţe 
şi de arcuri, în timp ce asupra vecinilor ei se 
abătu o ploaie de scântei. 

Membrii parlamentului nu erau oameni. Erau 
doar nişte păpuşi mecanice. 

— O înşelătorie! tună Arawn, prinţul trol, 
ridicându-se şi agitându-şi pumnul înmănugşat. 
Consiliul ăsta e o înşelătorie! 

În momentul acela, în Sala Mare a Paralonului 
se instaură haosul.1€ 


18 Întreaga scenă face referire la ultimele două capitole ale cărţii A/ice 
în Ţara Minunilor de Lewis Carroll, în care Valetul de Cupă este acuzat 
că a furat nişte tarte şi este judecat de către Regele şi Regina de 
Cupă. Procesul este plin de absurdităţi şi ciudăţenii şi, în final, Alice, 
redobândindu-şi dimensiunile iniţiale, înfruntă întregul pachet de cărţi 
de joc (n. red.). 

— Repede! strigă Tummeler. Conaşi savenți! Urcaţi, urcați! 


Capitolul Șapte 
Cărarea Interzisă 


Fumul înțepător îi umplea nasul, gura şi 
plămânii lui John. Disperat, îşi acoperi capul cu 
braţele şi se afundă mai adânc în solul francez 
mocirlos. 

Bombardamentul fusese asiduu. ŞI, tocmai 
când se părea că nimic nu putea să meargă mai 
rău, veniseră fuioarele înceţoşate ale gazului, 
strecurându-se neînduplecate printre copacii 
despicaţi. 

Urlând, John sări în picioare şi începu să 
alerge, dar se poticni repede în sulurile de 
sârmă ghimpată care fuseseră întinse în spatele 
ultimelor tranşee. Pământul din jurul său era 
ticsit de cadavre, care zăceau aruncate în 
peisajul acela sumbru, lipsit de viaţă. 
Neajutorat, nu putea decât să privească gazul 
care se apropia, însoţit de bubuiturile din ce în 
ce mai apropiate ale artileriei: bum, bum, 
bum... 

Bum! 

— John, se auzi o voce care nu aparţinea însă 
niciunui soldat din batalionul său. John, pentru 
numele lui Dumnezeu, adună-te! 

John clătină din cap, clipind des pe măsură ce 
îşi revenea în simţiri şi privirea i se limpezea. 
Charles îl apucase de umeri, scuturându-l 
violent şi strigându-l pe nume. Ceilalţi tovarăşi 


îşi croiau deja drum către ieşire, folosindu-se de 
paravanul fragil oferit de spătarele scaunelor 
din faţa lor. 

Năucit, privi în jur la vârtejul de arme, flăcări, 
trupuri care se agitau şi strigăte furioase, căci 
asta devenise ceea ce fusese, cu doar câteva 
clipe mai înainte, Sala Mare. 

Nu se mai vedea nici ţipenie de goblin, iar 
ultimii elfi tocmai treceau prin arcada nordică. 
Gnomii se răspândiseră în toată tribuna şi 
începuseră să arunce încărcături explozive în 
direcţia delegaţiei trolilor, al căror număr 
creştea însă neîncetat din cauza celor care 
intrau în sală prin arcadele de sud şi de est. 
Trolii ocupaseră locurile din centru, zdrobind 
membrii parlamentului mecanic. Undeva, în 
partea cea mai înaltă a tribunei sale, răcnindu-şi 
ordinele către întăririle abia sosite, îl puteau 
vedea pe Arawn, prinţul trolilor. 

Se părea că pentru ziua aceea nu fusese 
planificată doar o singură trădare. 

— lată de ce sunt atâtea vase în port, îi spuse 
Aven lui Bert. Trolii plănuiseră oricum o revoltă, 
indiferent de ceea ce se întâmpla la consiliu. 

Bert încuviinţă, cărându-l împreună cu Charles 
pe bietul John, care se sprijinea pe umerii lor şi 
îi urma cu greu către arcada vestică. 

— Regentul Paralonului n-a făcut decât să-i 
stârnească, zise Bert. Asta ar putea să tulbure 
rău afacerile în Arhipelag. 


— Dar cu e/ ce e? întrebă Jack, arătând din 
cap către John. 

— Exploziile, îl lămuri Charles. A intrat într-un 
fel de şoc din cauza luptelor. 

— O să-mi revin, zise John, încercând să-şi 
recapete echilibrul. Serios. 

Aven îi aruncă o privire în care se citea acelaşi 
dezgust ca şi în ochii mijiţi ai lui Jack, pe când 
John se străduia să se desprindă de Charles şi 
de Bert. 

— Hai să plecăm odată de-aici, şuieră Aven 
printre dinţi, înainte ca ăştia să dărâme de tot 
clădirea. 

Alergară în lungul coridorului, către bulevard, 
spre locul în care îl lăsaseră pe Tummeler şi 
vehiculul său. În jurul lor, membri ai tuturor 
raselor alergau la rândul lor, încercând să 
înţeleagă ce se întâmpla. În spatele lor, în Sala 
Mare, se auziră alte explozii, al căror suflu 
aduse cu el un miros greu de fum. 

— Probabil că trolii au blocat de mult portul, 
zise Aven. Cel mai bine ar fi să încercăm să 
ieşim din oraş şi apoi să ne întoarcem spre port, 
după ce se mai domoleşte tumultul ăsta. 

— Dacă se domoleşte, comentă Jack. 

— Şi ce-o să se întâmple cu Dragonul Indigo? 
întrebă Charles gâfâind. O să fie incendiat? 

— Nu, zise Aven. Îşi poate purta singur de 
grijă. Probabil că e deja în afara oricărui pericol. 

Ajunseră la capătul coridorului şi ţâşniră 


printre uşi afară din clădire, spre locul unde 
Tummeler parcase deja Diversitatea Ciudată, 
aşteptându-i cu motorul pornit. 

— Repede! strigă Tummeler. Conaşi savenţi! 
Urcaţi, urcați! 

Îngrămădindu-şi şi încurcându-şi mâinile şi 
picioarele, tovarăşii se aruncară pe scaunele 
principiului. 

— Nord! strigă Aven. Du-ne spre nord! 

Cauciucurile scrâşniră, iar Tummeler porni 
către partea de nord a pieţei şi acceleră, 
depărtându-se de turnuri. 


Le trebuiră câteva minute bune pentru a 
evada cu adevărat dintre zidurile oraşului şi alte 
câteva pentru a depăşi ultimul post de control 
unde ar fi putut fi opriţi. Spre norocul lor, toate 
santinelele şi paznicii care i-ar fi putut frâna din 
drumul lor fugiseră către locul care constituia 
inima conflictului, spre Sala Mare. 

Panica lui John se transformase într-o 
picoteală febrilă, întreruptă din când în când de 
spasme ale membrelor. 

— Visuri de  fierbinţeală, asta are, zise 
Tummeler privind peste umăr şi plescăind. 
Care-i treaba cu conaşul John? 

Vorbind pe rând, Bert şi Aven îi explicară lui 
Tummeler ce se petrecuse la Consiliu. Când 
ajunseră la partea despre membrii 
parlamentului, micul animal îi întrerupse şi 


schimbă subiectul. 

— A, ştiam io că o să fie belea, odată ce am 
auzit că _ trolii vorbeşte prin Arawn, spuse 
Tummeler. Da' gata cu grijile. O să vă duc 
undeva unde e mai linişte, într-un loc sigur. 

Zicând aceste vorbe, coti cu Diversitatea 
Ciudată, abătându-se de la drumul principal pe 
un drumeag de ţară care se întindea către vest. 
Ducea la gura unui canion care despica peretele 
platoului şi care era, aşa cum sublinie Bert, 
interzisă oricărui vizitator. 

— Nu şi nouă, animalelor, zise Tummeler. 
Drumul ăsta îl cunosc doar io şi alţi câţiva, iar 
de când familia regală e ucisă, numai noi. 

— O potecă interzisă? întrebă Charles. Dar de 
ce e interzisă? 

— Fiindcă, zise Bert, duce la ruinele vechiului 
oraş, ale primului oraş, cel care a fost construit 
când Artigel s-a înscăunat pe Tronul de Argint. 
Oraşul cel mare s-a extins mai apoi şi a coborât 
în munte, când s-a făcut prima alianţă cu 
gnomii, dar mai există şi cel vechi - de fapt, aici 
sunt adăpostite arhiva şi biblioteca regală, dacă 
nu mă înşel. 

— Dar, continuă Charles, n-o să dăm de 
bucluc? 

— Heh, făcu Aven. Mai multe belele decât am 
lăsat în urmă? Mă îndoiesc. În plus, nu cred că a 
mai rămas cineva în putere căruia să-i pese de 
asta, indiferent dacă-i interzis sau nu. 


— Avantajul de a merge pe cărări interzise, o 
aprobă Tummeler, este că nu te urmăreşte 
niciodată nimeni. 

— Prost raţionament, mormăi Charles. 

— Nu, răspunse Tummeler, e raţionament 
animal. 

x 

john se trezi auzind ceva care pufnea 
zgomotos în jurul feței sale şi se ridică brusc în 
capul oaselor. Pufăielile veneau de la Tummeler, 
care îl îndesa cu labele sale mici şi se holba la 
el. 

— Conaşule John, nu iei să te scoli? zise 
animalul cu o notă de îngrijorare în glas. Eşti în 
regulă, conaşule savent? 

— Mi-s, ah, vreau să zic, sunt în regulă, spuse 
John încercând să se ridice. 

Era întins pe bancheta din spate a Diversităţii 
Ciudate. În apropiere, Bert şi Charles discutau în 
şoaptă, iar Aven şi Jack păreau să ţină şi ei sfat 
ceva mai departe. 

Se opriseră lângă un izvor, într-un luminiş aflat 
într-o vâlcea mai îngustă a canionului, în care 
crescuseră doar copaci foarte subţiri şi plăpânzi. 
Soarele era încă sus pe cer. Întregul fiasco al 
consiliului şi fuga lor din oraş abia dacă durase 
o oră. 

Bug stătea pe locul din faţă al principiului, pe 
chipul său încordat citindu-se concentrarea. 

— Ceilalţi, spuse el fără să se întoarcă, au zis 


că ai fost cavaler în lumea din care vii. Că ai 
participat la lupte şi asta te face să te simţi 
bolnav. 

— Sunt soldat, zise John, reuşind să se ridice. 
E ca şi cum ai fi cavaler, cred. Şi da, m-am 
îmbolnăvit în timpul războiului. Uneori încă mă 
mai bântuie. 

Bug se întoarse ca să-l privească. 

— Au spus că amintirile ţi-au făcut rău. Cum 
poate o amintire să te îmbolnăvească? 

John ezită, nesigur de răspuns. 

— Am avut prieteni, zise el într-un târziu. 
Prieteni care au murit sub ochii mei. lar eu m- 
am temut pentru propria viaţă. Odată ce felul 
ăsta de frică ţi se cuibăreşte în suflet, nu mai 
reuşeşti să scapi de ea. Inţelegi? 

Bug nu răspunse, dar înghiţi în sec şi se 
întoarse. John simţi că băiatul înţelesese - 
probabil chiar mai bine decât şi-ar fi putut da ei 
seama. 


La indicaţiile lui Tummeler, începură să 
meargă în lungul canionului, îndreptându-se 
către vest. 

— Asta e o continuare a drumului, le explică 
el, care duce încotro ne îndreptăm noi. 

— Ar trebui să mergem spre nord, îl contrazise 
Aven. Nu avem timp de plimbare. 

— Şi, după ce ajungem la navă, unde o să 
mergem? o certă Bert. Nu avem navigator, iar 


Regele lernii e probabil mai puternic acum, din 
cauza haosului în care s-a terminat consiliul. 
Probabil că va continua să caute Geographica - 
şi pe noi. Poate că aici vom găsi pe cineva care 
să traducă /maginarium Geographica şi să 
instaureze o aparenţă de ordine în aceste 
tărâmuri înainte ca totul să fie pierdut. 

Aprobară toţi, cu excepţia lui John, care îşi 
ţinea ruşinat capul în piept. Nu se simţise 
niciodată mai nefolositor şi probabil că ar fi 
spus-o şi cu voce tare dacă nu s-ar fi temut că 
niciunul dintre prietenii săi nu l-ar fi contrazis. 

În timp ce mergeau, Bert le povesti că, atunci 
când fusese creat Tronul de Argint, nu se legase 
încă nicio alianţă. 

— Exista o oarecare loialitate faţă de Arthur, 
dar copiii săi au avut o viaţă mult mai grea, zise 
el. Gnomii au semnat primii un pact cu regele, 
urmaţi de goblini. Pe urmă au fost elfii, cu o 
alianţă pecetluită prin căsătorie şi apoi, mult 
mai târziu, trolii. În vremurile acelea, lui Artigel i 
s-a părut nimerit să aibă o capitală care putea fi 
apărată cât mai bine. Canionul acesta s-a 
dovedit locul ideal. Tratatul celor Patru Regate, 
reprezentate de cele patru rase importante - 
trolii, elfii, goblinii şi gnomii - şi conduse de 
oameni s-a bazat pe continuitatea cârmuirii, 
continuă el. Doar din cauza parlamentului au 
acceptat acum ca tronul să rămână gol pentru 
atâta vreme. Şi, chiar şi în aceste condiţii, 


regentul guverna de fapt în numele tratatului. 

— Regentul Paralonului, zise John. Mi s-a părut 
că-l cunosc de undeva. 

— După toate personajele ciudate pe care le- 
am văzut, interveni Jack, orice om ţi se poate 
părea cunoscut. 

— Nu în felul ăsta, îl contrazise John. Sunt 
destul de sigur că l-am mai văzut undeva. Mi-aş 
fi dorit să-l pot privi mai îndeaproape. 

— Nu contează, zise Bert. A fugit înaintea 
tuturor. E limpede că a avut şi el un amestec în 
înşelătoria parlamentului mecanic. 

Auzind acestea, Tummeler clănţăni nervos din 
dinţi, dar nu îşi luă ochii de la drumul care li se 
aşternea înainte. 

— Aici, zise Tummeler într-un târziu. Aici 
trebuie să fie. 

Arătă cu laba către peretele abrupt de piatră 
al canionului, în care părea să fi fost sculptat un 
edificiu imens, cam în aceeaşi manieră ca în 
Paralon. Clădirea era mai butucănoasă, mai 
lipsită de rafinament, dar purta indiscutabil 
aceleaşi semne de măiestrie. În peretele de sud 
al canionului fusese montată o structură imensă 
de piatră şi fier, care sprijinea două uşi 
gigantice de lemn. Deasupra, curbat peste 
partea de sus a canatului, se vedea un 
basorelief de piatră ce înfăţişa un dragon 
înconjurat de litere exotice aurite. 

— E în limba elfă, le zise Tummeler, iar Bert îl 


aprobă în tăcere. 

— Şi cum o să intrăm? întrebă Jack, 
examinând uşile. Nu văd nici gaura cheii şi nici 
vreo clanţă. 

— Poate că inscripţia e un fel de instrucţiune 
magică, spuse Charles. Nu uitaţi unde suntem şi 
cum funcţionează lucrurile în locul ăsta. 

— Presupun că tu nu poţi citi chestia asta, zise 
Jack către John, care tresări şi se îmbujoră. 

— Jack, îl certă Charles. Domnul Tummeler ne- 
a adus aici... sunt sigur că ne poate facilita 
intrarea. 

— Oh, drăcia dracului, făcu Tummeler, iar am 
uitat cuvântul magic. 

— Dar ce spune inscripţia? întrebă John, care 
nu îndrăznea să atingă literele gravate adânc în 
granit, ce păreau să se fi lustruit odată cu 
trecerea anilor. 

— E în limba elfă, repetă Tummeler. Zice, în 
principiu,  „Declară-ţi loialitatea şi vei fi 
binevenit”. 

— Păi, nu înseamnă asta oare că /oialitate 
este cuvântul care deschide uşa? întrebă Jack. 
În elfă? 

— E o idee stupidă, comentă John. În cazul 
acesta, oricine vorbeşte elfa ar putea intra. 

— Izact, spuse Tummeler. Nu, trebuie să fie un 
cuvânt magic cumsecade. Unul dintre cele mai 
vechi. A fost stabilit de unul dintre marii regi elfi 
din vechime. Eledin îi zicea. 


A 


— Eledin? repetă Charles. Sună ca „Aladdin”, 
comentă el, fluturându-şi mâna în direcţia 
uşilor. Ce bine ar fi să fie atât de uşor - să zicem 
doar „Alakazam”. 

Cu un geamăt de lemn şi de metal, imensele 
uşi de stejar începură să se deschidă. 

— Ştiai cuvântul sacru magic, zise Tummeler, 
cu ochii măriţi de respect. Tre’ să fii un savent 
adevărat, conaşule Charles. 

— Bună treabă, Charles, rosti Jack. 

— Bravo! îl felicită şi Bert. 

— N-ar fi trebuit să funcţioneze, spuse John. 
Trebuia să fie Ali Baba cu „Sesam, deschide- 
te!”. 

— O, pentru numele lui Dumnezeu! oftă 
Charles. 


Imediat lângă intrare erau răspândite câteva 
schelete îmbrăcate în tot felul de haine. Câteva 
dintre rămăşiţe păreau însă a fi nelalocul lor, cu 
oase fie prea scurte, fie prea lungi şi incredibil 
de mari. Jack îşi dădu primul seama că nu toate 
rămăşiţele acelea erau umane. 

— Mai credeţi acum cu toţii că e o idee bună? 
întrebă Jack. Se pare că alţi aventurieri nu au 
avut cine ştie ce succes în a trece mai departe. 

— A, nu vă bateţi capul cu oasele, îi linişti 
Tummeler. Arhivarul le-a pus aici ca să facă 
puţină atmosferă. 

— Ţi-e frică, Jack? întrebă Aven cu un surâs 


poznaş. 

Bărbatul se îndreptă de spate şi înaintă. 

— Deloc. 

Avându-l pe Jack în frunte, porniră în lungul 
coridorului care era la fel de înalt ca şi uşile şi 
luminat de strălucirea supranaturală a runelor 
gravate în pereţi undeva la trei metri deasupra 
capetelor lor. 

— Tot în elfă, îi lămuri Bert. 

Coridorul se lărgi, devenind o cavernă imensă, 
cu adâncituri în formă de fagure pline de cărţi, 
vestigii sau, în unele cazuri, aur şi pietre 
preţioase. 

— Alo! strigă Tummeler. E cineva acasă? 

— Bine aţi venit! hâărâi o voce groasă, dogită. 
Sper c-aţi trecut pe aici pentru o ceaşcă de ceai, 
fiindcă nu mai primesc decât asemenea 
vizitatori. Dacă nu e aşa, continuă vocea, o să 
trebuiască să vă omor pe toţi. 

Până și lumina runelor elfice păru să pălească 
atunci când din străfundurile întunecate ale 
cavernei se ridică încet un dragon roşu, care se 
îndreptă spre ei. 

— Numele meu e Samaranth, rosti imensa 
bestie roşie, iar toţi cei pe care îi vedeţi în jurul 
vostru mi-au refuzat invitaţia, preferând în 
schimb să îşi bage mâinile până la cot în 
comoară. Acestea fiind zise, fii ai lui Adam, aveţi 
de ales! Beţi ceai cu mine sau vreţi să mă 
jefuiţi, şi atunci veţi muri? 

— Vorbeşti serios? întrebă Jack. Ceai sau 
moarte? Evident că o să alegem ceaiul. Toţi 
ceilalţi îl aprobară cu entuziasm. Cine poate fi 
atât de prost încât să aleagă moartea? 

— Cre’ că savenţii de la Cambridge, nu-i aşa, 
conaşule Charles? zise Tummeler făcându-i cu 
ochiul. 

— indubitabil, îl aprobă Charles. 

Podeaua de piatră era acoperită de covoare 
persane de diferite mărimi. Cel mai mare era 
întins chiar în faţa lor, acolo unde le indicase 
dragonul să ia loc. 

— Asta e o onoare deosebită, îi şopti Bert lui 
John în timp ce se aşezau în semicerc în faţa 
dragonului. În Arhipelag nu au mai rămas alţi 
dragoni. Asta de când a murit bătrânul rege. 


Dar să-ţi iei ceaiul cu Samaranth... 

— Dar ce e atât de deosebit la Samaranth, îl 
întrebă John şoptit, continuând să îl privească 
bănuitor pe dragon, în raport cu... dăă... ceilalţi 
dragoni? 

— El a fost primul, răspunse Bert. E cel mai 
bătrân. Dragonul original al Arhipelagului. De 
fapt, s-ar putea să fie cea mai bătrână creatură 
în viaţă. 

— Probabil că ai dreptate, zise Samaranth 
zâmbind. Se poate într-adevăr să fiu cel mai 
bătrân, dar, după cum ştiţi şi voi, fii ai lui Adam, 
timpul e relativ. 

Bert se înroşi la auzul vorbelor dragonului, îşi 
puse mâinile pe piept şi se înclină. 

— Nu am vrut să te jignesc, Samaranth. Sunt 
cu adevărat onorat să te întâlnesc. ŞI... ăăă... să 
mă bucur de ospitalitatea ta. 

Dragonul plecă şi el capul în direcţia lui Bert şi 
apoi către toţi ceilalţi, oprindu-se doar în faţa lui 
Bug, înclinându-se ceva mai adânc şi ceva mai 
îndelungat. Bug se îmbujoră. 

Samaranth se îndreptă şi făcu semn către 
bursucul care rămăsese deoparte, întrebând cu 
voce tunătoare: 

— Şi tu, Copil al Pământului, nu vrei să ni te 
alături? 

— Bin'ţeles, răspunse Tummeler, da’ n-ai 
cumva şi nişte fursecuri din alea de care-mi 
plac? 


Samaranth pufni ca un motor cu aburi, iar 
oamenii avură nevoie de câteva momente ca 
să-şi dea seama că dragonul râdea. 

— Da, urmă Samaranth. Am fursecuri-spiriduş. 
Stai puţin ca să-ţi aduc. 

— Nu sunt făcute din spiriduşi adevăraţi, îi 
şopti Tummeler lui Charles. Le zice doar aşa. 

Dragonul se întoarse purtând delicat în 
echilibru pe un braţ un serviciu de ceai din 
argint şi un săculeţ de fursecuri în celălalt. 

— Domniţă, îi zise el lui Aven, îmi faci plăcerea 
să serveşti dumneata? 

Aven dădu să spună că ea nu e niciodată 
servitoare pentru bărbaţi, dar tonul şi manierele 
dragonului fuseseră atât de respectuoase, încât 
nu reuşi să îl refuze. Luă tava, iar Jack se ridică 
şi el în picioare ca să ajute, apucând săculeţul 
cu fursecuri. 

— Sunt biscuiţi de ceai, spuse el uimit. Exact 
ca aceia pe care îi mâncăm acasă. 

— Există destui neguţători care aduc mărfuri 
din lumea voastră, zise Samaranth. Ei fac negoţ 
apoi cu animalele, iar acestea vin să mi le 
vândă mie. 

— Umm-hmm, făcu Tummeler bucuros, cu 
gura plină cu biscuiţi. 

— Şi ce le dai în schimb? întrebă Charles. 
Giuvaiere? Aur? 

Samaranth se întoarse către el. 

— Doar atât vezi tu de valoare în peştera asta, 


fiu al lui Adam? Vezi doar bogății ale 
pământului? 

— Ah, nu, mă întrebam doar, dădu Charles 
înapoi. 

— Cunoaştere, sări Bert. Le dai informaţii. 

— Hurm,  mărâi dragonul satisfăcut. Un 
Păstrător al atlasului Geographica înțelege fără 
îndoială soiul ăsta de negot. 

— E a doua oară când spui ceva care arată că 
mă cunoşti, zise Bert. Nu te supăra că întreb, 
dar ne-am mai întâlnit? Fiindcă, te asigur, eu 
unul mi-aş fi amintit... 

— Nu, zise Samaranth. Dar e în interesul meu 
să fiu la curent cu ceea ce se întâmplă în 
Arhipelag şi cu acțiunile celor care încearcă să Îi 
influențeze soarta. Dar, până la urmă, continuă 
dragonul, spune-mi ce v-a făcut să veniți aici să 
vă beţi ceaiul cu un bătrân dragon? 


Le trebui aproape o oră ca să povestească tot 
ceea ce li se întâmplase, de la asasinarea 
profesorului Sigurdsson şi până la fuga din 
Londra, profeția  Morganei, înfruntarea cu 
Dragonul Negru şi deznodământul ciudat al 
marelui consiliu din Paralon. Spre ruşinea lui 
John, povestiră şi despre incapacitatea lui de a 
traduce diferitele limbi în care erau scrise 
notițele din /maginarium Geographica şi despre 
nevoia lor stringentă de a face asta pentru a 
găsi o cale să-l înfrângă pe Regele lernii. 


Dragonul preferă să asculte, mişcându-se doar 
ca să îşi umple din nou ceaşca cu ceai şi să 
împrospăteze rezerva de  fursecuri-spiriduş 
pentru Tummeler, care nu se oprise nici măcar 
o clipă din mestecat. 

Când îşi terminară povestirea, Samaranth nu 
spuse nimic, ci rămase tăcut şi gânditor. Într-un 
târziu, începu să vorbească despre trecut. 

— În vremurile apuse, spuse Samaranth, 
Arhipelagul Viselor era păzit de mii de dragoni. 
Umpleau cerurile. Pe urmă, acum nu foarte 
multă vreme, au început să dispară unul câte 
unul, până n-am mai rămas decât eu. Singurele 
amintiri despre prezenţa lor s-au învăluit în 
mituri şi legende, dar s-au păstrat şi în cărţi. 
Spunând ultimele cuvinte, dragonul îl săgetă pe 
John cu privirea. Noi păzeam hotarul dintre 
Arhipelag şi lumea de dincolo, folosindu-ne de 
flăcări şi de frică pentru a-i întoarce din drum pe 
călătorii care se aventurau prea aproape de 
graniţă. N-am mai văzut însă alt dragon de 
aproape douăzeci de ani şi, din cauza asta, au 
ajuns la putere oameni ca cel căruia îi spuneţi 
Regele lernii, oameni care vor să afle secretele 
tărâmurilor noastre nu pentru a conduce drept, 
ci pentru a cuceri cu cruzime. 

— A făcut deja ca Umbra să coboare asupra 
multor meleaguri, zise Bert, şi se pare că e 
convins că, dacă va intra în posesia cărţii 
Geographica, va fi cumva avantajat în eforturile 


sale. 

— De ce îşi doreşte să pună mâna pe 
Geographica e un mister, urmă Samaranth, dar 
în Arhipelag se desfăşoară deja mult prea multe 
uneltiri şi, dacă va cădea în mâinile sale, 
lucrurile nu au cum să fie prea bune pentru 
Arhipelag. 

— Şi atunci ce putem face? întrebă Bert. Nu 
mai avem rege şi nici măcar un parlament 
adevărat care să dea legi. Mai rău, se pare că n- 
am avut un parlament adevărat de ceva vreme, 
iar descoperirea înşelătoriei a distrus orice 
şansă de unire a Arhipelagului. 

— Da, asta e o problemă, zise Samaranth 
întorcându-se către Tummeler. N-ai vrea să ne 
spui, Copilaş al Pământului, ce cred animalele 
despre toate astea? 

Tummeler îngheţă, cu o jumătate de fursec 
atârnându-i nemestecată din gură. 

— Animalele? se miră Aven. Vrei să spui că ele 
i-au construit pe impostorii ăia din parlament? 

— Pare logic, interveni Charles. În afară de 
Nemo, doar ele ştiu cum să construiască 
vehicule, iar regii şi reginele mecanicii păreau 
cel puţin la fel de complicati. 

Toată lumea se întoarse către Tummeler, care 
îşi mototolea în labe partea de jos a vestei, 
agitându-şi disperat mustăţile. 

— Apăi, îi adevărat, mi-i frică să recunosc, 
începu Tummeler. Noi, adică animalele, vreau 


să zic, i-am construit acu' câţiva ani tocmai ca 
să prevenim soiul ăsta de nenorocire. 

— Dar de ce aţi făcut-o? insistă Jack. Sunt o 
mulţime de oameni care ar fi putut juca rolul 
asta. 

— Da, dar nu sunt regi şi regine, se văită 
Tummeler. În parlament tre’ să fie regi şi regine 
ale celor mai importante insule din Arhipelag. ŞI 
niciunul nu mai trăieşte. 

— Niciunul? se miră Bert. Asta e imposibil. 

— Ba e posibil şi adevărat, se încăpăţână 
Tummeler. Fără moştenitori ai unui rege suprem 
şi fără membrii adevăraţi ai parlamentului, era 
doar o chestiune de timp până când regatele 
aveau să înceapă să se lupte între ele pentru 
Tronul de Argint. Aşa că s-a decis că noi, adică 
animalele, ar trebui să construim nişte copii, să 
ţinem parlamentul laolaltă, ca să se poată alege 
un nou rege suprem. 

— Dar cine a hotărât să creaţi înlocuitorii 
aceia? întrebă Bert. 

Tummeler îşi trecu o labă peste bot şi apoi 
ridică din umeri. 

— Nu ştiu, n-am văzut! Mandea Tummeler n-a 
făcut ni'ca altceva decât să care cu Diversitatea 
Curioasă to' felu' de provizii. 

— Regentul, zise Charles. Şi el era mecanic? 

Tummeler clătină din cap. 

— Habar n-am. 

— Pare să aibă sens, continuă Charles. Dacă 


nimeni nu ştia despre uciderea celorlalţi regi şi 
regine, iar întreaga familie a Regelui Suprem 
fusese asasinată, membrii parlamentului ar fi 
putut fi într-adevăr înlocuiţi. 

— Dar de ce să fi vrut cineva să facă asta? 
întrebă Jack. 

— Pentru consens, zise John. Celelalte rase au 
putut fi controlate doar fiindcă oamenii au 
domnit neîntrerupt. Un consens în parlament 
între membrii acestuia şi delegaţii celorlalte 
regate ar fi putut aduce pe Tronul de Argint pe 
unul ca Regele lernii şi exact asta încerca 
regentul să facă. 

— Asta până să-l oprească Bert, interveni 
Charles. Bravo, Bert! 

— E drept că acum capitala e mistuită de un 
incendiu şi că întreg Arhipelagul e cuprins de 
război, zise Jack. Dar hai să nu ne mai 
cramponăm de trecut. 

— Şi-acum ce facem? întrebă Aven. Indiferent 
de ce se întâmplă între rase, Regele lernii va 
continua să caute Geographica, iar noi nu 
putem îngădui să o găsească. 

— De acord, o aprobă Samaranth. Indiferent 
cât de dureros ar fi pentru mine să spun lucrul 
acesta, e limpede că Imaginarium Geographica 
trebuie distrusă. 

— Am încercat zise Jack. Nemo a aruncat-o în 
foc, dar nu a vrut să ardă. 

— Nu, făcu Samaranth, numai cel care a 


creat-o o poate distruge. Trebuie să o duceţi la 
Cartograful Locurilor Pierdute, încheie dragonul, 
scoțând un mic fuior de fum. 

— lar asta închide cercul vicios în care ne 
aflăm! exclamă Aven, privindu-l cu reproş pe 
John. Nu avem cum să citim nici cele mai simple 
hărţi sau adnotări din Geographica - iar în lipsa 
oricărei traduceri a celorlalte hărţi, nu vom găsi 
niciodată drumul spre Insula Cartografului, chiar 
dacă presupunem că el ar mai exista. 

— O, dar trăieşte încă, zise Samaranth. A 
desenat o mulţime de hărţi pentru Păstrători în 
ultimii ani, deşi a ales să se ţină deoparte de 
locuitorii ambelor lumi. 

Bert încuviinţă. 

— Nu l-am întâlnit niciodată, spuse el, dar 
Stellan a făcut-o de mai multe ori, chiar când şi- 
a început munca de Păstrător. Ultimele trei hărţi 
au fost adăugate în timp ce noi aveam grijă de 
Geographica. Din păcate, adăugă el, se referă la 
nişte insule aflate la graniţa exterioară a 
Arhipelagului şi nu ne vor fi de niciun folos în 
încercarea de a-l găsi pe cartograf. 

— Să înţeleg, zise dragonul, întorcându-se 
către John, că nu ai fost pregătit cum se cuvine 
ca să devii Păstrător? 

— Am fost pregătit, dar nu am realizat 
importanţa studiilor, recunoscu John. Ştiu în 
principiu câte ceva despre unele limbi, dar 
aproape nimic din restul celor din Geographica. 


— Nimic? pufni Samaranth. Nici măcar o 
literă? 

— Literele, luate separat, bineînţeles că le 
ştiu, răspunse John, dar asta nu e de ajuns ca să 
traduc adnotările de pe hărţi. 

— Nu ştii nimic? întrebă dragonul. Nici măcar 
vreo frază care se repetă mai des? 

— Nimic, zise John. De fapt, stai, am uitat. A 
fost un lucru pe care l-am putut traduce 
imediat. 

Scoase cartea învelită în pânză impermeabilă 
din rucsacul pe care-l purta în spinare Bug, o 
desfăcu şi o deschise la o hartă aflată pe la 
mijlocul volumului. 

— Uite, zise el arătând către o gravură ce 
înfăţişa o creatură asemănătoare cu un dragon 
şi avea o notiţă dedesubt. Seamănă cu 
avertismentul pe care l-am văzut odată pe o 
hartă marinărească veche: Tărâmul dragonilor. 

— Corect! zise Samaranth. Cu o singură 
diferenţă. 

Se îngrămădiră cu toţii în jurul lui John şi al 
cărţii, dar niciunul dintre ei nu îşi dădu seama 
ce vrea să spună dragonul. Într-un sfârşit, John 
înţelese la ce se referea. 

— Inscripţia se află la estul tărâmurilor 
descrise în hartă, zise John. Pe harta veche pe 
care am văzut-o la British Museum, 
avertismentul era în extrema vestică, în punctul 
cel mai îndepărtat al lumii cunoscute în 


vremurile acelea; dar cuvintele astea, continuă 
el răsfoind hărţile, se află în partea de est. 

— Ai dreptate din nou, zise Samaranth, 
apropiindu-se mai mult de John. Mai ai un pas şi 
ai rezolvat misterul. 

John studie din nou hărţile, trecând peste 
nenumărate dintre ele, până când îşi dădu 
seama. 

— Sunt scrise peste tot! exclamă el. 

Samaranth îşi plecă aprobator capul. 

— Aceleaşi cuvinte, cu unele modificări, se 
află pe fiecare hartă şi, încheie dragonul, sunt 
scrise în fiecare limbă. 

— Un punct de plecare, zise Charles. John, ai 
spus că ai studiat toate limbile, măcar câte 
puţin. 

— Da, admise John. Înţeleg ce vrei să spui. Aş 
putea folosi cuvintele astea comune ca un punct 
de plecare pentru a înţelege apoi gramatica şi 
sintaxa, studiind diferenţele dintre versiuni. 

— Dacă o să porneşti de la sfârşitul atlasului 
spre început, interveni şi Bert, vei putea 
descoperi limbile în ordinea lor cronologică. Aşa 
ai începe cu cele mai simple, cu cele mai 
recente. 

— Ce zici, John? întrebă Charles. Crezi că ai să 
poţi? 

John părea  neîncrezător, dar hărţile îl 
absorbiră curând. 

— Vechea engleză în teutonă, în italiană şi... 


hmm... în latină, bombăni el mai mult pentru 
sine decât pentru ceilalţi. 

Aven şi Jack schimbară priviri neîncrezătoare, 
dar Bert zâmbea larg, la fel ca Bug. Charles îi 
oferi un creion pe care îl scoase din buzunarul 
de la vestă şi, fără alte cuvinte, John se aşeză la 
loc pe rogojină, începând să ia notițe, absorbit 
pe deplin de munca pe care o avea de făcut. 

— Vedeţi, zise Samaranth, se pare că l-aţi 
avut tot timpul pe traducător. 


În timp ce John muncea aplecat asupra 
hărților, Bug şi Aven spălară serviciul de ceai, 
iar Bert, Charles, Jack şi Tummeler discutau 
strategia cu Samaranth. 

— Mările vor fi periculoase, zise Bert. Trolii se 
vor revărsa din regatul lor, asta dacă nu au 
făcut-o deja. 

— Arawn, şuieră Samaranth, scuipând câteva 
scântei pe rogojinile din faţa lui, pe care Jack se 
grăbi să le stângă imediat. Plodul acela răsfăţat 
de trol! Tatăl său e un diplomat, dar nenorocitul 
ăla e în stare să dea foc la copac pentru a coace 
merele. lar apoi va arunca merele şi îşi va bate 
servitorii fiindcă nu au stins focul. 

— Dacă ar fi rămas măcar un singur 
moştenitor al casei regale din Paralon, oftă Bert, 
atunci am putea organiza o încoronare şi ne-am 
vedea de treburile noastre. 

Samaranth râse în felul său pufnit şi ridică din 


sprânceană. 

— Dac-ar fi fost atât de simplu, zise dragonul, 
aţi fi terminat deja. 

Bert încercă să-l întrebe ce vrea să spună, dar 
Samaranth continuă să vorbească. 

— Căutările nu sunt niciodată uşoare - cel 
puţin cele care merită să fie făcute. Vrei o 
ceremonie de încoronare? întrebă dragonul, 
cotrobăind într-un ungher al peşterii şi 
deschizând o ascunzătoare săpată în stâncă. la 
asta, poate îl vei putea pune pe degetul oricui 
va fi atât de nebun să se aşeze pe un tron 
fiindcă îşi doreşte să conducă un regat. 

Spunând acestea, dragonul îi dădu un obiect 
mic lui Bert care-i aruncă o privire înainte de a i- 
| azvârli înapoi. 

— Aha! pufni Samaranth. Ce repede renunţi la 
un regat, călătorule! 

— Ce e ăla? întrebă Charles. 

— Un inel, zise Bert. Inelul Regelui Suprem. 

— Aşa e, încuviinţă Samaranth. Eu l-am făcut 
şi eu l-am dat pe rând fiecărui rege care s-a 
urcat pe Tronul de Argint. Tot eu am fost cel 
care l-am luat înapoi atunci când ultimul rege 
mi-a demonstrat, prin alegerile pe care le-a 
făcut, că nu mai era demn să-l poarte. 

— Dar e doar un inel, nu-i aşa? întrebă Jack. 

— E inelul Regelui Suprem, numit de unii 
Inelul Puterii, simbolul poziţiei sale, răspunse 
Bert. Se zice că el ar fi şi sursa puterii de a 


stăpâni Arhipelagul. 

Samaranth păru surprins de spusele lui Bert. 

— Chiar aşa? Sunt o mulţime de inele în 
Arhipelag. Şi elfii poartă inele, şi gnomii. Şi 
oamenii. Oare inelul îi dă puteri celui care îl 
poartă? Sau purtătorul înnobilează inelul? N-are 
nicio importanţă pentru mine dacă îl iei sau nu, 
încheie dragonul, oferindu-i totuşi inelul lui Bert. 
Deşi, adăugă el gânditor, s-ar putea să nu fie 
ceea ce tu sau Regele lernii vă aşteptaţi să fie. 

— E foarte bine, zise Jack, întinzându-se să ia 
inelul din palma imensă a dragonului. Poate că-i 
vom descoperi adevărata putere în drumul 
nostru. 

— Puterea e un lucru care se câştigă, comentă 
Samaranth, şi nu un dar care poate fi dat mai 
departe prin simpla posesiune a unor obiecte 
precum tronurile... sau inelele. Puterea, puterea 
adevărată, vine din credinţa în lucruri adevărate 
şi din dorinţa de a-ţi asuma această credinţă, 
chiar dacă întreg universul încearcă să îţi 
zădărnicească planurile.  Haosul poate fi 
ordonat, flăcările pot fi stinse, imperiile se pot 
ridica şi destrăma. Lucrurile adevărate vor 
rămâne însă mereu şi ele te vor ghida 
întotdeauna să-ți atingi ţelurile. Nu-i aşa, 
maestre John? 

În timp ce vorbiseră cu dragonul, John venise 
până în spatele tovarăşilor săi. La colţurile gurii 
avea urme de creion, la fel ca şi pe frunte, dar 


ochii îi străluceau, iar din Geographica atârnau 
mai multe fâşii de pânză care păreau să fie 
înţesate cu notițe. 

— John, prietene, zise Charles, ce s-a- 
ntâmplat? 

— Am reuşit, răspunse John, cu vocea 
tremurând de emotie şi încântare. Mai am încă 
mult de muncit, dar Samaranth mi-a dat cheia şi 
acum am reuşit să înţeleg aproape toate hărţile. 

— Şi asta înseamnă... începu Bert. 

— Da, zise John. Am găsit insula. Ştiu cum să 
dăm de Cartograful Locurilor Pierdute. 


Îşi luară rămas-bun de la Samaranth mult mai 
firesc decât atunci când făcuseră cunoştinţă. 
Dragonul uriaş le spuse cum să ajungă într-un 
golf din partea de nord, unde probabil Dragonul 
Indigo îi aştepta deja, ascunzându-se acolo de 
nebunia din Paralon. Dragonul se îngriji să le 
completeze proviziile din propriile sale magazii. 

Îi mulţumiră cu toţii, pe rând, pentru ajutor şi 
ospitalitate, cu excepţia lui Bug, care tresări 
puternic atunci când Samaranth îi făcu cu 
ochiul, şi a lui John, care era mult prea absorbit 
de notițele şi traducerile sale pentru a observa 
că pleacă. Îşi dădu seama de acest lucru abia 
când se trezi în Diversitatea Curioasă. După un 
drum scurt, părăsiră canionul şi se apropiară de 
golf. Dragonul Indigo era într-adevăr acolo, 
pregătit să ridice ancora. 


Îşi încărcară proviziile în mai puţin de o oră şi, 
tocmai când se pregăteau să pornească spre 
Insula Cartografului, Tummeler îl trase timid de 
mânecă pe Charles. 

— Conaşi savenţi, zise bursucul, aş... aş avea 
şi eu un lucru pe care aş vrea să vi-l dau, dacă 
nu vă e cu supărare. 

Charles şi John îngenuncheară lângă micul 
animal, iar acesta le oferi o carte imensă, care 
mirosea a cerneală şi a piele de legătorie. 

— Ce-i asta, prietene? întrebă Charles. 

— Am scris-o şi am publicat-o singur, răspunse 
Tummeler, frământându-şi vesta în mâini. E o 
carte de bucate. 

Titlul era gravat pe copertă: Domnul B. 
Tummeler prezintă mâncărurile exotike ale 
lumii şi cum se pregăteşte ele. 

— Impresionant! exclamă cu sinceritate 
Charles. Şi cum se vinde? 

— Ei, ştii şi 'mneavoastră cum merge treaba, 
fin'că sunteţi savenţi de la Oxford, răspunse 
Tummeler. Am publicat-o chiar în mijlocul 
sezonului şi mi-am deschis afacerea pe 
bulevardul Rivington, în cartierul neguţătorilor. 
Am avut chiar şi un panou pe care am scris 
„Autor localnic”, dar... ăăă... 

— N-ai vândut niciuna? întrebă Jack. 

— Nice una, admise Tummeler, dar am 
prospective. 

— Ei bine, eu cred că e un efort demn de 


admirat, comentă Charles. Mulţumesc, 
Tummeler. 

— Ştiţi, continuă bursucul, fiin'că n-am vândut 
niciuna, am destule încât să vă dau la fiecare 
câte un exemplar. 

— Nu, nu, ne ajunge una, spuse John. Avem 
deja o carte foarte importantă căreia să-i 
purtăm de grijă. Încă una e maximum de care 
ne putem ocupa. 

Complimentul îl făcu pe Tummeler să se umfle 
în pene atât de mult, încât părea pe cale să-i 
sară nasturii de la vestă. 

— Înţelept zis, maestre savent. Să călătoriţi cu 
bine. 

Bursucul rămase pe o movilă de pământ, 
făcându-le semn de rămas-bun, în timp ce 
Dragonul Indigo se  depărtă de chei, 
îndreptându-se spre larg. Micul animal continuă 
să îşi fluture labele multă vreme după ce nava 
dispăruse la orizont. 

Jack stătea lângă prova navei, încercând să se 
acomodeze cu proaspăta încredere pe care o 
căpătase John. Aven şi echipajul ei executau 
ordinele Păstrătorului ca şi cum eşecurile din 
zilele precedente n-ar fi existat niciodată. Era 
oricum destul de rău că servitorul din Avalon se 
purta de parcă John ar fi fost un cavaler 
adevărat şi nu doar un învățăcel mediocru de la 
Oxford; acum însă Jack nu o putea înţelege nici 
pe Aven, care uitase şi iertase atât de repede. 
Nu îl deranja faptul că, în calitatea ei de căpitan 
al navei, Aven trebuia să se consulte cu John în 
privinţa navigaţiei. Pur şi simplu nu înţelegea de 
ce îi zâmbea mereu în timp ce discutau. 

Faunii păreau să stăpânească foarte bine 
operaţiunile de pe punte, aşa încât Jack se 
scuză şi merse în cală, ca să-şi omoare acolo 
timpul cu orice ar fi fost de făcut pe o navă fără 
să pară că stai degeaba. 

— Sunt câteva porţiuni lipsă, explica John în 
timp ce Jack îşi făcea loc să coboare sub punte, 
din cauza Hărţilor Adumbrite. Nu cred că hărţile 
au dispărut pe de-a-ntregul. Dacă am şti ce 
anume le-a făcut să dispară, am putea să 
inversăm procesul, dar se pare că singurul care 
cunoaşte acest lucru e Regele lernii, iar pe el nu 


prea m-aş grăbi să-l întreb. 

— Când Regele lernii cucereşte o insulă, harta 
acesteia dispare din Geographica? întrebă Bug. 

— Da, răspunse John. Contururile pământului 
rămân, dar ele sunt acoperite de Umbră. Răsfoi 
câteva pagini până când ajunse la una dintre 
hărţile dispărute. Era o bucată de pergament 
galbenă şi pătată, ca multe altele, dar în locul 
desenelor şi adnotărilor se vedeau acum doar 
câteva pete difuze, ca şi cum totul ar fi fost 
şters cu îndârjire. 

— Şi oamenii ce păţesc? întrebă Bug. Cei care 
trăiesc în Tărâmurile Adumbrite? 

— Devin ceea ce noi numim născumbre, zise 
Bert. Deşi eu doar rareori am văzut aşa ceva. 

— Sunt ca wendigo? întrebă Charles. 

— Mai rău, dacă îţi poţi imagina aşa ceva, 
murmură Bert. Wendigo, aşa înspăimântători 
cum i-ai văzut, sunt doar nişte mercenari. 
Născumbrele au reputaţia de a fi cei mai 
periculoşi dintre servitorii Regelui lernii. Sunt 
doar cochilii goale, care nu trăiesc cu adevărat - 
întunecaţi, muţi, înfăşuraţi în pelerine, îi 
împlinesc ordinele fără crâcnire. Sau remuşcări, 
adăugă el. Nu ştiu cum de e posibil aşa ceva. 
Am auzit doar nişte poveşti care spun că Regele 
lernii fură cumva umbrele victimelor sale, 
prinzându-le într-o capcană care le obligă să îl 
servească apoi pe vecie. 

— Dar ce-ai vrut să spui prin „nu trăiesc cu 


adevărat”? întrebă Charles. 

— Asta e un alt zvon, răspunse Bert. Se spune 
că născumbrele nu pot fi ucise. Dacă e 
adevărat, atunci sunt mai rele decât orice 
wendigo. 

Aven îl privi pe John. 

— Câte hărţi din Geographica sunt adumbrite? 

— Cam un sfert dintre ele. 

Nimeni nu mai spuse nimic. 

x 

John estimase că Insula Cartografului era la 
distanță de o zi, cu câteva ore în plus sau în 
minus. Aven se sfătuise cu Bert, în timp ce Jack 
şi Bug se prefăcuseră că examinează unul din 
tunurile de lângă cabină, stând într-un loc de 
unde puteau să o vadă bine pe Aven. 

Fata privi în jur şi îl zări pe Bug zgâindu-se la 
ea. Acesta clipi des şi începu imediat să îşi facă 
de treabă cu nodurile parâmelor, dintre care 
unele se lărgiseră, spre marea supărare a 
faunilor. 

— Îmi pare rău, zise Bug, plecând repede 
către celălalt capăt al navei în timp ce echipajul 
refăcea nodurile. 

Aven zâmbi, dar apoi se încruntă. 

— Ce s-a întâmplat? întrebă Bert. 

— Uite, zise ea, arătând cu mâna undeva în 
urma lor. 

La orizont, mişcându-se repede de lângă 
soarele care stătea să apună, se zărea silueta 


unei nave. Dragonul Negru îi găsise din nou. 


Echipajul se mobiliză imediat, iar în câteva 
momente nu mai era nicio îndoială. Îi urmărea 
într-adevăr nava Regelui lernii. 

Aven continuă să se uite prin ochean, ca şi 
cum ar fi vrut să confirme ceva la care nu se 
aşteptase. 

— Ce s-a întâmplat? întrebă John. 

— Necazuri, răspunse scurt Aven. 

— Serios? zise John. Nu m-aş fi gândit. 

Aven îi aruncă o privire otrăvită şi apoi se 
întoarse către tatăl ei, dându-i ocheanul. 

— Nu asta am vrut să spun. Are născumbre pe 
punte. Patru. 

— Patru? strigă Bert, privind prin ochean câtre 
nava care îi urmărea. N-am auzit niciodată să 
fie mai mult de două la un loc. Dacă a adus 
patru născumbre, avem şanse destul de mici. 

— Ei, lasă, nu ne mai înveseli şi tu, Bert, 
interveni Charles. Cred că mai bucuros de-atât 
oricum n-am cum să fiu. 

— Singura noastră speranţă este să scăpăm 
cu fuga, zise Aven. Şi nu cred că asta e posibil, 
cel puţin nu fără ajutorul lui Nemo, care să ne 
ofere un răgaz. 

— M-am uitat la armele de sub punte, spuse 
Jack. Nu prea avem mare lucru, nu-i aşa? 

— Ne-am echipat pentru viteză, clătină Aven 
din cap. Şi oricum nava asta n-a fost niciodată 


cu adevărat pregătită pentru luptă. 

— Am o idee, zise Jack. Hei, băiete! îl strigă el 
pe Bug. la vino să-mi dai o mână de ajutor sub 
punte! 

— Ce ai de gând, Jack? întrebă Aven. 

— N-am timp să-ţi explic, strigă Jack. Spune-le 
doar faunilor să aducă un tun pe punte, la pupă. 

— La pupă? se miră Aven. 

— Tu zi-le mai repede! strigă Jack, dispărând 
sub punte. 

În câteva momente, Jack şi Bug reveniră, 
purtând o ghiulea imensă pe care o încărcară în 
tun. 

— Câteva din astea ar trebui să le arate cine 
suntem, zise Charles. 

— Da, dar asta este singura pe care o avem! 
exclamă Jack. 

— Da? Ei bine, continuă Charles, atunci va 
trebui să ocheşti ca un adevărat reprezentant al 
Oxfordului, Jack. 

— Asta şi  intenţionez, îi răspunse Jack. 
Întoarce nava! îi strigă el apoi lui Aven. Repede! 

— O să fie pregătiţi pentru manevra asta, zise 
fata, fiindcă o ştiu de data trecută. 

— Exact pe asta şi contez, spuse Jack. 
Întoarce nava! Repede! 

Echipajul se conformă imediat şi întoarse nava 
către Dragonul Negru. Aşa cum prevăzuse Jack, 
nava mai mare încetini pentru a nu se îndepărta 
prea mult când Dragonul Indigo trecu pe lângă 


ea. 

Un nor de săgeți şi sulițe se abăâtu asupra 
punţii când trecură în viteză pe lângă Dragonul 
Negru, dar Aven se urcă fără frică pe parâme 
pentru a-şi privi mai bine adversarii. 

— Asta a fost singurul nostru avantaj. L-am 
folosit deja, strigă ea în jos către Jack. N-au să 
ne mai lase să ne îndepărtăm îndeajuns ca să 
cotim din nou şi oricum sunt mult prea rapizi ca 
să-i întrecem. 

— Nu contează că nava lor e mai iute, dacă nu 
poate cârmi, zise Jack exact când trecură de 
pupa Dragonului Negru. Foc! Acum! Acum! 

Faunii aprinseră fitilul şi imediat după aceea 
se auzi o bubuitură care erupse din tun, 
expediind către inamic singura lor ghiulea. 

Bila de fier zbură prin aer şi îşi nimeri ţinta, 
lovind exact acolo unde îşi dorise Jack. Cârma 
Dragonului Negru se sfărâmă într-o explozie de 
aşchii de lemn şi bucăți contorsionate de fier. 

Echipajul Dragonului Indigo chiui de bucurie şi 
se grăbi să ridice pânzele ca să capete viteză. 
John, Charles şi Bert îl bătură încântați pe spate 
pe Jack şi, cireaşa de pe tort, Aven cobori din 
locul ei şi îl sărută pe obraz. Numai Bug nu 
părea prea entuziasmat. 

— Nu vreau să fiu piază rea, zise el, dar nu 
cred că s-a terminat. 

Avea dreptate. În ciuda pierderii cârmei, 
echipajul de pe Dragonul Negru nici măcar nu 


părea să bage în seamă lovitura de maestru a 
lui Jack. Soldații continuau să se agite, 
blestemând şi agitându-şi armele şi în general 
părând că sunt abia la începutul acestei 
aventuri nautice. 

Deodată, inexplicabil, Dragonul Negru se 
întoarse în unghi ascuţit şi începu să capete 
viteză, îndreptându-se direct spre Dragonul 
Indigo. 

Lui Jack nu-i venea să creadă. 

— Dar... dar nu mai are cârmă! Cum a putut 
să întoarcă în felul ăsta? 

— Există un singur răspuns, zise Bert. 
Dragonul Negru nu se numeşte doar aşa, ci eo 
adevărată dragonavă, deşi nu-mi pot da seama 
cum a reuşit să pună mâna pe o asemenea 
minunăţie. Dragonavele sunt vii şi au voinţă 
proprie. Au mult mai multe puteri decât vasele 
obişnuite. 

— Şi atunci ce ne rămâne de făcut? întrebă 
Jack. 

Aven Îşi scoase sabia. 

— Vom face tot ce putem. Înarmaţi-vă şi 
pregătiţi-vă de abordaj. 

În timp ce faunii se chinuiau să stoarcă şi mai 
multă viteză de la Dragonul Indigo, Bert, Bug, 
Jack şi Charles se năpustiră în magazia de arme, 
veche şi relativ săracă. John dispăruse. 

— Desigur, zise Jack, singurul soldat adevărat 
dintre noi se ascunde pe undeva. Nu-i de mirare 


că l-au trimis acasă. 

Charles privi dezaprobator la prietenul său 
mai tânăr, dar nu spuse nimic, îndreptându-şi în 
schimb atenţia câtre nava care se apropia 
repede de ei. 

Cu o uşurinţă uluitoare, dată de puterea ei 
superioară, Dragonul Negru alunecă în lungul 
Dragonului Indigo şi aţinti o mulţime de tunuri 
asupra navei mai mici. 

— Vai de mine! strigă Bert când tunurile 
erupseră la unison, umplând aerul de deasupra 
capetelor lor cu un zgomot ca de tunet şi cu 
bucăţi de fier incandescent. 

— Nu încearcă să ne scufunde? ţipă Charles. 

— Nu poate risca să piardă ceea ce caută, 
strigă şi Jack. Încă mai vrea Geographica. Dar 
unde sunt John şi cartea aia nenorocită? 

— L-am văzut intrând în cabină, urlă Charles. 

— Mă gândeam eu, zise Jack, în timp ce 
canonada de pe Dragonul Negru continua 
neobosită. 

Bert şi Aven se ciondăneau în privinţa 
strategiei (ea militând pentru un atac, iar el 
pentru fugă) şi John ţâşni din cabină agitând o 
sabie chiar în momentul în care o ghiulea bine 
ţintită frânse catargul cel mare, punând capăt 
oricărei dezbateri. O altă ghiulea sfărâmă cârma 
imediat după aceea. Spre spaima tuturor, un al 
treilea proiectil lovi prova - sufletul dragonavei 
-, spulberând-o în mii de aşchii. Dragonul Indigo 


plutea acum inert. 

Nava mai mică nu rezistă decât câteva 
momente în faţa asaltului wendigo. Indiferent la 
ce act de curaj s-ar fi putut gândi, totul ar fi fost 
în zadar, aşa încât îşi aruncară armele. 

Wendigo îi obligară să îngenuncheze, legându- 
le mâinile la spate, şi apoi îi aliniară lângă 
balustrada de la marginea punţii. 

Servitorii Regelui lernii aprinseseră torţe care 
aruncau umbre fioroase pe punte; în pofida 
protestelor vehemente ale lui Aven, faunii 
ajunseră la bordul Dragonului Negru, privind 
îngroziţi nava pe care serviseră. 

— Vor fi puşi să îl slujească pe Regele lernii? 
întrebă Charles. 

— N-aş prea zice, răspunse Aven, care 
observase  căutăturile  flămânde pe care 
wendigo le aruncau noilor lor pasageri. Nu cred 
că îl vor servi, cât mai ales vor fi serviţi de 
echipajul său. 

— Dumnezeule mare! oftă Charles. 

— Asta s-ar putea să fie cea mai bună dintre 
sorţile pe care le-ar avea la bordul Dragonului 
Negru, zise Bert. Priviţi, avem companie. 

Pe punte păşiseră două născumbre, iar 
prezenţa lor făcea ca aerul să se răcească. 
Peste tot pe unde umblau, păreau să 
secătuiască orice culoare i-ar fi înconjurat. 
Purtau mantii care îi învăluiau în întregime; erau 
negre, iar glugile le ascundeau feţele. Doar 


mâinile palide şi eterice care răsăreau la 
capătul mânecilor învăluite în mantii indicau că 
născumbrele fuseseră odată oameni. Până şi 
wendigo se dădeau deoparte din calea lor. 

— Aşa arată o născumbră? îi şopti Jack lui 
Charles. Nu mi se par prea înspăimântătoare. 
Nu-mi dau seama de ce Aven şi Bert erau atât 
de îngrijoraţi în privinţa lor. 

Chiar în momentul acela, unul din fauni se 
eliberă dintre paznicii săi şi o rupse la fugă 
scâncind peste scândura care unea punţile celor 
două corăbii.  Mişcându-se cu o viteză 
incredibilă, prima dintre născumbre păşi în faţa 
creaturii ce alerga disperată. Faunul se opri 
imediat. 

Născumbra îşi întinse mâinile şi apucă biata 
creatură de propria umbră. Faunul începu să se 
zbată de parcă ar fi fost o marionetă şi urlă 
prelung atunci când umbra i se rupse de corp, 
rămânând în ghearele născumbrei. 

Născumbra îşi strânse trofeul la piept, iar 
ceilalţi priviră cum umbra faunului se topeşte şi 
dispare în fiinţa născumbrei, care păru să 
devină şi mai întunecată. 

Faunul căzu pe punte, cu ochii sticloşi şi daţi 
peste cap. Odată cu umbra părea că îi fusese 
smulsă din corp şi de pe blană şi orice urmă de 
culoare, transformându-l într-un fel de cadavru. 
Sau chiar mai rău. Corpul inert de pe punte ar fi 
fost în mod normal prea tentant pentru ca 


wendigo să-i reziste, dar aceştia se traseră 
deoparte de silueta nemişcată. 

Niciunul dintre tovarăşii de călătorie nu mai 
rosti nimic despre născumbre. 

In momentul acela, pe puntea Dragonului 
Indigo păşi o a treia siluetă şi, pentru prima 
dată, cei şase tovarăşi reuşiră să arunce o 
privire urmăritorului lor, adversarului pe care 
toată lumea îl ştia drept Regele lernii. 

Nu era înalt; ba chiar era mai scund decât s-ar 
fi aşteptat. Portul şi chipul păreau să indice un 
mongol, dar unul dintr-o castă înaltă - mai 
apropiat de Genghis-Han decât de Attila Hunul. 
Pielea îi era negricioasă şi strălucea din cauza 
transpiraţiei provocate de bătălie. Purta o 
mustață subţire şi o barbă ţepoasă, conforme 
cu înfăţişarea sa asiatică, dar până şi felul în 
care păşea emana putere. Chiar şi John trebui 
să admită în sinea lui că ţinuta şi chipul Regelui 
lernii răspândeau o nobleţe regală, ceea ce 
impunea măcar atenţie, dacă nu şi respect. 

De asemenea, într-un mod foarte neliniştitor, 
Regele lernii părea să nu aibă umbră. 

Cu toate acestea, cea mai evidentă trăsătură 
a siluetei sale era mâna dreaptă - sau, mai 
degrabă, absenţa ei. Acolo unde ar fi trebuit să 
se afle o mână se vedea o bucată strălucitoare 
de oţel, care se termina cu un cârlig ascuţit. 

Regele lernii începu să se plimbe pe puntea 
Dragonului Indigo,  observându-şi prizonierii. 


Aven scuipă în direcţia lui şi-l nimeri în obraz. 

Bărbatul îşi ridică mâna stângă, şterse 
scuipatul şi apoi îl linse, spre dezgustul 
prizonierilor săi. 

— Nu e chiar primirea pe care o speram, dar 
nici nu pot spune că nu mă aşteptam la asta. 

Vocea părea cumva europeană, iar accentul 
era greu de identificat. Inflexiunile şi tonul 
păreau să fie în mod egal britanice şi romane, în 
sensul cel mai vechi al termenului. Însă Regele 
lernii vorbea cu o autoritate care spulbera orice 
tentativă de a i te opune. 

— Ai navigat cu indianul, nu-i aşa? o întrebă el 
pe Aven pe un ton aproape relaxat. Ai fost 
primul lui ofiţer, după câte îmi aduc aminte. Ar 
fi trebuit să rămâi cu el. Ar fi fost mai bine 
pentru tine. 

— N-ai reuşit să-l prinzi, nu-i aşa? îl sfidă Aven. 

Trăsăturile Regelui lernii fură străbătute de o 
umbră de furie. 

— Deocamdată, dar o să am parte de revanşă 
în viitor. Am greşit că m-am angajat într-o luptă 
cu Dragonul Galben - întârzierea pe care mi-a 
pricinuit-o m-a împiedicat să ajung la timp 
pentru consiliul din Paralon, altfel acum aş fi 
fost regele vostru. 

— Nu prea cred, strigă Bert. Ar fi trebuit să 
construieşti un parlament mai bun. 

Regele lernii se apropie de Bert, zâmbind şi 
abordând o expresie de veche camaraderie. 


— A, da, vechiul meu prieten, Călătorul. 

— Nu suntem deloc prieteni! protestă Bert. 

— E adevărat acceptă Regele lernii. Îți 
mulţumesc că ai subliniat asta. 

Inaintă apoi către John, Jack şi Charles. 

— lar voi trei cine sunteţi? Alţi Păstrători aleşi 
dintre copiii lui Adam şi ai Evei? 

— Eu sunt Păstrătorul, zise repede John. Ei 
sunt doar prietenii mei. 

— Câtă nobleţe! exclamă Regele Iernii. Încerci 
să atragi atenţia asupra ta. Asta nu îi va ajuta 
nici pe ei, ca să nu mai vorbim de tine, dare un 
efort cu adevărat nobil. lar tu, continuă el, 
întorcându-se către Bug. Tu ce eşti? 

— Eu sunt scutierul lui, zise Bug, arătând către 
John. 

Ochii Regelui lernii se măriră a surpriză. 

— Scutierul? 

— Da, întări Bug. Dar am de gând să devin 
cavaler. 

— Serios? Şi te-ai pregătit în vreun fel? 

— Am crezut că am omorât pe vremuri un 
dragon, zise Bug, dar am descoperit recent că 
mă înşelasem. Deci, nu, nu sunt pregătit. Dar 
cred că voi fi foarte bun şi încep să mă descurc 
din ce în ce mai bine cu sabia, aşa că ar trebui 
să ne laşi în pace, înainte ca sir John şi cu mine 
să ne supărăm cu adevărat şi să vă luăm 
prizonieri pe tine şi pe echipajul tău. 

— Ohoho, hohoti Regele lernii. Asta îmi place 


cel mai mult. Are mai multă vlagă decât toţi 
ceilalţi la un loc. 

Se întoarse din nou către John. 

— Am mai mulţi oameni decât tine, mai multe 
arme şi o navă mai puternică. Şi te-aş putea 
ucide cu un singur cuvânt. Dar tu ştii ce vreau 
cu adevărat. 

— Da, răspunse John. 

— Ah, băiete... oftă Bert. 

— E în regulă, Bert, îl linişti John. Dacă îi dăm 
ceea ce vrea, nu o să facă nimănui niciun rău, 
nu-i aşa? 

— N-am spus aşa ceva, răspunse Regele lernii. 
Dar nu încape îndoială asupra a ceea ce veţi 
păţi dacă o să vă împotriviţi. 

John dădu aprobator din cap. 

— E în cabină, înfăşurată într-o foaie de cort şi 
băgată într-o geantă de piele. 

Aven şuieră ceva neinteligibil şi îşi luă privirile 
de la ei. Charles şi Bert se posomorâră vizibil, 
iar Jack se uita fix înainte, la Dragonul Negru. 
Doar Bug părea să se comporte ca şi cum John 
ar fi făcut ceea ce trebuie, de fapt, singurul 
lucru pe care ar fi putut să îl facă. 

Una dintre născumbre porni repede către 
cabină şi ieşi imediat cu bocceaua învelită în 
foaia de cort, pe care i-o dădu Regelui lernii. 

— Imaginarium Geographica, murmură Regele 
lernii, părând că toarce în timp ce mângâie 
cartea. Magnific! Nenumărate minuni pot fi 


găsite în această carte, dacă ştii cum să le 
discerni - dar tu nu prea poţi, nu-i aşa? Altfel n- 
aş fi fost niciodată în stare să te prind. 

Faţa lui John ardea de ruşine, dar rămase 
tăcut. 

— Cred că treaba noastră aici aproape s-a 
încheiat, zise Regele lernii, cu excepţia unuia 
sau a două amănunte. 

Flutură din cârlig şi câţiva wendigo aduseră de 
pe puntea Dragonului Negru o siluetă care se 
zbătea, scoțând vaiete ascuţite. O aruncară 
printre prizonieri, iar când aceasta îşi ridică 
privirile, ceilalţi oftară recunoscându-i chipul. 

Era regentul din Paralon. 

— Vă rog! îi imploră regentul. Trebuie să mă 
ajutaţi! 

— Ne roagă pe noi sau pe el? zise Charles 
către Bert. Fiindcă eu unul nu mă simt prea 
binevoitor faţă de el în momentul ăsta. 

Regentul auzi şoaptele lui Charles şi începu să 
se târâie pe punte, văitându-se. 

— Nu mai am nevoie de tine, Viermuş!*, zise 
Regele lernii către omul îngenuncheat. Unul din 
voi ar putea veni totuşi cu mine dacă vrea. 

Înaintase pe lângă prizonieri şi se opri chiar în 
faţa lui Jack. 

— Poftim? se miră Jack. Eu? 

— Tu, zise Regele lernii. Cu ocazia primei 

noastre întâlniri, am văzut destul ca să-mi dau 
seama că Dragonul Indigo a scăpat doar 
datorită ingeniozităţii tale. lar în bătălia care 
tocmai s-a încheiat tot tu te-ai dovedit cel mai 
inventiv, mai curajos, într-un cuvânt, cel mai 
demn de temut adversar. 

— Pfft, făcu Aven. Cred că glumeşti. 

— Deloc, spuse Regele lernii, care nu îşi 
dezlipise ochii de la Jack. Nu toţi supuşii mei 
sunt născumbre. Unii dintre ei, cei mai buni, au 
ales să atingă măreţia, să îşi croiască propriul 
drum... 

— lar propriul lor drum este să îţi fie lachei, îl 
întrerupse Bert. 

— Vorbeşte civilizat, Călătorule, îi răspunse 
Regele lernii. Din câte îmi aduc aminte, n-ai 
prea avut succes cu protejaţii tăi. Par fie să te 
părăsească devreme, fie să te urmeze fără prea 
multă tragere de inimă. Fii cinstit cu tine însuţi, 
te defineşti ca fiind „bun” şi pe mine drept 
„rău”. Dar se pare că doar cei care mă urmează 
pe mine o fac încurajați de propriile convingeri. 

— Şi de aceea a trebuit să-i omori pe regii şi 
reginele din parlament, zise Bert, şi să-i 
înlocuieşti cu nişte păpuşi mecanice? 

Regele lernii aruncă o privire ucigaşă câtre 
regentul chircit pe punte. 

— Jucăriile alea nu erau menite să participe la 
dezbateri şi cu atât mai puţin să funcţioneze la 
nesfârşit, spuse el. Treaba lor era să păstreze 


aparenţa ordinii până când m-aş fi aşezat pe 
Tronul de Argint. Te înşeli însă asupra unui 
lucru: nu am omorât regii şi reginele. Continuă 
cu toţii să conducă - doar că în alte feluri. 

Făcu un gest cu cârligul, iar cele două 
născumbre îşi dădură glugile pe spate. Atât 
Aven, cât şi Bert icniră scurt când le 
recunoscură. 

— Regele de Pică, începu Bert. 

— Şi Regele de Treflă, încheie Aven. 

Pe puntea Dragonului Negru, celelalte două 
născumbre îşi dădură şi ele pe spate glugile, iar 
Bert confirmă ceea ce tovarăşii săi bănuiau 
deja: erau Regele de Cupă şi Regele de Caro. 

— N-au dorit să ţi se alăture, aşa că le-ai furat 
sufletele şi i-ai obligat să te slujească, spuse 
Bert. 

— Sunt excepţiile care confirmă regula, ridică 
din umeri Regele lernii. Exemplul lor îi face pe 
ceilalţi mult mai dornici să nu mă 
dezamăgească. Totuşi, sunt doar nişte servitori. 
Şi, chiar dacă sunt foarte puternici, nu sunt 
întotdeauna la fel de folositori ca wendigo, care 
au mai multă... 

— Viaţă? întrebă John. 

— Voiam să spun „substanţă”, continuă 
Regele lernii. Dar da, viaţă, fiindcă asta este 
ceea ce-ţi ofer şi ţie, Jack: viaţă eternă. Şansa 
de a nu îmbătrâni niciodată. Lasă de bunăvoie 
deoparte tot ceea ce te face să fii uman şi slab, 


uită de suflet şi poţi deveni cu adevărat 
fărumbră. Vei descoperi o putere care te va face 
mai măreț decât orice rege. 

Privi din nou la Jack. 

— Deci, ce alegi? Ştiu că eşti nehotărât, dar 
asta e viaţa, alegerile pe care le faci au 
întotdeauna consecinţe. Vrei să devii căpetenie 
de pirați şi să mergi cu mine pe calea aventurii? 
Sau vrei să rămâi cu vagabondul ăsta netrebnic 
şi să devii unul dintre  eşecurile sale, 
petrecându-ţi zilele afundat în vrafuri de cărţi 
prăfuite? 

— Trebuie... trebuie să mă gândesc la asta, 
zise Jack. 

— Jack! şuieră Charles. Sper că nu te gândeşti 
cu adevărat... el, el l-a ucis pe profesor. 

— Jack, vorbi şi Aven, cu vocea plină de o 
sinceritate şi de o căldură neobişnuite pentru 
ea. Te rog! Nu-l asculta. Eşti mai bun ca el... ştii 
asta. 

Jack privi feţele rugătoare şi sincere ale 
tovarăşilor săi, apoi se ridică în picioare şi se 
uită direct la Regele lernii. 

— Îţi mulţumesc. Dar nu pot să vin cu tine. 

Regele lernii îl privi pe Jack şi îşi lovi uşor 
bărbia cu cârligul lucitor, adâncit în gânduri. Se 
apropie brusc, iar Jack îşi umflă pieptul, gest pe 
care şi-l dorea mai degrabă sfidător decât 
înfricoşat. 

Jack putea simţi respiraţia fierbinte a Regelui 


lernii, fiindcă acesta se aplecă puţin şi-i şopti 
ceva la ureche. Vorbi prea încet pentru a fi auzit 
de ceilalţi, iar faţa lui Jack nu le dădu niciun 
indiciu privitor la ce auzise. 

În momentul următor, Regele  lernii se 
îndreptă de spate, se întoarse pe călcâie şi 
traversă scândura dintre punți până la bordul 
Dragonului Negru. 

Una dintre născumbre arătă spre Dragonul 
Indigo şi spre prizonieri, părând că întreabă ce 
trebuie să facă. 

Regele lernii ridică pachetul la subsuoară şi 
lătră scurt, rostindu-şi ordinele fără să arunce 
vreo privire înapoi. 

— Distruge-o! Rupe nava în bucăţi şi lasă-i să 
se înece! 


Capitolul Zece 
Abandonaţi 


— Ei bine, ăsta da „la revedere”, zise Charles. 
Deşi cred că prefer să mă înec decât să mai 
ascult vaietele astea. 

Regentul din Paralon continua să se tânguie, 
scoțând sunete ascuțite, întrerupte de 
numeroase suspine şi hohote de plâns. Charles 
îl lovi, ceea ce îl făcu însă pe omul înspăimântat 
să se vaite şi mai tare. 

— Lasă-l în pace, zise John. Oricum nu ne e de 
niciun folos. 


— E numai vina ta, îi spuse Bug regentului. Nu 
eşti născumbră sau fărumbră. Nu eşti nici 
măcar  wendigo. Nu te-ai gândit că, mai 
devreme sau mai târziu, stăpânul tău se va 
descotorosi de tine? 

— Ce jalnic! strigă Charles. Nu e nici măcar 
mâna dreaptă a Diavolului, e doar un lacheu 
dintre aceia pe care îi trimiţi până la colţ să-ți 
cumpere tabac. 

Regentul îşi scoase o batistă din buzunar şi îşi 
suflă zgomotos nasul. 

— Sunt doar un angajat - nu merit să fiu tratat 
în felul ăsta. 

— Ba bine că nu, izbucni din nou Charles. Ai 
mâinile libere, prostule! Dezleagă-ne şi pe noi! 

— Nu vreau! pufni regentul. O să mă loviți sau 
o să mă-nghiontiţi sau o să-mi faceţi altceva de 
soiul ăsta. Şi, având în vedere situaţia în care ne 
aflăm, prefer să mă înec pur şi simplu, fără să 
fiu bătut mai întâi. 

— Idiotule, izbucni şi Aven. Nu ştii să înoţi? 

— Nu. 

— Dacă am fi dezlegaţi, niciunul dintre noi nu 
s-ar îneca - nici măcar tu. 

Ceilalţi aprobară frenetic din cap, cu ochii la 
Dragonul Negru, care se pierdea în depărtare. 

— Promiteţi? întrebă regentul privind 
neîncrezător spre Charles. 

— Eu unul îţi promit, răspunse acesta. 
Dezleagă-ne şi n-o să ai parte de chelfăneală 


decât când vom fi cu toţii în siguranţă pe uscat. 

— În regulă, zise regentul. Dacă-mi daţi în 
scris... 

Charles urlă şi-l lovi pe Viermuş în cap. 
Regentul din Paralon se prăbuşi leşinat pe 
punte. 

— Minunat, zise Jack, privind cum cealaltă 
navă terminase de făcut o voltă şi începea să 
capete viteză, îndreptându-se către ei. El era 

singura noastră şansă. 

— Scuze, scuze, spuse Charles. Dar n-a fost 
vina mea. 

— Asta cam aşa e, acceptă Jack. 

— Ţineţi-vă bine! strigă Bert. Dragonul Negru 
vine spre noi. 

Imensa navă neagră se năpusti asupra 
Dragonului Indigo, care plutea neajutorat, 
sfărâmându-l înainte ca pasagerii săi să aibă 
timp să reacționeze. 

Se treziră aruncaţi în apă, iar ceea ce mai 
rămăsese din nava lor începu să se scufunde 
aproape imediat. Prova navei zăbovi deasupra 
apei, dar fu înghițită la rândul ei şi cu fiecare 
clipă se stingeau tot mai multe torţe, lăsând 
naufragiaţii într-un întuneric din ce în ce mai 
dens. 

Dragonul Negru începuse deja să se 
îndepărteze. Se părea că Regele lernii era 
convins că nimeni nu ar fi putut supravieţui 
printre resturile Dragonului Indigo. 

Făcuse însă o greşeală pe care ar fi putut-o 
face oricine - îl subestimase pe Bug, care 
reuşise să îşi elibereze mâinile la doar câteva 
momente după ce ajunsese în apă. 

Înotând repede printre ei, Bug îl eliberă mai 
întâi pe John şi apoi pe Aven, care îl dezlegă pe 
tatăl ei şi pe Jack. Jack îl eliberă pe Charles, care 
îşi dădu seama că trebuia să aibă grijă de 
regentul leşinat înainte ca acesta să se înece 


de-a binelea. 

— La naiba! exclamă Charles. 

Jack şi Aven se depărtară de bucăţile de 
epavă, în timp ce John se îndreptă spre ceea ce 
mai rămăsese din cabină, dispărând înăuntru 
înainte ca aceasta să se cufunde total sub ape. 
Apăru din nou după câteva momente. 

— Îmi uitasem haina, zise el zâmbind larg. 

— Cred că trebuie să-ţi reevaluezi priorităţile, 
îl dojeni Charles. 

— Uite cine vorbeşte, exclamă Jack, arătând 
către regentul neajutorat, care începea să îşi 
revină în simţiri. 

— Ai dreptate, zise Charles. 

Bert se chinuia cel mai mult dintre toţi. Avea 
cele mai multe haine, iar veşmintele i se 
îngreunaseră imediat ce ajunsese în apă. 

— Hai să te ajut, se oferi Bug, întinzându-i o 
mână bărbatului mai în vârstă. 

— Mulţumesc, spuse Bert, dar cum ai reuşit să 
te eliberezi atât de repede? 

Bug zâmbi. 

— Simplu. Am luat lecţii de înot pe Avalon. 
Morgana obişnuia să-mi lege mâinile la spate în 
fiecare dimineaţă şi să-l oblige pe Cavalerul 
Verde să mă arunce în mijlocul lacului, unde 
trebuia să mă eliberez ca să mă pot întoarce la 
mal. 

— Dar e îngrozitor. 

— Ne, făcu Bug. Partea mai grea era să ies din 


sacul de rafie. 

— Jack! strigă Aven. John are nevoie de ajutor! 

John avea într-adevăr probleme. Reuşea să 
calce apa, dar ţinea mâinile încolăcite în jurul 
hainei, pe care o împăturise ca pe o boccea şi o 
strângea la piept. In poziţia aceea îi era aproape 
imposibil să îşi ţină capul deasupra apei. 

Cu mişcări puternice şi sigure, Jack ajunse în 
câteva secunde la tovarăşul său, pe care îl 
întoarse, aşezându-l în poziţia clasică în care se 
salvează de la înec oamenii leşinaţi. John refuză 
însă să renunţe la haină şi continuă să înghită 
apă din cauza aceasta. 

— Cred că a intrat iarăşi într-o stare de şoc, îşi 
dădu cu părerea Jack. N-o să ne fie de cine ştie 
ce ajutor, iar eu nu reuşesc să-l susţin pentru 
prea multă vreme. 

— Nu cred c-o să fie cazul, zise Bert, arătând 
către cerul luminat de lună. Priviţi! 

Sus deasupra lor se învârteau în cerc câteva 
păsări imense, având fiecare o anvergură a 
aripilor cel puţin egală cu lăţimea punţii 
Dragonului Indigo. 

— Or fi păsări? întrebă Charles. N-am mai 
văzut aşa ceva. 

— Ale naibii de mari, bombăni Jack. 

— Staţi liniştiţi, prieteni, zise Bert. Cred că ne 
sunt prietene, adăugă el repede. 

Şapte cocori imenşi, cu pene stacojii şi 
argintii, coborâră folosindu-se de briză şi îi 


apucară pe fiecare din naufragiaţi cu ghearele 
lor incredibil de puternice. De îndată ce îi 
scoaseră din apă, păsările imense începură să 
zboare repede către orizontul sudic, în timp ce 
ultimele rămăşiţe ale Dragonului Indigo 
dispăreau sub valuri. 


Când se treziră, se găseau pe o plajă răcorită 
de o briză blândă care sufla dinspre sud. Nu se 
vedea nici urmă de păsările imense care îi 
salvaseră din apă. 

Erau răspândiţi de-a lungul a cincizeci de 
metri de nisip, undeva departe de punctul în 
care ajungeau valurile. Salvatorii lor 
intenţionaseră în mod evident să îi ducă într-un 
loc sigur, unde să poată dormi fără frica de a fi 
traşi din nou în mare de apele fluxului. 

John zăcea lungit, picotind, cu capul aşezat pe 
haină şi cu faţa întoarsă spre soarele care 
răsărea. 

Bert era ceva mai la dreapta, sforăind liniştit, 
Şi reuşise cumva să-şi păstreze pălăria. 

Ceva mai departe, în stânga, spre supărarea 
lui Jack, Aven adormise cu capul pe braţul lui 
Bug, în timp ce el şi cu Charles se înghesuiseră 
împreună cu regentul din Paralon, care îi 
pândea printre genele întredeschise. 

— Bine, nenorocitule! zise Charles, ridicându- 
se şi apucându-l pe regent de revere. Dacă eşti 
treaz, eşti treaz, dacă dormi, atunci dormi! Dar 


mai degrabă am să-ţi sparg capul cu o nucă de 
cocos decât să te las să ne mai spionezi ca să ai 
ce povesti apoi regelui ăluia al tău. 

Auzind acestea, regentul scoase un vaiet atât 
de tânguitor, încât îi trezi şi pe ceilalţi, 
stârnindu-le chiar un pic de milă. 

— L-ai cam speriat, Charles, zise John 
căscând, dar nu poţi să-l faci să-şi ţină gura? 

— Cum i-a spus Regele lernii? întrebă Jack. 
Vierme? 

— Viermuş, dacă nu vă e cu supărare, pufni 
regentul. E Viermuş şi vă rog să notaţi că şi eu 
am fost prizonier, exact ca voi. 

Aven se trezise şi ea, dar trebui să clipească 
de câteva ori înainte să-şi da seama în ce 
poziţie dormise şi mai ales cu cine. Şi ea şi Bug 
se ridicară imediat, începând să se întindă şi 
sperând că nimeni nu observase că roşiseră 
amândoi. 

— Deci... ăăă... cum ai dormit? o întrebă Bug. 

— Sunt udă, răspunse Aven. Urăsc să dorm în 
haine ude. 

— Dar arăţi bine în haine ude, răspunse Bug. 

— Oh, mai taci din gură, îl repezi Aven, fără a 
reuşi să-şi ascundă însă zâmbetul fugar care îi 
înflorise la auzul vorbelor băiatului. Fata porni 
către grupul care începuse să se formeze în 
jurul regentului. Ce tot bâiguie idiotul ăsta? 

— Pretinde că şi el a fost prizonierul Regelui 
lernii, o lămuri Charles. Ceea ce nu explică însă 


de ce n-a fost legat la fel ca noi. Şi nici nu 
lămureşte comentariul acela despre cum a fost 
„folositor”. 

— De ce vă uitaţi aşa la mine? protestă 
Viermuş. l-am fost ostatic, şi nu colaborator. 

— Mmm-hmm, făcu John. Şi noi ar trebui să te 
credem? 

— S-a folosit de mine! se tângui Viermuş. Am 
încercat să mă opun, dar m-a silit. 

— E posibil, admise John. Până la urmă, 
Tummeler şi animalele au fost şi ei folosiţi cam 
în acelaşi fel. 

— N-are sens să negăm loialitatea lui faţă de 
Regele lernii, clătină din cap Bert. Indiferent 
însă de ce a făcut până acum, e limpede că a 
fost condamnat la moarte împreună cu noi 
ceilalţi. 

— Desigur, interveni Aven, fiindcă Regele 
lernii nu mai avea nevoie de el. A şi spus-o. Eu 
zic să-l omorâm ca să scăpăm de grija de a ne 
păzi mereu de el. 

— Subscriu, zise Charles. 

— Eşti cam însetat de sânge, nu crezi, 
Charles? comentă John. 

— Eu sunt redactor, îl contră Charles. lau 
decizii de felul ăsta mai tot timpul. 

— Dacă vreţi să vedeţi un trădător, ar trebui 
să vă uitaţi în partea aceea, strigă regentul, 
aţintind un deget acuzator în direcţia lui Jack. 
Regele lernii a avut în mod evident ceva de 


vorbit în particular cu el. 

— Nici măcar n-am înţeles ce mi-a şoptit, 
protestă Jack. Şi aţi văzut: mi-a propus să mă 
alătur lui, iar eu l-am refuzat. 

— Dar te-a bătut un gând, interveni Viermuş. 

— Tu n-ai fost legat, se încăpăţână Jack, 
mâinile tale au fost libere. Dacă era atât de rău 
la bordul Dragonului Negru, de ce nu te-ai 
aruncat pur şi simplu în ocean? 

— Urăsc apa, zise Viermuş. Nu pot să înot. ŞI 
urăsc şi toate treburile astea care ţin de nave. 
Dacă Regele lernii n-ar fi avut nevoie de mine 
pentru farsa aia de la Paralon, m-ar fi putut lăsa 
la Londra şi, credeţi-mă, mi-ar fi fost mult mai 
bine acolo. 

— Fiindcă veni vorba de Paralon... acolo 
păreai mai degrabă un avocat al Regelui lernii 
decât ostaticul său, zise Charles. Şi... Dar stai! 
Ai spus cumva că ai fost la Londra? 

— Ştiam eu! exclamă John, împingându-l pe 
Charles deoparte şi apropiindu-se foarte mult de 
Viermuş. Ştiam eu că te-am mai văzut undeva. 

Se întoarse către tovarăşii săi. 

— A fost la Londra. ŞI, mai înainte, în 
Staffordshire. Şi a mai fost şi în tren, în 
compartimentul meu. lar apoi l-am văzut în 
port, printre wendigo. Tu ai fost cel care i-a 
condus pe wendigo până la club, urlă John, 
înspăimântându-l pe Viermuş. A trebuit să fugim 
ca să ne salvăm viaţa numai din cauza ta! 


Regentul terifiat începu să protesteze. 

— Nu doream să vă omorâm! Voiam doar 
cartea! Atâta tot! N-a dorit niciodată nimic 
altceva! 

— L-ai condus şi către profesor? dori să ştie 
Bert. L-ai ajutat să-l omoare pe prietenul meu? 

— O, nu, oftă Viermuş uşurat. Eu trebuia să îl 
conduc doar pe urmele ăstuia, John, dar nici el 
nu avea Geographica. Oricum, aţi reuşit să 
scăpaţi de el, deci care e problema? 

John se întoarse către Charles. 

— M-am răzgândit. Poţi să-l omori. 

Viermuş ţipă din nou şi o rupse la fugă, înainte 
să-şi dea seama că sugestia lui John nu trebuia 
să fie luată în serios. Sau, cel puţin, cea mai 
mare parte a ei. 

— Nimic din toate astea nu mai contează, 
spuse Aven, pentru că acum are ceea ce căuta. 
Regele lernii a pus mâna pe /maginarium 
Geographica. 

— Ba deloc, o contrazise John, luându-şi haina 
de sub cap şi începând să o despăturească. 

— Dacă n-ai fi fost atât de hotărât să nu-ți 
pierzi haina, zise Jack, probabil că n-ar fi trebuit 
să te salvez. 

— Să nu crezi că nu-ţi sunt recunoscător, dar 
nu haina încercam să o salvez, răspunse John. 
Mai preţios e ceea ce învelisem în ea. 

John termină de despăturit haina, scoțând la 
iveală  /maginarium Geographica. Se  udase 


puţin, dar altfel părea neatinsă. 

Se îngrămădiră cu toţii în jurul lui, scoțând 
exclamaţii de surpriză şi de uimire, cu excepţia 
lui Viermuş, care păstră distanţa, pufnind 
dispreţuitor la auzul manifestărilor de prietenie 
ale celorlalţi. 

— Băiete, tună vocea lui Bert, astăzi ai jucat 
magistral rolul de Păstrător! 

— Bravo, John, zise şi Charles. 

— Recunosc că sunt impresionată, completă 
Aven. Dar, dacă Geographica a fost la tine, ce 
anume era învelit în foaia de cort pe care a 
furat-o Regele lernii? 

Jack îşi dădu seama înaintea celorlalţi şi 
începu să râdă în hohote. 

— Bineînţeles, avea forma potrivită, mărimea 
potrivită... 

— M-am gândit că o să ne dea un răgaz de 
câteva minute. Nu mă aşteptam să funcţioneze, 
spuse zâmbind John. l-am dat cartea de bucate 
a lui Tummeler. 

x 

— Pentru moment, zise Charles, se pare că 
ne-am recâştigat avantajul, având în vedere că 
deţinem încă obiectul pe care şi-l doreşte. 
Rămâne însă o întrebare: de ce Regele lernii e 
atât de disperat să pună mâna pe Geographica, 
încât e gata să distrugă întreg Arhipelagul 
pentru asta? 

Se întoarseră cu toţii către Viermuş, care oftă 


resemnat. 

— Inelul Puterii, răspunse posac Viermuş. Are 
nevoie de Geographica pentru a găsi inelul 
Regelui Suprem. 

Schimbară cu toţii priviri uimite, iar Charles se 
ghemui în faţa regentului din Paralon. 

— Dar de ce are nevoie de inelul Regelui 
Suprem? De ce e atât de important? 

— Datorită dragonilor, răspunse Viermuş. E 
scris şi în cartea aia a voastră. Regele Suprem, 
dacă ştie cuvintele potrivite şi deţine Inelul 
Puterii, poate să cheme dragonii. 

— Deci asta e adevărata putere a Tronului de 
Argint! exclamă Bert. Puterea asupra dragonilor 
e puterea de a controla graniţa dintre cele două 
lumi, ba chiar întregul Arhipelag. 

— Exact, aprobă Viermuş. Regele lernii crede 
că locul în care e ţinut inelul e ascuns pe 
undeva prin Geographica. Folosit împreună cu 
formula corectă de invocare, crede că îi va face 
pe dragoni să se întoarcă să-l servească pe noul 
Rege Suprem - el însuşi. 

— Păi, atunci, e de două ori lipsit de noroc, 
zise Jack, scoțând un flecuşteţ din buzunarul de 
la vestă, aruncându-l în aer şi apoi prinzându-l 
din nou. Inelul Regelui Suprem e chiar aici. 

— Poftim? ţipă Viermuş, ridicându-se brusc. 
Vrei să spui că l-ai avut cu tine? 

— Încă din timpul nebuniei din Paralon, 
încuviinţă Jack. Ne-a fost oferit de... 


— De un aliat al fostului rege, interveni Bert. 
Dar șine minte, am fost preveniţi că s-ar putea 
să nu fie ceea ce credem noi că e. 

— Mă întreb dacă nu cumva acesta e motivul 
pentru care Regele lernii a încercat să te 
convingă să i te alături, îi zise Charles lui Jack. 
Poate simţea că îl ai. 

— Nu prea cred, spuse Aven. Credea că a pus 
mâna pe Geographica. De ce n-ar fi luat şi inelul 
când tocmai pentru asta avea nevoie de carte? 

— Cred că am găsit cuvintele care trebuie 
rostite pentru a chema dragonii, zise John, care 
frunzărea Geographica. Se spune ceva despre 
un „inel al Puterii” şi despre chemarea 
dragonilor, dar e într-o combinaţie de latină şi 
egipteană. O să dureze ceva vreme să mă 
lămuresc. 

— Şi ce e nou în asta? îl ironiză Aven. Bine c-ai 
reuşit măcar să-l împiedici să pună mâna pe 
atlas, încheie ea ceea ce putea fi considerat un 
compliment. Nu eşti chiar atât de prost pe cât 
te-am crezut. 

— Mulţumesc mult, răspunse John. 

— N-aş vrea să vă întrerup discuţia, sir John, 
zise Bug, care urmărise de la distanţă 
conversaţia celorlalţi, dar suntem priviţi de o 
pisică foarte, foarte mare. 

La vreo zece metri depărtare, chiar printre 
primii copaci de pe plajă, stătea o creatură aurie 
imensă, a cărei coamă flutura în adierea blândă 


a brizei. Îi privea cu o expresie leneşă, 
dezinteresată, ca şi cum ar fi dat aproape în 
fiecare zi peste naufragiaţi. 

— Nu e o pisică, îl corectă Jack, încercând din 
răsputeri să îşi stăpânească tremurul din voce. 
E un leu. 

— Oh! exclamă Bug. Cavalerul Verde mi-a 
povestit despre ei. Mi-a spus că leii se mai 
numesc şi regi ai pădurii. 

Inainte ca vreunul dintre tovarăşii săi să-l 
poată opri, Bug ţâşni cu mâna întinsă către 
felina imensă. În loc să-l transforme pe băiat 
într-o gustare obţinută uşor, aşa cum se 
aşteptau cu toţii să se întâmple, leul îi permise 
lui Bug să îl mângâie pe coamă şi să îl scarpine 
după urechi. Din pieptul imens al fiarei începu 
să se audă chiar un sforăit uşor şi, după o clipă, 
îşi dădură seama că leul torcea. 

— M-am lovit la cap, zise Charles. M-am lovit 
la cap în timpul naufragiului şi am din nou 
vedenii. 

Atenţia tuturor fusese atrasă de leu şi abia 
acum văzură că acesta nu era singur. Prin toată 
pădurea, pe sub copaci şi printre crengile lor, se 
aflau sute de pisici cu ochii aţintiţi asupra 
oamenilor de pe plajă. 

— Nu-mi dau seama dacă suntem sau nu în 
pericol, mormăi Charles. Dar mă bucur că Bug 
s-a împrietenit mai întâi cu ăla mare. 

— Pisici... mustăci Bert. O insulă a pisicilor... 


Asta-mi sună tare cunoscut. John? Ce-ar fi să ne 
uităm în Geographica? 

— Desigur. 

Deschiseră cartea, iar John i-o dădu lui Bert. 

— Ştiu că e pe-aici, pe undeva, zise Bert. 
Trebuie să fie printre ultimele pagini, lângă 
harta insulei cartografului - dacă nu mă înşel, e 
una din insulele cele mai vechi. 

În timp ce cei doi Păstrători priveau în carte, 
ceilalţi naufragiaţi încercară să nu observe 
faptul că pisicile erau de toate mărimile şi de 
toate rasele - inclusiv mai multe din specia 
prădătorilor, amănunt pe care Jack i-l pomeni în 
treacăt lui Charles. 

— Păi nu sunt toate pisicile animale de pradă? 
îi răspunse Charles. 

— Probabil, zise Jack, dar asta e prima dată 
când mă întreb dacă nu cumva eu sunt prada. 

După câteva minute, Bert lovi triumfător cu 
palma pe o pagină. 

— Uite! Ştiam eu! 

li chemă şi pe ceilalţi către locul în care el şi 
John examinau Geographica şi arătă către o 
hartă care  înfăţişa o insulă de formă 
aproximativ ovală. 

— Cred că ştiu unde ne aflăm, începu el. 

— Sunteţi în casa noastră, se auzi o voce 
amuzată dar binevoitoare dintre copaci. Aţi 
venit neinvitaţi, dar sunteţi bineveniţi. 

Pisicile se dădură în lături precum norii de praf 


alungaţi de muson, lăsând să treacă printre ele 
un bătrân cu părul cărunt şi barba albă. Se 
sprijinea într-un toiag noduros din capătul 
căruia ţâşnea o flacără. Alţi şapte bărbaţi, dintre 
care cel mai tânăr părea să fie de o vârstă cu 
Bug şi Jack, se apropiară şi ei, ieşind din pădure. 

— Eu sunt Ordo Maas, zise bătrânul. Bine aţi 
venit în Byblos. 


Respectul pentru cei mai în vârstă era o 
tradiţie comună tuturor culturilor şi societăţilor 
lumii. Încă din vremea lui Matusalem, oamenii 
presupuneau că o persoană are o experienţă de 
viaţă mai bogată cu cât e mai în vârstă, deci e 
mai înţeleaptă decât oricine altcineva. 

Dacă era să judece în acest fel, John îşi dădu 
seama că Ordo Maas ar fi putut foarte bine să 
fie mai înţelept decât orice altă fiinţă de pe 
Pământ. Emana aura unei vârste atât de 
înaintate, încât puteai presupune că s-a născut 
înainte de clădirea marilor oraşe 
mesopotamiene ale Antichității, înaintea 
Imperiului Chinez şi a formării unor lanţuri de 
munţi mai tineri, precum Anzii şi Alpii (fiind 
probabil contemporan cu formarea lanţului 
Himalaya). Cel puţin, era probabil mai înţelept 
decât orice om pe care îl întâlnise John până 
atunci sau pe care avea să îl întâlnească 
vreodată, în afară de însuşi Adam. 

Dacă ar mai fi existat fie şi o umbră de 


îndoială asupra respectului cu care trebuia 
tratat Ordo Maas, răspunsul lui Bert la apariţia 
bătrânului o spulberă pe loc. Acesta îşi smulse 
pălăria şi se aruncă în genunchi la picioarele 
bătrânului. Nici măcar Samaranth nu avusese 
parte de atâta slăvire. 

Aven ezită doar un moment înainte de a-l 
imita ceva mai demn, fiind urmată imediat de 
Jack, John, Charles şi Bug. Doar Viermuş rămase 
în picioare, dar părea să fie înspăimântat de 
moarte, stând cocoşat şi tremurând întruna 
(fapt care lui Charles i se păru la fel de potrivit). 

Ordo Maas se încruntă şi îşi duse mâna 
streaşină la ochi. 

— Uite de-asta am renunţat să mai fiu rege, 
zise el clătinând din cap. Toată lumea vrea să-ţi 
irosească timpul cu plecăciuni, cu temenele, cu 
„Vă rog frumos”, iar la vârsta mea chiar nu-mi 
mai permit asemenea lucruri. Vă rog, încheie el 
bătându-l uşor pe Bert pe umăr cu toiagul pe 
care îl ţinea în mână. Ridicaţi-vă! 

— Îmi cer iertare, spuse Bert, dar m-am gândit 
că nu strică să respectăm formalităţile. Ca să 
fim siguri. 

— Formalităţile? întrebă John. 

— Aceasta e Insula Byblos, băiete, răspunse 
Bert. Am auzit de ea încă din prima zi în care 
am devenit Păstrător. 

— Îmi cer iertare, interveni Charles, dar am 
fost în Paralon şi, la cât de impunătoare e insula 


aceea, mi-e greu să fiu impresionat. 

— Paralon? îngână Ordo Maas. Spuneţi-mi vă 
rog ce mai face bunul meu prieten, domnul 
Tummeler? Mai scrie cărţi? 

— Îl cunoaşteţi pe Tummeler? se miră Charles. 

— Chiar foarte bine, răspunse Ordo Maas. li 
cunosc pe toţi copiii Pământului. 

— Cum se poate aşa ceva? 

— Fiindcă, zise cel mai bătrân dintre cei şapte 
bărbaţi care îl însoțeau pe Ordon Maas, toţi 
copiii Pământului - animalele - sunt urmaşii 
celor pe care el i-a adus aici, cu mii de ani în 
urmă. 

— Da, zise Bert. Asta încercam şi eu să spun. 
Deşi au existat ţinuturi sălbatice, ocupate de 
creaturi care erau strămoşii celorlalte rase 
împrăştiate pe insule, adevăratul început al 
Arhipelagului a fost aici, pe Insula Byblos. Ordo 
Maas este pentru oameni ceea ce e Samaranth 
pentru dragoni. 

— Ei, acum chiar că mă simt bătrân, comentă 
Ordo Maas. Creşterea animalelor a fost simplă, 
mai greu a fost să le învăţ să vorbească. 

— În cazul acesta, zise Charles, sunt cu 
adevărat încântat să vă cunosc. 

— Şi eu simt acelaşi lucru, spuse Ordo Maas. 
Vă rog, continuă el, arătând cu toiagul către 
poteca pe care venise el însuşi prin pădure. 
Haideţi să mergem către casa mea, ca să vă 
puteţi odihni şi să vă astâmpăraţi foamea. Şi pe 


drum puteţi să-mi povestiţi ce a mai pus la cale 
prietenul Tummeler. 

Capitolul Unsprezece 
Constructorul De Nave 


Ordo Maas și cei şapte bărbaţi, toţi fiii lui, îi 
conduseră pe poteca ce străbătea pădurea 
deasă, câtre un grup mic de cabane construite 
din lemn albicios, aflat în centrul insulei. Pisicile 
îi însoţiră pe toată durata călătoriei. 

— Interesante case, zise John. Au fost 
construite din lemn dintr-o altă parte a insulei? 
Fiindcă nu par a fi din copacii pe lângă care am 
trecut. 

— Prima noastră navă a fost destul de mare, 
spuse Ordo Maas, şi nu ne-am aşteptat să o 
folosim din nou, cel puţin nu în felul în care am 
făcut-o prima dată. Aşa că am folosit 
cheresteaua din care a fost făcută pentru a ne 
construi casele şi alte câteva lucruri folositoare. 

— E puţin spus, comentă Bert, dacă e să dăm 
crezare legendei Insulei Byblos. 

— Există o mulţime de legende, continuă Ordo 
Maas, dar da, ceea ce ai auzit e adevărat. 

— Despre ce vorbiţi? interveni John. 

— El a construit navele, spuse fiul mai tânăr. 
Pe toate. 

— Hap, i-o tăie Ordo Maas, nu fi trufaş. 

— Navele? se miră Charles. Te referi la 
dragonave, nu-i aşa? Chiar tu le-ai construit? 

Ordo Maas încuviinţă, iar în colţul gurii îi înflori 
un zâmbet subţire. 


— Eu şi copiii mei. 

— Fiii tăi? întrebă John. 

— Am mulţi copii, dar aceştia şapte sunt cei 
care m-au ajutat la început să construiesc prima 
navă dintre cele cărora voi le spuneţi 
dragonave. 


Naufragiaţii (plus Viermuş) ajunseră într-o 
cameră spațioasă, aflată în cea mai mare dintre 
cabane, unde se aşezară pe nişte perne 
răspândite pe podea. Jack observă că pernele 
aveau un iz de animale - gând care însoţi 
observaţia că uşile largi, duble, erau destul de 
mari ca prin ele să poată intra un cal sau mai 
degrabă un leu. 

Casa era obişnuită, mai mult simplă decât 
mohorâtă. Fiii lui Ordo Maas îi serviră cu ceşti 
de ceai cald şi cu un platou de pâine cu piper, 
pe care o înfulecară fără să aştepte alte 
invitaţii. Observară că în lungul pereţilor fusese 
aşezată o mulţime de farfurii pentru ceai, iar din 
unele dintre ele leorpăiau deja pisicile care îi 
urmaseră până acolo. 

Erau cu toţii curioşi să audă ce avea Ordo 
Maas de spus despre dragonave, dar se 
abţinură să îi ceară detalii cât timp gazda lor îi 
servea cu atâta amabilitate. De altfel, erau într- 
adevăr recunoscători pentru răgazul liniştit pe 
care îl petreceau întinşi comod pe perne, bând 
cantităţi imense de ceai. 


După ce musafirii îşi ostoiră foamea şi setea, 
tacâmurile şi farfuriile fură luate. Toată lumea 
se aşeză mai confortabil, iar Ordo Maas îşi 
începu povestea. 

— Cu foarte, foarte multă vreme în urmă, 
când această lume şi cea a voastră erau mult 
mai tinere şi nu chiar atât de diferite, hotarul 
dintre ele era fragil şi putea fi lesne traversat. 
Am călătorit adesea către țărmurile de aici, de 
cele mai multe ori câtre cele cunoscute astăzi 
ca Tărâmurile Înecate, dar la vremea aceea noi 
trăiam în lumea voastră... 

— Acolo unde tata era un rege foarte înţelept, 
interveni Hap. 

— Şi unde eram deja foarte bătrân, continuă 
Ordo Maas, aşa încât îmi aminteam lucruri pe 
care alţii le uitaseră. Am descoperit că lumea 
avea să fie înghițită în curând de un cataclism. 
Urma să fie acoperită de ape, într-un potop ce 
avea să ţină un an şi să distrugă multe dintre 
imperiile care existau pe atunci. Ceilalţi înţelepţi 
şi-au bătut joc de mine şi mi-au interzis să le 
vorbesc mai marilor lumii despre convingerile 
mele, dar şi să încerc eu însumi să mă protejez 
pe mine şi pe mult iubita mea soţie. Aşa se face 
că, la adăpostul întunericului, am fugit într-un 
deşert întins, unde am pus bazele familiei 
noastre. Împreună cu fiii mei, am început apoi 
să construiesc o navă imensă. Ne-a luat mulţi 
ani, dar am terminat-o până la urmă şi am 


început să o umplem cu lucrurile de care aveam 
nevoie pentru a reclădi lumea. 

— Povestea asta mi se pare foarte cunoscută, 
zise Jack. 

— Nu-l întrerupe, fii politicos, Jack, îl înghionti 
Charles. 

— Ar trebui să vi se pară cunoscută, spuse 
Ordo Maas. Zeii distrug omenirea prin inundaţii 
încă de la începutul timpurilor. Asta a fost 
necesar până când oamenii au învăţat destul de 
mult ca să înceapă să se distrugă singuri. 
Pentru a merge pe calea zeilor, trebuie să-ţi 
alungi propriile slăbiciuni. Când am terminat 
corabia, căreia i-am spus arcă, am încărcat în 
ea şi puterea zeilor, care fusese furată de către 
tatăl meu ca să mi-o dea mie, aşa încât, odată 
ajunşi din nou în lume, să pornim măcar cu una 
dintre puterile lor. 

Ordo Maas îşi agită toiagul, făcând să danseze 
flacăra de la capătul său. 

— Ne-a adus focul din casa zeilor cu propriile 
mâini. Şi de atunci nu m-am mai despărţit de 
această scânteie. lar când va fi să mor, într-o zi, 
aşa cum e rânduiala cu toate lucrurile, când va 
fi să merg în Ţinutul Verii, o voi transmite mai 
departe fiilor mei. 


— Am avut cu noi şi un alt obiect plin de 
putere, ultimul mare dar al zeilor noştri - despre 
care am crezut că ne-a fost dat ca să ne ajute 


să reconstruim lumea. S-a dovedit a fi însă mai 
degrabă o povară decât un dar, mai mult decât 
ar fi putut îndura orice bărbat sau femeie. Aşa 
cum mie mi-au dat focul, ca să putem face 
unelte, şi soţiei mele i s-a dat un cadou: un 
cazan imens de fier, împodobit cu simbolurile 
Creaţiei, acoperit cu scutul lui Perseu şi sigilat 
cu ceară. Ni s-a spus că înăuntru se află 
Talentele Omului - tot ceea ce e necesar pentru 
ca lumea să renască când se vor fi retras apele 
potopului - şi că nu trebuia să-l deschidem până 
când lumea nu era pregătită pentru asta. 
Crezându-ne însă egalii zeilor, nu am dat 
ascultare vorbelor lor. Ea a smuls sigiliul, iar 
lumea a plătit un preţ îngrozitor, fiindcă 
înăuntru nu erau doar Talentele Omului, ci şi 
Viciile sale. Toate relele lumii, ţinute închise în 
cazan, au fost eliberate într-un moment de 
nesăbuinţă. 

Bătrânul oftă din greu, iar unul dintre fiii lui îşi 
puse mâinile pe umerii săi. 

— A fost alungată din Arhipelag, continuă 
Ordo Maas, iar ceaunul a fost dat altcuiva în 
grijă. Dar nu pentru că am fi crezut că o 
asemenea măsură de precauţie va fi suficientă, 
căci menirea omului este să caute schimbarea. 
Chiar dacă aceasta nu aduce nimic bun. M-am 
luat însă cu vorba - vă povesteam despre nave, 
zise Ordo Maas. După ce a trecut potopul, ne- 
am trezit aici, pe insula asta, căreia am hotărât 


să-i spunem Byblos. Mare parte a geografiei 
lumii voastre se schimbase, dar Arhipelagul 
rămăsese în bună măsură neafectat de inundaţii 
şi astfel ne-am dat seama că nu era cu adevărat 
o parte a lumii din care veniserăm noi. Era legat 
de ea, dar nu pe deplin. Frontiera protejase 
tărâmurile de aici şi împiedicase trecerea 
tuturor vaselor care doriseră să vină în 
Arhipelag, cu excepţia corabiei noastre. Asta se 
datora focului, zise el arătând către capătul 
bastonului. Era o dovadă vie a divinității şi 
datorită lui ni s-a permis să traversăm către 
Arhipelag. Cu timpul, pe măsură ce lumea 
începea să se vindece, copiii noştri au pornit să 
treacă dintr-o parte în alta a Frontierei, unii cu 
succes, alţii fără. Aşa am înţeles ce anume 
permitea trecerea şi am hotărât să încerc să 
creez o altă navă care ar străbate orice ape. La 
un moment dat, am descoperit o epavă -eraa 
unei nave din lumea voastră, dar care avea un 
strop de divinitate. Am reconstruit-o încet, cu 
grijă, şi apoi am făcut-o cadou unui descendent 
mai îndepărtat. 

— Dragonul Roşu, zise Bert. Acela a fost 
Dragonul Roşu. 

— Da, încuviinţă Ordo Maas. A fost prima 
dragonavă. La provă avusese un chip sculptat 
care fusese sfărâmat în timpul unei furtuni. lar 
când l-am refăcut, i-am dat înfăţişarea 
apărătorilor Arhipelagului, a purtătorilor 


divinității în această lume - dragonii. Mi s-a 
părut potrivit să construiesc următoarele nave 
pornind de la epavele unor corăbii mai vechi, 
care fuseseră îndelung folosite, fiindcă acestea 
aveau suflet, ca să zic aşa. Pe urmă, la mai bine 
de o mie de ani după aceea, când lumea părea 
că e din nou pe cale să se distrugă, în Arhipelag 
a venit un rege măreț - Arthur Pendragon. 
Arthur avea puterea de a porunci dragonilor, 
care erau apărătorii Arhipelagului şi paznicii 
Frontierei, şi crease un imperiu imens şi în 
lumea voastră. Era o ocazie de a reuni cele 
două lumi sub sceptrul unui conducător care 
avea să domnească înţelept şi cu vigoare. 
Numai lui i-am împărtăşit secretul dragonavelor 
pe care le construisem. 

— Îmi cer iertare, interveni Charles, dar, după 
o povestire ca aceasta, sper că ai să ne spui şi 
nouă care e secretul. 

— Ochii lor, răspunse Ordo Maas. Ochii de aur 
ai dragonului sunt cei care permit trecerea de la 
o lume la alta. Vă spun asta fiindcă sunteţi 
Păstrătorii /maginarium Geographica şi fiindcă 
vă folosiţi de una dintre nave, Dragonul Indigo, 
mi se pare. Dar, dacă e aşa, cum se face că aţi 
ajuns să plutiţi pe apă, fără navă, în preajma 
insulei mele? 

— De aici, zise Bert, porneşte istorisirea 
noastră. 

intrerupt şi completat din când în când de 


ceilalţi, Bert reuşi să îi povestească lui Ordo 
Maas tot ceea ce li se întâmplase. 


— Dragonul Negru, rosti gânditor Ordo Maas. 
Nu e de-a noastră. Nu am mai construit nicio 
navă de mai bine de patru secole, iar ultima a 
fost Dragonul Indigo, binecuvântat fie-i sufletul. 
Deocamdată sunt doar un simplu crescător de 
pisici. 

— Cum poţi fi crescător de pisici? se miră Jack. 
Nu vin niciodată atunci când le chemi, nici 
măcar când sunt singure, aşa că nu înţeleg cum 
poţi controla o... turmă întreagă. 

— E simplu, răspunse Ordo Maas, trebuie să le 
chemi pe numele lor adevărat. Pisicile sunt 
foarte secretoase şi îşi dezvăluie numele doar 
câtorva oameni, dar cei care îl cunosc le pot 
face să-i asculte. Pisicile vin întotdeauna dacă 
sunt strigate pe numele adevărat. 

— Oh, pentru numele lui Dumnezeu! zise Jack. 

— Cunoaşterea numelui adevărat al unui lucru 
îţi dă puteri asupra lui, explică Ordo Maas. 
Uneori e doar o putere măruntă, dar tot putere 
se cheamă. 

— Ne-ai putea spune adevăratul nume al 
Regelui lernii? întrebă Jack. Fiindcă mie mi-ar 
plăcea să am ceva putere asupra lui. 

— Nu vă pot da numele adevărat al Regelui 
lernii, e unul dintre cele mai mari secrete ale 
sale, clătină din cap Ordo Maas. 


Jack se întristă. 

— A meritat să încerc. 

— N-ai ezitat să ne spui adevăratul tău nume, 
observă John. 

— Am avut multe nume, urmă Ordo Maas, şi 
sper să trăiesc destul pentru a căpăta multe 
altele. 

— Pare ciudat să ai mai mult de un nume, zise 
Charles. Mai ales dacă e un nume adevărat. 

— Şi printre voi sunt dintre aceia care nu 
călătoresc sub adevăratul lor nume, observă 
Ordo Maas. 

— Al meu e un diminutiv, începu Bert. 

— Nutu. 

— Cum să vă spun, dădu şi Jack să explice, 
nu-mi place deloc numele meu de botez, aşa 
încât fratele meu a început să-mi spună... 

— Şi nici tu, urmă Ordo Maas. 

Privea spre Bug. 

— Dar, zise tânărul şovăind, mi s-a spus 
dintotdeauna Bug. Aşa m-a botezat Morgana... 

— Nu, îl corectă Ordo Maas. Aşa te strigau 
Morgana. Ai fost botezat înainte de a ajunge la 
ele. 

— De unde ştii asta? 

— Fiindcă, răspunse Ordo Maas, aceasta nu e 
prima dată când te-am adăpostit pe insula mea. 


— Cu câţiva ani în urmă - aproape douăzeci, 
de fapt -, fiii mei pescuiau în apele dinspre sud 


când au descoperit o barcă mică şi greu 
încercată de furtună. În ea se afla o tânără 
femeie, care abia trecuse şi ea de vârsta 
copilăriei. Nu-i cunoşteam numele, dar ştiam că 
era fiica mai mică a bătrânului rege, singura 
supraviețuitoare a măcelului din Paralon. Plutise 
aşa preţ de multe zile şi se agăța cu disperare 
de viaţă. lar când am dat deoparte pătura care 
o acoperea, am aflat şi de ce. La pieptul ei, ţinut 
în viaţă de ultimele picături de lapte pe care le 
mai putuse oferi trupul ei răvăşit de sete, se afla 
un copil, un băiat. Când i l-am luat din braţe, s-a 
stins şi ultima scânteie din ochii ei, iar fata a 
murit, căci singurul gând care o ţinuse în viaţă 
fusese acela de a-şi salva fiul. Am îngropat-o 
aici, în susul insulei, şi apoi ne-am îndreptat 
atenţia spre copil. Nu mai exista nicio familie 
care să-l revendice, iar tot ceea ce îi rămăsese 
ca moştenire era medalionul pe care îl purta în 
jurul gâtului. Pe el scria „Artus”. 

— Păi şi ce-aţi făcut cu el? întrebă Charles, 
privind către feciorii lui Ordo Maas. 

— A, nu l-aş fi putut creşte aici, răspunse Ordo 
Maas. Poate că în anii în care mama copiilor mei 
mai era printre noi... din păcate, sunt mult prea 
bătrân, iar fiii mei au şi aşa prea mult de muncă 
pentru ca eu să-i mai împovărez cu îngrijirea şi 
creşterea unui băieţel care trebuie să se 
transforme într-un bărbat. Nu, am decis că 
creşterea ultimului moştenitor al Tronului de 


Argint necesita o abordare mai... maternă. De 
aceea l-am dus cuiva despre care ştiam că Îi 
poate oferi acest lucru. Mai exact, l-am oferit la 
trei persoane. Era cineva pe care o cunoşteam 
din lumea voastră, dar care avea legături 
spirituale cu ambele lumi - numită de unii „Cele 
trei care sunt una”. Eu o cunoşteam - le 
cunoşteam - sub numele de Pandora. 

John îşi dădu primul seama la cine se referea. 

— Morgana. Ai dus copilul la Morgana. 

— Da. Am sugerat să-l strige Artus - în fond, 
acesta era numele adevărat al copilului. Două 
au fost de acord, dar a treia nici n-a vrut să 
audă. 

— Probabil Cul, şopti Charles către Bert. Fiinţa 
aia e extrem de dezagreabilă. 

— A spus că băiatul e prea mic pentru un 
nume ca Artus, continuă Ordo Maas, aşa încât a 
sugerat să-i spună Bug. 

— Hei, strigă Bug, dar ăsta e numele meu! 

Se uitară cu toţii la tovarăşul lor de călătorie, 
muţi de uimire. 

— Nu cred nicio secundă, îşi reveni Jack. Vrei 
să spui că servitorul ăsta e moştenitorul 
Tronului din Paralon? 

— Jack, interveni Charles, nu trebuie să fii rău. 

— Sunt scutier acum, protestă Bug, nu sunt 
servitor! 

— Ha! făcu Jack. Al cui scutier? Al /u/? Nici 
măcar nu-i cavaler adevărat. 


— Nu mă amesteca în chestia asta, zise John. 

— Opriţi-vă! interveni Charles. Bug... ăă... 
Artus, se poate ca toate astea să fie adevărate? 

— Nu ştiu, răspunse Artus ridicând din umeri. 
Morgana nu mi-a pomenit aşa ceva niciodată. 
Dar Cavalerul Verde mi-a spus o dată că voi 
avea un destin măreț, numai că eu am crezut că 
se referă la faptul că, într-o zi, voi deveni 
cavaler. 

— Un destin cu mult mai măreț de atât, 
băiete, zise Bert. Eşti urmaşul lui Arthur, îţi 
curge sângele lui prin vine. lar asta te face 
adevăratul rege al Arhipelagului. 

Cu aceste vorbe, Bert se înclină adânc, urmat 
de John şi de Charles. Aven ezită puţin înainte 
de a se înclina şi ea, dar Jack şi Viermuş 
refuzară să schiţeze vreun gest de politeţe, 
privind întreaga scenă cu uimire. 

— Vezi? îi şopti Ordo Maas lui Artus. Odată ce 
încep cu chestii din astea, nu se mai opresc. 

— Ridicaţi-vă, vă rog, zise Artus, nu-mi place 
să vă înclinați în faţa mea. Chiar dacă sunt 
moştenitor, nu sunt rege. Nu încă. Cugetă preţ 
de o clipă şi apoi se întoarse către bătrânul 
constructor de nave. Asta înseamnă că bunicul 
meu a fost regele care mi-a ucis familia. Şi m-ar 
fi ucis şi pe mine dacă ar fi putut. 

— Da. 

— Asta te face extrem de puternic, continuă 
Aven. Dacă există un moştenitor în viaţă pentru 


a pretinde Tronul de Argint, atunci Regele lernii 
nu mai reprezintă o ameninţare. Avem 
Geographica, un urmaş al lui Arthur şi Inelul 
Puterii. E pierdut! Pur şi simplu pierdut. 

— Aşa este, zise John. Uitasem de inel. Îl mai 
al, Jack? 

Fără tragere de inimă, Jack îşi scoase inelul 
din buzunar şi i-l oferi lui Artus, care îl luă 
şovăitor şi şi-l puse într-un târziu pe deget. 

— Hei, zise el înveselit deodată, se potriveşte! 

— Trebuie să aveţi în vedere încă un lucru, 
spuse Ordo Maas. Chiar dacă aveţi un rege şi 
însemnele sale, s-ar putea să nu fie de ajuns 
pentru a-l învinge pe Regele lernii. El are încă 
un talisman care ar putea să influenţeze în 
favoarea lui evenimentele din Arhipelag. În 
ciuda a tot ce aţi făcut, s-ar putea să nu 
înfrângeţi o asemenea putere. 

— Ce talisman? se miră Bert. El caută 
Geographica, care e la noi, ca să găsească 
inelul, care se află tot la noi. Cum ar mai 
reprezenta un pericol? 

— A mai omorât un rege, interveni Seti”, cel 
mai mare dintre fiii lui Ordo Maas. Poate să o 
facă din nou. 

— Da, adăugă şi un alt fiu, pe nume Amun”. 


20 Seti este numele a doi faraoni egipteni: Seti | (a domnit între anii 
1290-1279 î. H.) şi Seti al II-lea (faraon între 1203-1197 î. H.) (n. red.). 
1 Amun este numele celei mai importante zeități din mitologia 
egipteană care, sub forma de Amun-Ra, reprezenta forţa creatoare a 
soarelui (n. red.). 


lar în anii care s-au scurs de atunci a acumulat 
o putere imensă, cucerind o mulţime de 
pământuri fără să aibă nevoie de ajutorul 
inelului sau al /maginarium Geographica. 

— Aşa e, spuse descurajat John. Uitasem. A 
cucerit Tărâmurile Adumbrite fără să le poată 
porunci dragonilor. În cel mai bun caz, îl vom 
putea împiedica să înrăutăţească situaţia. Dar 
nu-l vom putea opri. 

— Dar cum a făcut? insistă Jack. De unde-i 
vine puterea? 

— A găsit o metodă de a scoate la suprafaţă şi 
de a folosi răul din oameni, urmă Ordo Maas. l- 
aţi văzut probabil la bordul Dragonului Negru. 
Le spune născumbre. 


— Ce ştiţi despre bătrânul rege Archibald? 
întrebă Ordo Maas. Despre domnia şi declinul 
lui? 

— Ştim că a devenit rău, răspunse John, şi şi-a 
asasinat familia. 

— În esenţă, da, spuse Ordo Maas, dar asta nu 
e toată povestea. Archibald a domnit peste 
Arhipelag în timpul unor vremuri foarte agitate 
în lumea voastră. S-au desfăşurat acolo câteva 
conflicte mari, ceea ce a tulburat şi echilibrul 
acestei lumi. Pentru prima dată după multe 
generaţii, în Arhipelag au început să apară 
răscoale, iar Archibald a trebuit să le facă faţă. 
Iniţial a avut cele mai bune intenţii, dar asta nu- 


i scuză cu nimic acţiunile care au urmat. De 
câteva ori şi-a convocat aliaţii din cele patru 
rase şi de mai multe ori a trebuit să apeleze 
chiar la dragoni pentru a menţine pacea. 
Archibald căuta însă mereu o cale de a face 
pacea trainică. Îşi dorea o forţă mult mai mare, 
cu care să îşi conducă mai bine supuşii. Intr-un 
târziu, după mulţi ani de căutări, a găsit una. A 
descoperit o scriere despre un obiect antic ce 
putea extrage sufletele oamenilor, lăsându-i 
împietriţi, prinşi în capcana unei morţi împlinite 
doar pe jumătate. Mai rău, sufletele acestora - 
umbrele lor - puteau fi obligate să-l servească. 
Dacă ar fi avut destule, ar fi creat o armată de 
nemuritori pe care n-ar fi putut-o învinge nicio 
forţă de pe Pământ. 

— Credeam că a fost un rege bun, interveni 
Charles. Se pare însă că a fost un ticălos. 

— Intenţiile lui Archibald au fost bune, 
continuă Ordo Maas. A greşit doar atunci când a 
crezut că va putea înlocui libertatea de a alege 
cu propria sa voinţă. Era hotărât să obţină însă 
pacea cu orice preţ, iar acest talisman era 
obiectul despre care credea că-l va ajuta s-o 
facă. 

— Un asemenea obiect periculos nu putea să 
rămână necunoscut, zise Bert. Măcar unul dintre 
Păstrători ar fi trebuit să-l ştie. Sau Samaranth. 

— Este foarte cunoscut, răspunse Ordo Maas, 
atât în această lume, cât şi în cealaltă. De fapt, 


am vorbit despre el chiar astăzi, aici, în casa 
mea. Nimeni nu a crezut însă că există, 
darămite şi cum trebuie folosit. A avut multe 
nume, dar cel după care este cel mai cunoscut 
vine de la numele celei căreia i-a fost furat: 
cutia Pandorei. 

— Cazanul pe care l-ai adus la bordul arcei, 
spuse John, în care erau ţinute toate relele 
lumii. 

— Da, confirmă Ordo Maas. A rămas în Avalon 
secole întregi, până când un spion al regelui 
Archibald l-a găsit şi l-a furat. Archibald l-a 
deschis din nou şi a descoperit cum trebuie 
folosit pentru a crea născumbre, iar apoi a făcut 
cea mai mare greşeală a sa - a încercat să îl 
utilizeze pentru a fura sufletele dragonilor, ca să 
creeze cei mai puternici servitori cu putinţă. 

— Înţeleg că nu i-a mers, zise John. 

— Întocmai, îl aprobă Ordo Maas. Dragonii 
aveau aceeaşi vârstă şi putere ca şi ceaunul şi 
n-au putut fi prinşi în capcana lui. În momentul 
acela şi-au dat seama însă ce devenise regele 
Arhipelagului. Samaranth i-a luat inelul şi l-a 
declarat pe Archibald nedemn de a mai cere 
ajutorul dragonilor. Atunci au început să 
părăsească Arhipelagul. Curând după aceea, 
regele a înnebunit şi şi-a măcelărit întreaga 
familie. Nu a scăpat nimeni, cu excepţia fiicei 
sale mai mici, mama tânărului Artus, şi a lui 
Artus însuşi. Apoi Regele lernii a început să se 


ridice la putere. El l-a ucis pe Archibald şi a luat 
cutia Pandorei, iar, în anii care au urmat, pe 
măsură ce tărâmurile Arhipelagului erau rând 
pe rând adumbrite, mi-am dat seama că, din 
păcate, cutia Pandorei e deschisă în continuare 
şi că el o foloseşte ca să îşi creeze o armată de 
născumbre. Aşa a început cucerirea 
Arhipelagului. 

— Morgana sau, după cum le spuneţi voi, 
Pandora, nu sunt uşor de păcălit, zise Charles, şi 
au fost în stare să ţină cutia ascunsă foarte 
multă vreme. Cum a reuşit lacheul lui Archibald 
să o fure? 

— Bună întrebare, admise Ordo Maas. Mai ales 
că sunteţi în compania hoţului. 

— Poftim? sări John. Hoţul e printre noi? 

Drept răspuns, Ordo Maas îşi ridică bastonul 
noduros şi-l îndreptă spre Viermuş. 

Capitolul Doisprezece 
Dragonul Alb 


— Sigur, sigur, se văită Viermuş. Daţi vina pe 
bietul regent pentru toate relele lumii. 

Jack şi Aven se ridicaseră şi îl încolţiseră pe 
regent, care păruse dornic să o rupă la fugă. 
Resemnat, se lăsă să cadă la loc pe perna sa şi 
începu să clatine din cap. 

— Da, da, începu Viermuş, eu l-am luat. Nu 
sunt mândru de asta, să ştiţi, dar n-am făcut 
decât să urmez ordinele pe care mi le-au dat 
întâi Archibald, care era slab, şi apoi Regele 
lernii, pe care a trebuit să îl ascult ca să-mi 
cruţe viaţa. 

— Dar mergi din rău în mai rău, zise Charles. 
Ce fel de om eşti? 

— Vă spun eu, începu Aven, dacă nu-l omorâm 
acum, mai devreme sau mai târziu o să 
regretăm. 

— Dar nu mă puteţi ucide! împroşcă Viermuş, 
apucându-se strâns de pantalonii lui Jack. Sunt 
la fel ca voi, un om din lumea reală! Am ajuns 
aici cu ani în urmă, adus de un alt Păstrător 
care m-a abandonat! De atunci nu încerc decât 
să supraviețuiesc! 

— Care Păstrător? întrebă Bert. 

— Ce mai contează? spuse Viermuş. M-am dus 
să asist la o conferinţă de-a sa, iar el m-a 
convins să venim aici împreună. 


— Să înţeleg că ai fost ucenic de Păstrător? se 
miră Bert. Nu-mi vine să cred! 

— Ba ar trebui să-ţi vină! pufni Viermuş. A 
numit chiar un personaj dintr-o carte după 
mine, aşa că n-am cum să fiu atât de rău pe cât 
vreţi voi să mă faceţi să par. 

Îşi dădură seama toţi deodată. 

— Dickens, spuse Bert. Charles Dickens te-a 
recrutat. 

— Dar de ce te-a abandonat, din moment ce 
te pregătea şi te-a adus chiar şi în Arhipelag? 
întrebă Jack. 

Viermuş flutură din mâini. 

— Vă asigur că a fost o neînțelegere tragică. 

— Probabil că a furat ceva şi l-a prins, 
presupuse Charles. 

— Nu s-a dovedit nimic, protestă Viermuş. Cu 
toate astea, m-a abandonat aici. Am ştiut încă 
de la început că n-ar fi trebuit să plec din 
Cambridge. 

John îşi trase o palmă peste frunte. Jack îl privi 
pe Charles. 

— Să nu scoţi o vorbă! 

— Nu scot, răspunse Charles, dar ştiu că şi tu 
te gândeşti la acelaşi lucru. 

— Înseamnă că tu i-ai spus, strigă Bert, 
ridicându-se în picioare şi aţintind un deget 
acuzator spre Viermuş. Tu i-ai spus Regelui 
lernii despre Geographica şi probabil că 
pregătirea, chiar şi precară, pe care ţi-a făcut-o 


Dickens ţi-a permis să traduci pasajul despre 
Inelul Puterii şi invocarea dragonilor. 

— Şi tu ai fi făcut acelaşi lucru, protestă 
Viermuş, dacă te-ar fi ameninţat că te pune să 
priveşti în ceaun ca să-ţi ia umbra. 

— Ei bine, e limpede ce avem de făcut, zise 
Aven. Trebuie să găsim şi să închidem cutia 
Pandorei, fiindcă altfel războiul ăsta n-o să se 
termine niciodată. 

— De acord, spuse John, mai ales dacă acest 
conflict influenţează cu adevărat războiul din 
lumea noastră. 

— Morgana te-ar spânzura cu siguranţă, 
comentă Charles. Aşa că fă bine, Vierme, şi ne 
lămureşte, fiindcă tu ai furat-o: cum închidem 
cutia Pandorei? 

— Nu se poate, răspunse Viermuş. Niciun om 
nu poate s-o facă. Ar trebui să priveşti în abisul 
ei şi dacă faci asta eşti pierdut. Nu poate fi 
închisă. 

— Fiecare problemă la timpul ei, interveni 
John. Avem de îndeplinit mai întâi o cu totul altă 
sarcină: trebuie să distrugem /maginarium 
Geographica. 


— Poftim? strigară Viermuş şi Bert la unison. 
S-o distrugem? continuă Bert. De ce să facem 
asta, băiete? 

— Bineînţeles că trebuie să o distrugem, zise 
John. Probabil că de acum Regele lernii şi-a dat 


seama că de fapt nu are Geographica. Cât crezi 
că va mai dura până când va pune o sută de 
nave să răscolească mările în căutarea noastră? 

— Are dreptate, îl susţinu Jack. Regele lernii 
nu se va opri până când nu ne va găsi şi pe noi, 
şi cartea. 

— Samaranth a zis şi el că distrugerea 
Geographica e o idee bună, deşi pierderea în 
sine e regretabilă, zise John. Sigurul motiv să n- 
o facem e cuvântul lui Viermuş, cum că pe 
Regele lernii îl interesa cartea doar pentru a 
găsi inelul. 

— Mie mi-a ajuns, zise Charles. Trebuie să 
găsim Insula Cartografului şi să distrugem 
cartea asta blestemată. După aia, mai vedem 
noi ce facem cu născumbrele şi regii băieţei. 

— Înainte să plecăm de-aici, spuse Artus, pot 
să vă cer o favoare? 

— Bineînţeles, încuviinţă Ordo Maas. 

— Aş putea să văd mormântul mamei? 

Tovarăşii băiatului  simţiră deodată un 
amestec de ruşine şi compasiune. Fuseseră atât 
de absorbiți de istorisirea despre legende şi 
inundaţii, imperii şi nave, încât ignoraseră faptul 
că prietenul lor Bug, tânărul Artus, tocmai aflase 
tot ce nu ştiuse niciodată despre familia sa, 
inclusiv povestea unei mame care l-a iubit atât 
de mult, încât a murit pentru ca el să trăiască. 

— Bineînţeles, băiete, spuse Ordo Maas. 
Urmează-mă, te rog. 


Hor, unul dintre fiii mai tineri ai lui Ordo Maas, 
îi conduse pe o potecă străjuită de o parte şi de 
alta de tufişuri dese, până într-o poiană aflată 
undeva mai sus de cabane. Copaci imenşi şi 
fără coajă se înălţau din locul acela, arcuindu-se 
în unghiuri ciudate sus deasupra lor. 

Ordo Maas se opri, arătând spre luminiş. 

— E acolo, însemnat cu sigiliul Paralonului, îi 
zise el lui Artus. Vrei să mergi singur? 

— AŞ vrea ca sir John să mă însoţească, dacă 
se poate, adăugă el, aruncându-i o privire 
fugară lui John. 

— Desigur, se grăbi John să spună. După tine, 
Artus. 

— Eu o să fiu cu ochii pe Vierme, zise Charles. 

— Viermuş, protestă regentul. 

— Da, tot uit cum te cheamă, făcu Charles. 
Dar ia spune-ne: cum ai reuşit să şterpeleşti 
ceaunul de la Morgana? 

— A fost simplu, răspunse Viermuş. Whisky 
american. Le-a adormit imediat. 

— Să înţeleg că le-ai îmbătat? se miră Bert. 

— A fost eficient şi paşnic, ridică din umeri 
Viermuş. Una din ele s-a lăsat însă mai greu şi a 
trebuit să-i fac un masaj la spate ca să 
adoarmă. 

— Sper, pentru binele tău, că a fost Ceridwen 
sau Celedriel, mormăi Charles. 

— Nu, rosti Viermuş înfiorat. A fost Cul. Mâinile 


mi-au mirosit luni întregi. 
x 

Când se întoarseră Artus şi John, Bert ridică 
problema modului în care aveau să călătorească 
de pe Byblos pe Insula Cartografului. 

— Mă gândeam că am putea chema cocorii 
aceia care ne-au salvat, zise el. Ar trimite vorbă 
în Paralon că avem nevoie de o navă. Sau l-ar 
înştiința pe bunul meu prieten Uruk Ko... 

— E o idee bună, interveni Ordo Maas, dar ar 
dura prea mult. Se poate ca Regele lernii să se 
fi întors deja în apele Insulei Byblos în căutarea 
voastră. Nu, dacă e să plecați, trebuie să o 
faceți în grabă. 

— Dar avem nevoie de o dragonavă, protestă 
Bert. Nicio altă corabie nu poate naviga mai 
sigur şi mai repede, dar nu există decât şapte 
dragonave. 

— Nu, îl contrazise Ordo Maas. Sunt doar 
şapte dragonave de care ştiţi voi. 


Urmaţi de zeci de pisici, Ordo Maas şi fiii săi îi 
conduseră în partea de nord a insulei, unde, la 
adăpostul unui port micuţ, plutea o fregată 
magnifică. 

— Dragonul Alb, zise Ordo Maas, fără să îşi 
ascundă mândria. Ultima moştenire a măreţei 
arce. 

— Te aştepţi la un alt potop? întrebă Charles. 

— Nu, răspunse Ordo Maas. E drept că nici 


prietenii mei din deşert nu credeau în potop, dar 
a venit o vreme în care şi-au dorit să mă fi 
ascultat. 

— Hei, zise Jack, are şi o barcă cu vâsle. 

— Da, ne-am gândit la lucrul ăsta când prima 
noastră arcă a început să ia apă, explică Ordo 
Maas. Ne-a luat o săptămână să descoperim 
fisura şi alte două zile ca să o reparăm, iar în 
timpul ăsta în cală s-a adunat o mulţime de apă. 
La un moment dat, am crezut că e destul de 
probabil să ne scufundăm şi, fără să punem la 
socoteală animalele, mi-am dorit să fi construit 
o barcă de salvare cu vâsle, pentru cazuri de 
urgenţă. 

Se întoarse către John şi Artus, făcând o 
plecăciune, apoi continuă: 

— Predau nava mea Păstrătorului Imaginarium 
Geographica şi Regelui Suprem în devenire. 
Folosiţi-o după cum vă e vrerea şi mergeţi să vă 
împliniţi destinul. 

— Aşa vom face, zise John. Mulţumesc. 

— Şi ţineţi minte, mai spuse Ordo Maas, la 
timpul potrivit, nu veţi fi singuri. Există loialităţi 
mai puternice decât cele care îl leagă pe Regele 
lernii de servitorii săi. Alianțe care nu se 
bazează pe frică şi durere, ci pe promisiuni 
vechi, pe onoare şi curaj. La timpul potrivit, 
aceste alianţe vor fi invocate şi nu veţi lupta 
singuri. 

Spunând aceste vorbe, bătrânul se înclină şi 


mai mult şi se dădu deoparte, ca să le permită 
celorlalţi să urce la bordul Dragonului Alb. 


— la veniţi încoace, băieţi, zise Bert. lată o 
privelişte cum n-aţi mai văzut niciodată. 

Cei şase tovarăşi merseră lângă balustradă, în 
timp ce Dragonul Alb începuse să iasă din port. 
Priviră cu toţii în direcţia în care arăta Bert. 

În mijlocul Insulei Byblos se înălța semet un 
munte cu o coroană. Scheletul unei arce 
imense, care ajunsese acolo cu mii de ani mai 
înainte, se înălța de o parte şi de alta a crestei, 
încadrând-o de parcă ar fi fost aşezat pe fruntea 
unui gigant. De la un capăt la celălalt, nava se 
întindea pe aproape jumătate din diametrul 
insulei şi părea să fie la fel de lată. 

Nu era greu de închipuit că, dacă şi-ar fi dorit- 
o, Ordo Maas şi familia ar fi putut lua cu ei tot 
ce era necesar pentru a clădi o lume nouă după 
ce s-au retras apele potopului care acoperise 
întreg Pământul. 

Avuseseră tot ce le trebuise pentru a reclădi 
popoarele, flora şi fauna. 

Pe puntea Dragonului Alb căzură câţiva stropi 
răzleţi de ploaie, vestind furtunile ce se 
desluşeau la orizontul spre care se îndreptau cu 
repeziciune. 

Deodată, Dragonul Alb li se păru foarte mic. 
Chiar foarte mic. 


Ordo Maas şi fiii lui priviră nava până când 
aceasta dispăru în depărtare. 

— Tată, spuse Amun, un lucru nu înţeleg. 
Dacă ştii că Viermuş le e duşman, de ce-ai 
vorbit atât de deschis în prezenţa lui? De ce-ai 
dezvăluit asemenea secrete unui om care le-a 
vrut răul şi s-ar putea să li-l dorească în 
continuare? 

Bătrânul constructor de nave chicoti voios. 

— Eşti cu adevărat fiul mamei tale. Nimeni 
altcineva nu m-a întrebat asta. Da, a fost o 
alegere care implică şi riscuri. Dar, dacă aş fi 
încercat să vorbesc pe ascuns cu Păstrătorii, |- 
aş fi avertizat că sunt conştient de dimensiunile 
trădărilor sale. Şi atunci ar fi fost într-adevăr un 
şarpe veninos, gata să atace. Nu, continuă 
bătrânul, e mai bine ca ei să ştie că le e duşman 
şi ca şi e/ să ştie că au aflat asta. Secretul e 
arma celor precum Regele lernii: au putere doar 
atâta vreme cât secretele nu-s descoperite. 

Deşi nu înţeleseră pe deplin spusele tatălui 
lor, fiii lui Ordo Maas îl aprobară în tăcere, 
convinşi că e mai înţelept decât ei. 

— Fiii mei, zise Ordo Maas, trebuie să vă rog 
ceva. Se va isca un conflict imens. Probabil cel 
mai mare dintre cele la care am asistat în lumea 
aceasta. lar cei care se ridică la luptă împotriva 
Umbrei au puţine şanse de izbândă. Sunt 
curajoşi, iar inimile le sunt curate. Dar nu pot să 
învingă fără sprijin şi nu există un Rege Suprem 


care să-i unească pe cei care le-ar putea sări în 
ajutor. Există şi forţe care ne pot sprijini să-l 
stăvilim pe Regele lernii, dar nu le putem invoca 
la timp decât într-un singur fel. 

Fiii lui Ordo Maas nu răspunseră, fiindcă ştiau 
cu toţii ce anume le cere tatăl lor, după cum şi 
el ştia că nu poate fi refuzat. 

— Vom avea nevoie de mai mult de o noapte, 
zise Sobek”. Va trebui să rămânem transformați 
şi în timpul zilei ca să ajungem... 

— Da, încuviinţă Ordo Maas. 

— Dar dacă nu ne transformăm înapoi până la 
răsărit... începu Aki. 

— Asta e singura cale? întrebă Amun. A 
existat demult una prin care transformarea 
putea fi inversată. 

— Dar aceea s-a pierdut, spuse Ordo Maas. A 
dispărut din Arhipelag odată cu mama voastră, 
Pyrrha. Dacă veţi hotări să faceţi asta... 

— Nu ne vom mai putea transforma la loc, 
zise pe un ton hotărât Seti, cel mai mare dintre 
ei. Vom rămâne aşa cum am fost odată, încă 
onoraţi să fim fiii lui Deucalion”, adevăratul 
nostru tată. Şi vom fi onoraţi să facem ceea ce 


2 Sobek, în mitologia egipteană, era zeul crocodililor, deoarece 
aceştia erau un motiv de spaimă pentru poporul care trăia lângă 
fluviul Nil. Egiptenii care călătoreau pe Nil se rugau la Sobek în 
speranţa că-i va apăra de atacurile crocodililor (n. red.). 

23 In mitologia greacă, Deucalion este fiul lui Prometeu şi soţul Pyrrhei. 
Când Zeus se hotărăşte să pună capăt lumii printr-un potop, 
Deucalion este avertizat de către tatăl său, care putea vedea viitorul, 
şi sfătuit să construiască o arcă pentru a se salva (n. red.). 


ne cere. 

Ochii bătrânului se umplură de lacrimi. Era 
înconjurat de fiii săi, de al căror răspuns nu se 
îndoise şi care plecară capul pe rând atunci 
când îi privi în ochi. 

Transformarea începu în timp ce fiii lui Ordo 
Maas  clătinau  tăcuţi din cap,  dându-şi 
consimţământul. Găturile li se lungiră, iar pe tot 
corpul începură să apară pene argintii şi stacoijii, 
strălucinde şi tremurânde. 

Unul câte unul, fiii lui Ordo Maas se 
transformară în cocori graţioşi şi superbi şi-şi 
luară zborul, dispărând pe cerul nopţii. 

Călătoria la bordul Dragonului Alb era 
asemănătoare celei de pe puntea Dragonului 
Indigo. Existau însă şi câteva excepţii. În primul 
rând, nava era cu mult mai mare. lar în al 
doilea, era şi mai rapidă. 

— Am iubit Dragonul Indigo, zise Aven din 
spatele roții imense care punea în mişcare 
cârma, dar aş putea să mă obişnuiesc şi cu 
genul ăsta de navă. Mă întreb dacă o fi văzut-o 
şi Nemo. 

— O să scoatem un timp foarte bun, asta e 
sigur, comentă Bert. Spune-mi însă un lucru, 
John! în ce parte a Arhipelagului ne aflăm? 

John, Charles şi  Artus deschiseseră 
Geographica pe punte şi încercau să stabilească 
cel mai scurt curs între Byblos şi destinaţia lor. 
Jack îşi făcea de treabă examinând parâmele şi 


velele. Nimeni nu era preocupat de soarta lui 
Viermuş, iar lui nu îi păsa că trece neobservat, 
cât timp îi permitea să stea cât mai departe cu 
putinţă de Charles. Capul îl durea încă de pe 
urma loviturii pe care o primise mai devreme. 

John îşi muşcă buza şi îşi făcu o notiţă înainte 
de a-i răspunde lui Bert. 

— Suntem mult mai la sud decât speram, dar 
şi mult mai la vest decât m-aş fi aşteptat. Poţi 
să coteşti şase grade nord prin nord-vest? o 
întrebă el pe Aven. Asta ar trebui să ajungă. 

— Nicio problemă. 

John îşi puse braţul pe după umerii lui Bert şi îi 
arătă cursul pe care îl marcase cu o linie 
punctată în lungul câtorva hărți. 

— Insula pe care poate fi găsit cartograful este 
cea mai mare dintr-un lanţ, îi explică el. E un 
arhipelag în Arhipelag. Par să fie rămăşiţele 
unui crater vulcanic imens, care s-a ridicat cu 
mii de ani în urmă la suprafaţa apelor. Într-un 
târziu, s-a prăbuşit în el însuşi sau poate că au 
crescut apele şi de aceea acum nu mai există 
decât bucăţi aflate odinioară pe marginea sa şi 
aşezate într-un fel de cerc. 

— Şi câte insule din astea sunt? întrebă Artus. 

— Aproape o duzină, răspunse John după ce 
aruncă o privire în Geographica. Cea pe care o 
căutăm noi se află însă în centru, ca un 
pandantiv din mijlocul unui colier. 

Charles se servea tacticos dintr-o pungă pe 


care o găsise printre provizii, plină cu 
fursecurile-spiriduş care îi plăceau atât de mult 
lui Tummeler. Aruncă o privire peste umărul lui 
John şi vorbi fără să se întrerupă din mestecat. 

— Şi cum se cheamă insula asta? 

— Nu văd ca insula să aibă vreun nume, 
răspunse John. Întregul grup pare să fie indicat 
printr-o notație care amestecă latina cu greaca 
veche. Se numesc Chamenos Liber. 

— Un nume ciudat, comentă Charles. Scrie şi 
de ce le spune aşa? 

John răsfoi câteva pagini înainte să clatine din 
cap, iar apoi privi spre Bert, care ridică şi el din 
umeri. 

— Habar n-am, răspunse acesta. Se poate ca 
Stellan să fi ştiut, dar mie nu mi-a spus 
niciodată. Şi nici nu-mi amintesc să fi citit sau 
să fi auzit. Aveţi în vedere, continuă el, că ăsta 
e unul dintre cele mai vechi locuri din Arhipelag, 
iar cartograful e cel care a creat Geographica. 
Dacă numele nu e pomenit în carte, e posibil ca 
nici măcar e/să nu-l ştie. 


După ce fixă cursul, Aven lăsă Dragonul Alb să 
îşi urmeze singur drumul şi merse la bucătărie 
ca să îl ajute pe Artus să pregătească masa de 
seară. Ca şi ospăţul din Byblos, proviziile erau 
doar de natură vegetală: nenumărate feluri de 
pâine şi seminţe, o mulţime de compoturi şi de 
alte conserve. Cu toate acestea, alimentele 


erau o variaţie bine-venită de la fursecurile lui 
Tummeler şi brânzeturile mucegăite atât de 
apreciate de echipajul Dragonului Indigo. 

John continuă să examineze Geographica, 
parcurgând nenumăratele note legate de Insula 
Cartografului. 

— Dacă e să dau crezare cunoştinţelor mele 
de limba italiană, conform acestei note, zise el, 
locul în care îl vom găsi pe cartograf e un turn 
imens denumit Bastionul Timpului. Înăuntrul său 
se găseşte o scară în spirală care duce la 
nenumărate uşi. Cartograful e în spatele uneia 
dintre ele. 

— Şi nu ne spune în spatele căreia? întrebă 
Charles. 

— Nu. Dar am găsit aici un avertisment care 
zice că nu ar trebui să deschidem niciuna dintre 
uşi. Nu prea înţeleg de ce... 

— Poate că e mai bine să rămânem jos şi să-l 
strigăm până răspunde, zise Artus, apărând în 
uşa bucătăriei cu o tavă încărcată de mâncare. 
Eu aşa făceam când Cavalerul Verde mă lăsa pe 
fundul Fântânei Dorinţelor din Avalon. 

— Chiar te-au aruncat în locul acela? se miră 
Charles. 

— Habar n-ai de câte ori, răspunse Artus. 
Pretindeau că mă antrenează să devin cavaler, 
dar cred că o făceau mai ales ca să nu le stau în 
cale în perioadele în care nu aveam nimic de 
lucru. 


— Şi de ce-i spui Fântâna Dorinţelor? întrebă 
John. Era cumva vreun loc magic? 

— Nu, răspunse Artus, i-am spus aşa fiindcă 
mi-am petrecut cea mai mare parte a timpului 
dorindu-mi să fiu în altă parte decât în ea. 


John înveli Geographica într-o foaie de cort 
nouă, pe care o găsise în magazia navei, şi puse 
cartea în siguranţă, în cabina de la pupă. În 
ciuda tunetelor care se auzeau constant dinspre 
orizontul măturat de furtună, pe cer se vedea o 
lună strălucitoare care făcea ca vremea să fie 
plăcută. In alte circumstanţe, ospăţul lor de pe 
punte ar fi putut fi considerat un excelent picnic 
la miezul nopţii. 

Jack şi Bert li se alăturară la masă. Viermuş nu 
se arătă prea interesat de mâncare, plângându- 
se doar de lipsa marmeladei şi întrebând-o apoi 
pe Aven dacă are de gând să le dea şi ceva de 
băut. 

Cuţitul de tăiat pâine pe care femeia îl aruncă 
drept răspuns lovi catargul chiar lângă capul 
regentului, cu un pocnet puternic. Artus sări 
însă repede în picioare, ca să-i arate lui Viermuş 
unde era păstrată apa înainte ca Aven să 
înceapă să arunce cu obiecte mai mari şi mai 
ascuţite. 

Charles clătină din cap a mirare. 

— Cum s-o fi gândit Dickens că un om ca 
Viermuş poate fi Păstrător? 


— Mie nu mi-a pomenit niciodată despre asta, 
ridică din umeri Bert. Dar, la vremea când l-am 
întâlnit pe Charles Dickens, el se retrăsese deja 
şi îi predase Geographica lui Jules, cel care m-a 
recrutat pe mine. 

— Se prea poate să te fi recrutat pe tine ca 
Păstrător fiindcă Viermuş n-a reuşit să-l 
mulţumească, zise John. 

Bert se gândi un moment, mestecând 
încetişor o sămânță şi mângâindu-şi mustata. 

— Nu-mi dau seama dacă ăsta e un lucru bun 
sau rău. 

— În orice caz, asta nu a rezolvat situaţia, 
interveni Jack şi Aven încuviinţă cu entuziasm. 
Dacă stăm bine şi ne gândim, Viermuş e punctul 
nodal al tuturor relelor: furtul cutiei Pandorei, 
moartea lui Archibald, asasinarea profesorului, 
consiliul fantomă din Paralon. De fapt, dacă n-ar 
fi fost el, Regele lernii nu ne-ar fi urmărit acum, 
fiindcă n-ar fi ştiut de Geographica. 

Deodată, Dragonul Alb se cutremură violent, 
ca şi cum ar fi lovit ceva. Şi încă o dată. 

— Ce naiba? strigă Aven. N-ar trebui să se 
întâmple aşa ceva. 

Femeia se ridică în picioare şi ţâşni spre 
cârmă, a cărei roată se învârtea în toate 
direcţiile, ca şi cum nava ar fi dorit să-şi 
schimbe cursul. 

— Ce s-a întâmplat cu ea? strigă Jack. 

— N-am nici cea mai mică idee, urlă Aven, 


luptându-se din greu cu cârma. Nava încearcă 
să nu mai urmeze cursul nostru, de parcă ar 
vrea să ne întoarcem. 

jack alergă repede pe puntea din spate şi 
examină la iuţeală marea, folosindu-se de 
ocheanul lui Aven. 

— Nu văd nimic, nici nave, nici insule şi nici 
măcar resturi care să plutească pe ape. 

— Poate că am pierdut noi ceva, presupuse 
Bert. Poate că a căzut cineva peste bord. 

John numără repede în gând şi îşi dădu seama 
pe dată. 

— Jack, zise el cu voce joasă, unde e Artus? 

Ceilalţi înţeleseră imediat. 

Charles se ridică, iar ochii îi scăpărau de furie. 

— Unde e? întrebă el mânios. Unde e 
Viermuş? 

— Lasă asta, urlă Jack de la tribord. Unde ne-o 
fi barca? 


John îşi găsi  scutierul în cală, zăcând 
inconştient şi cu sângele curgându-i dintr-o rană 
la cap. 

— Ştia, zise John gesticulând către Charles. A 
ştiut, iar eu am refuzat să-l ascult. lartă-mă, 
Artus. 

Tânărul rege în devenire clipi şi se ridică încet. 

— M-a lovit... îmi pare rău... 

— Nu e vina ta, interveni Aven, ci a noastră. 
Ar fi trebuit să-l omorâm. Eu v-am spus... 


— Bine măcar că am scăpat de el, adăugă 
Charles. A luat ceva cu el? 

— Nu prea multe. Din câte îmi dau seama, 
doar barca, nişte mâncare şi puţină apă, 
răspunse Aven. 

— Înseamnă că şi-a planificat totul, 
concluzionă Bert. Ştia ce are de făcut încă din 
primul minut în care ne-am îmbarcat pe 
Dragonul Alb şi a văzut barca. Încă de atunci a 
început să-şi plănuiască evadarea. 

— Şi la ce-i foloseşte? zise John. Toată lumea 
din Arhipelag îl urăşte. 

— Inelul! exclamă Jack, privind mâna lui Artus. 
Ţi-a luat inelul! 

John închise ochii, iar capul îi căzu în piept. 

— O, nu, nu! 

leşi din cală ca o vijelie, dar se întoarse după 
câteva minute cu mâinile goale. 

— Nu mai e acolo, spuse el. Ne-a luat şi 
Imaginarium Geographica. 

— lată de ce se împotrivea nava cursului 
nostru, zise Aven. Ştia ce făcuse Viermuş şi 
încerca să ne prevină. 

Priviră repede apele din jurul corabiei, dar 
Viermuş nu era de găsit. N-aveau de unde să 
ştie încotro o apucase barca. Nu puteau să-l 
urmărească. 

— Şi acum ce facem? întrebă Charles. Ar 
trebui să ne întoarcem la Paralon ca să ne 
sfătuim cu Samaranth? 


— Ne-a spus deja tot ce ştia, clătină Aven din 
cap. A fost extrem de limpede. 

— Dar fără Geographica, zise Jack, mai are 
vreun sens să-l căutăm pe cartograf? 

— Nimeni nu ştie mai multe despre hărţi decât 
el, răspunse Charles. Chiar dacă nu o mai avem, 
el ar putea să ne spună ceva care să ne ajute să 
o distrugem. Dacă sau când o vom găsi din nou. 

— Se pare că nu avem de ales, zise Bert. 
Trebuie să mergem înainte. 

— Priviţi! strigă Artus arătând cu degetul. Pe insulă. Turnul... 


Capitolul Treisprezece 
Turnul 


Cursul fusese stabilit destul de bine, aşa încât 
nu mai trebuiră să îşi corecteze direcţia de 
navigaţie. Cu toate acestea, John se simţea ca şi 
cum şi-ar fi dezamăgit iar prietenii. Aven era 
furioasă şi refuza să vorbească. Până şi Artus 
păstra o distanţă politicoasă faţă de el. Bert şi 
Charles erau singurii care încercau să fie, 
întrucâtva, concilianţi. 

— N-aveam de unde să ştim, spuse Bert. 
Toate cărţile erau la noi şi am crezut că jocul s-a 
sfârşit. Nu ne-am aşteptat ca regentul să joace 
încă. 

— Nu-mi vine să cred că l-am salvat, zise 
Charles. 

— Nu-nţeleg, adăugă John, de ce a luat şi 
Geographica. Avea deja Inelul Puterii. Dacă tot 
plănuia să i-l ducă Regelui lernii, să-l vândă sau 
să încerce chiar să-l folosească el însuşi, de cea 
mai avut nevoie şi de Geographica? 

— Ca să-i cheme, răspunse Jack din partea de 
la provă a punţii, fără să se întoarcă spre ei. 
Avea nevoie de carte ca să invoce formula care 
îi cheamă pe dragoni. Nu ajunge să ai inelul - 
trebuie să rosteşti şi cuvintele. lar acum are tot 
ce-i trebuie. 

x 


Într-un târziu, veni şi răsăritul, care se 


transformă în dimineaţă şi apoi în amiază, în 
timp ce tovarăşii de călătorie dormeau, mâncau 
şi, în general, încercau să nu stea unul în calea 
celuilalt. 

De pe puntea Dragonului Alb zăriră un lanţ 
imens, circular, de insule chiar când soarele 
începea să apună. Insulele erau din granit 
întunecat şi se ridicau abrupt din mare, părând 
nişte santinele, ceea ce şi erau, într-un fel. 

Insulele care formau Chamenos Liber nu 
aveau pante sau plaje, ci păreau mai degrabă 
nişte coloane care căzuseră din cer şi se 
înfipseseră în suprafaţa ca de sticlă a oceanului. 

În depărtare se distingea printre ceţuri cea 
mai mare dintre ele. Aven îi făcu un semn cu 
capul lui John, iar acesta aprobă mut. Aceea era 
ţinta lor. Femeia începuse deja să întoarcă nava 
pentru a o strecura printre două coloane când 
Jack înşfăcă roata cârmei şi o roti cu putere. 
Dragonul Alb reuşi cu greu să evite să se 
lovească de cea mai apropiată dintre insule. 

— Ce înseamnă asta, idiotule? întrebă Aven 
încă nevenindu-i să creadă ce făcuse Jack. Pe 
puntea asta doar eu cârmesc! 

— Îmi pare rău, zise Jack, dar nu mai aveam 
timp să mă cert cu tine. Cred însă că e mai bine 
să ocolim insulele mai mici şi să ne apropiem de 
cea mare prin partea de est. 

— E mai repede şi mai direct să încercăm să 
ne strecurăm printre insule. 


— Se poate, o aprobă Jack, dar chestia aia de 
acolo nu prea cred că e ceaţă. Mi se pare că e 
abur. 

Se apropiară cu toţii de marginea punţii şi 
priviră către centrul cercului de insule. Îşi 
dădură seama imediat că Jack avea dreptate. 
Ceaţa care ascundea Insula Cartografului părea 
să ocupe doar spaţiul dintre coloanele de granit. 

— Mi-am adus aminte că John ne-a povestit că 
insulele astea au făcut parte dintr-un vulcan, 
explică Jack. M-am gândit că e mai înţelept să 
mergem prin ape mai sigure, chiar dacă 
pierdem timp. 

— Bine gândit, Jack, îl felicită Bert. Se pare că 
tu eşti Păstrătorul Dragonului Alb. 

— Priviţi! strigă Artus arătând cu degetul. Pe 
insulă. Turnul... îşi dădu capul pe spate şi făcu 
un pas înapoi, lovindu-se de Charles. Nu pot să-i 
văd vârful. 

— Bastionul, zise John, cu vocea estompată de 
ceţurile nopţii. Bastionul Timpului. 


Insula avea o lăţime de aproape un kilometru 
şi jumătate şi, spre deosebire de suratele ei mai 
mici şi mai neospitaliere, era acoperită de pajişti 
care urcau uşor spre baza turnului. Bastionul 
avea aproape treisprezece metri în 
circumferință, iar faţada îi era împânzită de 
ferestre aşezate la intervale egale, de aproape 
şapte metri. Tocurile ferestrelor erau din lemn, 


dar bastionul era clădit din granit. Piatra 
turnului era foarte veche şi avea o nuanţă mai 
deschisă decât griul sumbru al celorlalte insule, 
ca şi cum ar fi fost mai diafană sau nu s-ar fi 
aflat chiar în acelaşi loc cu pământul pe care se 
sprijinea. 

Aven reuşi să aducă Dragonul Alb într-un port 
natural, coborând cu uşurinţă pe plaja de piatră 
care se termina la câţiva metri de apă, lăsând 
locul pajiştii. Odată ajunşi însă pe țărm, se 
priviră unul pe altul, dându-şi seama că nu 
aveau nici cea mai mică idee despre ce ar fi 
trebuit să facă odată ajunşi în interiorul turnului. 
Scopul final al aventurilor lor periculoase şi al 
lungii călătorii fusese să dea Geographica 
singurei persoane care ar fi putut să o distrugă. 
Pierduseră însă cartea cu doar câteva ore 
înainte să ajungă la destinaţie. 

ÎI priviră cu toţii pe John, ca şi cum ar fi fost 
normal ca el să între primul în turn. John se 
simţea însă ca un prost. 

Baza turnului era încercuită de arcade largi, 
care făceau ca întregul edificiu să pară că se 
sprijină pe patru picioare. În interior era mai 
multă lumină decât ai fi crezut, privind din 
afară. Podeaua părea să emane o strălucire 
care pălea la câţiva metri deasupra lor, fiind 
înlocuită de lumina care intra prin ferestre. 

În centrul podelei văzură o platformă 
circulară, ca un podium. De o parte şi de alta a 


ei porneau două şiruri de trepte care se ridicau 
spre pereţii turnului şi se uneau unul cu celălalt 
într-o împletitură gigantică. În locurile în care 
şirurile de trepte se intersectau se vedea câte o 
uşă afundată în pereţii de piatră, dar care nu 
avea nici mâner şi nici clanţă. Pur şi simplu era 
acolo. 

Jack merse până în centrul turnului şi privi în 
sus. 

— Nu reuşesc să-i văd vârful, zise el. Pare 
nesfârşit. 

— Nici de afară nu am putut vedea unde se 
termină, adăugă Charles. Dacă acest cartograf 
nu se află în spatele primei uşi pe care o vom 
deschide, se pare că vom fi nevoiţi să urcăm o 
mulţime de trepte. 

— Bate în lemn, zise Artus, întinzându-şi 
repede mâna pentru a ciocăni într-o uşă fără 
clanţă. 

Înainte ca băiatul să atingă lemnul lustruit, 
uşa se deschise larg. Dincolo de ea era un 
exterior - uşa nu se deschisese spre o cameră 
din turn, după cum se aşteptaseră cu toţii, ci 
spre un peisaj în care, cât vedeai cu ochii, se 
întindea o pădure preistorică, scufundată în 
ceţuri. 

— E o mlaştină, zise Artus. 

— E mai mult decât atât, îl corectă Bert. Cred 
că e o uşă care ne duce spre trecut - spre zorii 
întregii omeniri. 


— lar ăla de acolo e un elefant? întrebă 
Charles. 

— Nu e elefant, clătină Bert din cap. E chiar un 
mamut. 

— Un mamut lânos? întrebă uimit Charles. 
Vorbeşti serios? 

— N-are cum să fie un mamut, zise Jack. Ei 
trăiau în locuri cu climă mai aspră, în stepe, pe 
podişuri acoperite de zăpadă. Asta e o mlaştină. 

— Ceartă-te cu propriii tăi ochi, spuse Bert, 
fiindcă ai mei văd un mamut lânos într-o 
mlaştină. 

— Nu pare să se mişte, observă John. Priviţi! 
De fapt, nimic nu se mişcă. E ca şi cum totul ar 
fi făcut din piatră. 

Era adevărat: frunzele copacilor nu se 
clătinau... norii care acopereau luna imensă nu 
păreau să plutească. Până şi insectele din aer 
parcă îngheţaseră, ca şi cum ar fi fost prinse în 
capcana unui chihlimbar incolor. Totul se sfârşi 
însă când Artus făcu un pas şi trecu de prag. 

Auziră imediat băzâitul insectelor şi simţiră 
duhoarea unor cadavre în descompunere şi 
mirosul la fel de neplăcut a ceea ce presupuseră 
că era balegă de mamut. 

Plantele păreau să se încline uşor spre râul 
imens care trecea chiar pe lângă intrare. Din 
apa acestuia ieşi deodată un cap extraordinar 
de mare care continuă să se înalțe în vârful unui 
gât care se dovedi a avea mai mult de 


paisprezece metri lungime. 

— Ăsta e un monstru marin? întrebă Artus. 

— Vechiul meu profesor, sir Richard, le spunea 
„dinozauri”, comentă Bert. În orice caz, cred că 
e momentul să părăsim locul ăsta - bestia pare 
înfometată, iar eu nu pot fugi la fel de repede ca 
voi. 

Artus se dădu repede înapoi, trăgând uşa în 
urma lui. 

— De acord! Cartograful nu are cum să se afle 
în spatele acestei uşi. 

— Exact, zise John. Să mergem mai departe. 
Adică în sus. 

Charles arătă la scările gemene. 

— În sensul acelor de ceasornic sau...? 

— Invers! Asta e întotdeauna varianta cea mai 
cuminte, zise Bert. 

Odată ce căzură de acord, începură să urce. 

x 


Din când în când, unul dintre ei se oprea ca să 
deschidă o uşă şi descoperea un peisaj dintr-o 
altă perioadă de timp. Charles îşi dădu primul 
seama că scenele nu erau distribuite la 
întâmplare, ci păreau să urmeze o progresie 
foarte clară. 

— Ne mişcăm în sensul curgerii timpului, le 
explică el. Fiecare uşă se deschide într-un 
anumit moment al trecutului. La baza turnului 
au fost începuturile civilizației. Pe măsură ce 
urcăm, se pare că înaintăm şi în timp. 


— Şi atunci ce se află în vârf? întrebă Aven. 

— Bună întrebare, făcu Charles. S-ar putea să 
avem o şansă de a afla lucrul ăsta, dar 
deocamdată, din câte îmi dau eu seama, n-am 
ajuns nici în Epoca Bronzului. 

— Nu ştiu cum o fi trecutul ăsta, gâfâi Bert, 
dar un lucru e sigur: pute îngrozitor. Hainele 
mele miros încă a balegă de mamut. 

Jack se opri în faţa următoarei uşi, care se 
deschise imediat la un simplu gest. Dincolo de 
ea se vedea diorama unei scene brutale de 
bătălie între ceea ce Bert pretinse că erau nişte 
mongoli care se confruntau cu vechii războinici 
islandezi. Unora le lipseau membre, iar 
pământul era scăldat de sânge. 

— Se pare că nici aici nu se ascunde, zise Jack, 
dar cred că am trecut binişor de Epoca de Bronz 
de-acum, dacă e să ne luăm după topoarele pe 
care le agită oamenii ăştia. 

— Aăă... Jack... făcu Charles. 

— Da. 

— Vânătorii ăia, începu Charles, par că vin 
încoace. 

Jack privi în jos şi îşi dădu seama că păşise din 
greşeală puţin peste prag, desferecând întreaga 
scenă din starea ei de nemişcare. Se dădu 
repede înapoi, dar vânătorii îşi simţiseră prada 
şi păreau înnebuniţi de furie. Alergau spre ei din 
toate puterile. 

— Poţi să-i porneşti, zise Jack, dar oare cum 


poţi să-i opreşti? 

— Închide uşa! strigară ceilalţi către el, iar 
Jack reuşi să îi asculte chiar în momentul în care 
un topor de bronz se înfipse adânc în lemn. 

Îşi ţinură răsuflarea, dar nu mai auziră nicio 
altă lovitură. 

— Se pare că atunci când închizi uşa se 
închide şi portalul. 

— Slavă Domnului! zise Jack. 

În momentul acela, în turn răsună un zgomot 
înfundat, iar scările de sub picioarele lor părură 
că se schimbă cumva. Se opri la fel de 
neaşteptat precum începuse. 

— Ce-a fost asta? se miră John. 

— Habar n-am, spuse Bert. Dar tot miroase 
îngrozitor aici. 

— Da, zise Aven, aşa e. Dar oare de ce? 
Peisajul ăla preistoric se afla la baza scărilor, iar 
noi urcăm de ore întregi. Probabil că ne aflăm la 
câţiva kilometri deasupra lui. De ce-i mai simţim 
încă mirosul? 

Jack privi uşa pe care tocmai o atacaseră 
vânătorii. 

— Artus... uşa pe care ai deschis-o mai jos... ai 
şi închis-o, nu-i aşa? 

— Sunt aproape sigur, răspunse Artus. 
Aproape. Sigur. 

Înainte ca Jack să apuce să mai spună ceva, 
printre şirurile de scări apăru un bot imens, 
încadrat de două rânduri de dinţi ascuţiţi, care 


mestecă, înghiţi şi regurgită siguranţa lui Artus. 

Capul şi gâtul monstrului marin se continuau 
cu un corp enorm şi umflat, sprijinit pe patru 
înotătoare imense aşezate pe ambele şiruri de 
scări, folosindu-le ca pe nişte trepte. 

— Dar cum a ieşit pe uşa aia? urlă Artus. E 
prea mare ca să fi încăput prin ea! 

— La naiba! zise Aven. Mi-am lăsat sabia pe 
navă! 

Jack căuta deja un mod de apărare. Nu avea 
însă prea multe opţiuni: zidurile Bastionului nu îi 
ofereau nicio armă. Deodată, pocni din degete. 

— Dacă a putut să între în turn, poate că o să 
şi iasă, spuse Jack. John! Coboară puţin cu 
Charles şi fiţi pregătiţi. Artus! Deschide o uşă în 
urma mea! 

— Care uşă? 

— Oricare! Nu-mi pasă! Fii doar atent! 

Monstrul îşi întorsese capul către Charles, care 
era cel mai aproape de el. 

— Ei, uite ce întâlnire nefericită! exclamă 
Charles. Am găsit în sfârşit ceva destul de mare 
ca să-l mănânce pe Vierme şi ăsta nu e prin 
preajmă. 

— Hei! urlă Jack către bestie, fluturându-şi 
braţele ca să îi atragă atenţia. Aici! 

Monstrul marin sfâşie aerul cu gâtul său lung 
şi ajunse faţă în faţă cu Jack. 

— La naiba! exclamă tânărul, pregătindu-se 
să-l lovească. A mers mult prea bine. 


Jack se repezi deodată şi lovi cu pumnul capul 
monstrului, nimerindu-l exact în ochiul stâng. 

Cu un urlet de furie, dinozaurul se repezi către 
Jack, care se aruncă însă de pe scări. John şi 
Charles îl prinseră de braţe şi-l ridicară imediat 
pe celălalt şir de scări. 

Din cauza inerţiei atacului său, monstrul marin 
nimeri cu gâtul şi capul printr-o uşă deschisă, 
iar corpul i se micşoră atât de mult, încât 
animalul încăpu prin cadrul strâmt. Când trecu 
în întregime, Artus trânti uşa în urma lui. 

— A fost cât pe-aci! zise el. Sunt sigur că pe 
asta am închis-o. Îmi pare rău de cealaltă. 

— Bravo, băieţi! exclamă Bert bătând din 
palme. Bravo! Vă felicit! 

— Te-ai uitat înăuntru să vezi ce-i în spatele 
uşii pe care ai deschis-o? 

— Da, răspunse Jack respirând cu greutate. 
Erau nişte scoțieni - nişte scoțieni cu kilturi. 
Probabil de prin secolul al şaisprezecelea. 

— Ei bine, făcu Charles, un monstru marin 
care bântuie Scoţia. Consecințele vor fi cu 
siguranţă interesante. 


Se aşezară pe scări pentru a-şi mai trage 
răsuflarea.  Păreau cu toţii bucuroşi că 
scăpaseră ca prin urechile acului, cu excepţia lui 
John, care era pe punctul de a izbucni în lacrimi. 

— Ce s-a întâmplat, John? îl întrebă Bert. 
Capul sus! Se pare că suntem sortiţi să ne 


descurcăm în orice situaţie. 

— Jack e sortit, vrei să spui... murmură John. 
Indiferent ce problemă avem, el poate născoci 
oricând un mod de a o rezolva. 

— Se pare că pot, nu-i aşa? zise Jack. 

— Îmi pare rău, Jack, interveni Charles, dar nu 
e chiar aşa. Fiecare dintre noi face ce poate. Eu 
unul sunt la fel de vinovat ca oricine altcineva 
fiindcă nu am fost mai atent la Viermuş. 

— Dar nu e vorba doar de Viermuş, răspunse 
Jack. E o chestiune care ţine mai mult de a 
acţiona atunci când e nevoie. Sau de a observa 
că trebuie întreprins ceva şi de a duce sarcina la 
bun sfârşit. lar John nu face niciodată asemenea 
lucruri. 

John îi privi tăcut, zăbovi un moment şi apoi se 
ridică şi porni în sus pe scări. Ceilalţi îl urmară, 
aruncându-şi priviri îngrijorate. 


Continuară să urce. 

Păstrându-şi răsuflarea pentru efortul 
urcuşului, se căţărară pe scări într-o tăcere 
întreruptă doar de huruitul straniu care se 
repeta cam din oră-n oră. 

Charles începuse să numere etajele, dar le 
pierduse şirul în timpul episodului cu monstrul 
marin. O luase iar de la capăt, dar renunţase 
după ce trecuse de patru sute. 

— Încep să înţeleg de ce s-a retras din viaţa 
Arhipelagului, zise Charles. Îi trebuie un secol 


doar pentru a merge până jos să îl salute pe 
lăptar. 

— Mi se pare mie, interveni Artus, sau e din ce 
în ce mai întuneric aici, sus? 

Bert îşi dădu capul pe spate şi strigă bucuros. 

— Tavanul! Pot să văd tavanul! Aproape că 
am ajuns în vârf! mai urcară încă trei etaje şi 
trecură pe lângă patru uşi. Cea din vârf însă nu 
avea scări. 

— E viitorul, zise Bert. De neatins. Asta 
înseamnă că penultima uşă e cea de la camera 
cartografului. Sunt absolut sigur. 

John se oprise însă lângă cea mai apropiată 
dintre uşi. O privea intens şi adulmeca aerul. 

— Ce s-a întâmplat, John, întrebă Aven, 
probleme? 

— Nu, îi răspunse acesta. Scorţişoară. 


Capitolul Paisprezece 
La Căderea Nopții 


Păstrătorul /maginarium Geographica părea 
hipnotizat de mirosul acela. Deodată, nu se mai 
simţea responsabil pentru soarta a două lumi 
sau pentru finalul unui război. Nu mai simţea 
nici povara nenumăratelor sale eşecuri, care îi 
atârnase până acum ca un lanţ petrecut în jurul 
grumazului ce devenea din ce în ce mai greu 
odată cu fiecare oră care trecea. Se simţea ca şi 
cum ar fi redevenit un simplu student/soldat, 


ale cărui cele mai mari responsabilităţi erau 
lecturile textelor în engleza veche şi să se 
asigure că nu-şi uitase puşca în tranșee. 

John ridică o mână tremurândă şi o flutură 
uşor în aer, aproape mângâind uşa. 

— John, după toate câte s-au întâmplat, nu-mi 
vine să cred că vrei să rişti să mai deschizi o 
uşă! exclamă Charles. 

— Sunt de acord, interveni şi Jack, ar trebui să 
trecem direct la ultima uşă, ca să vedem dacă 
omul pe care îl căutăm, cartograful, e cu 
adevărat acolo. Am pierdut destul timp cu 
trecutul... dacă se poate spune aşa. 

— Asta e diferită, zise John. Nu simţiţi mirosul? 

Aven se apropie de John şi adulmecă aerul. 

— Ba da. E un fel de tutun. 

— Tutun cu scorţişoară, adăugă John, un 
amestec special. 

— Ce ciudat! se miră Bert, scărpinându-se în 
cap. Singura persoană care fuma tutun cu 
scorţişoară a fost... vocea i se stinse, iar ochii i 
se măriră de surprindere. Deschide uşa, John! 

John întinse o mână fermă şi împinse. Uşa se 
dădu în lături fără ca el să fi făcut vreun efort, 
alunecând în balamale silenţioase şi lăsând să 
iasă un norişor de fum aromat cu scorţişoară, 
care pluti spre cei şase tovarăşi. 

Dincolo de prag se vedea o imagine cu mult 
mai familiară decât oricare alta observată în 
Bastion, fiindcă o parte dintre ei, cu excepţia lui 


Aven şi a lui Artus, o mai văzuseră doar cu 
câteva zile în urmă. 


Era un birou aranjat într-un inconfundabil stil 
britanic; în faţa unei biblioteci ticsite cu cărţi 
stătea un personaj extrem de cunoscut, care, 
deşi nu avea ce căuta acolo, examina un 
incunabul vechi de câteva secole printr-o lupă 
mare şi pufăia calm dintr-o pipă imensă. 

Spre deosebire de celelalte privelişti, care se 
puneau în mişcare abia după ce traversai 
pragul, aceasta era deja în acţiune, ca şi cum ar 
fi aşteptat ca uşa să fie deschisă şi cineva să 
între în mijlocul ei. Personajul de la birou îi 
observă prin uşa deschisă şi le vorbi; timbrul 
familiar al vocii spulberă orice îndoială asupra 
identităţii celui care stătea de partea cealaltă a 
biroului de stejar. 

Profesorul Sigurdsson îi făcu semn tânărului 
său învățăcel să între şi să se aşeze. 

— John, dragul meu băiat... intră, te rog, avem 
o mulţime de lucruri de discutat. Mai e şi 
altcineva cu tine, John? continuă profesorul 
scrutând prin fum către cadrul uşii. Mi s-a părut 
că mai văd pe cineva afară. 

John privi înapoi spre Bert, care scutură 
energic din cap. Orice ar fi fost dincolo de uşa 
aceea, era sortit numai pentru John. Trecu 
dincolo de prag şi închise uşa în urma lui. 

— Nu, domnule profesor, zise el. Sunt singur. 

Profesorul se ridică în picioare şi prinse palma 
întinsă a lui John în ambele sale mâini, 
scuturând-o apoi cu vigoare. 


— Sunt atât de bucuros să te văd, John, urmă 
el. Nu te aşteptam decât mâine, dată fiind 
starea transportului în zilele noastre. 

— Credeţi-mă, domnule profesor, zise John 
aşezându-se pe un scaun aflat de partea 
cealaltă a biroului la care stătea mentorul său, 
nici eu nu mă aşteptam să vă văd. 

Era aproape insuportabil. Abia dacă trecuse 
destul timp ca să accepte ideea că profesorul 
murise, dar încă nu se împăcase cu gândul. 
Aventura din Arhipelag începuse aproape 
imediat. De atunci, toate gândurile care îi 
zburaseră spre profesor erau încărcate de 
regret, de durere şi de un sentiment copleşitor 
al eşecului. 

Preţ de o clipă, John îşi puse problema dacă nu 
cumva vizita aceea era un mod ciudat în care îl 
pedepsea însuşi Universul, trimiţându-l în biroul 
rectorului pentru a primi o mustrare scrisă, în 
ciuda faptului că rectorul murise. 

— Nu ştiu de ce ne-a fost dată ocazia aceasta 
stranie de a ne întâlni, zise profesorul, dar sunt 
fericit că o avem, fiindcă mi-e teamă că nu voi 
supravieţui acestei nopţi. 

John tresări. Era posibil ca profesorul să fi avut 
o premoniţie a propriei sale ucideri? 

— E adevărat, urmă profesorul, vorbind pe un 
ton ca şi cum ar fi vrut să răspundă întrebării 
nerostite a lui John. Zilele acestea umblă prin 
oraş fiinţe bizare şi prezenţa lor are mai mult 


de-a face cu mine decât mi-aş dori la vârsta 
mea. Am însă nişte responsabilităţi pe care 
trebuie să le împlinesc cu orice preţ. 

— Am primit mesajul dumneavoastră, 
domnule profesor, zise John. Ce doriţi să-mi 
spuneţi? 

— Ştiu din scrisorile tale că eşti plin de temeri, 
tinere John, nu numai din cauza războiului, dar 
şi cu privire la propriul viitor. Ştiu că eşti confuz, 
că eşti la o răspântie şi nu ştii pe ce drum să o 
apuci. Dar mai ştiu ceva: am avut un motiv 
întemeiat să te aleg pe tine. Eşti înzestrat, John. 
Ai câteva daruri remarcabile. lar dacă le vei 
pune în valoare, aşa cum sper că te-am ajutat 
să începi s-o faci, sunt convins că vei avea o 
viaţă excepţională, extraordinară. 

Vorbele profesorului îl luară prin surprindere - 
John se aştepta la cu totul altceva. Mentorul său 
fusese întotdeauna prietenos faţă de el, în felul 
acela în care profesorii îşi încurajează studenţii 
eminenţi, dar vorbele acelea atât de directe şi 
în special încurajările înflăcărate erau mai mult 
decât neobişnuite. 

— Nu am fost pe deplin sincer în relaţia cu 
tine, John, continuă profesorul. Studiile pe care 
te-am pus - ba chiar te-am forţat - să le faci au 
avut un singur scop. Un scop cu mult mai 
important decât ţi-am spus vreodată. lar acum 
sunt gata să ţi-l împărtăşesc. 

John cântări ce i se întâmpla. Oare păşise într- 


adevăr înapoi în timp, în noaptea în care fusese 
ucis profesorul? Sau căzuse pradă unui altfel de 
iluzie, unui fenomen generat de energiile stranii 
din Bastion? Dacă era aşa, care ar fi fost efectul 
devoalării viitorului pe care urma să îl aibă 
profesorul său? S-ar fi schimbat oare 
evenimentele din trecut? Sau doar va complica 
prezentul, care era oricum extrem de tulbure? 

Într-un târziu, John se hotărî. 

— M-aţi pregătit, începu el, ca să devin 
Păstrător. 

— Ai aflat deci, se relaxă profesorul. Minunat, 
băiete! Cum ţi-ai dat seama de asta? 

— L-am întâlnit pe Bert. Şi am văzut 
Imaginarium Geographica, dar... 

— Excelent, zise profesorul întrerupându-l. 
Înseamnă că nu mai contează ce se întâmplă cu 
mine. 

— Ba bineînţeles că mai contează! strigă John. 
Cum puteţi spune aşa ceva? 

Profesorul Sigurdsson pufăi din pipă, umplând 
camera cu fumul înmiresmat. 

— Spun asta, urmă el într-un târziu, fiindcă 
fiecare dintre noi trebuie să îşi joace rolul, iar al 
meu a fost acela de a te pregăti, de a te 
antrena pentru povara pe care o ai de purtat. 
Nici mai mult, nici mai puţin. Şi, după câte pot 
să-mi dau seama, am făcut o treabă atât de 
bună, încât pot întâmpina tot ce urmează 
făcând cu ochiul, încuviinţând şi spunând un „ce 


mai faci”. 

— Dar tocmai asta e problema, protestă John, 
dumneavoastră v-aţi împlinit misiunea, dar eu 
nu am reuşit. Am fost un student îngrozitor, 
domnule profesor. Cred că v-am dezamăgit în 
toate felurile în care puteam să o fac. 

Profesorul Sigurdsson începu să râdă, dar îşi 
dădu repede seama că tânărul din faţa lui 
vorbise serios. 

— Băieţii vor rămâne mereu băieţi, John. lar 
micile nebunii ale vieţii au menirea de a-ți 
colora munca şi viceversa. În plus, ai fost 
mobilizat pe front şi asta nu se putea să nu aibă 
un oarece efect asupra studiilor tale. 

— Dar nu la asta mă refer, insistă John. 

Nu reuşea să recunoască tot ce mersese rău 
în Arhipelag: incapacitatea sa de a traduce, 
urmată de pierderea /maginarium Geographica. 

— Bert mi-a spus ce trebuie să fac în calitate 
de Păstrător Principia al Geographica şi nu sunt 
sigur că mă pot ridica la înălţimea aşteptărilor. 
Pur şi simplu nu sunt pregătit. 

— Bert era îngrijorat de acest lucru şi când am 
discutat cu el ultima oară, îi dădu dreptate 
profesorul. L-am asigurat însă că, atunci când 
nevoia o va cere, te vei ridica la înălţimea 
acestei sarcini. Pentru el, asta a fost de ajuns. 
Nu a mai adus niciodată în discuţie acest 
subiect. Deşi, ca să fiu sincer, te-a sprijinit cu 
mult înainte ca eu să fiu convins că eşti potrivit. 


Sunt doar un savant erudit. Bert are însă 
imaginaţie. Nu există prea mulţi ca el. lar în 
tine, dragul meu băiat, el a găsit un suflet- 
pereche. Ascultă-l cu atenţie, John, îţi va da 
sfaturi bune atunci când eu nu voi fi prin 
preajmă. Te va povăţui în feluri care mie nu-mi 
sunt accesibile. Preţuieşte cuvintele 
Păstrătorilor care te-au precedat şi a căror 
înţelepciune poate fi găsită în Geographica, 
fiindcă ei au învăţat lecţiile pe care şi tu va 
trebui să le înveţi. Şi ia notițe despre toate 
lucrurile pe care le observi, aşa încât 
cunoaşterea ta să treacă mai apoi către cei ce 
te vor urma. Te-ai alăturat unei tradiţii măreţe, 
băiete. Odată ce vei accepta acest lucru, 
moştenirea celorlalţi Păstrători va deveni pe 
vecie o parte din tine. Trebuie să crezi în tine 
însuţi, continuă profesorul, luând mâinile lui 
John în ale sale. Ai în tine tot ceea ce e necesar. 
Eşti destul de puternic. Eşti destul de inteligent. 
Ai învăţat mai mult decât ai nevoie pentru a te 
achita de sarcinile care te aşteaptă. Trebuie 
doar să-ţi depăşeşti teama care te împiedică să- 
ţi accepţi pe deplin destinul. 

— Teama că sunt prea slab? întrebă John. 

— Nu, îi răspunse profesorul, teama că eşti 
prea puternic. 

Vorbele celuilalt îl luară pe John prin 
surprindere. 

— Prea puternic? Cum pot să fiu prea 


puternic? Am eşuat în tot ceea ce am încercat. 

— Din cauza temerilor, îi spuse profesorul. Nu 
din cauză că eşti incapabil. Slăbiciunile noastre 
sunt întotdeauna evidente, atât faţă de noi 
înşine, cât şi faţă de ceilalţi. Puterea e însă 
ascunsă şi rămâne aşa până când alegem să o 
arătăm celorlalţi, iar asta se întâmplă atunci 
când suntem cu adevărat puşi la încercare. Să 
ştii, băiete, că un om trebuie judecat atunci 
când a dat din el tot ceea ce e de dat, când nu 
mai poate să-şi pună eşecurile pe seama 
defectelor şi când se bazează pe propria putere 
pentru a izbândi. Să crezi în tine însuţi. Să crezi 
că menirea ta nu e să-ţi petreci viaţa în 
biblioteci prăfuite şi nici pe câmpurile de luptă. 
Eşti sortit să înfăptuieşti ceva mult mai măreț. 
Să crezi în tine însuţi, John, să crezi că ai în tine 
puterea de a duce o viaţă extraordinară. 
Trebuie doar să crezi, băiete. Dragul meu băiat. 
să crezi! 

Vântul făcu ferestrele biroului să 
zăngănească, dându-le de veste că vremea 
urma să se schimbe. 

— Mi se pare că se apropie o furtună, zise 
profesorul. Am spus ce-am avut de spus, iar 
acum cred că a venit vremea să pleci. 

Ca şi cum ar fi vrut să îi întărească vorbele, de 
afară începu să se audă un tropăit uşor pe 
caldarâm. Profesorul se ridică de pe scaun şi îşi 
bătu uşor studentul pe umăr. 


— O să te descurci, băiete, zise el deschizând 
uşa, şi ţine minte că, indiferent ce se va 
întâmpla, am fost şi voi fi mereu foarte mândru 
de tine. 

După aceste vorbe ale profesorului, John ieşi 
din birou şi închise uşa în urma lui. 


Se trezi din nou pe scările din Bastionul 
Timpului. 

— S-a întâmplat ceva? îl întrebă Aven. 

— La ce te referi? 

— Abia ce ai intrat, se miră Charles. Chiar în 
momentul ăsta. Uşa s-a închis şi apoi s-a 
deschis din nou. Ai lipsit doar o secundă sau 
două. 

— Imposibil, îi contrazise John. Am vorbit cu 
profesorul Sigurdsson mai bine de jumătate de 
oră. 

— Uşile! îşi dădu seama Jack. Se pare că ne 
manipulează percepţia asupra timpului. Pentru 
John, a fost jumătate de oră. Pentru noi ceilalţi 
de aici abia dacă a fost o clipă. 

— Dar ce ţi-a spus, John? insistă Bert. 

John clătină din cap şi apoi zâmbi. 

— A spus că avem ceva de înfăptuit. 

In timp ce spunea aceste vorbe, se auzi din 
nou huruitul acela familiar şi putură cu toţii să 
vadă cum treptele de sub picioarele lor se mişcă 
uşor, iar tavanul se mai înalţă puţin, ca şi cum 
întregul bastion ar fi inspirat profund. 


— Cred că turnul ăsta tocmai s-a înălţat, zise 
Charles. 

— Pare logic, comentă Bert. Suntem în faţa 
penultimei uşi - dacă toate celelalte conduc 
spre momente din trecut, atunci e de aşteptat 
ca încăperea  cartografului, care e acolo, 
aproape de vârf, să se deplaseze constant în 
viitor, fiindcă cea de deasupra ei se află chiar în 
viitor. 

Uşa despre care hotărâseră că era a 
cartografului se dovedi a fi singura din întregul 
bastion care avea o încuietoare. Jack se ghemui 
pe vine şi privi prin gaura cheii. 

— Scutiţi-mă de nesimţirea asta! se auzi o 
voce spartă, uşor iritată, care venea din spatele 
uşii. E foarte nepoliticos să tragi cu ochiul prin 
gaura cheii. Ori dărâmaţi uşa, ori plecaţi. 

Jack se ridică imediat. 

— Avem vreo cheie? 

— Eu am mii de chei, răspunse Bert, dar 
niciuna nu se va potrivi la încuietoarea asta. 

Charles întinse mâna şi împinse cu putere. 
Uşa nu se clinti. 

— E solidă, zise el. Nu ca celelalte. Poate că 
trebuie să încercăm s-o spargem. 

— Dar poate reuşim să ne descurcăm cu 
încuietoarea, zise Artus, întinzându-se să 
examineze mecanismul. 

La atingerea sa, broasca scoase un clinchet 
ascuţit, iar uşa se deschise scârţâind uşor. 


— Hmm, se miră Artus, nu mă aşteptam să se 
întâmple asta. 

Băiatul împinse uşa până la perete, iar toţi cei 
şase tovarăşi intrară în camera de la capătul 
scărilor. 

— Dacă ați venit după adnotări, să știți câ v-aţi grăbit. 


Capitolul Cincisprezece 
Cartograful Locurilor Pierdute 


Încăperea era spațioasă, dar nu exagerat de 
mare. Pereţii, construiți din piatră, erau în mare 
parte acoperiţi de hărţi. Hărţi vechi, hărţi noi, 
hărţi topografice, culturale, politice şi agricole. 
Erau hărţi ale Lunii, dar şi ale Antarcticii şi chiar 
hărţi care reprezentau Pământul, atâta doar că 
uscatul apărea ca fiind unit într-un singur 
continent. 

De-a lungul pereţilor se mai vedeau şi o 
mulţime de rafturi ticsite cu volume în care se 
aflau probabil alte hărţi. Cu excepţia celor două 
piese de mobilier care erau aşezate chiar în faţa 
lor, camera era ocupată de globuri, instrumente 
optice şi suluri peste suluri de pergamente, 
adunate acolo cu singurul scop de a-i servi celui 
pe care veniseră să îl vadă. 

In centrul camerei se afla un birou din lemn 
sculptat, la care stătea Cartograful Locurilor 
Pierdute şi desena. Era aşezat pe marginea unui 
scaun al cărui spătar înalt era încrustat cu 
emblema Regelui Soare. Părea extrem de 
concentrat la ceea ce făcea. Trasa câteva linii 
rapide folosindu-şi pana imensă, apoi o înmuia 
în  călimară, gândindu-se ce să facă în 
continuare. Mai trasa câteva linii şi repeta 
gesturile de mai devreme. 

Cartograful, în ciuda aurei legendare şi a 


zvonurilor aproape mistice, era o persoană cu o 
înfăţişare mai degrabă ştearsă. Scund şi robust, 
bărbatul purta o pereche de ochelari sprijinită 
pe un nas borcănat. Părul brunet, cu excepţia a 
două şuviţe cărunte de deasupra tâmplelor, era 
pieptănat pe spate şi îi curgea până pe umeri. 

Purta o robă stacojie ca cea a unui cavaler din 
timpul cruciadelor sau poate al Inchiziției. 
Centura părea să fie de origine romană sau 
greacă, legată strâns pe deasupra unui soi de 
fustanelă alcătuită din fâşii de piele cu ţinte; pe 
dedesubt, trupul îi era învelit în panglici prelungi 
de pânză care îi acopereau picioarele până la 
glezne. 

— Da? zise el observându-şi într-un târziu 
musafirii. Dacă aţi venit după adnotări, să ştiţi 
că v-aţi grăbit. Nu în vinerea asta trebuia să 
sosiți, la naiba! 

Cu aceste cuvinte, cartograful îşi reluă munca 
de parcă ceilalţi ar fi dispărut din încăpere. 

Ceasul din colţul camerei măsură câteva 
minute înainte ca John să îşi dreagă zgomotos 
glasul. De două ori. 

Cartograful trecu pana peste sugativă şi îşi 
ridică privirile. 

— Nu sunteţi de la ghilda neguţătorilor? Eşti 
sau nu eşti Lorenzo de Medici? 

— Aăă... nu, răspunse John. Eu sunt 
Păstrătorul cărţii /maginarium Geographica. 

Ochii cartografului se măriră a surprindere, iar 


bărbatul scăpă pana dintre degete. 

— Păstrătorul? Serios? Extraordinar! 

Sări din scaun şi îi pofti înăuntru cu gesturi 
largi. 

— Dar intraţi, intraţi, zise cartograful. Sper că 
mă înţelegeţi şi o să mă iertaţi. Sunt grozav de 
presat de termenul ăsta limită pentru harta 
Florenței comandată de Magnificul... 

— Scuzaţi-mă, spuse Charles, dar Lorenzo de 
Medici a murit în 1492. 

— Chiar aşa? se miră Cartograful. Asta explică 
de ce nu mi-a trimis şi restul materialelor de 
referinţă. Trebuia să mă aştept să uite după ce 
a început să se agite cu prostia asta pe care o 
numea „Lumea Nouă”. 

— Vreţi să spuneţi, cu America? întrebă Jack. 

— Da, parcă aşa îi zicea, răspunse cartograful. 
Nu sunt sigur... Am obiceiul să nu acord prea 
multă atenţie tărâmurilor ăstora mai noi până 
când n-au fost atestate cum se cuvine. 

— Păi asta s-a întâmplat de vreo trei secole, 
zise John. 

— Ei, au deci un început promiţător, nu-i aşa? 
spuse cartograful. Încă un secol sau patru şi ar 
putea deveni un loc de care trebuie să ţin 
seama. 

— Mă iertaţi, interveni Bert, dar adevărul e că 
noi am venit să vă cerem ajutorul. 

Cartograful îşi ridică ochelarii şi îl privi pe Bert 
cu luare-aminte. 


— Te cunosc, nu-i aşa? zise el sec. Îmi pari 
cunoscut. Nu de parcă mi-ai fi frate de sânge, ci 
ca şi cum ai fi venit să-mi scoţi fiica în oraş. 

— Este unul dintre cei mai recenți Păstrători, 
răspunse Charles. 

— Nu, nu e asta, îl contrazise cartograful. Nu- 
mi amintesc faţa ta, dar pălăria e imposibil de 
uitat. Pocni deodată din degete. Asta-i! — ne- 
am întâlnit în viitor. Îmi amintesc acum. Cu 
ocazia afacerii aceleia complicate cu albinoşii. 
Chiar, ce mai face fata aia, Rose? E bine? 

— Cum ţi-l poţi aminti din viitor? întrebă John. 

— Fiindcă aceia care uită trecutul sunt 
blestemaţi să-l repete, veni prompt răspunsul, 
dar cei care-şi amintesc viitorul pot să se 
pregătească pentru orice. 

— Şi la ce bun să ştii viitorul dacă nu-ți poţi 
aminti trecutul? întrebă Charles. Pare ineficace. 

— E uşor să suporţi puţină ineficacitate. Eşti tu 
prea sensibil. În plus, trecutul e în urma noastră. 
Şi, dacă te gândeşti prea mult la el, ajungi fie să 
te cufunzi în jalea pe care o simţi pentru 
lucrurile pe care le-ai făcut prost, fie să te 
amăgeşti bătându-te pe spate mulţumit pentru 
lucrurile pe care le-ai făcut bine. Niciunul dintre 
lucrurile alea nu mai contează, fiindcă au trecut. 
Viitorul însă e în faţa noastră şi e întotdeauna 
distractiv să anticipezi momentele bune, la fel 
cum e foarte folositor să te pregăteşti pentru 
cele rele. 


— Dar dacă ştii că urmează să ţi se întâmple 
ceva rău, nu poţi să eviţi pur şi simplu 
evenimentul acela sau să faci ceva în mod 
diferit? întrebă Charles. 

— Probabil că da, răspunse cartograful, dar 
atunci întâmplările fericite n-ar mai avea nicio 
savoare. Bucuriile vieţii sunt plătite cu suferinţe 
viitoare, după cum alteori suferinţele sunt 
răsplătite de bucurii neaşteptate. Aceste 
schimbări sunt motivul pentru care merită să 
trăieşti. Uitați-vă la bastionul ăsta, explică el, 
arătându-le cu un gest larg pereții camerei. E un 
loc extraordinar de vizitat, dar asta nu 
înseamnă că vrei să şi locuieşti aici - mai ales 
dacă nu poţi să îl părăseşti niciodată. 

— Vrei să spui că eşti prizonier aici? îl întrebă 
Charles. 

— Circumstanţele care au condus la, să 
spunem aşa, rezidența mea forţată în Bastionul 
Timpului sunt opera mea. ŞI, deşi există 
momente în care îmi doresc să îmi pot recâştiga 
libertatea, dacă ar fi să aleg din nou, aş apuca-o 
pe exact acelaşi drum. 

— Dar de când eşti aici? întrebă Jack. 

— În ce an zici că suntem? 

— E luna martie a anului 1917, îl informă 
Charles. 

— De vreo mie cinci sute de ani, plus minus 
câţiva, zise cartograful. Dar oricum nu am avut 
timp să mă plictisesc. E un Arhipelag mare şi, 


până la urmă, cineva trebuie să îl cartografieze. 

— N-ai mai ieşit din camera asta de mai bine 
de un mileniu? se miră Charles. 

— O, n-a fost uşor! exclamă cartograful. E 
ucigător să aştepţi să apară cineva care să îţi 
dea ceva interesant de făcut sau, şi mai bine, 
care să îţi aducă daruri, precum merele de 
Paralon sau o sticlă de whisky de la Heather 
Blether. De multe ori mă gândesc că ar fi fost 
interesant să fi rămas în lumea voastră, încheie 
el. Mi-ar fi plăcut să văd ce ar fi făcut Hitler cu o 
persoană ca mine. 

— Cine? întrebă Charles. 

— Nu contează, mormăi cartograful, 
întorcându-se spre John. Tocmai îmi spuneai că 
eşti Păstrătorul. Înseamnă că eşti aici fie ca să- 
mi ceri să fac adăugiri la Geographica, fie 
pentru că vrei s-o distrug, ceea ce îţi spun de la 
bun început că n-o să fac. Nu am de gând să 
spulber o muncă de mai bine de două mii de 
ani. Deci unde e? 

— Eu... ăâ... se pare c-am pierdut-o, zise John. 

Cartograful îşi dădu ochii peste cap şi oftă 
adânc. 

— Ar fi trebuit să mă gândesc la asta. 
Lucrurile simple pot fi făcute de unul singur; 
catastrofele au nevoie însă şi de un anturaj. 

Clătină din cap. 

— E dilema lui Cervantes. Dar ce e făcut e bun 
făcut şi nu poate fi desfăcut. 


Cartograful se întoarse repede la masa de 
lucru, se aşeză pe scaun şi începu din nou să 
lucreze, fluierând o melodie. Se uitară cu toţii 
uimiţi unii la alţii. Într-un târziu, John îşi drese 
din nou glasul. 

Cartograful îşi ridică privirea. 

— Mai sunteţi încă aici? Trebuie să vă semnez 
vreun act? 

— A, nu, începu John, adică, vreau să zic... 

— Spune odată, băiete! Sunt un om foarte 
ocupat. 

— Păi, ne întrebam ce ar trebui să facem 
acum, insistă John. 

Cartograful se întoarse către ei şi îşi împinse 
ochelarii până pe creştet. 

— Îmi pare rău că am fost atât de repezit, o să 
încerc să rezum lucrurile. Aveţi nevoie de 
Imaginarium Geographica pentru a pune capăt 
dezastrului care s-a abătut asupra lumii, 
indiferent care e acela. Tu eşti Păstrătorul 
acestei cărţi. Tu ai pierdut Geographica. Ergo, 
tu şi toţi cei pe care îi cunoşti, îi iubeşti, la care 
ţii sau cu care schimbi amabilităţi în timp ce îţi 
ridici corespondenţa sunteţi pe cale să pieriţi în 
întuneric şi suferinţă. Sper că acum lucrurile 
sunt mai clare. 

Zicând acestea, cartograful se întoarse din 
nou către harta sa şi începu să deseneze. 


John se trase mai aproape de Bert. 


— Ce-am aflat? zise el în şoaptă. 

— N-am nici cea mai vagă idee, răspunse Bert. 
N-am fost niciodată aici. Poate că ar trebui să te 
întorci şi să-l întrebi pe Stellan. 

John clătină din cap. 

— Nu cred că e o idee bună. Bastionul tocmai 
a crescut, nu-ţi aduci aminte? E posibil ca uşa 
aceea să nu se mai deschidă în acelaşi timp sau 
loc. 

— La naiba! făcu Bert. 

— Îmi cer iertare, interveni cartograful, dar 
cum aţi făcut să intraţi în cameră? 

— Tu ne-ai spus să intrăm, răspunse Jack. 

— V-am spus să dărâmaţi uşa sau să plecaţi, 
preciză cartograful, şi m-aşteptam să plecaţi, 
fiindcă uşa e imposibil de dărâmat. Ştiu asta. 
Mi-am petrecut cea mai mare parte a secolului 
al şaptelea încercând eu însumi s-o fac. 

— Şi atunci cum poate cineva să între? întrebă 
Charles. 

— Păstrătorilor li se permite întotdeauna, dacă 
au cu ei Imaginarium Geographica, răspunse 
cartograful. E ca o cheie universală care 
deschide uşile. Sau ca un cuvânt magic precum 
„Sesam, deschide-te!”. 

— De fapt, astea sunt două cuvinte, zise Jack, 
iar cuvântul magic era „Alakazam”. 

— la nu-i mai corecta tu pe cei mai în vârstă, 
măi băiete, se supără cartograful. Să revenim 
însă. Cum aţi deschis uşa? Mi-ai spus chiar tu că 


ai pierdut Geographica, iar celălalt mod în care 
se poate intra este să obţii permisiunea regelui. 
Scuzaţi-mi observaţia, dar trebuie să vă spun că 
niciunul dintre voi nu pare să aibă os regesc. 

— Ba uite că te înşeli, interveni Aven, păşind 
înainte şi înghiontindu-l pe Artus. £/a deschis 
uşa. 

Cartograful sări din nou din scaun şi se 
apropie de Artus. 

— Ah, murmură el Uitându-se la tânărul care 
începuse să se înroşească sub privirile sale 
scrutătoare. Ah, acum îmi dau seama. Nasul 
ăsta e inconfundabil - un descendent al lui 
Arundel, din Casa Eligure, dacă nu mă-nşel. 
Cum te strigă, băiete? 

— Um, Bug - Artus adică. 

— Umbugartis - un nume neobişnuit pentru un 
rege, dar n-are sens să discut gusturile 
oamenilor, continuă cartograful. Şi ce-ar putea 
Cartograful Locurilor Pierdute să facă pentru 
regele Umbugartis? 

— În sfârşiți şuşoti Charles. Am reuşit într-un 
târziu să-i atragem atenţia. 

— E doar Artus, zise tânărul, iar de ajutorul 
tău are nevoie prietenul meu, sir John. 

Cartograful privi şovăielnic spre John pe 
deasupra ochelarilor. 

— larăşi tu. Credeam că ţi-e clar că nu mai e 
nimic de făcut, fiindcă deocamdată nu pari să fii 
Păstrătorul niciunui lucru. 


Charles şi Bert încercară să-i ia apărarea lui 
John, dar acesta le tăie vorbele cu un gest, 
privind drept la cartograf. 

— Nu-i adevărat, zise John. Se poate să fi 
pierdut Geographica, dar asta nu înseamnă că 
nu mai sunt Păstrătorul ei. 

Cartograful îi susţinu privirea, apoi îşi 
încrucişă braţele peste piept şi oftă. 

— Continuă. 

— Când mi s-a cerut să fiu Păstrătorul cărţii 
Imaginarium Geographica, începu John, nu mi- 
am dorit această îndatorire. Nu eram pregătit. 
Şi, mai presus de orice, nu voiam să-mi asum 
responsabilitatea. Am realizat însă că nimeni 
altcineva nu putea să se înhame la treaba asta 
şi că o mulţime de oameni contau pe mine. Într- 
o situaţie ca aceasta, nu poţi să faci decât un 
singur lucru: să te ridici la înălţimea cerinţelor şi 
să suporţi povara împlinirii acestei sarcini, 
indiferent cât de grea ar fi ea. 

— Interesant, zise cartograful, dar trebuie să 
subliniez din nou: nu mai a; Geographica. Cum 
poţi să-ţi îndeplineşti îndatoririle de Păstrător? 

— Dar e mai mult decât o carte, nu-i aşa? 
insistă John. A fi Păstrător înseamnă să ai grijă şi 
de tărâmurile descrise acolo, iar acum tocmai 
asta încerc să fac. A avea un atlas, o carte plină 
cu hărţi, nu ajută la nimic dacă Arhipelagul este 
distrus de război, însă dacă am putea găsi o 
cale de a preveni o asemenea catastrofă, n-ar fi 


asta oare mai important decât dacă am reuşit 
sau nu să apăr cartea? 

— Aceasta, zise cartograful cu ochii scânteind 
şi cu un zâmbet ce i se lăţise pe toată faţa, e 
prima dată când te-am auzit vorbind ca un 
Păstrător adevărat. 

Se aşeză din nou în scaunul său înalt şi îşi luă 
pana în mână. 

— Îmi pare rău că nu am cum să te poftesc să 
iei loc undeva, zise cartograful reîncepându-şi 
munca. Va trebui să te descurci cu ceea ce ţi-a 
dat natura. Aşază-te pe duşumea şi spune-mi ce 
s-a mai întâmplat în lume. 


Le trebuiră mai bine de trei ore ca să îşi 
amintească tot ce li se întâmplase de când 
părăsiseră Londra şi până când ajunseseră la 
baza Bastionului. Trecură sub tăcere, într-un 
consens general, incidentul cu monstrul marin; 
ceilalţi îi lăsară lui John opţiunea de a povesti 
sau nu întâlnirea cu profesorul său, iar el alese 
să nu o facă. 

— A, da, Sigurdsson, zise cartograful când 
povestirea ajunse la uciderea profesorului. Un 
tip plăcut. M-a vizitat de câteva ori. Mi-a adus 
prăjituri. Apropo, voi aveţi prăjituri? 

— Am avut o carte de bucate, răspunse 
Charles, dar a trebuit să o dăm. 

— Se pare că sunteţi incapabili să vă păstraţi 
cărţile, nu-i aşa? comentă cartograful. Cum 


naiba aţi fost aleşi să fiţi Păstrători? 

— E o poveste lungă, zise John. Deci, ne poţi 
ajuta? 

— Detaliile îmi sunt puţin neclare, răspunse 
Cartograful. Ce aveţi impresia că pot să fac 
pentru voi? 

— Ca să fiu sincer, nici mie nu-mi este prea 
clar, spuse John. Credem că Viermuş a luat 
Geographica şi Inelul Puterii ca să i le dea 
Regelui lernii, pentru ca el să poată chema 
dragonii... 

— A, deci are Inelul Puterii? îl întrerupse 
cartograful pe John. Îl poartă în jurul gâtului? 

— A, nu... probabil pe deget, interveni Jack. 

— Oho... şi mai bine, zise cartograful. Tare mi- 
ar plăcea să văd asta! Hmf! pufni el. Ce surpriză 
o să aibă tipul ăsta! 

— Ei bine, dacă sunteţi hotărâți să încercaţi să 
faceţi ceva constructiv, cred că ar trebui să vă 
ajut. In felul ăsta, dacă lucrurile iau o 
întorsătură proastă, iar lumea sfârşeşte în 
flăcări şi moarte, nu veţi putea spune „E vina 
cartografului. Dacă el ne-ar fi ajutat, nu s-ar fi 
întâmplat nenorocirea asta”. 

— Mi se pare corect, îl aprobă John. 

— Nu aveţi nevoie de Geographica, fiindcă 
există o singură insulă în Arhipelag unde ar 
putea să cheme dragonii, le explică bătrânul 
cartograf. O să-l găsiţi acolo cu „inelul” lui, 
încercând să cheme dragonii, furând umbrele 


oamenilor şi făcând tot ceea ce mai fac 
cuceritorii diabolici în vremurile astea. 

— Dar tot trebuie să ştim cum să ajungem la 
insula asta, spuse John. Geographica... 

— Tinere, eu sunt cartograful, eu am creat 
Geographica. Îmi stă în puteri să redesenez una 
dintre hărţi. 

Spunând acestea, cartograful trase dintr-un 
teanc o foaie pătată de pergament, îşi înmuie 
pana în călimara încrustată cu aur şi începu să 
schiţeze cu repeziciune, cu mişcări uşoare, 
fluide. 

În timp ce mâna îi zbura pe deasupra foii, pe 
pergament începu să prindă contur imaginea 
unei insule. 

— E uluitor cum reuşeşte să îşi păstreze 
hărţile atât de curate în mijlocul mizeriei din 
atelierul ăsta, îi şopti Jack lui Charles. Cred că e 
mânjit de cerneală până la coate. 

Cartograful se opri şi privi spre John. 

— Coordonate pentru navigaţie? 

— Da, vă rog, încuviinţă John. 

— Nu, nu, nu! exclamă cartograful. Voiam să 
ştiu în ce limbă ai vrea să scriu coordonatele. 

— În ce limbă vrei, ridică John din umeri. 

— Prea bine, tinere, zise cartograful ridicându- 
şi imperceptibil capul. 

Continuă să adauge linii şi adnotări până când 
harta păru destul de amănunţită pentru a le fi 
de folos. Într-un final, puse deoparte pana şi se 


lăsă pe spate în scaun, aruncând o ultimă 
privire hărţii pe care tocmai o crease. Clătină 
din cap mulţumit. 

Cartograful presără puţină pudră de talc peste 
scrisul proaspăt, rulă pergamentul, îl legă cu o 
panglică şi i-l dădu lui John. 

— Aduceţi-vă aminte, zise el, învăluindu-i pe 
toţi cu privirea, că fiecare decizie pe care o luaţi 
are preţul ei, iar reşedinţa mea permanentă din 
Bastionul Timpului e preţul pe care l-am plătit 
pentru propriile alegeri. Fiţi atenţi ca nu cumva 
alegerile voastre din zilele următoare să vă 
limiteze drumurile spre viitor. Aduceţi-vă aminte 
de lucrul ăsta înainte de a lua vreo hotărâre. Il 
veţi găsi pe cel căruia îi spuneţi Regele lernii pe 
Insula de la Capătul Lumii. 


Capitolul Saisprezece 
Zbor Și Foc 


Turnul crescu de încă trei ori în vreme ce 
tovarăşii coborau lungul şir de scări. 

— Haideţi mai repede, îi certă Bert. Sper să vă 
daţi seama că o să dureze mai mult să 
coborâm. 

Cu toate acestea, în mod surprinzător, 
ajunseră la baza turnului într-un timp mult mai 
scurt decât cel de care avuseseră nevoie ca să 
urce. 

— E ca la săniuş, observă Charles. Urcuşul 


anevoios face ca alunecarea să fie mai plăcută. 

Spre deosebire de tăcerea care le însoţise 
urcarea, coborârea era acum punctată de 
discuţiile despre ciudăţeniile cartografului. 

— Eu cred c-am pierdut pur şi simplu timpul, 
proclamă Aven, care, împreună cu Jack, era în 
fruntea tuturor. Chiar  dac-am fi avut 
Geographica, e limpede că n-ar fi distrus-o. 

— Dar am fi putut să o lăsăm pur şi simplu 
acolo, interveni John gânditor, pentru ca el să 
aibă grijă de ea. 

— Da, îl aprobă Bert. Nu cred că Regele lernii 
ar fi făcut efortul de a merge până în vârful 
turnului. 

— Asta ca să nu mai spunem că oricum n-ar fi 
intrat în camera cartografului, zise Charles, 
zâmbindu-i lui Artus. Ar fi avut nevoie de un os 
regesc. 

— Sau de Geographica, îl completă Aven, pe 
care chiar o are. 

— Cel puţin ştim că nici el nu poate s-o 
distrugă, zise John. 

— Dar nu asta ne doream? întrebă Aven 
oprindu-se în loc. 

— Acum nu, continuă John. Fiindcă ştim şi care 
e adevărata miză. 

— Ce vrei să spui cu asta? 

— Vreau să spun că intenţionează să 
folosească atât Inelul Puterii, cât şi formula de 
invocare din Geographica pentru a încerca să 


adune dragonii, continuă John, şi nu cred că-i 
vorba doar de-atât. Amintiţi-vă ce s-a întâmplat 
mai sus - Artus a deschis cu o singură atingere 
uşa ferecată doar fiindcă este adevăratul 
moştenitor al tronului. Şi nu e oare posibil ca 
pentru a chema dragonii să trebuiască să 
îndeplineşti aceleaşi condiţii? 


— O deducție excelentă, John, zise Charles. 

— De acord, îl aprobă şi Bert. 

— Asta nu te obligă cu nimic, îi spuse Jack lui 
Artus. 

Ajunşi la capătul scărilor (unde Artus închise 
pe furiş o anumită uşă), începură să râdă 
mulţumiţi şi uşuraţi. Hărmălaia veselă se opri 
însă brusc în momentul în care ieşiră din 
Bastion. 

Pe mal, conturată în lumina răsăritului, văzură 
o navă la fel de mare ca a lor, ancorată lângă 
Dragonul Alb. Era Dragonul Negru - Regele 
lernii nu încetase să îi caute. 

Aven blestemă şi îi aruncă o privire veninoasă 
lui John. Toate adnotările pe care şi le făcuse în 
Geographica erau scrise în engleza modernă, 
aşa încât până şi un copil ar fi putut localiza 
insula. 

Viermuş se afla în fruntea unui grup format 
din Regele lernii şi câteva zeci de născumbre, 
îndreptându-se spre țărm în nişte bărci cu vâsle. 

Regentul  strângea la piept /maginarium 
Geographica. Şi, chiar şi de la distanţa aceea, 
puteau vedea că Regele lernii are pe deget 
Inelul Puterii. 

— Dar a pus mâna pe tot ce şi-a dorit, zise 
Jack. N-are niciun motiv să ne mai caute aici. 

— Asta dacă nu cumva a ajuns la aceeaşi 
concluzie ca şi noi, presupuse Charles. Viermuş 
a auzit şi el povestea pe care ne-a spus-o Ordo 


Maas. Regele lernii ştie exact cine e Artus. 

— Să fugim? întrebă John. Ne-a tăiat orice cale 
de retragere către Dragonul Alb. 

— Repede! le spuse Charles celorlalţi. Haideţi 
să urcăm înapoi pe scări. 

— Ce, eşti prost? şuieră Aven. N-o să mai 
avem cale de ieşire. 

— Ba da, o contrazise Charles, cred c-o să 
avem. 

Fără a mai spune vreun cuvânt, începu să 
urce cu repeziciune scările. 

Jack şi John schimbară priviri uimite. 

— Ne-a luat jumătate din noaptea trecută ca 
să ajungem în vârf, zise John. Sunt deja epuizat. 
Nu am cum să mai urc o dată nici măcar dacă 
mă urmăreşte cineva. 

Aven îi apucă pe amândoi de braţ şi-i împinse 
spre scări, acolo unde Bert şi Artus începuseră 
deja să urce, urmându-l îndeaproape pe 
Charles. 

— Nu-i timp de dezbateri, spuse ea. E singura 
variantă pe care o avem. 

În mod straniu, hăitaşii Regelui lernii nu 
păreau interesaţi să îi urmărească, preferând să 
rămână la baza scărilor. 

Urcaseră deja câteva etaje când Jack se opri 
brusc. Adulmecă aerul şi apoi privi în josul 
scărilor. 

— Fum! strigă el. Au dat foc Bastionului! 
Trebuie să ne întoarcem! 


Charles se opri şi-l privi pe Jack. Tânărul 
gâfâia, mai mult de frică decât din cauza 
efortului. 

— Jack, zise Charles, de-a lungul întregii 
noastre aventuri te-ai aruncat de bunăvoie în 
faţa oricărui pericol. Ai acceptat toate minunile 
şi lucrurile fantastice pe care le-am întâlnit, ca 
şi cum nimic n-ar fi fost nelalocul lui. lar, în 
timpul acesta, eu n-am făcut altceva decât să 
mă îndoiesc de realitatea a ceea ce vedeam. 

— Tocmai de aceea nu înţeleg ce faceţi acum, 
răspunse Jack. N-are niciun sens! Nu e deloc 
logic să urci într-un turn căruia tocmai i s-a dat 
foc. 

— Exact asta voiam şi eu să spun, punctă 
Charles continuând să urce. Nu e logic. Pe de 
altă parte însă, niciun aspect al turnului ăstuia 
nu e logic. Tocmai l-am văzut pe prietenul John 
intrând într-o cameră unde a vorbit cu cineva 
despre care ştim cu siguranţă că a murit, iar 
experienţa aceasta l-a schimbat profund. Şi sunt 
bucuros că s-a întâmplat aşa. Aşa încât va 
trebui să iau lucrurile cum sunt şi să am 
încredere. Taci din gură şi urmează-mă! 

— Vrei să te întorci la cartograf? gâfâi Jack. Nu 
uita că el e cu adevărat prizonier aici. 

— Nu chiar atât de sus, îi zise Charles peste 
umăr. Nu chiar. 

— Cred că ştiu ce are de gând, spuse zâmbind 
Bert. Haideţi mai repede, faceţi precum vă zice. 


Îşi Continuară urcuşul pe scări, în timp ce 
slugile Regelui lernii începură să zidească 
deschiderile de la baza turnului, iar fumul se 
ridica în spatele lor ca un vânător ce îşi 
urmăreşte prada. 


Presupunerea lui Charles cum că turnul ignoră 
legile spaţiului şi timpului se dovedi corectă: 
reuşiră să ajungă în partea de sus a Bastionului 
mult mai repede decât prima dată. Deşi fumul 
încă se mai vedea, la nivelul acela puteau 
respira cu mai multă uşurinţă. Şi larma făcută 
de urmăritorii lor scăzuse în intensitate. 

— Dar de ce nu vin după noi? întrebă Jack. 

— Ba cred că o fac, zise Bert. Născumbrele nu 
se tem de foc, dar probabil că turnul se înalţă 
pentru ele, iar pentru noi se micşorează. 

— E acelaşi lucru, adăugă Charles. Pentru ele 
nu a început să ardă, în timp ce pentru noi arde 
deja, deşi am petrecut cu toţii acelaşi interval 
de timp. 

— Aproape că am ajuns în vârf, observă John. 
Am trecut de uşa care dădea spre Londra, aşa 
încât nu ne vom întoarce la săptămâna trecută. 
lar cartograful nu ne poate ajuta. Deci încotro 
ne îndreptăm, Charles? 

— Înainte de uşa cartografului mai exista una, 
nu vă aduceţi aminte? zise Charles. Dacă cea 
dinainte era trecutul recent, iar cea de deasupra 
e prezentul, atunci cea de la mijloc poate fi 


exact ce ne trebuie. 

— Şi dacă se deschide spre partea de nord a 
Mongoliei? vru să ştie Jack. 

— Nu va fi aşa, îl contrazise încrezător 
Charles. 

— Dar de unde ştii? 

— Nu ştiu, rosti Charles zâmbind, dar cred. 

— Nu-i tocmai logic, interveni Bert încercând 
să îşi alunge un zâmbet. 

— Nu, nu este, încuviinţă Charles pe când 
ajungeau la penultimul palier al scărilor, dar nu 
a fost logic nici ca uşa lui John să se deschidă 
într-un birou din Londra. În schimb, a fost exact 
lucrul de care a avut el nevoie. 

— lar noi de ce avem nevoie acum? întrebă 
Bert în momentul în care Charles întindea mâna 
pentru a deschide uşa. 

— Să ajungem la baza Bastionului imediat 
după ce am intrat, răspunse Charles. 

Bărbatul trase cu putere de uşă, iar aceasta se 
deschise spre pajiştea care cobora molcom 
către locul în care era ancorat Dragonul Alb. 
Luna plutea chiar deasupra lor; nu era 
dimineaţă, ci miezul nopţii. Şi, mai ales, nu se 
vedea nici urmă de Regele lernii sau de 
Dragonul Negru. 

— Staţi aşa, zise Jack. Dacă am ieşit din 
Bastion chiar în momentul următor celui în care 
am intrat, nu înseamnă asta că suntem încă pe 
undeva înăuntrul său? Şi n-o să fim - fie ei - în 


continuare captivi când va sosi Regele lernii? 

— Nu prea cred, spuse Charles. Cred că vor 
proceda exact ca noi şi vor scăpa nevătămaţi, 
cum suntem pe cale s-o facem. 

— Dar dacă or să aleagă altă soluţie? insistă 
Jack. Ce-o să se întâmple dacă „noi” cei din hun 
nu te vor asculta? 

— Asta nu se poate, îl asigură Bert. Crede-mă, 
m-am documentat. Toată chestia la călătoria în 
timp este să ai în vedere că întotdeauna te mişti 
înainte, chiar şi atunci când de fapt te întorci. 


Odată ajunşi cu bine la bordul Dragonului Alb, 
se depărtară de țărm şi ocoliră insula până pe 
cealaltă parte, înainte de a desface harta 
cartografului. 

— E un curs mai simplu decât pare, zise John. 
Trebuie să mergem puţin mai la nord şi apoi s-o 
ţinem direct către vest. Spre vest până chiar la 
Marginea Lumii. 

— Şi ai grijă, Aven, să nu cădem dincolo de ea, 
glumi Charles. 

— Ai dreptate, spuse ea  încrucişându-şi 
braţele peste piept. Bine gândit, Charles! 

— O, a, mulţumesc, se bâlbâi Charles. Îţi dai 
seama c-a fost o glumă, nu-i aşa? 

— Ba deloc, îl contră Aven. Am auzit despre 
locul ăla. Nemo mi-a spus că toţi marinarii 
vorbesc despre el numai în şoaptă şi doar după 
ce au băut prea multă bere. E cu adevărat 


capătul lumii şi, dacă nu navigăm cu băgare de 
seama, e foarte posibil să cădem dincolo de 
margine. Dar nu-ţi bate capul, adăugă ea cu o 
dulcegărie prefăcută în glas. Am auzit că hăul e 
fără sfârşit, aşa că nu vom ajunge niciodată să 
ne izbim de fundul său. 

— Păi, asta-i bine, nu? zise Artus. 

— Nu, îl lămuri Bert. Asta înseamnă că vom 
continua să cădem, să cădem şi iar să cădem, la 
infinit. 

— Aha, se lămuri băiatul. 

— Dacă plecăm chiar acum, spuse John, vom 
avea întreaga noapte ca să câştigăm avans în 
faţa Regelui lernii. Nu uitaţi că va veni aici în 
căutarea noastră. 

— Eu tot nu înţeleg de ce nu ne va găsi pe 
„Noi”, cei din turn, insistă Jack Paradoxurile 
astea temporale îmi dau dureri de cap. 

— Crede-mă, îl mai asigură o dată Bert. l-am 
luat-o înainte. Şi chiar în mai multe feluri. 

— Şi ce se va întâmpla când ajungem pe 
insula aceea? întrebă Aven. 

— Avem de partea noastră avantajul surprizei, 
zise John. Indiferent de ce se va întâmpla acolo, 
ne vom putea pregăti cu mult înainte ca 
pericolul să ne atingă. Dragonul Alb ar trebui să 
ne ducă la insulă extrem de repede. 

Jack şi Charles se repeziră să ridice pânzele 
pentru scurtul parcurs spre nord, în timp ce 
nava se îndrepta deja în direcţia respectivă. 


Forţele care îl impulsionau nu erau doar cele ale 
vântului. 

Aven trecu la cârmă, iar Artus urcă pe 
catargul cel mare, încercând să fie de ajutor. 

Bert şi John rămaseră la provă, bucurându-se 
de răgazul liniştit pe care li-l oferea călătoria, 
deşi ştiau că va fi foarte scurt. 

— Spune-mi, băiete, începu Bert, ce ţi-a zis 
profesorul când l-ai vizitat în turn? 

— Mi-a spus să te ascult pe tine, zâmbi John, şi 
că e foarte încrezător că-l vom înfrânge pe 
Regele lernii. 

— Chiar asta ţi-a spus? insistă Bert, privindu-l 
mirat pe John. 

— Ceva de genul ăsta, mormăi John. Dar şi 
cartograful a spus acelaşi lucru, nu-i aşa? Când 
am intrat în camera lui nu aveam nimic, iar 
când am ieşit făcuserăm totuşi un progres. Dacă 
stai şi te gândeşti, singurul lucru nou pe careni 
l-a zis e că victoria sau înfrângerea noastră e 
doar o chestiune de voinţă. 

Bărbatul încuviinţă. 

— Mă bucur că ai avut ocazia să-l mai vezi o 
dată pe Stellan, zise el. Mi-ar fi plăcut şi mie să 
te însoțesc. Ei, am însă destul timp să o fac în 
anii care urmează, nu-i aşa, băiete? 

Bert se îndepărtă ca să îi spună ceva lui Aven, 
înainte ca John să apuce să îl întrebe ce voise să 
zică. 


Dragonul Alb părăsi insulele Chamenos Liber 
în tăcere, despicând marea calmă. O singură 
pereche de ochi îl privea cum trece. Undeva, 
sus deasupra corabiei, plutind pe cerul senin al 
nopţii, un cocor cu pene argintii şi stacoijii 
continuă să vegheze câteva minute şi apoi se 
întoarse spre sud, zburând din ce în ce mai 
repede. 


PARTEA A CINCEA 
INSULA DE LA CAPATUL LUMII 


Capitolul Saptesprezece 
Disperare Și Speranță 


Călătoria de la Insula Cartografului la Insula de 
la Capătul Lumii se dovedi cea mai liniştită şi 
mai lipsită de evenimente perioadă pe care o 
petrecuseră de la începutul aventurii lor din 
Londra, care îi purtase către Arhipelag. Aerul 
nopţii era limpede, iar stelele de deasupra îi 
uimeau cu strălucirea lor. 

Artus le arăta tovarăşilor săi tot felul de 
constelații, dintre care multe nu existau şi în 
lumea de dincolo. 

— Vezi grupul acela de stele de la est? îi 
explica el lui John. Alea risipite, de acolo. 

— Da, le văd. 

— Sunt Athamas şi Themisto. Sunt în 
urmărirea grupului aceluia de la nord, căruia noi 
îi spunem Salmoneus. Acesta a fost un pescar 
care a furat patruzeci de arginţi de la Athamas 
şi de aceea e urmărit în lungul întregului cer. 
Vor să-l facă să le dea banii înapoi. 

— Şi aia ce este? întrebă Charles arătând cu 
degetul. Linia aia care seamănă cu centura lui 
Orion?*. 

— E chiar centura lui Orion, zise Artus. 


24 Cunoscută şi sub numele de „Cei trei regi", centura lui Orion se 
referă la cele mai strălucitoare trei stele din constelația Orion. 
Aceasta este una dintre cele mai mari şi mai uşor de recunoscut 
constelații, numită astfel după un vânător din mitologia greacă (n. 
red.). 


— Aha, mormăi Charles. 

— Dar asta ce e? întrebă John arătând către 
vest. Grupul acela strălucitor de stele care 
închipuie parcă un copac. 

— Astraeus, interveni Aven. Zeul celor patru 
vânturi şi patronul marinarilor. Dacă rosteşti o 
rugăciune Uitându-te la el, o să ne ocrotească şi 
o să ne dea tot ceea ce avem nevoie în timpul 
călătoriei. 

— O rugăciune? se miră Jack. Adresată unei 
constelații? 

— Adresată zeului pe care îl reprezintă, îl 
lămuri Aven. 

— Dar eu nu cred în reprezentarea asta, 
protestă Jack. 

— Rugăciunile nu sunt pentru zeitate, urmă 
Aven. Sunt pentru tine, fiindcă îţi aduc aminte 
de lucrurile în care crezi. 

— Şi nu poţi să faci asta fără să te rogi unui 
zeu grec care e şi mort pe deasupra? 

— Ba da, îi răspunse Aven. Dar oare cât de 
des ai face-o dacă n-ar trebui să te rogi? 


Dormiră cu rândul pe parcursul a ceea ce mai 
rămăsese din noapte: Artus, John şi Bert la 
început, iar apoi Aven, Jack şi Charles. 

Aven se trezi când soarele se ivea de după 
orizont, ca o roată imensă ce împrăştia sulițe de 
lumină pe întreg cerul. Zorii erau magnific de 
strălucitori, iar la orizont, bolta avea culoarea 


albăstruie a oului de măcăleandru, care se 
topea uşor într-un alb translucid undeva 
deasupra capetelor lor. 

Spre vest însă, exact în calea lor, se vedea 
întunecimea despre care crezuseră că e frontul 
unei furtuni; era o a doua Frontieră, soră a celei 
care păzea hotarul Avalonului. Aici însă nu era 
nicio furtună. Dincolo de ea se întindea pur şi 
simplu întunecimea. Întunecimea... 

„„sau Umbra. 

Auziră zgomotul înainte să vadă insula, iar 
John îi mulţumi din nou în gând cartografului 
pentru instrucțiunile de navigație precise, 
fiindcă, dacă s-ar fi apropiat de insulă făcând un 
unghi cu câteva grade mai mic sau mai mare, 
Dragonul Alb n-ar fi reuşit să reziste curentului. 

Zgomotul era un răget ca de sfârşit de lume; 
era răcnetul unei cascade ce se întindea cât un 
ocean, iar apa se năpustea în neantul nesfârşit 
ce părea la fel de adânc precum Tartarul. 

Insula de la Capătul Lumii era mai mare decât 
Avalon şi Byblos laolaltă. Era o câmpie plată şi 
stâncoasă, care lăsa loc unui grup mic de 
dealuri undeva în centru şi apoi se întindea spre 
vest cu o limbă de pământ ce ajungea dincolo 
de margine, deasupra cascadei. 

John tremură  înfrigurat încercând să îşi 
imagineze ce era dincolo de cascadă. Nu se 
vedea nicio stea, iar lumina soarelui care se 
ridicase binişor pe cer părea să fie înghițită pur 


şi simplu de întuneric. Insula era cu adevărat 
sfârşitul sfârşiturilor şi îşi dădu seama că 
înfruntarea cu Regele lernii avea să se încheie 
acolo. 

Într-un fel sau în altul... dar urma să se 
încheie. 


Aven conduse Dragonul Alb printr-un recif 
ameninţător şi ajunse la malul sudic al insulei, 
unde reuşi să ancoreze în siguranţă. Vedeau 
ţărmul în ambele direcţii: către est, de acolo de 
unde veniseră, şi către vest, spre Capătul Lumii. 
Nu se zărea nicio altă navă şi, cel mai 
important, nici urmă de Dragonul Negru. 

Debarcară repede pentru a putea începe să 
exploreze insula, dar nu le luă mult timp ca să 
ajungă la concluzia că era un loc absolut banal. 

— Păi, cu excepţia cascadei âăleia, începu 
Charles, e cam ca locul ăla din America unde e 
canionul cel mare”, un loc în care n-ai de ce să 
te duci decât dacă vrei să vezi o groapă imensă 
care înseamnă moarte sigură dacă ai neşansa 
să cazi în ea. 

Nu se vedea niciun fel de construcţie, poate 
cu excepţia celor câtorva pietre care se ridicau 
ici, colo în câmpie şi pe limba de pământ ce 
trecea dincolo de margine. 

25 Marele Canion săpat de fluviul Colorado şi situat în partea nordică a 
statului american Arizona. Creat pe parcursul a şase milioane de ani, 


are 446 km lungime, o lăţime care variază între 6 şi 29 km şi o 
adâncime de peste 1,8 km (n. red.). 


— Şi ce facem acum? întrebă Jack. Ne 
instalăm aici şi-l aşteptăm pe Regele lernii sau 
cum? 

— Ar trebui să terminăm de explorat şi restul 
insulei, zise Aven. Suntem cu mult înaintea lui şi 
ar fi bine să folosim la maximum avantajul ăsta. 

— Corect, o aprobă Bert. 

Cu Aven deschizându-le drumul, traversară 
prima vale joasă şi se îndreptară spre dealurile 
din centru. Acestea constituiau cel mai înalt 
punct al insulei, cu excepţia porțiunii de 
deasupra cascadei. Ar fi putut fi un loc excelent 
pentru a ţine sub observaţie împrejurimile. 

Întunericul de dincolo de Capătul Lumii făcea 
ca tot peisajul să capete o strălucire 
nepământeană, cu soarele subliniind culorile 
terne ale stâncilor şi ierbii. Totul ieşea în 
evidenţă, iar priveliştea de dincolo de dealuri 
părea mai ireală decât şi-ar fi imaginat. 

Avuseseră dreptate: din centrul insulei puteau 
vedea cu uşurinţă întreaga întindere de uscat, 
inclusiv partea de nord, pe care nu reuşiseră să 
o observe de pe mare. 

Pe ţărmul de miazănoapte erau însă o 
mulţime de tabere; în jurul focurilor, o mare de 
războinici se înghesuia pregătindu-se de luptă. 
Văzură mii de troli şi mai mulţi wendigo decât 
şi-ar fi imaginat că există. Peste tot în tabere se 
ridica flamura neagră a Regelui lernii. 

Priveliştea şi mai ales violenţa şi distrugerile 


pe care le implica ea îl lăsară fără cuvinte până 
şi pe John, care era obişnuit cu peisajele teribile 
ale câmpurilor de luptă. 

— Nu e de mirare că nu l-am găsit niciodată, 
şopti Aven. În toţi aceşti ani s-a ascuns de 
urmăritori cucerind insulă după insulă şi apoi 
întorcându-se în locul ăsta pe care noi nu l-am fi 
putut descoperi niciodată. A găsit cea mai bună 
ascunzătoare cu putinţă: Capătul Lumii. 

— Nu avea nevoie să ne urmărească până 
aici, observă Bert. Am intrat singuri în bârlogul 
Regelui lernii. 

— Cred c-am încurcat-o, zise Charles. 

— E puţin spus, comentă Jack. Vom avea de 
purtat o bătălie extrem de grea, asta e limpede. 

Aven îşi aţintise privirile la sutele de focuri ce 
licăreau în depărtare. 

— Trebuie să fie mii, murmură ea. Nu ne 
aşteaptă o bătălie, ci un măcel. Şi noi vom fi cei 
măcelăriți. 

— Nu cred că vreau să mai fiu rege, zise 
Artus. Îl nominalizez pe Jack. 

— Aăă, nu-ți pierde speranța, îl încurajă 
Tummeler. În poveştile de felul ăsta, partea asta 
e cea mai bună - cea în care prietenii de 
nădejde luptă împreună, deşi şansele nu-s de 
partea lor. 

Auziră cu toții spusele bursucului, dar le 
trebuiră câteva secunde ca să-şi dea seama că 
acesta stă chiar lângă ei, deşi se despărţiseră 


de el tocmai în Paralon. 

— Tummeler? strigă Charles nevenindu-i să 
creadă. Chiar tu eşti? 

— Supriză! făcu Tummeler. V-am adusei... 
aduserăm... aduseserăm... am venit cu toată 
cavaleria. Suntem hotărâți să vă ajutăm. 


După câteva îmbrăţişări şi saluturi însufleţite, 
Tummeler le povesti ce se mai întâmplase în 
Arhipelag şi, pentru prima dată, simţiră o rază 
de speranţă. 

— Noroc cu bătrânu' Ordo Maas, zise 
Tummeler. El mi-a spus c-o s-aveţi nevoie de 
ajutor şi şi-a trimis fiii spre toate zările 
Arhipelagului. Unul dintre ei a urmărit Dragonul 
Alb ca să vadă încotro mergeţi, iar ceilalţi au dat 
de veste tuturor prietenilor voştri... care e 
oricum mai numeroşi decât bănuiţi. 

— Fiii lui? întrebă Jack surprins. Cum au putut 
să ne găsească aliaţi? Am plecat din Byblos cu 
singura navă rămasă. 

Tummeler nu scoase niciun cuvânt, dar le 
arătă în schimb cerul. Undeva deasupra 
Dragonului Alb, în tării, văzură un cocor cu pene 
argintii şi stacojii, care îşi cobori aripile în semn 
de salut. 

— Eram cu domnul Samaranth când a venit 
cocorul şi atunci m-am urcat fuguţa pe o navă. 
Sunt gata să lupt, spuse Tummeler arătându-şi 
cu mândrie raniţa jerpelită şi scutul îndoit, cu 


mult mai mare decât el şi pe care reuşea să-l 
ridice doar cu un efort considerabil. Oricum, 
încheie el, n-am cum să ratez distracţia. 

— Vine şi Samaranth? întrebă Bert. O să lupte 
şi el de partea noastră? 

— N-am de unde şti dacă vine, ridică din 
umeri Tummeler. A părăsit Paralonul odată cu 
noi şi mi-a spus că merge să găsească şi alte 
ajutoare. Ce înseamnă asta, n-aş putea însă să 
vă Zic. 

— Şi atunci cum ai ajuns aici? insistă Charles. 
Dacă nu te-a adus Samaranth... 

— Eu l-am adus, se auzi o voce obişnuită să 
poruncească. Şi, deşi trebuie să recunosc că se 
pricepe la reparatul navei, mărturisesc că i-am 
apreciat mai degrabă îndemânarea de bucătar 
pe parcursul călătoriei. N-am mâncat niciodată 
mai bine. 

Era Nemo. 

Undeva departe în urma lui, ancorată în apele 
puţin adânci ale golfului imens, în spatele 
Dragonului Alb, văzură cu toţii silueta 
strălucitoare a lui Nautilus. 

— Ho, Aven, o salută Nemo marinăreşte, 
punându-şi apoi pumnul pe piept. 

— Ho, Nemo, îi răspunse Aven cu exact 
acelaşi gest. Bine ai venit! 

Nemo se întoarse să îl salute şi pe Bert, dar, 
înainte să reuşească să spună ceva, acesta se 
repezi la el şi îl cuprinse pe căpitanul uimit într- 


o îmbrăţişare ca de urs. 

— Of, păcatele mele! exclamă Bert. N-am fost 
niciodată mai bucuros să văd... pe oricine ar fi 
venit! 

— Chiar aşa? zise Nemo făcându-le cu ochiul 
celorlalţi. Îmi pare rău, urmă el, arătând cu 
degetul mare peste umăr. Fiindcă toţi ceilalţi 
vor fi dezamăgiţi dacă n-au să aibă parte de o 
asemenea primire doar pentru că eu am ajuns 
mai repede aici. 

— Ce vrei să spui? interveni Jack. Cine mai 
vine? 

— Toate celelalte nave, răspunse Bert cu ochii 
strălucind de © emoție abia ascunsă. 
Dragonavele s-au reunit din nou. 


Alergară împreună cu Nemo şi Tummeler 
către plaja unde începeau să ancoreze navele. 
Dragonavele ajungeau una câte una. 

— Dragonul Portocaliu, zise Bert. Mi se pare că 
gnomii o stăpânesc în timpurile noastre. 

Era o triremă vikingă, largă şi plată la mijloc, 
iar de pe puntea ei se ridica un catarg ce 
sprijinea cea mai mare pânză pe care o 
văzuseră vreodată John, Jack şi Charles. Bert le 
explică faptul că Dragonul Portocaliu era 
singura navă care avea trei prove, pe care erau 
sculptate tot atâtea capete de dragon. 

— Presupun că vikingii şi-au zis că trei capete 
sunt mai bune decât unul. Şi, adăugă el, având 


în vedere şirul încununat de succes de jafuri şi 
cuceriri al acestei nave, nu pot spune că s-au 
înşelat. 

Căpitanul Dragonului Portocaliu, despre care 
Aven le spuse că era de asemenea şi regele 
gnomilor, împroşca apa mică de la mal 
înaintând cu greutate, având întipărită pe chip o 
expresie hotărâtă şi ducând pe umăr un topor 
imens. Dădu mâna cu Nemo şi apoi le aruncă o 
căutătură scurtă lui Bert şi celorlalţi. 

— E cam încruntat, nu-i aşa? şopti Charles. 

— Încruntat? zise Bert cu surprindere. Nu-i 
cunoşti pe gnomi. Pentru el, salutul acela a fost 
de-a dreptul curtenitor. 

— lar asta, bănuiesc, zise Charles arătând 
către larg, este Dragonul Albastru, dacă nu 
cumva mă înşel. 

Nu se înşelase. Elfii veniseră şi ei la bordul 
celei mai mari dintre dragonave, un vas imens 
care le domina pe celelalte ca şi cum acestea ar 
fi fost nişte jucării. Era înaltă cât o clădire cu 
cinci etaje şi de aproape trei ori mai lungă şi 
mai lată decât Dragonul Alb. Pânzele abia dacă 
erau vizibile, iar nava avea în mod evident şi 
alte mijloace de propulsie, la fel ca şi Nautilus. 

Bătrânii elfilor debarcară printr-o deschizătură 
care se ivi în corpul navei, chiar deasupra liniei 
de plutire, şi veniră să îi salute. Câţiva dintre ei 
fuseseră prezenţi şi la consiliul din Paralon şi îi 
salutară pe John, Jack şi Charles ca şi cum ar fi 


fost o delegaţie oficială. 

— Ho, Păstrătorule, zise regele elf, Eledir, 
salutându-l pe Bert. Hronicul zilelor ne-a spus că 
ai nevoie de ajutorul nostru. 

— Şi-ţi suntem recunoscători pentru «el, 
răspunse Bert cu sinceritate, făcând o 
plecăciune adâncă. Câţi oşteni ai adus? 

Eledir arătă spre Dragonul Albastru, din care 
se scurgea un şir nesfârşit de elfi ce purtau 
armuri şi erau gata de bătălie. 

— Şase sute, răspunse regele elf. O să mai 
urmeze şi alte nave, dar asta e tot ce am putut 
să adunăm în timpul care ne-a fost dat. 

— Orice ajutor e binevenit, spuse Bert. Nu ne 
plângem. 

Dragonul Verde ancoră imediat după aceea. 
Părea să fie sub comanda fiinţelor mitologice 
din Arhipelag. 

Nu se deosebea prea mult de Dragonul Alb, cu 
excepţia faptului că lemnul din care era făcut nu 
încetase nicio clipă să crească. Peste tot se 
vedeau ramuri şi îngrămădiri de frunze. Pânzele 
erau atât de năpădite de verdeață, încât păreau 
că se prăbuşesc sub greutatea ei. lar pasagerii 
nu se aflau numai pe punte, ci şi pe ramurile şi 
trunchiurile ce creşteau din navă, păşind pe ele 
la fel de uşor ca şi pe pământ. 

Din locul în care stăteau, cei şase tovarăşi 
reuşiră să vadă fauni şi satiri („Grozav”, mormăi 
Aven. „Ca şi cum ar fi de vreun folos.”), mai 


multe animale (inclusiv câţiva bursuci, dihori şi 
cel puţin o creatură pe care Jack o recunoscu a 
fi un diavol tasmanian) şi cei mai vrednici 
războinici dintre toţi, o ceată de centauri. 

Căpitanul Dragonului Verde era un centaur pe 
care Nemo îl numi Charys. Era imens, avea 
aproape trei metri înălţime şi stârni un nor de 
nisip când cobori pe plajă. 

— Salutare, fii ai lui Adam, zise Charys. Care 
dintre voi este Păstrătorul Principia? 

— Eu sunt acela, spuse John făcând un pas 
înainte. 

— Nemo mi-a povestit despre tine când a 
venit pe Praxis ca să ne ceară ajutorul, urmă 
Charys. Îmi place de tine. Hai s-o luăm într- 
acolo! zise el, însoţindu-şi vorbele cu un râs 
nechezat. O, ho, ho! Aşa navigam noi odinioară. 

Izbucni din nou în râs şi se îndepărtă în 
direcţia gnomilor, mergând să îi salute. 

— Cred că-şi bătea joc de mine, zise John. 

— Îşi cam bătea, îl aprobă Charles, dar mă 
îndoiesc c-ar fi nimerit să comentezi chestia 
asta. 

Bert bătea ţărmul în lung şi-n lat, privind spre 
larg în aşteptarea altor ajutoare. După 
socoteala lor, trebuiau să mai vină încă două 
dragonave. 

— De fapt, numai una, zise Aven. Dragonul 
Violet. Nava regelui goblinilor. 

— Nu ştiu ce să zic, adăugă Bert, cred că s-ar 


putea s-o vedem şi pe cealaltă. 

— E oare posibil? întrebă Aven. 

Bert scrută orizontul şi apoi clătină din cap. 

— Nu, nu prea cred. Am sperat cam mult, ştiu, 
dar... 

— După ce te uiţi? întrebă John. 

— După prima dragonavă, răspunse Aven. 
Dragonul Roşu. N-a mai fost văzut din vremurile 
în care l-a creat Ordo Maas. 

— Aşa cum ne-a spus Ordo Maas, toate navele 
- chiar şi Dragonul Indigo, binecuvântată fie-i 
amintirea - au fost făcute din lemnul unor chile. 
Nu au fost construite ca fiind noi, ci au fost 
create din nave care ştiau ce înseamnă furtuna 
şi plutirea pe întinsul apelor şi se dovediseră 
capabile să treacă în cele ale unei alte lumi. lar 
Dragonul Roşu a fost cea mai măreaţă dintre 
ele. 

— Dar ce s-a întâmplat cu Dragonul Roşu? 
insistă Charles. Am auzit şi noi de el? 

— Se poate, spuse Bert. De fapt, a fost prima 
navă care i-a arătat lui Ordo Maas secretul 
trecerii dintr-o lume în alta şi i-a dat ideea 
provelor însufleţite, fiindcă şi ea avea aşa ceva. 

— Înainte de a fi reconstruită ca Dragonul 
Roşu, i se spunea Argo”. 


26 în mitologia greacă, Argo a fost corabia cu care lason şi argonauţii 
au navigat pentru a aduce lâna de aur. Conform legendei, prova sa 
conţinea o bucată de lemn din pădurea sacră de lângă Dodona, ce 
putea vorbi şi face profeţii (n. red.). 


Regii şi căpitanii navelor se adunară într-un 
consiliu de război, în timp ce ceilalţi încercau să 
îşi organizeze trupele şi să se pregătească 
pentru înfruntarea ce avea să urmeze. 

Jack se aşeză lângă Nemo şi Eledir, ca 
reprezentant al oamenilor, deşi Bert le spusese 
deja tuturor cine era Artus cu adevărat - 
moştenitorul Tronului de Argint. 

Nemo păru să primească vestea cu multă 
însufleţire, dar Eledir şi Falladay Finn, regele 
gnomilor, se dovediră mai rezervaţi. 

— Am mai avut parte de un rând de regi şi 
regine false pe care ni i-au prezentat oamenii, 
zise Eledir referindu-se la consiliu. Arhipelagul 
nu poate să mai susţină o rasă care nu e în 
stare să îşi pună în ordine nici măcar propriile 
afaceri. 

Falladay Finn dădu aprobator din cap. 

— Dacă e adevărat ceea ce spui, să ştii că te 
poţi baza pe sprijinul gnomilor. Dar, adăugă el 
privind direct spre Artus, prima îndatorire a unui 
rege este să conducă pentru binele supuşilor 
săi, şi nu după propriile interese. Bunicul tău a 
uitat asta. Dacă ai să mai trăieşti până mâine, ai 
grijă ca tu să nu faci la fel. 

Cu aceste vorbe, îşi aşeză mâna peste cea a 
lui Artus, într-un gest de încurajare care fu 
urmat repede de Charys şi, ceva mai ezitant, de 
Eledir. În ciuda a ceea ce spuneau, feţele lor 
trădau însă îndoială şi frică. 


— Capul sus, băiete! zise Charys începând să 
râdă la vederea chipului uluit al lui Artus. După 
cum stau lucrurile acum, n-o să supravieţuim 
niciunul, aşa încât n-are sens să-ți faci 
probleme. 


Undeva mai spre sud, Charles se lupta cu o 
vestă de piele şi zale pe care i-o oferise un 
gnom, dar care îi era cu trei numere mai mică. 
In timp ce încerca fără succes să îşi încheie 
cataramele, lângă el răsări micul său prieten din 
Paralon. 

— Sunt gata să te servesc, conaşule savent, 
zise Tummeler. 

Avea cu el raniţa imensă, aşezată în scutul 
vechi de bronz cu care venise şi pe care-l târa 
după el. Îşi confecţionase chiar şi un fel de coif 
dintr-o găleată în care fuseseră mere. Acesta se 
încăpăţâna însă să-i alunece peste ochi. 

— Tummeler! exclamă Charles. Nu te supăra, 
dar nu prea cred că bursucii sunt făcuţi pentru 
asemenea bătălii. 

— Zău, conaşule, să ai asemenea gânduri, 
replică Tummeler. Noi, bursucii, suntem creaturi 
blânde, e adevărat, dar cred că n-ai apucat să 
vezi vreodată un bursuc care s-a sculat cu faţa 
la cearşaf. 

— Ei, haide, făcu Charles privind agitat 
întinderea care urma să se transforme curând 
într-un câmp de bătălie. 


— Ştiu eu la ce te gândeşti, continuă 
Tummeler. Haparenţa mea fragilă şi naturelul 
vesel te fac să crezi că n-oi putea fi şi eu 
războinic. 

Ei bine, continuă el, să sperăm că şi duşmanii 
crede la fel, ca să pot să-i pocnesc cu armele 
mele secrete. 

— Arme secrete? se miră Charles. 

— Da, încuviinţă Tummeler. Le are băiatul 
chiar aici. 

Micuța creatură îşi deschise raniţa burduşită 
şi-i arătă conţinutul lui Charles şi apoi lui John, 
care trăsese cu urechea în timp ce îşi punea pe 
el o armură. 

— Brioşe? întrebară într-un glas Charles şi 
John. Brioşele sunt arma ta secretă? 

— Nu sunt brioşe oarecare, îs cu afine. 

— lartă-mă... începu Charles. 

Tummeler nu-i dădu însă nicio atenţie şi 
scoase o brioşă de mărimea pumnului (un pumn 
de bursuc), ochi cu grijă şi o aruncă mult mai 
departe decât se aşteptaseră cei doi bărbaţi. 
Despică aerul cu un şuierat şi ateriză cu un 
pocnet înfundat pe coiful unui satir care 
hoinărea în jurul Dragonului Portocaliu, aflat la 
vreo cincizeci de metri depărtare. Satirul se 
prăbuşi la pământ, leşinat. 

— Fir-aş al naibii! exclamă John. 

— Uluitor! zise şi Charles. 

— Îs tari ca piatra, îi lămuri Tummeler. Le-am 


făcut chiar după ce-aţi plecat din Paralon, 
pentru orice eventualitate. 

— Uluitor! repetă Charles. Ai transformat o 
brioşă cu afine într-o adevărată armă. 

— De fapt, trebe să recunosc că e bun orice 
fel de brioşă, explică Tummeler, dar am 
descoperit că-i nevoie să foloseşti afine dacă 
vreai să le faci ezact ca astea. Asta e inovaţia 
mea secretă, adăugă el. 

— N-am să suflu o vorbuliţă, îl asigură Charles. 

Jack se apropie în fugă de prietenii săi, 
răsuflând din greu. 

— Ce e? întrebă Charles. Ce s-a-ntâmplat? 

— Goblinii, gâfâi Jack. Dragonul Violet a ajuns 
în sfârşit. 

x 

Ultima dintre dragonave semăna cu o joncă 
chinezească dichisită, ceea ce era în acord cu 
manierele elegante ale regelui goblinilor şi ale 
anturajului acestuia. Era mai mică decât 
celelalte nave, având probabil aceeaşi mărime 
cu Dragonul Indigo, dar era mai înaltă şi avea o 
pânză ce strălucea magnific în lumina soarelui. 

— Mă bucur foarte mult să te văd, zise Bert, 
întinzându-şi mâna pentru salut. Prietene Uruk 
Ko. 

Regele goblinilor ezită, dar apucă apoi mâna 
bătrânului, scuturând-o o singură dată. 

— Şi eu te salut, prietene călător în ţări 
îndepărtate. 


— Câţi războinici ai adus cu tine? întrebă 
Nemo privind cu o dezamăgire abia disimulată 
către Dragonul Violet, care nu părea să aibă la 
bord decât echipajul obişnuit, nepregătit de 
război. O s-ajungă mai târziu? Vin cu alte nave? 

— Da, răspunse Uruk Ko. Războinicii mei au 
fost aduşi aici de alte vase. Mai mult de o mie 
dintre ei, ca să fiu mai exact. 

Bert şi Aven schimbară priviri uşurate. Bătălia 
va fi mai echilibrată decât crezuseră la început. 

— Îţi dai seama, zise Bert, că goblinii tăi 
reprezintă mai bine de jumătate din armata 
noastră? 

— Da, îmi dau seama, spuse Uruk Ko. Sunt 
încântat că şi tu realizezi asta. În felul ăsta îmi 
va fi mai uşor să accept ceea ce urmează să se 
întâmple. 

— Ce vrei să spui? întrebă Bert, continuând să 
scruteze orizontul în căutarea navelor ce aveau 
să aducă armata goblinilor. Când trebuie să 
ajungă? 

— Nu m-ai înţeles, zise Uruk Ko. Au ajuns deja. 

— Serios? rosti repede Bert, mijindu-şi ochii. 
Dar oare cum de nu i-am observat? 

— Asta pentru că te uiţi într-o direcţie greşită, 
zise regele goblinilor. 

— Poftim? făcu Bert. 

Ca unul, ceilalţi căpitani şi regi alergară pe 
primul deal, de unde priviră spre tabăra 
duşmanilor.  Observară imediat  stindardele 


negre ale Regelui lernii şi steagurile lui Arawn. 
Dar, ceva mai la nord, observară cu înfricoşare 
flamurile de neconfundat ale regelui goblinilor. 

— Prietenia noastră m-a făcut să simt că amo 
datorie de onoare să-ţi spun eu însumi şi în 
persoană, urmă Uruk Ko, şi mi-am respectat 
blazonul. Te rog, ca un tovarăş ce ţi-a stat 
alături de atâtea ori, alege cu înţelepciune şi 
părăseşte câmpul de bătălie înainte să 
trebuiască să ne înfruntăm ca duşmani. 

Feţele celorlalţi regi se înnegurară, iar din 
pieptul imens al lui Charys începu să se audă un 
mârâit ameninţător când centaurul se aşeză 
protector în faţa lui Artus. 

Aven scuipă, blestemă şi, scoţându-şi sabia 
din teacă, făcu o fandare. 

— Ce fel de om... începu ea, dar Bert o opri pe 
loc. 

— Nu sunt om, zise Uruk Ko, întorcându-se 
pentru a se îmbarca din nou pe Dragonul Violet. 
Sunt goblin şi sunt copil al adevăratului 
Arhipelag şi doresc să alung uzurpatorii care ne- 
au condus de atâta vreme. Fugiţi, prieteni. Se 
naşte un nou timp, iar botezul său se va face 
prin foc. Urmează o nouă eră, o eră a goblinilor, 
trolilor şi a Umbrei. Epoca Omului a luat sfârşit. 


Capitolul Optsprezece 
Bătălia Finală 


Dragonul Negru sosi la amiază. 

Pluti uşor în lungul țărmului de est al insulei, 
la adăpost de curentul pe care îl crea cascada, 
într-un loc din care Regele lernii putea cântări 
cu uşurinţă cele două armate înainte de a 
ajunge în tabăra sa. 

— Vor ataca într-un ceas, zise Charys către 
ceilalţi membri ai consiliului de război, încă 
uimiţi de trădarea regelui goblinilor. 

— Cum de eşti aşa de sigur? întrebă Bert. 

Centaurul le arătă mişcarea spre vest a 
soarelui pe cer, iar consiliul îşi dădu seama 
imediat ce dorise să spună Charys. Punctul 
terminus al vidului, marginea întunericului de 
dincolo, era la doar câteva grade depărtare de 
poziţia soarelui şi ameninţa să îl înghită în 
curând. 

— lată de ce au aprins focuri şi torţe în miezul 
zilei, zise Jack. Regele lernii e obişnuit cu locul 
ăsta şi ştie că în curând are să se întunece. 

— Ne vom scufunda într-un întuneric absolut, 
întări şi Charys, şi va fi greu să ne deosebim 
duşmanii de prieteni, ca să nu mai vorbim de 
atacurile născumbrelor. 

Aven se oferi să conducă un grup de fauni ca 
să strângă de pe nave torţe sau oricare alt lucru 
care putea fi transformat într-o torţă. 

— În ciuda intenţiilor făcute publice de Uruk 
Ko, zise Bert, trebuie să ne amintim că Regele 
lernii are alte planuri. El va încerca să cheme 


dragonii înapoi în Arhipelag. 

Auzind aceasta, Eledir pufni neîncrezător. 

— Imposibil, numai Regele Suprem a ştiut cum 
se face lucrul ăsta. Nici măcar strămoşii mei, 
care erau confidenţii marelui Samaranth, nu au 
aflat acest secret. 

— Da, interveni şi Falladay Finn. Dragonii au 
părăsit definitiv Arhipelagul după ce i-a jignit 
Archibald. Va trebui să dăm piept cu o armată 

zise Charys. 


un ceas, 


într- 

— Vor ataca 


care s-a format aici şi acum, şi nu cu una 
imaginară, care ne temem că va veni. 

— Cu tot respectul, dar nu pot fi de acord, 
spuse John. Secretul chemării dragonilor e scris 
în Imaginarium Geographica, iar aceasta ne-a 
fost furată şi este acum în posesia Regelui 
lernii. El mai are şi Inelul Puterii care i-a 
aparţinut odinioară lui Archibald şi despre care 
Geographica spune că permite invocarea 
dragonilor. 

— Până şi eu am un Inel al Puterii, pufni 
Falladay Finn, întinzându-şi mâna pe care purta 
un inel identic celui pe care îl furase Viermuş. 

— Şi eu am unul, zise Eledir, la fel ca 
aghiotanţii mei. Inelele Puterii, aşa cum le spui 
tu, sunt simboluri care atestă rangul şi nimic 
altceva. Strămoşul meu, Eledin, l-a primit pe al 
său odată cu Regele Suprem Arthur şi nu a 
văzut niciodată vreo diferenţă între cele două. 

— N-are importanţă ce credem noi, Regele 
lernii e convins de puterile inelului. lar dacă are 
dreptate, totul e pierdut. Dar dacă se înşală, 
atunci îi vom putea distrage atenţia de la 
bătălie destul de mult pentru a obţine un 
avantaj. 

Regii şi căpitanii schimbară priviri pline de 
înţelesuri, iar John îşi dădu seama că, 
distrăgându-i atenţia Regelui lernii, nu vor 
obţine niciun avantaj. Odată intrată în bătălie, 
forţa care li se opunea avea să fie de neoprit, 


spulberând fără probleme armatele aliaţilor săi. 

— Nu cunoaştem încă scopul adevărat al 
acestei armate, zise Falladay Finn, şi 
deocamdată nu am văzut nici născumbre în 
rândurile ei. 

— Abia asta e o problemă, spuse Eledin. Mă 
tem de născumbre mai mult decât de troli şi de 
goblini, despre care ştiu că pot fi ucişi. 

— Pot să spun şi eu ceva? 

Membrii consiliului se  întoarseră ca să 
privească la cel care vorbise. Era Artus, care nu 
îndrăznise să spună nimic, lăsându-i pe John, 
Jack sau Bert să vorbească în numele oamenilor 
şi al Paralonului. 

— Eşti moştenitorul Tronului de Argint, spuse 
Charys, aprobând din cap. Vorbeşte şi te vom 
asculta. 

— Păi, începu Artus, m-am gândit... Ordo Maas 
ne-a spus că născumbrele sunt create de 
ceaunul acela magic, nu-i aşa? 

— Cutia Pandorei, îl completă Eledir. E un mit. 
Nu e nimic adevărat. 

— Ordo Maas nu credea asta, zise Artus. Şi, în 
plus, născumbrele astea trebuie să vină de 
undeva, nu-i aşa? Aveţi vreo explicaţie mai 
bună? 

Eledir rămase tăcut şi îi făcu semn lui Artus să 
continue. 

— Dacă bunicul meu, Regele Archibald, a 
început să creeze născumbre deschizând cutia 


asta, iar Regele lernii a continuat, alcătuindu-şi 
o armată cu care a pornit să cucerească 
Arhipelagul, înseamnă că această cutie este 
încă deschisă şi că ar trebui să facem ceea cea 
sugerat Aven, adică s-o găsim şi s-o închidem. 

Sugestia tânărului fu întâmpinată de o tăcere 
grea, pe care râsul bubuitor al lui Charys o risipi 
imediat. 

— Pe legea mea dacă asta nu e ori cea mai 
regească chestie pe care am auzit-o vreodată, 
ori cea mai mare prostie de pe faţa Pământului, 
zise el râzând şi bătând din picioare. 

— Dacă aceea este sursa capacităţii sale de a 
crea născumbre, continuă Artus, atunci îl vom 
putea împiedica să mai facă şi altele doar dacă 
închidem cufărul. 

— E un plan bun, zise Nemo, iar eu mă întreb 
şi ce efect ar putea avea închiderea cutiei 
asupra născumbrelor care există deja. 

— Totodată, spuse Artus, care devenea din ce 
în ce mai încrezător auzind comentariile 
aprobatoare ale celorlalţi, e de aşteptat să o 
găsim aici pe insulă, pe undeva. Regele lernii n- 
ar risca să o piardă în luptă şi nici n-ar ţine-o la 
bordul Dragonului Negru. lar dacă insula asta e 
baza lui, înseamnă că aici trebuie să căutăm 
cutia Pandorei. 

Bert, Nemo, Eledir şi Falladay Finn schimbară 
priviri admirative la adresa isteţimii tânărului 
rege. 


— Dacă este cu adevărat în posesia unei 
asemenea arme, urmă regele gnomilor, nu 
încape îndoială că o ţine pe aici, pe undeva. Am 
putea să ne construim o strategie bazată pe 
presupunerea asta. 

— Aşa e, zise Artus. Tot ce avem de făcut este 
să intrăm în tabăra lui, să ne strecurăm printre 
goblini, troli, născumbre şi wendigo, să găsim 
cutia Pandorei şi apoi să o închidem. E cu 
adevărat foarte simplu. 

Charys se pocni cu palma peste frunte. 

— Ah, băiete, oftă el resemnat, te descurcai 
atât de bine... Te-ai poticnit însă drept la final. 

— Dar are dreptate, spuse Charles, care 
asistase tăcut la discuţie. Asta e exact ceea ce 
trebuie făcut. Uitaţi-vă în jur! exclamă el cu un 
gest larg. Suntem pe un câmp de bătălie 
perfect. Toată lumea se aşteaptă ca ambele 
părţi să se înfrunte în centru, iar Regele lernii 
crede că întunericul îi va conferi un avantaj. 
Nimeni nu se va uita în spate, ca să vadă dacă 
nu cumva s-a strecurat cineva în tabără, în timp 
ce atenţia tuturor e concentrată asupra bătăliei 
din mijloc. 

— Abia ăsta pare un plan, zise Charys. Mult 
noroc! 

— Poftim? făcu Charles pălind brusc. Eu... eu 
de fapt nu mă ofeream voluntar pentru 
misiunea asta. Nu sunt soldat. 

— Prea puţini dintre cei de faţă sunt soldaţi, 


băiete, zise Nemo. Cu toate acestea, vom face 
cu toţii tot ceea ce ne stă în putere. 

— O s-avem noi grijă! se auzi o voce 
emoţionată de undeva din apropierea solului. 
Conaşul Charles şi cu valetul său credincios, 
Tummeler, vor spinteca duşmanii şi vor... 
închide nişte cutii. 

Charles clipi repede şi apoi zâmbi. 

— Cred că suntem un fel de forţă de elită, zise 
el privind în jos către bursucul exuberant. 
Dumnezeu să ne ajute! 

— Torţele sunt gata, anunţă Aven, apropiindu- 
se de consiliu cu un braţ plin de făclii. 

— Exact la ţanc, spuse Nemo, punându-și 
mâna streaşină la ochi şi privind în sus, la cer. 
Soarele e pe jumătate acoperit de Umbră. În 
câteva minute, întreaga insulă va fi învăluită în 
întuneric. 


Hotărâră ca primul val de soldaţi să fie 
comandat de Eledir, ceea ce era firesc, având în 
vedere că era compus mai ales din elfii de pe 
Dragonul Albastru. Soldaţii săi erau în primul 
rând arcaşi, dar purtau şi nişte săbii lungi şi 
înfricoşătoare, cu care nu ezitau să se angajeze 
în lupta corp la corp. 

Falladay Finn şi gnomii săi erau cei mai bine 
înarmaţi dintre toţi, aşa cum fuseseră şi la 
consiliul din Paralon. Fiecare dintre ei avea câte 
un topor greu, o pereche de cuțite scurte, dar şi 


tot ceea ce îi trebuie unui arcaş. Împreună cu 
Nemo, Finn era adjunct al lui Eledir, în timp ce 
restul armatei era condus de Charys. 

In ciuda avertismentelor venite din partea lui 
Charys, dar şi a regelui elf, Jack alese să lupte 
alături de Nemo. Aven şi Bert încercară să îl 
facă să se răzgândească, dar Jack nu ascultă 
niciuna dintre temerile lor. Ochii îi străluceau şi 
îşi simţea întreg corpul arzând de dorinţa de a 
vedea o bătălie reală. Nu îşi dădea seama că 
înfruntările de la bordul navelor, singurele 
bătălii la care participase, nu erau deloc acelaşi 
lucru cu războiul adevărat. În plus, îşi justifica 
deciziile spunând că era cel puţin la fel de bine 
pregătit fizic ca şi John, care fusese soldat. 

— N-o să păţesc nimic, zise Jack. De fapt, 
până acum nimeni n-a murit şi ştiţi bine că m- 
am dovedit mai curajos şi mai inventiv decât v- 
aţi aşteptat. Nu vă faceţi griji. Pe câmpul acesta 
de bătălie voi face lucruri de care vă veţi aminti 
tot restul vieţii. 

Aven îi aruncă o privire îngrijorată lui Nemo, 
care dădu scurt din cap, semnalându-i că va 
încerca să nu se depărteze prea mult de Jack în 
timpul luptei. 

In timp ce continua să străbată plaja în 
căutarea materialelor ce puteau fi transformate 
în făclii, Aven se întreba dacă, dintre cei doi, era 
îngrijorată de soarta cui trebuie. Spera ca lipsa 
de experienţă de luptă a lui Jack să nu îl încurce 


pe Nemo în felul acela în care un om care se 
îneacă îl jenează pe cel care i-a sărit în ajutor. 
Pentru o clipă, se gândi să se întoarcă şi să le 
mai spună câteva lucruri, dar îşi dădu seama că 
are alte treburi şi curând uită întreaga 
chestiune. 


— Trebuie să-l găsim pe Regele lernii, zise sec 
John, dar, odată rostite, vorbele sunară mult mai 
ridicol decât fuseseră în mintea sa. 

Ajunsese împreună cu Bert la concluzia că 
Regele lernii nu se va angaja în bătălie, fiindcă 
scopul său era acela de a-i chema pe dragoni. 
John presupuse chiar că, pentru această 
încercare, Regele lernii avea să se tragă 
deoparte, punându-se la adăpost, iar asta 
însemna că se va afla lângă îngrămădirea de 
pietre din vestul insulei, cea care se ascuţea 
într-un fel de vârf ce părea să atârne deasupra 
cascadei bubuitoare. 

— Cu siguranţă va fi acolo, zise John. Voi 
merge şi eu, împreună cu Artus. 

— Dar de ce cu mine? întrebă Artus. N-ar 
trebui să fiu pe câmpul de bătălie alături de toţi 
ceilalţi? 

Bert îl luă pe tânăr pe după umeri, privindu-l 
pe deasupra ochelarilor. 

— Nu, n-ar trebui, zise el pe un ton încărcat de 
seriozitate şi afecţiune. Dacă John are dreptate, 
s-ar putea să fii singurul dintre noi capabil să 


cheme dragonii, iar asta înseamnă că eşti prea 
valoros ca să rişti să te aventurezi în luptă. 
Mergi cu John şi vezi ce e de făcut. Noi o să 
încercăm să vă oferim cât mai mult timp. 

Bătrânul Păstrător îl îmbrăţişă scurt pe tânărul 
rege şi apoi o porni spre vârful dealului, unde 
Aven le făcea tuturor semne cu o torţă. 

Soarele  dispăru deodată, iar din partea 
cealaltă a insulei se auziră strigăte de luptă. 

Incepea bătălia. 


Forţele duşmanului o porniră către sud într-un 
ritm lent, precaut, iar Eledir le porunci elfilor săi 
să se năpustească înainte şi să încerce să ţină 
linia înfruntării cât mai departe de valea în care 
se adăpostea restul trupelor. Era conştient că 
forţa superioară a inamicului avea să îi facă 
până la urmă să piardă teren şi că vor fi 
aruncaţi pe plajă, către navele lor. Dar Eledir 
voia să fie sigur că au cât mai mult teren de 
pierdut. 

Falladay Finn şi gnomii săi nu reuşiră să ţină 
pasul cu elfii, aşa încât îşi scoaseră arcurile şi 
rămaseră mai în spate, ca să poată trage de 
acolo asupra duşmanilor şi mai apoi să îi 
întâmpine cu topoarele, odată ce elfii ar fi 
început să se retragă. 

Charys şi centaurii săi aveau doar un singur 
lucru de făcut: trebuiau să apere flancurile şi să 
se asigure că duşmanii nu încearcă să îi 


înconjoare. Asta urma oricum să se întâmple, 
fiindcă bătăliile tind adesea să se întindă şi 
dincolo de hotarele stabilite iniţial. Având însă 
în vedere că John şi Artus o porniseră spre vest, 
iar Charles şi Tummeler se îndreptau spre est, 
era indicat să încerce să păstreze înfruntarea 
cât mai în centrul insulei. 

Nemo trăgea cu o armă pe care o construise 
singur, un fel de pistol cu aer comprimat care 
avea o rază mai mare de acţiune decât oricare 
alta folosită de reprezentanţii celorlalte rase. Il 
ajuta pe Eledir scoțând din luptă comandanții 
troli şi goblini de la mare distanţă. 

Rămas în spatele armatelor, Bert privea cu 
strângere de inimă. Era prea bătrân ca să mai 
pornească la luptă. Dar nu bătălia în sine îl 
îngrijora, ci ceea ce avea să urmeze. Trolii şi 
goblinii îi atacaseră deja, dar sutele de wendigo, 
care erau luptători mult mai buni decăt trolii şi 
nu se puteau compara cu goblinii, rămăseseră 
în chip inexplicabil grupaţi în jurul corturilor lor. 
Mai mult, deşi spionase cu ocheanul lui Aven 
tabăra duşmanului încă de când începuse 
bătălia... 

„„„Nu reuşise să vadă nicio născumbră. 


Charles plănuise împreună cu Tummeler să se 
strecoare pe ţărmul de est al insulei şi să ajungă 
în spatele taberei Regelui lernii, pentru ca apoi 
să se poată uita după ceaun. Erau îmbrăcaţi în 


haine de piele neagră şi nu aveau nicio torţă, 
bazându-se doar pe simţurile lui Tummeler 
pentru a se ghida prin întuneric. 

Tocmai se pregăteau să coboare spre plajă 
când o făclie lumină ceva ce-i atrase atenţia lui 
Charles. Se opri şi privi mai atent, iar apoi ochii i 
se măriră din cauza şocului, îşi lăsă să cadă 
echipamentul şi porni să o găsească pe Aven. 

— Conaşule savent! strigă Tummeler în urma 
lui. 

— Stai acolo, zise Charles. Mă întorc imediat. 

— Aven! spuse Charles când o găsi adunând 
alte materiale inflamabile de pe puntea 
Dragonului Verde. Ascultă-mă! Ceva nu e bine! 
Ceva e în neregulă cu Jack! 

Aven dădu să îl repeadă, dar se stăpâni în 
ultimul moment. Ceva din tonul lui Charles îi 
semnală că spusele acestuia nu erau o pierdere 
de timp. 

— Ce e? Ce s-a întâmplat cu el? 

Charles o apucă de mână şi o trase mai 
aproape. 

— Nu mi-am dat seama decât acum. În 
ultimele câteva zile a devenit mai îndrăzneţ, 
nesăbuit chiar. M-am gândit... 

Bărbatul roşi puternic. 

— ...m-am gândit că încerca din răsputeri să 
te impresioneze. 

— O face din momentul în care ne-am întâlnit 
prima dată, spuse Aven. Şi ce-i cu asta? A 


devenit mai încrezător. A devenit bărbat, poate 
chiar războinic, deşi mi-aş tăia mai degrabă 
limba decât să mă audă spunând asta. 

— Şi eu am crezut acelaşi lucru, dar... 

— Dar ce, Charles? 

Charles arătă spre movila de pământ pe care 
Jack se urcase ca să îi organizeze pe cei câţiva 
fauni şi satiri care îl urmau într-o linie de arcași. 
Aven avea dreptate. Era cu adevărat mai 
încrezător. Îi conducea cu o autoritate care îi 
depăşea tinereţea şi, în plus, îşi dovedise 
curajul în toate bătăliile în care fuseseră 
implicaţi. Suspiciunile lui Charles se insinuaseră 
însă subtil în mintea lui Aven şi fetei i se tăie 
răsuflarea când observă şi ea la ce se referea 
celălalt. 

Jack nu avea umbră. 


Prima înfruntare se termină prost. Elfii, deşi 
erau impresionanţi în luptă, nu reuşiră să ţină 
piept trolilor, fiindcă nici măcar cel mai solid 
dintre ei nu se putea compara cu cel mai mic 
dintre troli. Doar calităţile extraordinare ale 
armurilor reuşiră să îi salveze de la o înfrângere 
totală, aşa încât trebuiră să se retragă şi să 
treacă la lupta cu arcul şi săgețile. 

Cu totul neaşteptat, gnomii se dovediră mult 
mai eficienţi în lupta corp la corp cu trolii, 
reuşind să le ofere un răgaz elfilor care se 
regrupaseră în spatele lor. Statura gnomilor îi 


obliga pe troli să se aplece pentru a lovi, 
expunându-şi cefele şi umerii loviturilor precise 
ale elfilor, în timp ce gnomii le atacau picioarele 
şi genunchii cu topoarele lor grele. Cu toate 
acestea, forţa imensă a trolilor îi făcea imposibil 
de respins prea multă vreme. 

Aşa cum se temuseră, goblinii încercaseră să 
îi surprindă pe flancuri, dar centaurii reuşiră să îi 
împingă spre centru. Arcaşii goblini ocheau cu o 
precizie ucigătoare, dar centaurilor nu le păsa 
de săgeți, de care se descotoroseau de parcă ar 
fi fost nişte viespi. 

Ceilalţi arcaşi şi suliţaşi, animalele conduse de 
Jack, se strecurară în spatele centaurilor în 
momentul în care goblinii se retrăgeau. Trolii 
dădură şi ei un ultim asalt după care, 
surprinzător, începură să se retragă. 

— Dau înapoi, zise Charys cu uimire, ignorând 
sângele care îi şiroia din rănile dintre coaste. ŞI 
goblinii, şi trolii se retrag! 

Indiferent cât de imposibil părea, centaurul 
avea dreptate. 

Cu un strigăt înfricoşător de luptă, effii îşi 
traseră săbiile şi se năpustiră înainte, dar, 
deodată, Eledir le porunci să se oprească. 
Gnomii şi centaurii rămaseră şi ei pe loc. 

Nemo îi făcea semne disperate lui Bert, 
arătând spre tabăra Regelui lernii şi strigând 
ceva imposibil de înţeles din cauza larmei 
bătăliei şi a urletului cascadei. 


Îşi îndreptă ocheanul şi privi în direcţia pe care 
i-o indicase Nemo. Ca la un semn, wendigo 
deschiseră corturile care se întindeau pe plajă şi 
despre care ei presupuseseră că le aparţin 
trolilor şi goblinilor veniţi la luptă din tărâmurile 
lor natale. 

Se înşelaseră. Născumbrele fuseseră acolo 
încă de la început, atâta doar că aşteptaseră să 
treacă lumina şi căldura amiezii. Soarele era 
acum înghiţit de Umbră, iar puterile lor erau 
maxime. Întunericul îi făcea aproape imposibil 
de observat. 

— Dumnezeule din ceruri! zise Bert. Cred că 
ăsta este sfârşitul nostru, al tuturor. 

Aven se întoarse încercând să îşi oprească 
tremurul, dar sfârşi prin a izbucni în plâns. 

John şi Artus, care nu o porniseră încă spre 
vest, se priviră îngrijoraţi unul pe celălalt şi apoi 
urcară lângă Bert, ca să vadă şi ei ce anume o 
tulburase pe Aven atât de tare. Nu avură nevoie 
decât de o privire fugară şi de o clipă pentru a 
înţelege situaţia. 

Se aşteptaseră, ba chiar se pregătiseră pentru 
armata wendigo; trolii, conduşi de trădătorul 
Arawn, nu fuseseră nici ei o surpriză. Nici chiar 
rasele inferioare aflate la marginea 
Arhipelagului şi care se alăturaseră Regelui 
lernii nu reuşiseră să zdruncine sufletul viteaz al 
lui Aven. Când văzură însă ceea ce se afla la 
niciun kilometru de ei, simţiră cum le îngheaţă 


sângele în vine şi sunt cuprinşi de frică şi 
oroare. 

Pornind de la marginea câmpiei pe care se 
desfăşura bătălia, armata Regelui lernii începu 
să se apropie fără grabă. Wendigo urlau şi 
mârâiau, mărşăluind spre ei, dintr-un capăt în 
celălalt al insulei, însă printre aceştia, tăcute şi 
neobosite, se puteau vedea siluetele cu glugă a 
mii şi mii de născumbre. 


Capitolul Nouăsprezece 
Cercul De Pietre 


Pe limba stâncoasă care se arcuia deasupra 
hăului infinit domnea un soi de linişte ciudată. 
Sunetele bătăliei din centrul insulei, amestecate 
cu urletul fără sfârşit al apei care se năpustea 
spre adânc, creau un zgomot alb. 

Regele lernii îşi croi drum pe lângă marginea 
crestată, fiind cu băgare de seamă ca să nu 
alunece pe pietrele aflate în bătaia neîncetată a 
picăturilor minuscule de apă. Mergea încet, căci 
nu se putea folosi decât de cârlig pentru a-şi 
păstra echilibrul. In mâna bună strângea 
Imaginarium Geographica. Nu avusese 
încredere s-o ducă translatorul său - dacă 
Viermuş ar fi scăpat cartea peste Marginea 
Lumii, din greşeală sau intenţionat, ar fi trebuit 
să-l omoare. Deocamdată plănuia doar să-l 
silească pe bietul regent să privească în cutia 


Pandorei pentru a deveni născumbră. 

Ar fi făcut-o cu multă vreme în urmă dacă 
născumbrele nu s-ar fi născut toate mute şi, 
deşi era enervantă, avea încă nevoie de 
capacitatea lui Viermuş de a vorbi. 

Nu pentru multă vreme însă. 

— Dar cât mai avem? se plânse Viermuş, care 
îşi urma stăpânul la câţiva metri distanţă. 

Regele lernii se întoarse către el. 

— Poftim? Nu tu ai spus că aici trebuie să 
rostim formula de invocare a dragonilor? 

— Păi, protestă Viermuş, ţi-am spus că aşa 
scrie în Geographica şi că vei putea folosi Inelul 
Puterii doar în cel mai vestic punct al 
Arhipelagului, care, din punct de vedere tehnic, 
e chiar pe stânca asta. Nu ştiu dacă locul exact 
în care vom sta are vreo importanţă. 

— Mă faci să-mi pierd timpul, regente, tună 
Regele lernii. Am ajuns sau nu? 

În loc să răspundă, Viermuş se întinse după 
Geographica. Regele lernii i-o dădu şi privi 
nerăbdător cum regentul dă câteva pagini şi 
frunzăreşte alte câteva, scoțând sunete abia 
perceptibile. 

— Ei bine? 

— Nu cred că are vreo importanţă, clătină din 
cap regentul. Sunt destul de sigur că avem tot 
ce ne trebuie şi suntem în locul potrivit pentru a 
o face. 

— Destul de sigur? întrebă Regele lernii. Am 
crezut că eşti pe deplin pregătit ca să citeşti 
atlasul ăsta. 

— Nu mi-am terminat pregătirea, ridică din 
umeri Viermuş. Nu-ţi aminteşti că ţi-am spus? 
Câteva dintre limbile de aici mă depăşesc, dar 
am înţeles în mare ce e de făcut. Ce contează 
dacă ignorăm câteva detalii? 

— Nu-ţi bate capul, şuieră Regele lernii, 


înşfăcându-i cartea înapoi. Hai să facem odată 
chestia asta şi îţi promit că, imediat ce voi fi 
preluat controlul asupra Arhipelagului, te voi 
recompensa după merite. 

Viermuş îşi linse buzele şi făcu o plecăciune 
adâncă. 

— Îţi mulţumesc, Maria Ta. 

— Idiotule! spuse Regele lernii. 

— Cum spui, Maria Ta! 

— Taci odată din gură! 

— La ordin, Maria Ta! 

Regele lernii îşi încleştă furios buzele şi apoi 
spuse pe un ton ameninţător: 

— Dacă mai rosteşti un singur cuvânt, o să-mi 
bag cârligul prin ambii tăi ochi şi o să-ţi scot 
creierul prin orbite. 

— Îmi pare rău, Maria Ta. 

Regele  lernii oftă din greu şi deschise 
Geographica. 

— Arată-mi odată unde e trecută invocarea 
aia şi spune-mi ce să zic. 


Înainte să parcurgă o sută de metri către ţinta 
misiunii lor, Charles regreta deja că se 
aventurase într-o asemenea întreprindere. Apa 
de mare îl udase până la piele şi mirosea vaga 
saramură. Dar izul acela nu era nimic faţă de 
efluviile pe care le emana blana lui Tummeler, 
fiindcă bursucul se udase şi el. 

Hotărâseră să se ţină la marginea țărmului, ca 


să se ferească de iscoadele trolilor şi ale 
goblinilor. Spre deosebire de plajele dinspre 
sud, care erau netede şi acoperite cu nisip, 
partea de est fusese erodată de curenţii de apă 
creaţi de cascadă şi era pietroasă şi 
accidentată. La fiecare câţiva paşi, unul dintre 
ei cădea în apă doar pentru a apărea imediat 
plescăind şi pufnind. 

Erau gălăgioşi, lăsau o urmă neîntreruptă şi 
foarte vizibilă pe nisip şi emanau un miros care 
ar fi putut fi urmat şi de un wendigo orb şi cu 
nasul înfundat. 

Charles hotări în sinea lui că formau cea mai 
jalnică forţă de elită folosită vreodată pe timp 
de război. 

— Nu te supăra pe mine, zise Tummeler, da' 
începi să miroşi ciudat. 

— Tocmai eram pe cale să spun acelaşi lucru, 
răspunse Charles. 

Tummeler se opri, vizibil afectat de remarcă. 

— Ce vrei să spui? 

— Nimic, nu contează, zise Charles, dându-şi 
seama că, de fapt, bursucul dorise să îi facă un 
compliment. 

Era îmbrăcat într-o armură uşoară pe care i-o 
dăduseră elfii în schimbul tunicii de gnom în 
care nu reuşise să încapă şi mai avea cu el doar 
o sabie scurtă şi un topor mic, pe care le 
crezuse potrivite pentru o asemenea misiune 
sub acoperire. Spre deosebire de el, Tummeler 


avea un cuţit imens şi trăgea încă după el raniţa 
cu rezerva de brioşe tari ca piatra, pe care o 
aşezase în scutul de bronz. 

— Ascultă, Tummeler, începu Charles, chiar 
crezi că are vreo noimă să cari toate... toate... 
chestiile astea? Până la urmă, noi vrem să ne 
strecurăm ca să căutăm cutia Pandorei, nu să 
ne angajăm în vreo bătălie. 

Tummeler îşi umflă pieptul şi luă o postură 
care, pentru un bursuc, era probabil sfidătoare. 

— Mai bine te chinui să le aduci decât să te 
trezeşti într-o situaţie în care să vrei să le ai, dar 
n-ai de unde să le scoţi. 

Charles se gândi preţ de un moment. 

— Dacă pui problema în felul ăsta, zise el, 
trebuie să recunosc că simt o oarecare uşurare 
la gândul că avem mai multe arme. Dar ai 
nevoie cu adevărat şi de scutul ăla? Lasă o 
urmă adâncă în nisip. 

— Mi l-a dat domnul Samaranth, protestă 
Tummeler, şi mi-a spus să-l aduc aici. Crede că 
o să avem nevoie de el mai devreme sau mai 
târziu, aşa că, iaca, l-am adus. 

— De acord, aprobă Charles, dar ce-ai spune 
dacă m-ai lăsa pe mine să-l car, ca să ne 
mişcăm mai repede? 

— Fie, zise Tummeler, ridicându-şi raniţa pe 
umeri şi dându-i scutul lui Charles. 

— E greu, oftă Charles potrivindu-şi scutul în 
spinare. 


— Nu-i de joacă, spuse serios Tummeler. Să 
mergem! 


După retragerea trolilor şi a  goblinilor, 
strategia Regelui  lernii devenise evidentă. 
Primele atacuri ale locuitorilor Arhipelagului 
avuseseră menirea de a testa rezistenţa aliaţilor 
şi de a elimina cât mai mulţi adversari cu 
putinţă. Trolii şi goblinii fuseseră doar carne de 
tun - dacă supravieţuiau atacului iniţial şi 
produceau pagube duşmanului, însemna că îşi 
făcuseră treaba. Şi asta fiindcă forţa principală 
a armatei Regelui lernii era amestecul de 
wendigo şi născumbre, care nu aveau de gând 
să testeze sau să se retragă. Urmau să se lupte 
cu ferocitate până la capăt. 

Primul val de născumbre atinse linia cea mai 
avansată a elfilor şi a gnomilor şi în ciocnirea 
aceasta deveni evidentă şi metoda prin care 
intenționau să-şi înfrângă adversarii din 
Arhipelag. 

Născumbrele păreau să nu bage în seamă 
săgețile, iar loviturile zdravene de topor 
reuşeau doar să le încetinească, fără a le crea 
însă vreo neplăcere. Odată ajunse însă în 
apropierea inamicilor, apucau umbrele acestora 
şi le rupeau de trupuri. 

Gnomii şi elfii care îşi pierdeau umbrele urlau 
îngrozitor, se prăbuşeau la pământ şi rămâneau 
acolo, goliţi de orice urmă de voinţă şi de 


rezistenţă. Apoi, în urma născumbrelor care îşi 
căutau alte victime, wendigo se aruncau asupra 
victimelor  neajutorate, măcelărindu-le într-o 
furtună de gheare şi dinţi. 

— Stingeţi torţele! strigă Charys. Stingeţi-le 
mai repede! 

Eledir şi Falladay Finn schimbară priviri 
perplexe. Ar fi reuşit astfel să reducă 
ameninţarea născumbrelor, e adevărat, dar ar fi 
trebuit să se înfrunte cu wendigo pe întuneric. 

— Nu avem de ales! strigă din nou Charys. 
Stingeţi torţele şi trageţi-vă înapoi, fiindcă altfel 
suntem pierduţi! 

Undeva în spatele războinicilor, Aven şi Bert 
se grăbiră să se sfătuiască împreună cu Jack şi 
Nemo. 

— Ce au de gând? strigă Aven. Cum putem să 
ne luptăm pe întuneric? 

— Charys are dreptate, zise Nemo. Nu o să fie 
însă întuneric deplin. Şi wendigo au torţe, iar 
luminile acestora vor face ca umbrele să cadă în 
spatele soldaţilor noştri, nu în faţa lor. Cel puţin 
asta ne va da şansa să luptăm înainte să... 

Se opri şi privi în jos, la pământul pe care 
stăteau, acolo unde umbra sa se intersecta cu 
cele ale lui Bert şi Aven, dar nu şi cu cea a lui 
Jack. 

Bert observă şi el lucrul acesta şi-l privi pe 
Jack cu tristeţe amestecată cu frică. 

Jack se uită în pământ şi apoi către ceilalţi, cu 


o expresie sfidătoare pe chip. 

— Ştiu, am văzut cum a dispărut cu ceva 
vreme în urmă. Dar nu cred să însemne ceva. 
Sunt de partea voastră. 

— Nu înseamnă nimic? făcu Bert. Jack, ai 
devenit fărumbră! Asta e mai rău decât să fii 
născumbră! 

— De ce? întrebă Jack cu încăpățânare. 

— Înseamnă că eşti înclinat spre partea 
întunecată, răspunse Nemo. Poate c-ai ales să 
rămâi cu noi, în lumină, dar sufletul tău a ales 
să stea în Umbră. 

Jack tăie aerul cu mâna. 

— Nu te cred. jJudecă-mă după ceea ce fac şi 
nu după ce crezi tu că e în sufletul meu. 

— Adu-ţi aminte ce ne-a spus cartograful 
despre consecinţele alegerilor noastre, zise 
Bert. Gândeşte-te la ce i s-a întâmplat lui în 
urma alegerilor pe care le-a făcut. 

— Regele lernii a spus acelaşi lucru pe puntea 
Dragonului Negru, nu-ţi aduci aminte? răspunse 
Jack. Şi pe cine să cred? Pe cel care e prizonier 
şi nu ne-a putut ajuta sau pe acela care e 
capabil să cucerească? 

— Vrei să spui „cel care încearcă să ne ucidă”, 
îl corectă Nemo. 

— Şi nu le pot avea pe amândouă? 
Convingerile cartografului şi puterea Regelui 
lernii? 

— Nu poţi să stai cu picioarele în două luntrii, 


îi spuse Bert. Lucrurile nu merg aşa. 

Nemo privi trist către Aven. 

— Nu avem vreme de aşa ceva. Dacă alege să 
devină unul dintre Băieţii Pierduţi, va purta 
singur această povară. Eu unul trebuie să lupt. 

— Aşteaptă, zise Aven apucându-l pe Nemo de 
braţ. E bun, eu ştiu asta. la-l cu tine, luptă 
împreună cu el! Dacă nu te poţi încrede în el, ai 
măcar încredere în mine. 

Nemo o privi pe Aven preţ de o clipă care păru 
că nu se mai termină şi apoi îi făcu semn lui 
Jack. 

— Hai cu mine, zise el. În orice caz, vei fi 
singurul soldat pe care nu-l pot atinge 
născumbrele. 


Regentul Paralonului, odinioară student pentru 
a deveni Păstrător, citi pentru a treia oară 
cuvintele care ar fi trebuit să cheme dragonii, 
până când i se păru că e oarecum sigur asupra 
pronunţiei. Cuvintele fuseseră scrise între 
adnotările de pe harta Insulei de la Capătul 
Lumii şi descrierea locului în care ar fi trebuit să 
aibă loc ritualul. 

Era cumva uşurat că Regele lernii nu-l luase 
prea tare la întrebări cu privire la acurateţea 
traducerii, fiindcă dacă stăpânul său ar fi ştiut 
câte presupuneri stăteau la baza sfaturilor sale, 
probabil că i-ar fi luat gâtul. 

În fond, se justifica Viermuş faţă de el însuşi, 


dacă Păstrătorii Geographica nu trebuiau să îşi 
pună la contribuţie şi imaginaţia, de ce se 
spunea mereu că sunt atât de creativi? 

— Ei bine? zise Regele lernii. 

— Gata, ştiu, răspunse Viermuş. Stai aici, la 
marginea stâncii, ridică Inelul Puterii şi repetă 
după mine. 

În momentul în care Viermuş începu să 
citească, Regele lernii zâmbi şi simţi cum corpul 
îi tresaltă de nerăbdare. Repetând conştiincios 
frazele pe care i le spunea regentul, Regele 
lernii îşi ridică mâna. Inelul scânteie în aerul 
umed de deasupra cascadei, pe marginea 
hăului nesfârşit, şi deodată... 

Nu se întâmplă nimic. 

Rămânând cu braţul ridicat, Regele lernii îşi 
miji ochii şi privi pieziş spre Viermuş. 

— Poate că formula trebuie rostită de mai 
multe ori, zise regentul. 

Regele lernii îşi lăsă mâna să cadă şi privi cu 
atenţie la inel. Nu se punea problema să fie fals 
- pe el era gravat sigiliul regelui: o literă 
stacojie, A. Era inelul Regelui Suprem. 

Nu se întâmplă însă nimic. Nu funcţiona. 

— Fie, şuieră Regele lernii. Dacă mi-e sortit să 
cuceresc Arhipelagul prin tăişuri de oţel, fum, 
sânge şi moarte, aşa să fie. 

Îi aruncă Imaginarium Geographica lui 
Viermuş şi apoi îşi trase spada. 

— Hai să terminăm odată chestia asta. 


Cu aceste vorbe, Regele lernii se întoarse şi 
începu să meargă hotărât în direcţia armatelor 
sale. 

— U-unde te duci? se bâlbâi Viermuş. 

— Merg pe câmpul de bătălie ca să-mi savurez 
victoria, răspunse el fără a se obosi să-şi 
întoarcă privirile. Nu prea îmi mai pasă ce se 
alege de tine. 

— D-dar ce vrei să fac cu /maginarium 
Geographica? 

Regele lernii se opri şi rămase nemişcat 
pentru o clipă, apoi se întoarse şi rosti cu o voce 
îngheţată de ură: 

— Dă-i foc. 


John şi Artus nu avură nevoie de prea multă 
vreme ca să ajungă în partea de sud a insulei, 
unde se căţărară pe panta stâncoasă ce ducea 
spre limba de pământ care trecea dincolo de 
capătul lumii. Pierdură mai multă vreme 
certându-se decât urcând, fiindcă nu reuşiră să 
se pună de acord dacă nu cumva locul lor era 
pe câmpul de bătălie, alături de prieteni. 

Logica lui John izbândi în confruntarea cu 
Artus, care îl urmă cu destule ezitări; decizia lor 
se dovedi însă corectă când zăriră în depărtare 
siluetele Regelui lernii şi ale regentului care se 
certau. 

— Hai mai repede! şopti Artus. Uite că are 
Geographica şi pun pariu că şi inelul meu e la 


el! Haide! Putem să le luăm! 

John ştia că Artus l-ar fi putut dobori cu 
uşurinţă pe regent, dar nu era prea convins că 
el unul ar fi fost în stare să-l înfrângă pe Regele 
lernii. 

Mai mult decât atât, în minte i se învârtea un 
gând ciudat, o presimţire care se încăpăţâna să 
îi şoptească: Aşteaptă! Aşteaptă! Nu au puterea 
pe care cred că o au. Aşteaptă! 

Clătină din cap şi îl trase pe Artus în spatele 
unei lespezi de piatră ciobite. 

— Încă nu. 

Artus ridică din sprâncene. 

— Dar de ce? Dacă reuşeşte într-adevăr să 
cheme dragonii? 

— M-am tot gândit la asta, răspunse John. Să-i 
chemi e una, dar să le porunceşti e cu totul 
altceva. 

— Ce vrei să spui? 

— Nu ţi-l aduci aminte pe Samaranth? 

— Ba sigur că da. 

— A spus că i-a luat bunicului tău inelul când 
acesta a devenit nedemn să-l mai folosească. ŢI 
se pare cumva că Regele lernii e mai merituos? 

— În niciun caz, zise Artus. 

— Exact. Deci, dacă Regele lernii va putea 
chema dragonii, ţi-l imaginezi pe Samaranth 
primind ordine de la el? 

— Nu. 

— Aşa mă gândeam şi eu. Aşteaptă şi 


priveşte. 


Viermuş înjură şi bătu cu piciorul în pământ 
din cauza frustrării. Consumase deja toate 
chibriturile pe care le avusese în portofel şi 
încercase chiar să îşi folosească mânecile 
cămăşii (care arseseră destul de frumos) ca să 
aprindă cartea, dar nu reuşise decât să-i afume 
coperta. 

Încercase apoi să rupă paginile pentru a le da 
foc una câte una, dar constată că acestea erau 
mai tari decât pielea şi nici măcar nu se 
încreţeau. Tocmai hotărâse să arunce cartea 
dincolo de Marginea Lumii şi să pretindă apoi că 
o transformase în cenuşă când auzi zgomot de 
paşi în spatele său. 

— Stăpâne, tocmai eram pe cale să... zise el 
întorcându-se. 

Nu reuşi să termine. John îl pocni în bărbie cu 
un croşeu de stânga, iar regentul din Paralon se 
prăbuşi la pământ ca o păpuşă căreia i se 
tăiaseră sforile. 

— Excelent! exclamă Artus. Charles va fi atât 
de dezamăgit că n-a apucat s-o facă el însuşi! 

În depărtare, reuşiră să distingă silueta 
Regelui lernii, care cobora ca să îşi întâlnească 
armatele. Deodată, chiar când îşi îndreptară 
privirile spre armata prietenilor lor, văzură că 
aceştia îşi stâng brusc toate torţele. 

Artus şi John se uitară unul la altul şi înghiţiră 


în sec. 

John ridică Geographica şi o deschise la 

pagina unde era scrisă formula de invocare. 
__— Toate informaţiile sunt aici, zise el. 
Inseamnă că fie au rostit cuvintele potrivite, dar 
nu a funcţionat inelul, fie inelul ar fi putut 
funcţiona, dar ei nu au ştiut cuvintele. 

— Sau, continuă Artus, nici inelul şi nici 
formula de invocare nu funcţionează. Oricum, 
noi nu avem inelul. 

— Nu cred că avem nevoie de el, spuse John 
cu o voce în care se citea o emoție crescândă. 

— De ce nu? 

John citi, reciti şi apoi citi încă o dată. 

— Nu e o bijuterie, zise el uluit de ceea ce 
descoperise. E un /oc. Inelul Puterii e un /oc. 

incepu să meargă încolo şi-ncoace cu paşi 
repezi, descriind un cerc larg. Lui Artus i se păru 
că tovarăşul său o luase razna. 

— Acolo! exclamă John arătând spre est, la 
baza limbii de pământ. Ceva mai în spate, la 
margine... 

Artus privi spre locul pe care îl arăta John, dar 
nu reuşi să vadă nimic, cu excepţia unei mulţimi 
de menhire care nu se deosebeau însă cu nimic 
de cele pe lângă care trecuseră deja. 

— Acela e locul! zise John cu o încredere 
crescândă şi cu obrajii îmbujoraţi de pulsul care 
i se accelerase. Sunt absolut sigur. 

— Cum se poate? 


— Avem şi noi acasă un cerc de pietre aşezate 
aşa, răspunse John. Il numim Stonehenge. 


_ Capitolul Douăzeci 
Intoarcerea Dragonilor 


Regele lernii păşi pe câmpul de bătălie chiar 
în momentul în care torțele începură să se 
stângă, ceea ce făcu să îi apară pe față un 
zâmbet larg. Adversarii lui aveau acum un 
handicap dublu: luptau pe întuneric împotriva 
unor războinici ce nu puteau fi ucişi. Ar fi dat 
dovadă de înțelepciune dacă şi-ar fi aruncat 
imediat armele, ca să fugă apoi spre nave. 
Măcar aşa ar fi câştigat un oarecare avans. Câtă 
vreme el putea crea oricâte născumbre, 
cucerirea tuturor tărâmurilor din Arhipelag era 
doar o chestiune de timp. 

Luptele, dar şi subjugarea Arhipelagului, 
deopotrivă cu cea a lumii mult mai întinse de 
dincolo de hotare, s-ar fi desfăşurat mai repede 
dacă ar fi reuşit să cheme dragonii. Nu avea 
însă sens să se gândească la ce ar fi putut fi 
când singurul lucru de care avea acum nevoie 
era răbdarea. 

Mai aşteptase lucruri şi înainte. Putea să mai 
aştepte. Ridicându-şi sabia, strigă sălbatic şi o 
porni în fugă să se alăture născumbrelor. 


În doar câteva minute, elfii îşi pierduseră 


aproape un sfert din soldaţi, iar gnomii stăteau 
doar cu puţin mai bine. 

Stingerea torţelor îi ajutase, dar era doar un 
mod de a întârzia deznodământul, iar nu de a-l 
ocoli.  Născumbrele treceau printre  arcaşi 
precum pietrele prin apă şi doar armele grele 
reuşeau să 

le mai întârzie. 

Eledir ordonă trupelor sale să se retragă, dar 
Falladay Finn căzu pe câmpul de bătălie, cu 
umbra smulsă de o născumbră. Doar acţiunea 
rapidă şi hotărâtă a gnomilor, urmată de 
sacrificiul câtorva dintre ei, le permise celorlalţi 
să recupereze trupul stors de viaţă al regelui 
lor. 

În fruntea centaurilor săi, Charys se avântă în 
inima bătăliei. Bazându-se pe alonja lor 
superioară şi folosindu-se de sulițe şi topoare 
lungi, reuşiră să ţină născumbrele la distanţă 
pentru o vreme. Pe flancurile lor, gnomii, faunii 
şi ceilalţi arcaşi din rândul animalelor rezistau 
eroic în faţa hoardelor de wendigo care se 
năpusteau asupra lor în valuri nesfârşite. 

Se apărau împotriva forţelor întunericului; Jack 
hotări că aveau nevoie de o ofensivă a luminii. 

Jack îşi luase un răgaz ca să examineze 
armamentul de la bordul navei lui Nemo, 
Nautilus, şi găsise printre nenumăratele sisteme 
hidraulice şi cu abur câteva dispozitive ceva mai 
convenţionale, pe care credea că le poate 
adapta scopurilor sale. Se bucurase nespus mai 
ales când descoperise ingredientele prafului de 
puşcă. 

Nemo alerga de  colo-colo, coordonând 
eforturile creaturilor mitologice şi ale animalelor 
şi trăgând în direcţia războinicilor wendigo 
atunci când i se oferea ocazia. Jack strigă la el şi 


îl trase în spatele unei îngrămădiri de pietre, ca 
să-i arate ce are în mână. 

— Se numeşte grenadă, zise Jack. 

— Sunt mai multe motive pentru care nu 
folosesc explozivii pe câmpul de bătălie, tinere 
Jack, spuse Nemo cu reţinere. Sunt mult prea 
greu de controlat. 

— In lumea asta, poate, răspunse Jack, dar nu 
şi într-a mea. Asta e genul meu de armă, din 
lumea reală. Dacă născumbrele pot fi împinse 
înapoi, în mod sigur pot fi şi aruncate în aer. 

— Ai mai făcut vreodată un asemenea 
dispozitiv? întrebă Nemo, nepărând prea 
convins. 

— Am citit despre ele, zise Jack, şi am folosit 
cu destulă eficienţă tunul de la bordul 
Dragonului Indigo. 

Nemo dădu să protesteze, dar Jack îl 
întrerupse. 

— Suntem într-un loc în care imaginaţia e la 
fel de importantă ca orice alt lucru, nu? Aşa că 
am improvizat puţin. Dar o să funcţioneze. Am 
improvizat întruna de când am venit aici şi m- 
am descurcat întotdeauna. 

Nemo îşi plecă gânditor capul şi apoi se uită în 
ochii lui Jack. 

— În regulă. Ce trebuie să facem? 

— Sună retragerea din vale, îl sfătui Jack. 
Cheamă-i pe ai noştri aici, sus pe deal, apoi 
aprinde fitilul şi aruncă grenada în mijlocul 


inamicilor, în cel mai jos punct al văii. Dacă 
merge, cred că pot să mai fac câteva asemenea 
dispozitive din ceea ce am găsit la bordul lui 
Nautilus. 

Impresionat, Nemo privi mai atent obiectul. 

— Nu cred că fitilul e destul de lung, spuse el 
examinând improvizaţia lui Jack. Ce-ar fi să...? 

— Acum te îndoieşti de mine? strigă Jack. Fă 
ce ţi-am spus şi totul o să fie în regulă. 

Nemo îi aruncă o privire stăruitoare şi 
îngrijorată, apoi încuviinţă. 

— Aven are încredere în tine, aşa încât sunt 
silit să am şi eu. Mai fă câteva dintr-astea. O să 
avem nevoie de ele. 

Nemo se sfătui cu Charys şi Eledir, care 
sunară imediat retragerea. Soldaţii lor se 
întoarseră şi părăsiră în fugă valea îngustă, 
îndepărtându-se de carnajul care se petrecea 
printre camarazii lor căzuţi. 

Inamicul nu irosi niciun moment şi se năpusti 
înainte, doar că în fruntea armatelor era acum 
Regele lernii, care conducea personal atacul. 

Jack alerga şi el în josul dealului, printre 
centaurii care se retrăgeau, iar Nemo aprinse 
fitilul primei grenade, pe care o aruncă în 
direcţia Regelui lernii. 

Încărcătura explodă mult prea devreme, 
aproape imediat ce fusese lansată, şi nu reuşi 
decât să împrăştie o ploaie de praf şi cenuşă 
peste cetele de wendigo şi născumbre. Avu însă 


un cu totul alt efect asupra lui Nemo. 

Partea din dreapta a căpitanului de pe 
Nautilus, inclusiv braţul şi umărul, dispăruse 
complet, spulberată de explozie. Faţa îi era 
arsă, iar corneele se topiseră. Era orb şi în 
agonie. 

Doar fiindcă avusese încredere în Jack. 

Jack fugi către tovarăşul său şi căzu în 
genunchi lângă el. Fiindcă toţi ceilalţi se 
retrăseseră, rămase singur împreună cu Nemo 
în faţa câtorva mii de inamici care se apropiau 
în grabă. Jack dădu să folosească şi a doua 
grenadă, dar născumbrele năvăliră asupra lui 
înainte să poată aprinde fitilul. 

Nu se opriră însă. Născumbrele trecură pe 
lângă el şi îşi Continuară urcuşul. 

Jack privi în jur fără să înţeleagă nimic, în timp 
ce mii de siluete întunecate se scurgeau pe 
lângă el. Nici măcar wendigo nu le dădură vreo 
atenţie, chiar dacă unii dintre ei se opriră puţin 
să îl adulmece pe Nemo. Apoi Regele lernii 
ajunse în faţa lor, privindu-i de sus. 

Regele lernii răspunse întrebării mute a lui 
Jack cu ochii strălucind de cruzime. 

— Te-au lăsat în pace, Jack, fiindcă 
născumbrele nu-şi atacă niciodată semenii. 

Zicând acestea, zâmbi rece, le făcu cu ochiul 
şi trecu pe lângă ei. 

jack văzu cu oroare cum propria umbră 
pâlpâie şi apoi se solidifică. Dar era prea târziu - 


răul fusese făcut. Nemo era mort. 
Jack îngenunche pe pământul scăldat de 
sânge şi începu să ţipe. 


Charles şi Tummeler trebuiră să se afunde de 
două ori în apa mării, printre stânci, pentru a se 
ascunde de grupurile de wendigo care le 
prinseseră mirosul şi veneau să cerceteze zona. 
Scufundarea le ascundea într-adevăr miasma, 
dar nu era în măsură să îi înveselească. 

Cu toate acestea, reuşiră să îşi croiască drum 
în jurul părţii de est a insulei şi ajunseră chiar 
lângă Dragonul Negru. Cea mai mare grijă a lui 
Charles fusese să identifice cortul Regelui lernii, 
dar asta se dovedi a nu fi o mare problemă. Nu 
era doar cel mai mare cort din tabără, ci şi 
singurul păzit. Lângă el stăteau doi wendigo cu 
înfăţişare înfiorătoare. 

— Cred că acolo e ţinta noastră, nu încape 
nicio îndoială, şopti Charles. Sunt convins că 
vom găsi înăuntru cutia Pandorei. De ce să-ți 
baţi capul să pui paznici lângă un cort aflat în 
spatele unei armate de dimensiunile celei a 
Regelui lernii? 

— De acord, conaşule savent, zise Tummeler, 
deci noi când intrăm... care-i planul? Încercăm 
să furăm ceaunul sau îl închidem chiar aici? 

— II furăm, dacă putem, răspunse Charles. N- 
am nici cea mai vagă idee ce-ar trebui să facem 
ca să-l închidem. Probabil că e nevoie de vreun 


soi de magie, fiindcă mă-ndoiesc că o să fie de 
ajuns să batem o scândură în cuie deasupra 
capacului şi să agăţăm un semn pe care scrie 
„Nu atinge”. 

— În regulă, spuse Tummeler, sunt convins că 
o să te descurci de minune. 

— Ar fi trebuit să îl aducem şi pe Jack, se 
lamentă Charles. El are un talent deosebit 
pentru improvizații. 

Tot şuşotind, cei doi trecură neobservaţi pe 
lângă navă şi ieşiră din apă, folosindu-se de 
silueta imensă a vasului pentru a se feri de 
priviri indiscrete. Ajuns pe nisip, Tummeler îşi 
scutură apa din blană şi apoi se ghemui la 
adăpost, urmat de Charles, care lăsă să cadă şi 
scutul greu de bronz. 

— Mă tot întreb ceva, zise Tummeler. Dacă e 
un cazan mare de făcut mâncarea, de ce i-o fi 
spunând toată lumea cutia Candorii? 

— Cutia Pandorei, îl corectă Charles. Aşa se 
nasc poveştile, Tummeler. Aşa schimbă ele 
lucrurile: un ceainic devine un cazan care 
devine un alambic şi apoi o cutie, în funcţie de 
cel care spune povestea. Şi cum Pandora a fost 
ultima persoană care a avut-o, aşa i-a rămas 
numele. Să luăm scutul tău, de exemplu, 
continuă el întorcându-se spre obiectul greu de 
bronz ce zăcea abandonat în nisip. A fost folosit 
probabil de un soldat roman, de un legionar sau 
de cineva de felul ăsta şi de aceea se numeşte 


„Scutul lui Polemicus” sau ceva pe-acolo. Dar eu 
mă voi gândi întotdeauna la el ca la „Scutul 
domnului Tummeler”. 

Se opri brusc, cu răsuflarea tăiată. 

— Conaşule Charles, se îngrijoră Tummeler, 
ce-ai păţit? 

Charles privea suprafaţa scutului. Modelul 
gravat era destul de şters, dar detaliile încă se 
mai distingeau. Înfăţişa imaginea stilizată a 
Meduzei din mitologia greacă. 

— Mai spune-mi o dată ce a zis Samaranth 
când ţi-a dat scutul, Tummeler. 

— Domnul Samaranth a zis că a aparţinut unui 
erou faimos din lumea voastră, şopti Tummeler. 
Pericle... sau Tezeu... sau... 

— Perseu, rosti Charles, căruia tocmai îi picase 
fisa. Scutul ăsta i-a aparţinut lui Perseu. 

— Aşa e! zise emoţionat Tummeler. Domnul 
Samaranth a spus că până şi cel mai mic dintre 
noi poa’ să fie erou dacă i se dă o şansă, iar 
scutul ăsta avea să-mi dea mie şansa asta. 

— Ştia oare? se întrebă Charles, lăsând un 
zâmbet larg să îi înflorească pe faţă. Cred că are 
dreptate şi mai cred că suntem pe cale să-i dăm 
Regelui lernii o lovitură foarte dureroasă. 

x 

— Aşa se explică, zise John când ajunse, 
împreună cu Artus, pe marginea de la Capătul 
Lumii. Arthur a creat Tronul de Argint ca să 
conducă ambele lumi, a noastră şi Arhipelagul. 


Dacă o parte din puterea sa era capacitatea de 
a invoca dragonii, atunci ar fi vrut s-o poate 
face oriunde s-ar fi aflat. 

Artus îl aprobă tăcut. Începea să îi fie şi lui clar 
că John credea cu tărie că putea face să se 
întâmple un lucru folositor, deşi el unul se 
îndoia profund. În ultimele câteva zile, viaţa 
separase cu o linie groasă fanteziile sale 
copilăreşti despre cavaleri de realităţile traiului 
într-o lume unde fiecare acţiune avea 
consecinţe imediate. 

Le luă doar un minut ca să ajungă la cercul de 
pietre. Când păşiră înăuntru, se stârni un vânt 
rece, care părea să bată însă doar în interiorul 
cercului. 

— Nu cred că a fost o idee prea bună... începu 
Artus. 

John îl apucă de umeri şi îl întoarse spre el. 
Băiatul se aştepta la o muştruluială, dar John îi 
zâmbi pur şi simplu, pe măsură ce vântul 
devenea din ce în ce mai puternic. 

— Gândeşte-te în felul ăsta: dacă merge, 
merge; dacă nu, măcar am încercat. Dacă un 
cavaler ar porni la bătălie numai când e convins 
c-o să câştige, probabil că n-ar mai pleca deloc. 

— Adevărat. 

Vântul se învârtejea în jurul lor ca şi cum ar fi 
vrut să îi smulgă de la pământ şi să-i arunce în 
abis. Urletul cascadei se lovea de obrajii cenuşii 
ai pietrelor, iar picăturile minuscule de apă ce 


se ridicau de dincolo de Marginea Lumii le lipise 
părul de obraji. Elementele naturii păreau să 
conspire împotriva lor, dar John deschise 
Geographica la pagina de care avea nevoie 
Artus. 

— John, strigă Artus, eşti sigur? 

— Pe cât de sigur poţi fi de orice alt lucru pe 
lumea asta, îi răspunse Jack, încercând să se 
facă auzit în urletul furtunii. 

— Şi cum să fac asta, John? urlă Artus. Nu pot! 
Nu sunt încă pregătit! 

John îi îndesă Geographica în mâini. 

— Toată viaţa ţi-ai dorit să fii cavaler, zise el 
privindu-l în ochi şi vorbindu-i cu hotărâre. A 
sosit însă vremea să îţi accepţi destinul şi să 
devii rege. 

Artus inspiră adânc şi începu să se calmeze. 
Privirea însă îi fugea ba la chipul grav al 
prietenului său, ba la cartea aproape sacră pe 
care o ţinea în mâini - o carte care putea să 
creeze un rege, care avea să creeze un rege 
dacă aceasta era alegerea sa. 

Trebuia să citească doar câteva rânduri dintr- 
o carte pentru a-şi cere moştenirea şi tronul, 
pentru a-şi îmbrăţişa destinul. Era un gest la fel 
de simplu ca scoaterea unei săbii din teacă. 

Artus privi cuvintele încă o dată, apoi închise 
cartea şi începu să recite: 


Cu dreptul conducătorului 


Din nevoia de putere 
Vă chem la mine 
Vă chem la mine 


Prin legături de sânge 
Prin datorii de onoare 
Vă chem la mine 
Vă chem la mine 


Ca să apărați viața şi lumina 

Din acest inel al puterii Cerurilor 
Vă chem la mine 

Vă chem la mine 


Odată cu rostirea ultimului cuvânt, urgia din 
jurul lor se potoli brusc. 

Epuizat Artus privi în întuneric, apoi spre 
carte, apoi din nou în hău. 

— Oare am zis bine? 

— Ai zis foarte bine, îl linişti John. E evident că 
ai reuşit ceva. 

— Şi cât ar trebui să dureze? 

— Nu scrie. 

Aşteptară preţ de cinci bătăi de inimă, apoi 
zece. 

Apoi douăzeci. Şi încă douăzeci. 

Nu se întâmplă nimic. 


Încercarea de a folosi dispozitivul lui Jack 
făcuse ca armatele aliate să piardă mult prea 


mult teren. Charys şi Eledir îl crezuseră pe 
Nemo, iar Nemo avusese încredere în Jack şi 
astfel frontul înfruntărilor se mutase iremediabil. 
Aliaţii pierduseră mai bine de jumătate din 
soldaţi, care căzuseră pradă născumbrelor, şi, 
deşi wendigo uciseseră doar o mică parte din 
cei învinşi, era limpede că şi ceilalţi vor avea 
curând aceeaşi soartă. 

Războinicii care supravieţuiseră din rândurile 
elfilor,  gnomilor, animalelor şi creaturilor 
mitologice se adunaseră pe plajă. Charys şi 
centaurii săi îi înconjuraseră, oferindu-le o 
ultimă linie de apărare. 

Născumbrele se opriră câteva momente, iar 
Aven şi Bert crezură că se întâmplase vreun 
miracol. Speraseră degeaba, era doar o nouă 
strategie. Siluetele întunecate le tăiaseră calea 
către nave. Nu mai aveau scăpare. 

La comanda Regelui lernii, un wendigo suflă în 
corn, chemându-i pe troli şi pe goblini înapoi pe 
câmpul de bătălie. 

Totul se sfârşise. 

Artus şi John nu văzuseră ce se întâmpla pe 
plajă. Atenţia lor era aţintită dincolo de lume, 
spre abis. 

Artus trase aer în piept şi-l privi pe John, care 
scruta întunericul. 

— Ceva nu e în regulă, John. 

— Ai răbdare, Artus. Am deplină încredere în 
tine. 


— Da, dar eu nu ştiu dacă am, îi răspunse 
celălalt, părând că se prăbuşeşte în el însuşi. 

— Nu-i nimic, îi răspunse John apucându-l 
strâns pe după umeri. Am eu destulă credinţă 
pentru amândoi. 

Deodată, lumea se schimbă. Ceva era fără 
îndoială altfel. Aerul era nemişcat şi chiar urletul 
neîntrerupt al cascadei părea să fi amuţit, de 
parcă întreaga lume îşi ţinea răsuflarea. 

In cercul alcătuit din pietre se deschise ochiul 
unui uragan care se întindea până pe 
meleagurile depărtate ale eternității, 
deschizând o uşă prin care pătrunse ceva. 

— Uite! zise John. Priveşte în hău, acolo, în 
întuneric! îl vezi? Mult deasupra capetelor lor, 
undeva spre vest, apăruse un punct luminos, 
mic dar strălucitor. 

O stea. 

— O văd, zise Artus. Dar ce...? 

— Incă una! strigă John, arătând cu degetul. ŞI 
acolo! Alta! 

Sub privirile lor uluite, cerul de dincolo începu 
să se umple de stele pâlpâitoare ce păreau să 
prindă viaţă. Pe neaşteptate, câteva dintre ele 
deveniră din ce în ce mai strălucitoare. Şi mai 
strălucitoare. lar apoi începură să se mişte. 

— John, zise Artus cu răsuflarea tăiată, acelea 
nu sunt stele... sunt dragoni. 

În sfârşit, dragonii se întorceau în Arhipelag. 

— .intenționez încă să ies învingător aici şi acum. 


Capitolul Douăzeci Și Unu 
Regele Suprem 


Aerul de deasupra Insulei de la Capătul Lumii 
răsuna de bătăile de aripi ale măreţelor fiare 
coborând din cer. 

Trei dragoni, conducători după înfăţişare şi 
purtare, se apropiară încet şi se aşezară lângă 
cercul de pietre, făcând o plecăciune în faţa lui 
Artus. 

— Cred că aşteaptă porunci, şopti John. 

Artus privi creaturile magnifice din faţa sa, 
apoi se întoarse şi arătă spre câmpul de bătălie. 

— Ajutaţi-i! Ajutaţi-i pe prietenii mei! 

Cuvintele acelea se dovediră a fi de ajuns. 
Dragonii îşi plecară încă o dată capetele, apoi îşi 
întinseră aripile şi se ridicară în aer. 

Undeva mai la est, armatele trolilor şi ale 
goblinilor tocmai ce mărşăluiseră înapoi spre 
câmpul de bătălie din mijlocul văii şi aşteptau 
cu nerăbdare să ia parte la măcelul pe care îl 
anticipau covârşitoarele lor armate victorioase. 
Surpriza fu cu atât mai mare când se treziră 
copleşiţi de o armată de dragoni mai numeroasă 
şi mai puternică. 

Uruk Ko, fie din înţelepciune, fie din laşitate, 
semnală imediat trupelor sale să îşi abandoneze 
armele şi flamurile. Mulţi regi îşi păstraseră 
tronurile prin acţiuni diplomatice şi nu prin 
cucerire şi părea mult mai cuminte să accepte 


situaţia decât să continue să piardă soldaţi în 
numele mândriei. 

Comandanții trolilor refuzară însă să se 
predea şi se hotărâră să lupte cu dragonii. 

Înfruntarea dură doar trei minute şi asta 
numai pentru că dragonii trebuiau să se 
ferească unul de altul în timp ce incinerau, 
sfâşiau sau striveau soldaţii armatei trolilor. 

Născumbrele nu aveau să fie însă la fel de 
uşor de ucis. 


Tummeler era foarte dezamăgit. 

— Capul sus, bătrâne, zise Charles după ce 
intrară în cortul Regelui lernii. Eu unul n-aş fi 
putut să fac asta nici măcar cu o duzină de 
ghiulele de tun, darămite cu trei brioşe cu afine. 

— Ar fi fost doar două, se plânse Tummeler, 
dacă primul wendigo nu şi-ar fi întors capul 
chiar când îl ocheam. 

— Orişicât, spuse Charles, l-ai nimerit cu a 
treia brioşă în timp ce fugea de mama focului, 
iar asta a fost o chestie mult mai impresionantă 
din punct de vedere sportiv. 

— Serios? se însenină Tummeler. Mulţumesc, 
conaşule savent. 

Charles aprinse torţele aflate de-o parte şi de 
cealaltă a intrării în cort, iar lumina lor scoase la 
iveală un obiect imposibil de confundat. 

Se afla în mijlocul cortului, pe o platformă 
simplă de lemn care avea mânere de piele 


pentru a fi transportată mai uşor. Aşa cum se 
aşteptaseră, era un cazan de fier de vreun 
metru înălţime şi ceva mai puţin în 
circumferință, cu o siluetă oarecum alungită. 
Exteriorul era decorat cu plăcuţe gravate cu 
litere cuneiforme şi imaginile stilizate ale unor 
corbi. 

Găsiseră cutia Pandorei. 

Nu exista vreun capac sau vreo acoperitoare, 
iar pe marginile cazanului se mai vedeau încă 
urme de ceară. 

— Aşa, zise Tummeler. Şi-acum care-i ideea 
aia a ta? 

— Nu putem să ne uităm înăuntru, spuse 
Charles, aşa că va fi greu să-l transportăm. 
Trebuie să urmăm planul iniţial şi să-l închidem. 
lar eu unul sunt convins că Samaranth ştia mai 
multe decât ne-a zis. De-aia ţi-a dat scutul. 

— Lasă-mă pe mine s-o fac, se oferi 
Tummeler. Eu oricum nu pot să mă uit în el, 
sufăr de o insuficienţă de înălţime, după cum ar 
spune prietenul meu Falladay Finn. 

— Dă-i drumul, zise Charles  întinzându-i 
scutul. 

Opintindu-se serios, Tummeler ridică bucata 
grea de bronz şi se apropie de cazanul deschis. 
Cu o singură mişcare fluidă, îşi trecu scutul pe 
deasupra capului şi apoi îl aşeză pe ceaunul de 
fier. Păcăni uşor, potrivindu-se perfect pe buza 
uşor ridicată a acestuia. 


Înainte ca Tummeler să apuce să spună ceva, 
cazanul pe care îl numeau cutia Pandorei începu 
să strălucească, răspândind o lumină 
nepământeană. 

— Asta e fie foarte bine, fie foarte rău, spuse 
Charles. M-aştept însă să ne dăm seama extrem 
de curând... 


Dragonii  sosiră chiar când Regele lernii 
ajunsese faţă în faţă cu liderii armatei greu 
încercate a creaturilor din Arhipelag. Charys şi 
Eledir erau pregătiţi să lupte până la moarte, 
dar Aven şi Bert aproape că-şi pierduseră 
speranţa. Moartea lui Nemo fusese o lovitură 
teribilă, iar dispariţia lui Jack îi afectase chiar şi 
mai tare. 

Regele lernii se aştepta la o capitulare 
necondiționată şi savura în sinea lui acest 
moment când, în doar câteva clipe, întregul 
univers se nărui asupra lui. 

Intâi crezu că sosirea bruscă a dragonilor se 
datora chemărilor sale, explicându-şi întârzierea 
prin rotația Pământului, ineficienţă dragonilor 
sau orice alt lucru pe care avea să i-l reproşeze 
acum, fiindcă era stăpânul lor. Abia după ce 
dragonii începură să îi strivească pe troli îşi 
dădu seama că nu veniseră să îl servească pe 
el. 

Din rândurile armatei încercuite a aliaţilor se 
auzi un strigăt triumfător, făcându-l pe Regele 


lernii să mâărâie nemulţumit. 

— Bucuraţi-vă cât mai aveţi timp! spuse el. N- 
o să trăiţi îndeajuns ca să vă savuraţi victoria, 
nu atâta vreme cât mai am încă născumbrele! 

Nici nu s-ar fi putut ca lucrurile să se 
potrivească mai bine. Regele lernii rămase fără 
cuvinte văzând că, exact în momentul în care îi 
ameninţa pe ceilalţi, miile sale de născumbre 
dispar ca un fum. 

— Ei bine, zise Charys bătând cu picioarele 
sale puternice în pământ şi trecându-şi lancea 
imensă dintr-o mână în alta, aş vrea să vă anunţ 
că „şcoala de bătut măr wendigo” şi-a redeschis 
porţile. 


Insula se scufundă din nou într-o luptă 
frenetică, luminată puternic de flăcările 
dragonilor. Elfii, gnomii şi centaurii formară o 
blocadă în jurul dragonavelor şi a tovarăşilor lor 
răniţi, reuşind să îi ţină pe wendigo la distanţă 
cu un nor gros de săgeți. 

Împotriva faunilor avea o noimă să lupţi în 
grupuri compacte. Împotriva dragonilor, nu se 
dovedi o idee prea bună. 

Profitând de haosul iscat de luptă, Regele 
lernii se strecură spre tabăra sa. Aven se 
întorcea şi ea în vale ca să-l caute pe Jack şi îl 
văzu cum coteşte brusc, de parcă s-ar fi hotărât 
să meargă spre vest. Ezită o secundă, nesigură 
de ce ar fi trebuit să facă, apoi hotărî să îl 


urmărească. 


Restul nebuniei dură doar câteva minute, 
fiindcă era aproape imposibil să te aperi de 
dragoni şi cu atât mai puţin să îi ataci în vreun 
fel. Odată eliberat câmpul de bătălie, aliaţii 
reuşiră să se întoarcă pentru a-şi îngriji tovarăşii 
căzuţi şi făcură o descoperire uimitoare. 

Toţi soldaţii care fuseseră loviți de născumbre 
erau încă în viață. 

Pierduseră într-adevăr mulţi soldaţi. Planul 
Regelui lernii fusese însă să strângă umbrele 
furate ale războinicilor căzuţi pentru a crea şi 
mai multe născumbre. Chiar dacă suferiseră 
răni, pierduseră sânge şi chiar în cazurile în care 
mai lipsea câte un membru al corpului, elfii, 
gnomii şi toţi ceilalţi erau în viaţă. 

Nu fusese însă o victorie totală: cei mai mulţi 
dintre ei îşi pierduseră umbrele, sfâşiate de 
născumbre, iar acum nu păreau să fie altceva 
decât nişte momâi. Erau însă în viaţă. Şi acolo 
unde există viaţă, există şi speranţă. 

— Extraordinar! se bucură Eledir. Lăcomia 
Regelui lernii ne-a oferit mai mult decât victoria 
- am fi pierdut mai mulţi soldaţi dacă i-ar fi 
măcelărit în loc să-i păstreze pentru a-i folosi 
mai târziu în folosul său. Clătină din cap cu 
uimire. Când i-am văzut pe dragoni, am sperat 
că vom învinge, dar să nu avem pierderi... 

— Te înşeli, zise Bert cu tristeţe. Am avut 


pierderi: un om a murit, iar altul probabil că îşi 
doreşte s-o fi făcut. 

Charys se întoarse la focurile de tabără 
purtând pe spatele său impresionant două 
trupuri inerte. Unul dintre ele aparţinea fostului 
căpitan al Dragonului Galben, care fusese cel 
mai viteaz dintre toţi; celălalt era un tânăr care 
dorise mai mult decât orice să meargă la război, 
să ia parte la bătălie şi să arate lumii cât e de 
înflăcărat şi merituos. Ochii amândurora erau 
închişi şi numai unul dintre ei avea să îi mai 
deschidă cândva. 


În cercul de pietre, John şi Artus priveau cu 
uimire cum dragonii schimbau soarta bătăliei 
care se desfăşura la picioarele lor. 

— Nu e de mirare că au făcut cu toţii 
legământ de supunere cu Arthur, zise Artus, 
dacă asta se întâmpla de fiecare dată când îl 
supăra cineva. 

— Mă îndoiesc sincer că-şi chema dragonii 
pentru orice dispută minoră, spuse John, dar 
faptul că ei ştiau că o poate face era cu 
siguranţă foarte important. 

— Aşa e, se auzi o voce rece din spatele lor. 
Altfel de ce ar fi fost toate celelalte rase ţinute 
în şah dacă n-ar fi existat posibilitatea ca regele 
oamenilor să cheme dragonii? 

Era Regele lernii. Păşise înăuntrul cercului de 
pietre, cu sabia scoasă din teacă. 


— Felul în care ai schimbat cărţile a fost destul 
de impresionant, zise el. Mi-am torturat 
căpitanul aproape o oră până când am înţeles 
de ce coordonatele acelea fără niciun sens 
făceau referire invariabil la afine. 

— Mulţumesc, zise John. De fapt, nu prea m- 
am aşteptat să ţină. 

— Bineînţeles că după aceea ar fi trebuit să fii 
mai atent în privinţa cărţii, continuă Regele 
lernii, observându-l pe regentul Paralonului 
prăbuşit ceva mai departe. Aşa încât imbecilul 
ăla să nu poată să ţi-o fure. 

— E adevărat, admise John. Cu toate acestea, 
se pare că totul s-a rezolvat cu bine. E drept, 
mai puţin pentru tine... 

Ochii Regelui lernii aruncau văpăi. 

— Aşa crezi? Ai pierdut mai mult decât îţi 
închipui, băiete, fiindcă eu intenţionez încă să 
ies învingător aici şi acum. 

— Artus i-a chemat pe dragoni, iar tu n-ai fost 
în stare, zise John. Dacă ai fi avut un traducător 
mai bun decât prostul ăla de regent, poate că ai 
fi reuşit. Dar la ce victorii te mai aştepţi acum? 
Inelul pe care îl porţi e lipsit de orice importanţă 
şi nici chiar Geographica nu-ţi mai poate fi de 
vreun folos. 

Auzindu-i vorbind despre el, Viermuş se trezi 
de-a binelea. g 

— Stăpâne! strigă el. Stăpâne, ajută-mă! Ala 
de-acolo m-a lovit! M-a lovit în cap! 


Regele lernii nu se sinchisi să privească înapoi 
către servitorul său neajutorat. 

— l-am spus lui Viermuş să-i dea foc, zise el 
aruncându-i regentului o privire ucigătoare, dar 
se pare că e incapabil să îndeplinească până şi 
cea mai simplă sarcină. Nu am însă nevoie de 
carte sau de inel ca să devin Rege Suprem. 

— Se vor împotrivi, spuse John. Toate rasele 
Arhipelagului se vor lupta cu tine. Nu te vor lăsa 
să te urci pe Tronul de Argint... cel puţin nu 
atâta vreme cât există un moştenitor. 

Pe faţa Regelui lernii apăru un surâs încărcat 
de răutate, iar John îşi dădu seama îngrozit că 
exact la lucrul acela se gândea şi adversarul 
său. 

Păşi protector în faţa lui Artus, aşezându-se 
între cei doi regi. 

— Poţi încerca să-l omori, continuă John, dar 
asta n-o să te facă rege, nu te vei putea urca pe 
un tron care a fost ocupat prin legături de 
sânge. Nu vei avea niciodată mandatul 
parlamentului. 

— O, dar am acest mandat, răspunse Regele 
lernii. Sângele care curge prin venele lui e 
acelaşi cu sângele meu. 

— Eşti membru al familiei regale? întrebă 
uimit John. Nu te cred! Minţi! 

— Nu, nu mint, chicoti Regele lernii. Păşi încet 
în faţa lui John şi a lui Artus, savurând efectul pe 
care îl aveau dezvăluirile sale asupra celor doi. 


Chiar crezi că parlamentul ar fi petrecut decenii 
întregi blocat într-o dezbatere sau ar fi adus în 
discuţie ideea unui uzurpator dacă eu n-aş fi 
avut dreptul legitim de a mă aşeza pe tron? Nu, 
continuă el, au fost incapabili să aleagă un alt 
Rege Suprem tocmai fiindcă exista un 
moştenitor care le-ar fi îndeplinit condiţiile, eu 
însumi, dar pe care, în prostia lor, nu doreau să 
îl cheme pe tron. 

— Dar cum poţi fi moştenitor? întrebă Artus. 
Toată familia regelui... familia mea... a fost 
ucisă. 

Regele lernii izbucni în râs. 

— Băiete, sunt cu mult mai bătrân decât mă 
credeţi... De fapt, sunt aproape la fel de bătrân 
ca nebunul ăla care construieşte nave, Thoth 
sau Deucalion sau cum şi-o mai fi spunând 
acum. Sunt mai bătrân decât însuşi Tronul de 
Argint, continuă el. Şi am jurat bunicilor 
bunicilor bunicilor bunicilor tăi că urmaşul lor va 
îngenunchea într-o zi în faţa mea. Şi iată-te pe 
cale s-o faci. 

Deodată, Regele lernii lovi cu sabia şi o rană 
adâncă apăru pe pieptul lui John. Păstrătorul 
ţipă şi căzu în genunchi, încercând în zadar să-şi 
scoată sabia din teacă. Regele lernii o aruncă 
însă cât colo şi apoi îi făcu semn lui Viermuş să 
o ridice şi să o ţină deasupra capului lui John. 

Artus reuşi să îşi scoată sabia din teacă, dar 
nu avea cum să ţină piept iscusinţei Regelui 


lernii. În doar câteva clipe,  moştenitorul 
Tronului de Argint rămase neînarmat şi 
neajutorat în faţa atacatorului său. 

— Ce ironie, zise Regele lernii. Ţin sabia la 
gâtul tău după douăzeci de ani de când am 
făcut acelaşi lucru şi cu bunicul tău şi apoi cu 
tatăl tău. 

Artus îşi ridică privirea. 

— Tu mi-ai omorât familia? 

— Aici era şi ironia, încuviinţă Regele lernii. 
Întreg Arhipelagul credea că bunicul tău e un 
om rău când, de fapt, a fost unul dintre cei mai 
mari regi care au domnit vreodată aici. Singura 
sa greşeală a fost că îşi preţuia prea mult 
familia. 

— Ce vrei să spui? întrebă John, care respira 
cu greutate, deşi sângerarea părea să i se fi 
încetinit. Archibald şi-a omorât familia. 

— Aşa umblă vorba, zise Regele lernii. Dar de 
fapt nu a făcut nimic altceva rău decât să-şi 
depăşească limitele atunci când i-a cerut 
idiotului ăstuia să fure cutia Pandorei. Magia 
asta era interzisă şi din această cauză a fost 
expulzat din Arhipelag. 

— Şi atunci de ce a riscat să o folosească? se 
miră Artus. Ce ameninţare l-a făcut să rişte să 
piardă sprijinul dragonilor? 

— Cred că eu am fost de vină, rânji Regele 
lernii. Stătusem în exil timp de mulţi ani în 
lumea lui, zise el fluturându-şi cârligul în direcţia 


lui john, şi mă întorsesem de curând după ce 
descoperisem secretul trecerii spre Arhipelag. 
Am construit Dragonul Negru şi m-am dus la 
Paralon ca să-i cer lui Archibald să-mi predea 
tronul. A tras de timp şi m-a dus cu vorba 
îndeajuns ca să găsească o magie mai 
puternică, una prin care să mă poată învinge: 
cutia Pandorei. Când a deschis-o însă, a pierdut 
sprijinul dragonilor, iar prostul ăla de Samaranth 
i-a luat inelul, în loc să-i fi luat cutia. 

— Dar de ce nu l-a lăsat Samaranth să se 
folosească de cutia Pandorei? întrebă Artus. 

— Fiindcă, interveni John, înecându-se şi 
scuipând cheaguri de sânge, nici măcar regele 
nu putea să încalce regulile. Folosirea răului, 
chiar şi în lupta împotriva răului, nu e permisă 
celui care stă pe Tronul de Argint. 

— Bine zis, deşi nu ai înţeles chiar tot, 
interveni Regele  lernii. Archibald pierduse 
capacitatea de a-i chema pe dragoni, dar nu-şi 
nominalizase încă succesorul. Aşa încât i-am 
omorât toţi membrii familiei, unul câte unul, 
până când a trebuit să îl omor şi pe el. Am 
crezut că-mi terminasem treaba, îi zise el lui 
Artus, dar uite că m-am înşelat. Acum însă o să- 
ţi ofer o dovadă de îndurare. Aceeaşi pe care i- 
am oferit-o şi bunicului tău, dar pe care el a 
refuzat-o. 

Îşi băgă sabia în teacă şi se apropie de Artus, 
întinzându-şi mâna cu palma în jos. 


— Îngenunchează în faţa mea, băiete. Jură-mi 
supunere. Fă-mă adevăratul moştenitor al 
tronului şi am să te ucid repede şi fără durere. 
Dacă refuzi, agonia ta va fi nesfârşită. 
Îngenunchează şi jură supunere faţă de 
strămoşul tău... îngenunchează şi jură pe 
adevăratul meu nume, Mordred”. 

x 

— Mordred! exclamă John cu ochii strălucind 
de uimire. Nu-mi vine să cred! 

— N-are importanță dacă mă crezi, zise 
Mordred. Am nevoie doar de supunerea lui şi 
atunci voi deveni şi regele lumii voastre. 

— Nu prea cred că o să se întâmple asta. 

La marginea cercului de pietre apăruse Aven. 
Ţinea în mâini două săbii, una îndreptată spre 
Viermuş şi cealaltă spre Mordred. 

— A... regina piraților, spuse Mordred 
scoțându-şi din nou sabia. Dacă nu ţi-e cu 
supărare, avem aici nişte treburi de bărbaţi şi 
am dori să fim lăsaţi în pace. 

— Asta n-o să se întâmple, clătină din cap 
Aven. Fiecare fiinţă din Arhipelag va afla ce-ai 
făcut şi-n niciun caz n-o să urci vreodată pe 
Tronul de Argint. 

— Noi suntem doi, iar tu numai una, sublinie 


27 Mordred este un personaj din legenda regelui Arthur. Se spune că 
era fiul nelegitim al acestuia cu sora sa vitregă Morgause. Numele lui 
a devenit sinonim cu trădarea, luptându-se cu regele Arthur în bătălia 
de la Camlann, în urma căreia a fost ucis, iar Arthur, rănit fatal (n. 
red.). 


Mordred. 

— Da, noi suntem doi şi tu doar una, repetă 
Viermuş cu voce tremurată. 

— O să-i tai gâtul tânărului rege până să 
ajungi aici. 

— Ba nu, zise Aven, fiindcă ai nevoie de el ca 
să-ţi jure supunere... iar el n-o va face. 

— Ba da, dacă-i ordon lui Viermuş să-l omoare 
pe prietenul lui, Păstrătorul, spuse Mordred. 

Aven se uită la Viermuş. 

— Ascultă-mă bine, regentule. Indiferent ce se 
întâmplă aici, te voi omori. Fie că moare sau nu 
John sau Artus sau mor chiar eu... tot te voi 
ucide cu ultimul strop de putere care-mi va fi 
rămas. 

Viermuş ţipă, scăpă sabia lui John şi porni să 
alerge pe pantă în jos, urlând şi dând nebuneşte 
din mâini. 

— Ei bine? zise Aven întorcându-se din nou 
spre Mordred, în timp ce John se chinuia să se 
ridice în picioare şi să îşi recupereze sabia. Doi 
împotriva unuia singur, dar de data asta noi 
suntem avantajaţi. 

— Da, dar sabia mea se odihneşte pe gâtul 
regelui, sublinie Mordred, aşa încât se pare că e 
remiză. 

— De fapt, bubui o voce groasă de undeva de 
deasupra, e mai degrabă şah mat. 

Samaranth se năpusti din cer, îl dezarmă pe 
Mordred dintr-o singură mişcare şi apoi îl ridică 


în aer, prinzându-l pe Regele lernii în ghearele 
sale imense. Bătu aerul cu aripile sale mari şi 
apoi pluti dincolo de marginea lumii. 

— Ai fost un învățăcel îngrozitor, zise 
Samaranth clătinând din cap. Îţi înţeleg ambitia 
şi dorinţa de mărire, dar în ultimii douăzeci de 
ani, de când te-ai întors, ai făcut atâtea prostii, 
încât cred că a sosit momentul să te retragi din 
joc, ca să zic aşa, şi să-i laşi pe alţii să aibă grijă 
de treburile din Arhipelag. 

— Nu ai dreptul să spui cine domneşte în 
Arhipelag, protestă Mordred. 

— Nici tu. Archibald nu merita însă să moară. 
De aceea vei muri şi tu, înainte să ai ocazia să 
te aşezi pe Tronul de Argint. 

— Ba o să trăiesc şi o să sug măduva din 
oasele tale, prostănac bătrân! lătră Mordred. 

Cu o mişcare bruscă, scoase un pumnal fioros 
dintr-o cizmă şi îl înfipse în gheara imensului 
dragon. Pumnalul se rupse de lângă mâner. 

Samaranth oftă. 

— Nu e vorba că nu-mi placi, Mordred, zise 
dragonul, fiindcă chiar îmi placi foarte mult. Însă 
în adâncul sufletul tău rămâi un omuleţ prost. 

Samaranth îşi desfăcu ghearele. 

Mordred - Regele lernii - căzu în hăul nesfârşit 
şi dispăru în întuneric. 

— Noi, dragonii, ne-am întors, e adevărat, dar depinde de tine 
dacă vom şi rămâne. 


Capitolul Douăzeci Și Doi 
La Răspântie De Drumuri 


Restul nopţii îl petrecură îngrijindu-şi răniții şi 
smulgând legăminte de supunere de la regele 
goblinilor şi de la comandanții trolilor, dar se 
ocupară şi de restul lucrurilor de care trebuie 
avut grijă la sfârşitul unui război şi pe care, dacă 
stai bine şi te gândeşti, e preferabil să le rezolvi 
din postura învingătorului decât din cea a 
învinsului. Cu toate acestea, în pofida întoarcerii 
dragonilor şi a victoriei asupra Regelui lernii, 
bătălia pentru controlul Arhipelagului nu se 
încheiase. 

Arawn, prinţul trolilor, se înscăunase singur pe 
Tronul de Argint şi cucerise Paralonul cu 
armatele sale, trimiţându-şi restul trupelor să 
lupte alături de Regele lernii. Era nevoie de 
strategie şi de sprijinul tuturor raselor pentru a 
recâştiga Paralonul, dar, judecând după uşurinţa 
cu care dragonii îi învinseseră pe troli cu o 
noapte înainte, deznodământul părea mai 
degrabă o chestiune de timp. 

Wendigo, cei mai feroce şi mai înfricoşători 
dintre duşmanii lor, fuseseră înghesuiți de către 
Charys şi centaurii săi la baza limbii de pământ 
ce se arcuia peste Marginea Lumii şi astfel 
avuseseră ocazia să vadă ce soartă împărtăşise 
Regele  lernii. Răspunsul lor se dovedi 
neaşteptat. Se întoarseră cu spatele la centauri 


şi, urlând şi clănţănind din dinţi, începură să se 
arunce în singura direcţie liberă care le mai 
rămăsese. 

Urletele celor care căzuseră dincolo de 
Margine şi strigătele lor de mânie se topiră 
repede în zgomotul colosal al cascadei, aşa 
încât, curând, nimeni nu îi mai auzi căzând. 

Mai rămăsese o singură problemă de rezolvat: 
ce anume se întâmplase cu născumbrele? 

— Cred că ei ne vor putea răspunde la 
întrebarea asta, zise Bert arătând undeva în 
direcţia plajei. 

Dinspre partea de est a insulei li se arătă o 
privelişte extrem de ciudată: Charles înainta cu 
greu, trăgând nişte curele de piele legate de un 
fel de sanie pe care era aşezată silueta 
inconfundabilă a cutiei Pandorei - un cazan 
mare şi negru acoperit acum de un scut 
strălucitor din bronz. Tummeler se cocoţase 
deasupra şi molfăia dintr-o brioşă uscată. 

— Vă salut, conaşi savenţi, strigă Tummeler. 
V-am aduserăm... adusesem... adusei... am pus 
mâna pe cutia Candorii. 

Bert, Aven, Artus şi John alergară către ei, 
îmbrăţişându-i apoi călduros. 

— Aţi reuşit! exclamă Artus. Aţi închis cutia! 

— Păi, ăsta era şi planul, nu-i aşa? zise 
Charles. N-ar fi dat deloc bine dacă ne-aţi fi 
rugat să facem lucrul ăsta, iar noi v-am fi 
dezamăgit. 


— Desigur, adăugă Tummeler, nici nu s-a pus 
vreodată problema... la urma urmei, conaşul 
Charles e un savent de la Oxford şi tre' să-şi 
apere reputaţia. 

— Într-adevăr, încuviinţă Charles, trebuie să 
spun însă că a fost o noapte tare grea. Dar, 
adăugă el îndreptându-şi spinarea şi privind în 
jur, prin partea asta cum au mers lucrurile? 


Toţi aliaţii doriră să afle ce se întâmplase în 
tabăra inamicului, iar Charles şi Tummeler îşi 
istorisiră aventura chiar acolo, pe plajă, vorbind 
repede şi apoi făcând pauze pentru a se 
complimenta unul pe celălalt pentru eficienţa şi 
camuflajul lor perfect. 

Elfii luară cutia Pandorei de pe sanie şi, după o 
dezbatere scurtă, o depuseră în siguranţă în 
cala Dragonului Alb. Abia după ce Charles şi 
Tummeler se schimbară de hainele ude şi 
mâncară ceva la repezeală, tovarăşii lor reuşiră 
să le povestească restul evenimentelor de peste 
noapte. Cu o excepţie. 

— Mordred zici, se miră Charles. Uimitor, 
absolut uimitor. Spune-mi însă, unde e Jack? Mă 
aşteptam să îi răpună pe toţi cu mâinile goale şi 
să-l întâlnesc cocoţat pe un piedestal şi purtat 
pe umerii voştri, cu pieptul plin de medalii... 

Nu îi răspunse nimeni, dar expresiile de pe 
feţele lor arătau că lucrurile merseseră groaznic 
de prost. 


— John, începu Charles, nu cumva... nu-i aşa 
că Jack nu e mort? 

— El nu, zise John. Altcineva a murit. 

— John n-a fost aici, interveni Bert. Să vă spun 
eu ce s-a mai întâmplat. 

Vorbiră vreme îndelungată, plânseră şi jeliră 
nu numai pierderea unui prieten, ci şi povara pe 
care celălalt avea să o poarte tot restul vieţii şi 
pe care niciunul dintre ei nu i-o putea uşura. 


Ceva mai târziu, înfăţişarea insulei se schimbă 
din nou. Când ajunseseră aici prima dată, totul 
părea extrem de plat, o câmpie scufundată în 
calmul aşteptării a ce avea să urmeze. Se 
transformase apoi într-un câmp de bătălie plin 
de războinici care se mişcau în toate direcţiile, 
iar apoi devenise un câmp al suferinţei şi al 
sacrificiului. Acum părea să fi ajuns ca la 
început. Inamicii de odinioară fie se împăcaseră, 
fie fuseseră distruşi în totalitate. lar cei care le 
veniseră în ajutor se întorseseră pe nave ca să 
se  întremeze sau continuau încă să 
supravegheze uscatul, nesiguri că totul se 
terminase cu adevărat. 

Fiindcă îşi făcuseră treaba pentru care 
fuseseră chemaţi, dragonii plecaseră şi ei în 
bună parte de pe insulă, apărând doar fugar 
printre nori. 

Rămăsese doar Samaranth. Dragonul şi 
prietenii săi se adunaseră lângă cercul de 


pietre, ca să-şi ia rămas-bun. 

— Nu mai avem decât câteva momente ca să 
vorbim, aici, în acest loc sacru, le zise 
Samaranth. Aşa că vorbiţi. Întrebaţi-mă ce vreţi 
şi mă voi strădui să vă răspund. 

Artus, John, Aven, Bert şi Charles stăteau pe 
un petic de iarbă aflat la mică distanţă de 
menhirele pe care aterizase Samaranth, cu 
aripile strânse. 

— Ce trebuie să fac de-acum? îl întrebă Artus. 

Dragonul începu să râdă, pufnind zgomotos. 

— Ce să faci? Orice vrei. Acum eşti Regele 
Suprem. 

— Păi tocmai asta nu-mi dă pace, zise Artus. 
Nu ştiu nimic despre cum e să fii rege. 

— Nici prietenii tăi n-au ştiut nimic despre 
cum să fii Păstrător, dar cu toate astea s-au 
descurcat, spuse Samaranth. Deşi mi se pare că 
lipseşte unul dintre ei. 

— Jack, interveni Aven. N-a vorbit cu nimeni 
toată dimineața. S-a încuiat în cabina 
Dragonului Alb şi refuză să iasă. 

— Da, încuviinţă Samaranth. Tummeler mi-a 
povestit ce s-a întâmplat. E regretabil. 

— Regretabil? protestă John. Căpitanul Nemo 
e mort! Şi a fost vina lui Jack! 

— Se poate, zise Samaranth, dar Nemo nu mai 
era un copil. Nu l-a forţat nimeni. Ştia la ce se 
expune, dar şi care e miza. Jack ar trebui să 
înveţe din istoria asta şi să devină mai puternic. 


— Să devină mai puternic? insistă John. Cum? 

— Asta e o întrebare interesantă venind din 
partea ta, micule Păstrător, zise dragonul. Din 
câte mi-aduc aminte, toată aventura asta a 
început din cauza altei morţi. 

— Te referi la profesor, spuse John ezitant. 

— Într-adevăr. 

— Dar n-a murit din vina mea, se scuză John. 
Cel puţin, nu direct. N-aveam cum să împiedic 
moartea profesorului. 

— Se poate, zise Samaranth, dar, când i s-a 
oferit ocazia să fugă, nu a spus el că e gata să 
moară fiindcă şi-a împlinit menirea? 

— Cum poţi să ştii lucrul ăsta? întrebă John. 

— Intreabă-te un singur lucru, tinere Păstrător 
- simţi că ţi-ai atins scopurile? 

— Da, spuse John după un moment de 
gândire. 

— Dar profesorul? 

— Şi el şi le-a atins. 

— Înseamnă că mântuirea ta a venit nu prin 
învierea lui, ci prin credinţa într-un scop nobil. 
Jack ar face bine să-şi amintească şi el acest 
lucru. 

— Cred c-ai ştiut încă de la început cum 
trebuie închisă cutia Pandorei şi ai fi putut să ne 
dai scutul când ne-am întâlnit în Paralon, zise 
Charles. 

— Da, aprobă Samaranth. Aveam scutul lui 
Perseu. Când Archibald a deschis cutia, Mordred 


a furat-o, dar a lăsat în urmă scutul, crezând că 
n-o să-i mai trebuiască vreodată. L-am păstrat, 
împreună cu inelul lui Archibald, pentru 
vremurile în care avea să fie nevoie de ele. 

— Dar de ce nu ne-ai spus că în felul ăsta 
puteam înfrânge născumbrele? întrebă Charles. 

— Nu _ m-aţi întrebat aşa ceva, răspunse 
Samaranth. M-aţi întrebat cum să procedaţi 
pentru a descifra Geographica. 

— Şi nu puteai totuşi să ne spui? insistă John. 
Ne-ar fi scutit de o mulţime de necazuri şi n-am 
mai fi pierdut atâta timp. 

— Noi, dragonii, nu existăm ca să vă rezolvăm 
problemele, sublinie Samaranth, ci ca să vă 
ajutăm să învăţaţi cum să vă ajutaţi singuri. 
Ceea ce aţi şi făcut. Împreună cu prietenii tăi, îi 
zise el lui John, a trebuit să rezolvati ghicitorile 
din /maginarium Geographica şi să desluşiţi 
misterele Arhipelagului. V-aţi descurcat de 
minune, dar aţi avut de plătit un preţ şi aţi 
făcut-o fiecare în felul vostru. Aţi reuşit să 
aduceţi pe tron un alt rege în Arhipelag, iar asta 
va schimba în bine şi lumea din care veniţi. Cei 
care au plătit un preţ mai mare o ştiu prea bine 
şi n-ar vrea să suferiţi pentru că aţi înfăptuit 
ceea ce aţi fost nevoiţi să faceţi. Spuneţi-i asta 
lui Jack atunci când îl vedeţi. Şi mai spuneţi-i că 
are o mulţime de prieteni în Arhipelag pe care 
se poate baza în caz de nevoie. 

— Mai am eu o întrebare, adăugă Charles. În 


tot tămbălăul ăsta l-am pierdut din vedere pe 
şarpele ăla de Viermuş. Ce să facem cu e/? 

— Am avut deja grijă, răspunse dragonul. A 
fost ridicat de unul dintr-ai mei care mi-a pus 
aceeaşi întrebare. Şi, după ce m-am sfătuit cu 
regele, zise el făcându-i cu ochiul lui Artus, ne- 
am dat seama că Arhipelagul are felul său 
propriu de a se ocupa de ticăloşi. Sperăm doar 
că se va pocăi la fel de mult ca şi ultimul 
Apărător al Avalonului. 

— E bine, zise Charles privind către prietenii 
săi. Dar mi-aş fi dorit să-l mai pocnesc o dată 
peste cap... 

Samaranth se îndreptă şi-şi întinse aripile ca 
să-şi ia zborul. 

— Stai! strigă Artus. S-au întors dragonii cu 
adevărat? Vor rămâne de tot? 

Samaranth privi către tânărul rege şi zâmbi. 

— Da, răspunse el într-un târziu. Noi, dragonii, 
ne-am întors, e adevărat, dar depinde de tine 
dacă vom şi rămâne. Să conduci înţelept. Să 
conduci bine. lar dacă vei avea nevoie de noi, 
cheamă-ne! 

Imensul dragon se aplecă, acoperindu-i pe 
Artus cu umbra sa, şi îi oferi gheara. Artus 
întinse mâna şi în palmă-i căzu Inelul Regelui 
Suprem al Paralonului. 

— L-am luat de la un rege care nu era demn 
să-l poarte, zise dragonul, şi am făcut-o încă o 
dată în noaptea trecută. Sper că nu-mi vei da 


motive să o fac din nou. Rămâi cu bine, rege 
Artus al Tronului de Argint. 


Se reuniră pentru un ultim consiliu cu regii 
raselor aliate şi căpitanii dragonavelor, înainte 
să pornească spre Paralon şi apoi spre casele 
lor. Aven primi comanda Dragonului Galben 
până în momentul în care Dragonul Indigo urma 
să fie reparat. Apoi avea de ales ce navă să 
comande. După ce le ceru cocorilor sfatul, care 
rămăseseră deasupra insulei pe parcursul 
întregii nopţi, Bert acceptă să continue să 
folosească Dragonul Alb pentru a putea înapoia 
cutia Pandorei Morganei din Avalon şi apoi să îi 
ducă pe John, Jack şi Charles la Londra. 

Artus hotări că, deocamdată, insula pe care se 
aflau putea servi drept teritoriu de rezervă 
pentru Tronul de Argint din Paralon, zicându-şi 
că centrul de putere se află oriunde doreşte 
regele. 

— M-am gândit să-i dau un nume acestei 
insule, propuse Artus. Nu e vorba neapărat că 
nu avea un nume, dar e destul de greoi să-i tot 
spunem Insula de la Capătul Lumii, nu-i aşa? 

— Probabil, răspunse John. Spune-mi cum vrei 
să se numească, iar eu voi face modificările 
necesare în Geographica. 

— Terminus, zise Artus. Numele insulei va fi 
Terminus. 


Pe lângă îngrijirea de care aveau nevoie cei 
atacați de născumbre, efort care era coordonat 
de Charys şi de centaurii săi, aliaţilor nu le mai 
rămăsese nimic altceva de făcut decât să-şi 
pregătească navele ca să părăsească Terminus. 

— Cred că Regele Suprem are nevoie de o 
regină, îi murmură John lui Bert, făcând un 
semn din cap în direcţia lui Artus, care 
supraveghea împreună cu Aven reparaţiile 
Dragonului Alb. 

Aven era la fel de aprigă la vorbă ca 
întotdeauna, dar se uita acum altfel la Artus, 
ascultându-l cu atenţie şi respect... şi poate şi 
cu altceva. Nu era afecţiune, ci doar umbra unei 
afecţiuni. lar felul în care el o privea sau modul 
familiar în care îşi aşeza - fără ca ea să 
protesteze - palma pe talia fetei în timp ce o 
conducea în jurul navei nu puteau fi pure 
întâmplări. 

— Da, oftă Bert, am observat încă de acum 
câteva zile. Ştii, zise el, mă consolez cu gândul 
că ar fi putut alege şi mai rău. 

Auziră o geantă căzând în spatele lor şi, când 
se întoarseră, îl văzură pe Jack cum se 
îndepărtează. 

— Vai mie, continuă Bert, crezi că m-a auzit? 
Fiindcă eu nu mă refeream... 

— Ştiu asta, spuse John. Dar cred că el e cel 
mai încercat dintre noi toţi. 

Aven observă şi ea plecarea bruscă a lui Jack. 


ÎI strânse afectuos de umeri pe Artus şi porni 
să traverseze plaja în direcţia lui Jack. 


Printre proviziile încărcate în fiecare dintre 
nave se regăseau acum şi numeroase copii ale 
cărţii de bucate a lui Tummeler, care reuşise să- 
| convingă pe Nemo să le ia din Paralon „pentru 
orice eventualitate”. 

— Tummeler, zise Charles, sunt foarte 
impresionat de tenacitatea ta. Nu mă îndoiesc 
că această carte va avea până la urmă mare 
succes. 

— Am un plan, răspunse Tummeler, scoțând 
cu mândrie o bucată de pergament pe care 
mâăzgălise ceva. Următoarea o să fie şi mai 
bună. la priveşte! 

— Nu-nţeleg, făcu Charles privind atent la 
pergament. Vrei să publici  /maginarium 
Geographica? 

— Înî, încuviinţă Tummeler. M-am sfătuit şi cu 
Regele Suprem. Adevăru' e că o parte a 
problemelor cu Regele lernii a fost iscată de 
faptul că există atâtea secrete. Ţinuturi secrete, 
locuri secrete, secrete secrete. Dar dacă toţi 
căpitanii ar avea Geographica lor, n-ar mai 
exista secrete. Şi poate că o să începem să ne 
înţelegem între noi. 

— Că bine zici, îl aprobă Charles. Tare ne-ar 
mai fi prins bine să putem cumpăra dintr-o 
librărie un exemplar din ăsta atunci când l-am 


pierdut pe-al nostru. 

— Şi o să dea bine lângă cartea de bucate, îl 
completă Tummeler. 

— Să ştii însă că tot nu înţeleg importanţa 
afinelor, zise Charles. 

— E simplu, răspunse Tummeler. Afinele iaste 
una dintre cele mai mari forţe ale binelui din 
lumea asta. 

— Şi cum ţi-ai dat seama de asta? întrebă 
Charles. 

— Păi, făcu Tummeler, ai văzut vreodată 
vreun trol sau vreun wendigo sau o 
născutumbră d-aia să mănânce plăcinte cu 
afine? 

— Nu, recunoscu Charles. 

— Ei, vezi? spuse Tummeler triumfător. Asta-i 
fiindcă nu pot suporta bunătatea din ea. 

— N-am cum să te contrazic, zise Charles. 

— Mâncărurile e bune şi afurisite, la fel ca 
oamenii, bursucii sau chiar savenţii. 

— Mâncăruri  afurisite? repetă neiîncrezător 
Charles. : 

— Păstârnacu', îl lămuri Tummeler. Asta-i 
afurisit de nu se poate. 

— Stai aşa, zise Charles răsfoind cartea de 
bucate a lui Tummeler. Uite-aici, la pagina 
patruzeci şi trei, ai o reţetă de mâncare cu 
păstârnac. Dacă păstârnacul e afurisit, cum 
explici asta? 

Tummeler îl privi gânditor, pentru un moment. 


—Îs două motive. Unul e fin'că surorile 
Harpii?? au inventat mâncarea asta, iar ele nu 
lipsesc niciodată din Paralon în zilele de târg şi 
au aflat de cartea mea şi, dintr-una într-alta, 
înainte să-mi dau seama, m-au convins să le 
pun reţeta în carte. Şi, crede-mă, n-ai vrea să le 
superi pe surorile Harpii. lar al doilea motiv e 
că, deşi acum păstârnacu' e afurisit asta nu 
înseamnă că într-o zi nu va deveni bun sau că 
nu va fi parte a unei reţete gustoase. Nu cred că 
bătrânul Tummeler o să fie ăla de-o să 
îmblânzească păstârnacu', da’ nici nu mi s-a 
părut corect să pretind că pe lume sunt numai 
mâncăruri bune. Trebuie să existe un echilibru. 
Mă-nţelegi, conaşule Charles? 

— Da, zise Charles, înţeleg. 


Aven îl găsi pe Jack lângă fereastra unei 
cabine de pe Dragonul Alb, de unde tânărul 
urmărea încărcarea celorlalte nave. Nu o băgă 
în seamă când intră, dar ritmul respirației i se 
schimbă, aşa încât fata îşi dădu seama că e 
conştient de prezenţa ei. 

— Jack, spuse Aven, o să fii bine? 

— Nu ştiu, răspunse el într-un târziu. Ca să fiu 
sincer, cred că n-o să mă mai simt bine 
niciodată... nu cu adevărat. 

28 În mitologia greacă, harpiile (două sau, uneori, trei surori) erau 
femei înaripate, cu trup şi gheare de vultur, ce purtau sufletele 


condamnaților în Tartar. Personificau forţa distrugătoare a vântului (n. 
red.). 


— Erau multe în joc, continuă Aven. Niciunul 
dintre cei care s-au avântat în bătălie nu a 
făcut-o fără să ştie riscurile sau miza acelei 
lupte. 

— Nu-i adevărat, o contrazise Jack, eu n-am 
ştiut miza... sau, cel puţin, am ales să o 
desconsider. lar Nemo a murit din cauza mea. 
Pentru că a crezut că ştiu ce fac, însă eu n-am 
ştiut, am greşit, iar ela murit. 

— Jack, începu din nou Aven, nu mai fusesei 
niciodată într-o asemenea situaţie. Ştim cu toţii 
că-ţi dădeai toată silinţa. 

— Nu mă trata ca pe un copil, îi reteză Jack 
vorbele. Chiar crezi că nu ştiam ce se întâmplă? 
Nu crezi că oamenii observă când încep să-şi 
piardă umbra? lar asta nu s-a întâmplat în 
noaptea trecută şi nici din cauza Regelui lernii. 
Eu însumi începusem să renunţ la ea. 

— Incă de pe Dragonul Indigo? se miră Aven. 

— Evident, răspunse Jack. lar el a văzut asta. 
Re-Regele lernii. Mor-Mordred. Ştia. 

— Ştia doar că ai potenţial, Jack. Asta e tot ce 
a văzut în tine. Fiindcă, atunci când a venit 
vremea să alegi, ai rămas cu noi şi până la urmă 
asta a contat. 

— Alegerile mele l-au ucis pe Nemo, zise Jack. 
Spui că ce-a fost în inima mea era diferit de ce- 
am ales să fac, dar eu cred că te înşeli. Cred că 
ceea ce e-n sufletul nostru afectează ceea ce 
facem. Mai devreme sau mai târziu trebuie să 


acceptăm lucrul acesta. 

— Dar ai făcut asta, îl contrazise Aven, privind 
umbra pe care tânărul o lăsa pe podea. 

— Da, răspunse el privind la rândul său spre 
umbră. Doar că am făcut-o prea târziu. 

Faţa lui Aven trăda nesiguranța a ce ar trebui 
să spună în continuare. Într-un final, fata reuşi 
să se hotărască. 

— Jack, îi spuse ea, ai... ai putea să rămâi aici, 
în Arhipelag. 

Jack îi aruncă o privire în care scânteie pentru 
o clipă bucuria că se gândiseră amândoi la 
acelaşi lucru. Scânteia se stinse însă repede, iar 
el clătină încet din cap. 

— Nu pot, nu cred c-ar ajuta la ceva. Am 
permis sentimentelor şi pasiunilor mele să 
acapareze tot ce e mai bun în mine, zise el 
privind-o din nou cu tristeţe. lar el ştia că asta o 
să se întâmple. Şi cineva a suferit şi a murit din 
cauza asta. 

Clătină din nou din cap şi rosti pe un ton 
amar, lipsit de vlagă: 

— N-am să mai fac greşeala asta niciodată. 

Jack se întoarse să privească iar pe fereastră, 
Uitându-se la Bert, care continua să dirijeze 
încărcarea proviziilor pe Dragonul Alb. Aven 
rămase în spatele lui, în tăcere. 

După o vreme, fata întinse mâna ca să-l 
mângâie, să spună ceva care să îl facă să se 
răzgândească, să îl asigure că, deşi lecţia aspră 


pe care fusese nevoit să o înveţe îl durea acum, 
ea făcea parte din maturizarea lui. Niciunul 
dintre cuvinte nu i se păru însă destul de 
potrivit pentru a exprima ce simte, aşa că 
vorbele îi pieriră pe buze. 

Aven îşi mai ţinu o clipă mâna lângă umărul 
tânărului, apoi o lăsă în jos şi ieşi din încăpere. 

La bordul Dragonului Albastru, care fusese 
transformat într-un spital improvizat, Charys 
clătină înfrânt din cap. 

— Nu cred că pot să mai fac ceva. 

Centaurul îngrijea siluetele palide ale celor 
căzuţi pradă născumbrelor, printre care se afla 
şi Falladay Finn. Centaurii fuseseră preţuiţi 
dintotdeauna pentru cunoştinţele lor medicale şi 
pentru priceperea în artele vindecării, dar ceea 
ce păţiseră prietenii şi tovarăşii lui era acum 
dincolo de posibilităţile lui Charys. 

— Nu ştiu, zise el din nou, cu o reţinere care 
nu-l caracteriza. Trăiesc, dar par să nu mai aibă 
voinţă şi nici vreo flacără lăuntrică. Spiritele au 
dispărut şi nu ştiu cum să le aduc înapoi. 

— Se prea poate, sugeră Charles, ca ele să fie 
captive în cutia Pandorei. Dacă născumbrele 
sunt create forțând pe cineva să se uite 
înăuntru şi apoi devin capabile să sfâşie şi... şi... 
să absoarbă umbrele celorlalţi, atunci unde 
altundeva ar putea fi? 

— Aşa este, încuviinţă Aven. Au dispărut toate 
în momentul în care tu şi Tummeler aţi închis 


cutia. 

— Cred că cel mai bun lucru pe care-l putem 
face este să o înapoiem Morganelor, în Avalon, 
zise Bert. Ele au avut-o mai multă vreme decât 
oricine altcineva. Poate că sunt în stare să ne 
ajute. 

— Sau lui Ordo Maas, propuse Charles. Şi el a 
mai avut de-a face cu ea, deşi, ţinând cont că 
are legătură cu soţia lui şi cu expulzarea ei din 
Arhipelag, îmi imaginez că nu va fi prea încântat 
s-o vadă din nou. 

— Trebuie să fie o cale! zise John. Nu pot să 
cred că procesul e ireversibil. Problema e că 
singurul fel în care putem scoate ceva din ea e 
s-o deschidem, continuă el, dar apoi vom fi din 
nou în încurcătură, fiindcă nu putem privi 
înăuntru fără să fim prinşi la rândul nostru. 

— Trebuie să fie vreo şmecherie, spuse 
Charles, fiindcă altfel nici Mordred n-ar fi putut 
s-o folosească. 

— Ştiu cum făcea Regele lernii, se auzi o voce 
din pragul uşii. 

Era Jack. 

— Ştiu cum făcea Regele lernii, repetă Jack. ŞI 
pot s-o fac şi eu. Pot să eliberez născumbrele. 


„„0 mulțime de oameni înveşmântați în mantii, 
sumbri ca moartea... 


Capitolul Douăzeci Și Trei 
Tărâmurile Adumbrite 


Jack intră în cameră şi rămase cu faţa către 
prietenii săi, cu braţele încrucişate peste piept, 
într-o postură despre care John gândi că are 
foarte mult din fostul Jack:  sfidătoare, 
încrezătoare, sigură. 

— Ascultă, Jack, începu Bert. Ştiu că vrei să ne 
ajuţi, dar... 

Jack îl ignoră. 

— M-am tot gândit la asta, zise el începând să 
se plimbe prin cameră, şi nu există decât un 
singur motiv pentru care Regele lernii să fi 
putut folosi cutia fără să fie prins în ea: nu avea 
umbră. 

John şi Charles se uitară uimiţi unul la altul. La 
asta nu se gândiseră. 

— Aşadar, continuă Jack, pare logic ca numai 
o persoană cu o condiţie similară să poată 
redeschide şi folosi cutia Pandorei pentru a 
elibera umbrele închise acolo. 

— Asta e o concluzie pripită, zise Bert. 
Niciunul din noi nu ştie îndeajuns de multe 
despre cutie sau despre felul în care Regele 
lernii fura umbrele ca să merite riscul de ao 
redeschide. 

— Totuşi, eu pot, spuse Jack pentru a treia 
oară. Vă aduceţi aminte cum, pe puntea 


Dragonului Indigo, Regele lernii mi-a propus să 
mă alătur lui, iar eu l-am refuzat? 

— Da, răspunse John. Ţi-a şoptit ceva, dar ai 
pretins că nici măcar n-ai înţeles... 

— N-am înţeles până acum, preciză Jack. 
Vorbele lui nu aveau niciun sens pentru mine, 
dar, după ce am vorbit cu Aven acum câteva 
minute, mi-am adus aminte că şi cartograful a 
spus ceva asemănător. Atunci mi-am dat seama 
ce pot să fac. 

— Dar ce ţi-a zis Mordred, Jack? 

— Mi-a spus „Umbrele nu pot exista fără 
lumină. Dar, fără umbre, lumina nu are niciun 
înţeles.” 

— E o constatare înţeleaptă, spuse Charys, 
chiar dacă vine din partea lui. Dar de ce te fac 
aceste cuvinte să te gândeşti c-ai putea privi în 
cutie fără să-ţi pierzi umbra? 

— Fiindcă, răspunse Jack, sunt singurul de-aici 
care ştie ce înseamnă să renunţi la propria 
umbră şi apoi să alegi să ţi-o recapeţi. 

— Rămâne însă o problemă, zise Eledir. Cutia 
Pandorei implică o magie interzisă. Samaranth 
ne-a spus foarte clar lucrul acesta. N-ar fi 
trebuit să fie folosită de Archibald şi ştim ce s-a 
întâmplat când a încăput pe mâinile lui Mordred. 
Dacă o să încerci şi tu, e posibil să stârnim din 
nou mânia dragonilor. 

— Nu vreau să vă stric cheful, interveni 
Charles, dar trebuie să ne mai gândim la ceva. 


Când Tummeler şi cu mine am închis cutia, 
născumbrele au dispărut. E posibil să reapară 
când o deschidem din nou. S-ar putea să ne 
trezim cu o armată de născumbre... 

— Nu, nu cred că va fi cazul, zise Artus. 
Archibald şi Mordred au folosit cutia pentru a-şi 
impune voinţa asupra altora, continuă el. Au 
vrut să domine. Jack nu ar folosi-o ca să 
cucerească, ci pentru a repara relele făcute. Nu 
cred că dragonii ar avea ceva împotrivă. Şi mai 
cred de asemenea că născumbrele apar doar 
din dorinţa cuiva. Uneori Mordred a avut nevoie 
de câteva zeci, alteori de câteva mii. Scotea din 
cutie doar născumbrele de care avea nevoie. 
Era însă întotdeauna un act de voinţă, nu o 
întâmplare. 

— Regele Suprem a vorbit, spuse ceremonios 
Charys. Eu unul nu mă voi împotrivi dacă Jack 
vrea să încerce. 

— De acord, zise Eledir. 

— In regulă, aprobă şi Artus. Jack, poţi să faci 
ce vrei. 


Restul grupului se mută în partea îndepărtată 
a încăperii, pentru a nu privi din greşeală în 
cazan. Jack stătea pe un scaun de lemn între 
cutia Pandorei şi patul unde îl aşezaseră pe 
Falladay Finn, cu spatele la ceilalţi. Jack îşi privi 
prietenii şi zâmbi timid. Apoi, fără vreo altă 
introducere, se ridică, trase scutul de pe cutia 


Pandorei şi privi direct înăuntru. 

Rămase nemişcat câteva secunde, iar apoi 
umerii începură să-i tremure. 

Prietenii săi schimbară priviri  îngrijorate, 
neştiind dacă ar trebui să rişte şi să se apropie 
de el ca să-l ajute. Nu-i puteau vedea faţa, aşa 
că nu ştiau dacă ceea ce i se întâmpla îl afecta 
în bine sau în rău. Jack se întoarse către ei şi îşi 
dădură cu toţii seama că plânge. 

— E minunat, zise el. E plină de lumină. 

Indiferent ce vedea, era menit doar ochilor 
săi, fiindcă din locul în care stăteau ei, cutia nu 
părea să adăpostească nimic extraordinar. 

Jack se întoarse şi băgă o mână în cutia 
Pandorei, care fu repede absorbită în întunericul 
dinăuntru. Fără ezitare, îşi întinse cealaltă mână 
şi o sprijini pe pieptul lui Falladay Finn. 

Sub privirile uluite ale celor prezenţi în 
cameră, un tentacul de întuneric îşi croi drum 
afară din cazan, în lungul braţului lui Jack, apoi 
peste pieptul său şi în jos, pe celălalt braţ, 
ajungând în final să se întindă pe corpul inert a 
lui Falladay Finn până când formă o umbră 
completă, întreagă, aşezată natural pe partea 
opusă a luminii. 

Jack îşi scoase mâna din cazan şi o aşeză pe 
fruntea lui Finn, plecându-şi capul ca şi cum s-ar 
fi rugat sau ar fi fost extrem de concentrat. 

Trecu un minut şi apoi încă unul. Deodată, 
pleoapele lui Falladay Finn tremurară şi acesta 


deschise ochii. 

Regele privi în jur, la toţi cei care se 
adunaseră lângă el. 

— Tunete şi fulgere! urlă el. S-a terminat? Am 
pierdut bătălia? îmi spune cineva ce se 
întâmplă? 

Regele gnomilor îşi recăpătase umbra şi, 
odată cu ea, sufletul şi vivacitatea. 

lar Jack rămăsese neschimbat. 

— In regulă, zise el, suflecându-şi mâinile şi cu 
ochii scânteindu-i ca odinioară. Cine urmează? 


Îi trebui lui Jack tot restul zilei şi o bună bucată 
din noaptea următoare pentru a reface umbrele 
războinicilor care şi le pierduseră în timpul 
bătăliei. Regii şi căpitanii acestora simţiră cu 
toţii o imensă uşurare văzând că cei care 
deveniseră păpuşi fără viaţă, umbre trăind doar 
pe jumătate, îşi reveniră. O uşurare chiar mai 
mare simțeau şi prietenii lui Jack, care observau 
cum laudele pentru sarcina aceasta pe care 
doar el o putea îndeplini îi readuceau şi 
băiatului buna dispoziţie. 

In timp ce Jack lucra împreună cu Charys şi 
centaurii săi la refacerea războinicilor, John îl 
trase pe Bert deoparte. 

— Nu-i aşa că aceia care au căzut pe câmpul 
de bătălie nu sunt cu adevărat născumbre? Nu 
ca acelea care au fost forţate de Mordred să îl 
urmeze. 


— Nu chiar, răspunse Bert, deşi nu-mi dau 
seama în ce fel diferă. Ştiu doar că o născumbră 
poate rupe şi apoi absorbi umbra cuiva şi mai 
ştiu că Mordred a ţinut victimele în viaţă pentru 
că plănuia să facă mai multe născumbre 
folosindu-şi prizonierii, ca să-şi mărească 
armata. Născumbrele se schimbă odată cu 
trecerea timpului. Pe măsură ce fură umbrele 
altora, capătă substanță. Poate de aceea am 
fost capabili să recunoaştem trăsăturile regilor 
din parlament. Probabil că au fost înrobiți 
printre primii. Le-a luat doar umbrele, dar nu-i 
forțase încă să-l servească. Presupun că au fost 
un fel de viitoare născumbre. Dar de ce întrebi? 

— M-am uitat în Geographica, zise john. Am 
observat că, deşi născumbrele au dispărut 
atunci când am închis cutia, hărțile Tărâmurilor 
Adumbrite au rămas în Umbră. Oare de ce? 

— Nu ştie nimeni, spuse Bert. Niciuna dintre 
expedițiile care au plecat spre Tărâmurile 
Adumbrite nu s-a întors vreodată. Nici măcar 
Nemo nu s-a putut apropia prea mult şi a trebuit 
să se retragă. A spus că sunt păzite de 
născumbre. 

— Aşa m-am gândit şi eu. Dar ce anume 
păzeau născumbrele? 

— Nu-nţeleg unde vrei să ajungi. 

— E simplu, zise John. Dacă trupurile celor 
care furnizau umbrele armatei invincibile a lui 
Mordred trebuiau să fie menținute în viaţă, 


înseamnă că toţi oamenii din ţinuturile pe care 
le-a cucerit sunt încă acolo, doar că acum nu 
mai există născumbre care să ne împiedice să 
ajungem la ei. 

— O, dragul meu băiat... exclamă Bert cu ochii 
măriţi de uimire. 

— Exact, spuse John. Jack ar putea să-i 
elibereze pe toţi cei cuceriţi de Regele lernii. 
Poate elibera întreg Arhipelagul. 


Când Jack îşi termină munca de refacere a 
războinicilor şi putu să se odihnească la un ceai, 
John şi Bert îi explicară teoria lor. Acceptă fără 
ezitare. 

— Cred că aveţi dreptate, spuse el. Îi simt pe 
toţi în cutia Pandorei şi ştiu că trebuie să există 
o cale prin care să-i pot elibera. 

— Îţi dai seama, Jack, zise Charles, că 
războinicii pe care i-ai eliberat aici au fost doar 
câteva sute, iar Regele lernii fură umbre de mai 
bine de două decenii. S-ar putea ca înăuntru să 
existe mii şi mii de suflete în căutarea unui trup. 

— Ştiu, răspunse Jack cu ochi scânteietori. 
Cred că sunt cel mai norocos om din lume. 

x 

Îşi luară rămas-bun de la toţi noii lor prieteni 
pe măsură ce, una câte una, dragonavele 
începură să părăsească Terminus. Tummeler 
alesese să rămână cu Aven şi Artus la bordul 
Dragonului Galben şi îi îmbrăţişă pe toţi cu 


lacrimi în ochi, promițând c-o să-i viziteze. 

Spre marea lui surpriză, Charles nu se simţea 
prea bine, acum că trebuia să se despartă de 
micul bursuc. 

— Capul sus, Tummeler, zise el. O să mă 
întorc şi sunt sigur că vei avea ocazia să mă 
vizitezi la Oxford, ce zici? 

— Oxford? Serios? spuse Tummeler cu 
mustăţile tremurându-i. O, conaşule Charles, ar 
fi cea mai mare zi din viaţa mea. Chiar cea mai 
mare! 

ÎI mai îmbrăţişă pe Charles încă o dată şi apoi 
fugi la bordul Dragonului Galben. 

— Păi, cam asta e, spuse Bert. Cred c-ar trebui 
să plecăm şi noi. N-avem de unde şti cât o să ne 
ia călătoria, aşa c-ar fi bine să-i dăm drumul. 

— Staţi! strigă Jack. Mai e un lucru care 
trebuie făcut şi, cu permisiunea voastră, aş vrea 
să-i fac aici. 

— Ce anume, băiete? 

Jack se întoarse către Aven. 

— Unde... unde este? 

Fata ezită o clipă şi apoi îi răspunse. 

— Într-o cabină, înfăşurat într-unul din 
drapelurile Regelui Suprem. Ne-am gândit să-l 
îngropăm în Paralon. 

Jack se întoarse către Artus. 

— Ai spus că Terminus e o extensie a capitalei 
tale, aşa încât e bine şi aici. În plus, adăugă el, 
niciunul dintre noi n-a plătit un preţ mai mare 


pentru victoria asta. Cred că i-ar fi plăcut. 
— Sunt de acord, încuviinţă Artus. 
— Ai nevoie de ajutor, Jack? întrebă John. 


— Nu. E mai bine s-o fac singur, dacă nu vă 
supăraţi. 

— Desigur, bătrâne, zise Charles. Desigur. 

— Jack... începu Aven. 

— Tu poţi să vii, îi spuse Jack. Ştiu că aţi fost 
apropiaţi. Aşa se cuvine. 

Începură să urce dealul unul lângă celălalt, 
dar Jack se opri şi se întoarse. 

— Artus, zise Jack întinzându-i mâna. Vrei să 
ne ajuţi? 

— Bineînţeles, prietene, rosti Artus, apucând 
mâna întinsă de celălalt. Nici măcar nu trebuie 
să mă rogi. 


ÎI îngropară pe Nemo la vest de cercul de 
pietre. Samaranth le spusese că era un loc 
sacru şi de aceea gândiră că nu poate exista 
unul mai bun pentru odihna de veci a 
căpitanului navei Nautilus decât punctul cel mai 
îndepărtat al lumii, de unde spiritul său să poată 
veghea asupra hotarelor existenţei. 

— Tehnic vorbind, spuse Charles când cei trei 
se întoarseră, e acelaşi loc unde Samaranth l-a 
lăsat pe Regele lernii. 

— Cu o singură diferenţă, zise Bert. Nemo se 
odihneşte, iar Mordred nu se va opri vreodată 


din cădere. Îşi va petrece restul eternității 
temându-se de un impact care nu va veni 
niciodată. 


Le trebui mai puţin de o zi ca să ajungă la 
primul Tărâm Adumbrit care, potrivit lui Bert, 
fusese cea mai mare pierdere a Arhipelagului. 

— Se numeşte Prydain, zise Bert arătându-le 
pergamentul alb din Geographica, acolo unde 
fusese desenată odinioară o hartă. Mai mulţi 
dintre regii şi reginele din parlament se trăgeau 
de aici, precum şi căpeteniile care au slujit sub 
comanda lui Arthur. Din ţinuturile astea s-au 
răspândit în întreg Arhipelagul muzica şi 
literatura, iar bibliotecile de aici erau întrecute 
doar de cea din Paralon. Am resimţit profund 
pierderea acestui ţinut. 

Umbrele care tăinuiau insulele se dovediră a fi 
nori groşi şi negri care se aşezaseră chiar pe 
pământ. Aceştia ascundeau uscatul nu numai 
de privirea oamenilor, ci şi de razele soarelui. 
Totul era scăldat într-o lumină cenuşie care se 
filtra prin aerul ceţos, devenind un fel de 
strălucire palidă care nu crea umbre, făcând ca 
totul în jur să semene cu tărâmul mitic al 
morţilor. 

Dragonul Alb se apropie încet, cu precauţie, 
dar sosirea lui rămase fără ecou, ca şi cum n-ar 
fi observat nimeni că ajunseseră acolo. 

Găsiră un port mic unde ancorară nava pentru 


a privi ţărmul mai îndeaproape. lar ceea ce 
văzură se dovedi a fi înspăimântător şi sfâşietor 
deopotrivă. 

Insula era acoperită de o pădure deasă, cu 
arbori care semănau cu cei de pe Byblos sau 
Paralon. În lungul țărmului se vedeau sălcii ce 
crescuseră foarte mult, de parcă nimic nu le-ar 
fi atins timp de mulţi ani. 

Printre copaci se vedea însă o mulţime de 
oameni  înveşmântaţi în mantii, sumbri ca 
moartea, stând cu toţii nemişcaţi. 

Priviră cu şi mai multă atenţie şi reuşiră să 
distingă mii şi mii de alte siluete. Găsiseră într- 
adevăr sursa armatelor de umbre ale lui 
Mordred, fiindcă fiinţele acelea doar pe 
jumătate în viaţă arătau exact ca războinicii 
căzuţi pe Terminus. 

— Vai mie, zise Bert încetişor. S-ar putea să 
dureze foarte mult. 

— Nu, spuse Jack. Poate nu. Nu e vorba doar 
de oameni - sufletul întregului tărâm e şi el 
bolnav. Nu simţiţi? 

— Şi ce vrei să faci, Jack? întrebă John. 

— Ajutaţi-mă să duc cazanul la mal, le ceru 
jack. Acolo am să fac ceea ce am făcut 
dintotdeauna: o să mă descurc. 


Jack deschise încă o dată cutia Pandorei, pe 
care o aşezase pe o grămadă de pietre de pe 
ţărmul insulei Prydain. De data aceasta, în loc 


să-şi aşeze mâna pe inima victimei lui Mordred, 
îşi băgă un braţ înăuntrul cutiei, iar pe celălalt îl 
îngropă adânc în pământul reavăn. 

In câteva momente, văzură cu toţii un fulger 
de lumină izbucnind din cazan. Îl urmă un râu 
de umbră împletit cu lumină, care alerga peste 
umerii lui Jack şi intra în pământ. 

Sub ochii lor, luminile şi umbrele se întindeau 
peste întregul peisaj, atingând fiecare copac, 
piatră şi casă, curgând nestăvilite fiindcă nu li 
se mai opunea nimic. 

Toţi oamenii atinşi de umbră se clătinau şi 
cădeau, apoi începeau să se agite şi în final se 
ridicau în picioare, scuturând din cap de parcă 
s-ar fi trezit dintr-un coşmar. 

Intr-un fel, asta şi făceau. 

— Cum se poate aşa ceva? îl întrebă John pe 
Bert. Cum poate să facă toate astea folosind un 
obiect care a provocat atâta rău şi nenorocire? 

— Pentru că s-a cufundat în cutie mai adânc 
decat a vrut sau a putut s-o facă Regele lernii. 
Iti aduci aminte de legenda cutiei Pandorei? 
Când a fost deschisă pentru prima dată şi toate 
relele Pământului au fost eliberate asupra lumii, 
a mai rămas ceva înăuntru, ceva care ar fi putut 
mântui lumea. 

— Speranţa. 

În câteva minute, întreg tărâmul se 
transformase complet. Fiecare persoană avea o 
umbră care se vedea acum clar, iar norii se 


risipiră, lăsând să pătrundă lumina soarelui. 

Jack se întoarse la prietenii săi, gâfâind din 
cauza efortului, dar cu un zâmbet larg pe chip. 

— Cum a fost? 

John şi Bert chiuiră, iar Charles îşi ridică 
pumnul în aer. 

— Foarte bine, Jack! Aşa rezolvă lucrurile un 
om de la Oxford! 

Ținuturile care fuseseră adumbrite se aflau la 
marginea de sud a Arhipelagului. Dragonul Alb 
nu trebui decât să traseze un arc larg de lao 
insulă la alta,  ghidându-se după ceața 
întunecată care se vedea din când în când la 
orizont. 

Pe măsură ce Jack transforma fiecare ţinut, 
harta acestuia apărea din nou în /maginarium 
Geographica, ca şi cum fusese întotdeauna 
acolo şi nimic nu avea să o mai şteargă 
vreodată. 

— Va trebui să-l informăm şi pe Tummeler, 
zise Charles, fiindcă altfel va publica o ediţie 
incompletă. 

Călătoriră de la un ţinut la altul: locuri de care 
nu auziseră niciodată sau pe care le ştiau bine 
din poveşti şi din mituri. Hy-Breasil”. Liliput. 


2 Insulă-fantomă menţionată în miturile irlandeze. Se spune că era 
învăluită în ceaţă, cu excepţia unei singure zile o dată la şapte ani, 
când devenea vizibilă, rămânând însă intangibilă (n. red.). 


Charos şi Styx”. Hel’. Asmund. Şi tot aşa... într- 
un târziu, la capătul mai multor zile decât le-ar 
fi plăcut, dar cu mult, mult mai puține decât se 
aşteptaseră la început, îşi dădură seama că în 
Geographica nu mai existau pagini goale şi că la 
orizont nu se mai vedeau nori negri. 

Puteau, în sfârşit, să meargă acasă. 

Bert răsuci cârma şi îndreptă Dragonul Alb în 
direcţia Frontierei. 


— Bert, începu John, apropiindu-se împreună 
cu Jack şi Charles de bărbatul micuţ. Ne-am tot 
uitat prin Imaginarium Geographica şi credem 
că lipseşte totuşi o hartă. 

— Serios? se miră Bert. Mi s-a părut că ne-am 
ocupat de toate Tărâmurile Adumbrite. Cum se 
poate să fi pierdut vreunul din vedere? 

— Nu mă refer la o hartă dispărută, zise 
Charles, ci la una care n-a existat acolo 
niciodată. 

— A, înţeleg, spuse Bert. Şi la ce ţinut vă 
gândiţi? 

— Am auzit despre el pe ici, pe colo, explică 
Jack. Ordo Maas a pomenit prima dată de el. L-a 
numit Ţinutul Verii. 


3 Râu din mitologia greacă la graniţa dintre Pământ şi tărâmurile de 
dedesubt, pe care le înconjoară de nouă ori. Are puteri miraculoase, 
putând să ofere nemurirea sau invulnerabilitatea (n. red.). 

3 În mitologia scandinavă, tărâm aflat dedesubtul uneia dintre cele 
trei rădăcini ale copacului lumii, Yggdrasil, unde ajung sufletele celor 
răi (n. red.). 


— Ah, zâmbi Bert. Ţinutul Verii. Unul dintre 
cele mai minunate tărâmuri, despre care se 
vorbeşte cu respect de foarte mulţi ani. E 
interesant că-l pomeniţi, mai ales c-a fost unul 
dintre locurile pe care Mordred - Regele lernii - 
şi-a dorit să-l găsească mai mult decât pe 
oricare altul. 

— Felul în care a vorbit despre el Ordo Maas, 
spuse Jack, ne-a făcut să înţelegem că ar putea 
fi un cu totul alt loc, ca şi cum într-acolo s-ar 
îndrepta după ce va muri. 

— Raiul? rosti Bert. Se prea poate. Depinde 
din ce punct de vedere judeci. 

— Dar cum poate existenţa unui loc să 
depindă de punctul cuiva de vedere? se miră 
Charles. 

— Extrem de uşor, îl lămuri Bert. Ai uitat 
cumva de Bastionul Timpului? În spatele uşilor 
acelora se aflau locuri reale, concrete, dar până 
nu deschideai uşa puteai crede că nu sunt 
acolo. Când John a deschis o uşă şi l-a găsit pe 
profesor, locul acela exista fiindcă el credea că 
se află acolo. La fel s-a întâmplat şi cu uşa care 
ne-a ajutat să scăpăm. S-a dovedit că dincolo de 
ea se afla exact ceea ce avea nevoie Charles. 
Intr-un fel, a făcut-o să existe prin credinţa sa. 
Aşa e şi cu Ţinutul Verii. 

— Să înţeleg că [inutul Verii e orice vor 
oamenii să fie? întrebă Jack. 

— Aşa se spune, răspunse Bert. Dar ai 


dreptate, legenda se bazează pe un loc care 
există cu adevărat. Ţinutul Verii e mai întins 
decât oricare altul din Arhipelagul Viselor, 
fiindcă reuneşte în el tot ceea ce poate fi găsit 
aici şi încă multe altele. Dar, pe când oameni 
precum Ordo Maas îl pot găsi oriunde, Regele 
lernii nu l-ar fi găsit niciodată. Fiindcă, pentru el, 
Ţinutul Verii va fi mereu de neatins când, de 
fapt, i-a fost mereu la îndemână. 

— Sună... zise John, sună ca şi cum ai vorbi 
despre lumea noastră. 

— Da, îl aprobă Bert. Lumea voastră e Ţinutul 
Verii. 


Capitolul Douăzeci Și Patru 
Intoarcerea La Londra 


Cea mai mare parte a călătoriei de întoarcere 
o petrecură reexaminând Geographica şi făcând 
adnotări pe hărţile care reapăruseră după 
înfrângerea Regelui lernii şi trezirea la viaţă a 
Tărâmurilor Adumbrite. Cu doar câteva zile în 
urmă ar fi dat - ar fi făcut, de fapt - orice ca să 
se poată întoarce cât mai repede acasă. Acum li 
se părea că Anglia era un tărâm de vis spre care 
pot călători doar dacă cred în el cu adevărat. Şi, 
deşi continuau să creadă în Anglia, în Londra şi 
în Oxford, dar şi în restul lumii oamenilor, 
aflaseră că mai exista o lume la fel de reală. ŞI 
nu mai erau atât de siguri că vor s-o 


părăsească. 

— Echipajul nostru e cam mic de data asta, 
zise Charles. Adică suntem numai noi. O să aibă 
Dragonul Alb probleme la traversarea frontului 
de furtună? 

— Frontiera e menită să-i ţină pe oameni 
afară, nu înăuntru, spuse Bert. Veţi vedea că e 
mult mai simplu să mergi spre est decât spre 
vest. 

John nu-şi dezvălui gândurile - că aştepta deja 
să înfrunte iar furtuna, din direcţie opusă. Că 


Ea II 


„„clipind de parcă s-ar fi bucurat că-i våd, începură să apară 
luminile Londrei. 


voia să se întoarcă în Arhipelag cât de curând. 

— Nu credeam să recunosc asta cu voce tare, 
zise Jack, dar mă întreb dacă se mai simte 
cineva la fel de liniştit ca mine văzând cel puţin 
trei dragoni care ne veghează din cer. 

Undeva sus, printre nori, un dragon verzui şi 
doi de culoarea ambrei, ceva mai mici, intrau în 
picaj şi ţâşneau apoi în sus, părând că se joacă 
printre norii frontului de furtună care delimita 
frontiera. Bestiile înaripate îşi coborâră aripile în 
semn de salut când observară că sunt privite. 

— Marinarii se înşelau, zise Charles. „Tărâmul 
dragonilor” nu era o avertizare. Era o încurajare. 

— Cred că asta depinde de relaţia pe care o ai 
cu dragonii, comentă John. Aduceţi-vă aminte 
că, atunci când l-am întâlnit pe Samaranth, una 
din opţiunile sale a fost să ne mănânce. 

In timp ce Dragonul Alb trecea dincolo de 
frontul de furtună şi pătrundea în apele 
obişnuite, dragonii se întoarseră şi dispărură în 
eter. 

In depărtare zăriră cu greu silueta insulei 
Avalon, cu pantele sale line şi  înverzite 
strălucind în lumina asfinţitului. 

— Ce ziceţi, băieți? spuse Bert. Vreţi să ne 
oprim să o salutăm pe Morgana? 

— Depinde în ce zi suntem, nu-i aşa? răspunse 
Jack. Dacă e marţi, o să ne descurcăm, dar altfel 
n-aş vrea s-o prind pe Cul într-un moment 
nepotrivit. 


— Aşa e, Jack, îl aprobă Bert. Atunci rămâne 
pe data viitoare. 

Lumina soarelui păli imediat ce astrul ajunse 
în spatele norilor care marcau ultimul hotar. În 
jurul lor începu să se  înfiripe curând 
binecunoscuta ceaţă englezească, iar mai apoi, 
clipind de parcă s-ar fi bucurat că-i văd, 
începură să apară luminile Londrei. 

— Acum chiar ştiu c-am ajuns acasă! exclamă 
Charles. Uitați-vă la apă! E  mizerabilă! 
Binecuvântată fie Tamisa! 

Hohotele de râs ale celor patru prieteni se 
curmară brusc la auzul ţipătului unei sirene care 
anunţa un raid de noapte şi care sfărâmase în 
cioburi liniştea nopţii, deopotrivă cu zâmbetul 
lui John. 

— Suntem încă pe timp de război, zise el 
descurajat. L-am învins pe Regele lernii, dar în 
lumea noastră e încă război. 

— Păi bineînţeles, spuse Bert. Conflictul din 
Arhipelag nu s-a încheiat nici el, dacă e să fim 
exacti. 

John se încruntă. 

— Dar am câştigat. Artus e noul Rege Suprem. 
Am reinstaurat ordinea în Arhipelag, iar Jack a 
eliberat născumbrele. 

— Aşa să fie? se întrebă Bert. Da, am găsit un 
urmaş şi am restabilit continuitatea dinastiei din 
Arhipelag. Dar faptul că un om stă pe un tron 
nu-i asigură neapărat supunerea celorlalţi. 


— Are dreptate, interveni Charles. Mai trebuie 
să rezolve problema prinţului Arawn, iar cele 
patru regate trebuie să fie de acord cu noul 
ocupant al Tronului de Argint. Artus e încă 
departe de victorie. 

— Şi asta înseamnă că războiul nostru de aici 
o să dureze până când Artus reuşeşte să pună 
ordine în toate afacerile Arhipelagului? întrebă 
John. 

— Nu m-ai înţeles, îl contrazise Bert. Nu e ca şi 
cum ai trage de un mâner. După cum conflictul 
dintr-o lume se reflectă în cealaltă ca într-o 
oglindă, la fel şi pacea şi armonia pe care le-am 
ajutat să revină în Arhipelag se vor răsfrânge 
asupra acestei lumi. Dar evenimentele care s-au 
petrecut aici trebuie să-şi urmeze cursul. 
Trebuie să luăm în considerare şi liberul-arbitru. 
Am eliminat catalizatorul, e adevărat, dar lumea 
oamenilor mai are multe de făcut pentru a 
repara toate relele care s-au înfăptuit şi, într-un 
final, va trebui să aleagă ea însăşi pacea. 

— Cred că înţeleg, zise John. Presupun că 
speram la o soluţie magică, cu efect imediat, ca 
„mănâncă-mă” şi „bea-mă” în Alice în Ţara 
Minunilor. 

— Ei, asta-i, John, chicoti Bert. Aia e doar o 
poveste. Ar trebui să ne concentrăm asupra 
lumii reale, nu crezi? 

x 


Călătoria se încheie exact acolo unde 


începuse, pe docul londonez de unde fugiseră 
de wendigo. Trecuseră doar câteva zile, dar 
seara aceea li se părea că aparţine unei alte 
vieţi şi, într-un fel, chiar aşa era. 

— Trebuie s-o anunţ pe soţia mea că sunt în 
regulă, iar apoi o să mă întorc în Staffordshire, 
zise John. Şi după aceea, probabil, înapoi în 
Franţa, fiindcă sunt încă înrolat în armată. Sper 
ca absenţa mea să nu fi fost atât de lungă încât 
s-o fi observat şi să mă declare dezertor. N-aş 
putea să explic unde am fost! 

— Şi eu mi-am depăşit termenele, spuse 
Charles. Deşi mă aştept ca domnii de la Oxford 
să fie mai îngăduitori decât militarii. 

— lar eu mă gândesc în continuare că ar 
trebui să mă înrolez înainte să-mi încep primul 
semestru la Oxford, interveni Jack. La urma 
urmei, războiul se va sfârşi curând, nu-i aşa? 

— Să sperăm, tinere Jack, comentă Bert, după 
care se întoarse spre John. O să te mai caut din 
când în când ea să văd cum te descurci. Trebuie 
să recunosc că e plăcut să-mi dau seama că mă 
pot retrage, ştiind că Geographica e pe mâini 
bune. lar acum trebuie să plec, să-i înapoiez 
Dragonul Alb lui Ordo Maas şi apoi să 
supraveghez reparațiile Dragonului Indigo, 
binecuvântată fie-i puntea. 

Işi înclină capul şi îşi muşcă buza înainte să 
mai spună ceva. 

— Mai există un detaliu de care trebuie să 


avem grijă, urmă el cu vocea tremurându-i de 
emoție. De sute de ani există tradiţia asta... 
care îi obligă pe Păstrători să îşi adauge numele 
la lista înaintaşilor. Aş fi onorat dacă aţi face 
lucrul ăsta chiar acum. 

— Toţi trei? se miră Jack. Dar John e 
Păstrătorul. 

— E Păstrătorul Principia, îl corectă Bert, dar 
întotdeauna au existat trei Păstrători. Scopul 
celorlalţi doi este să-l ajute pe primul să-şi 
îndeplinească responsabilităţile şi îndrăznesc să 
spun că tocmai asta aţi făcut în aceste lungi 
zile. 

— N-aş vrea să par nerecunoscător, spuse 
Charles, dar, de vreme ce Tummeler e pe cale 
să-şi clădească un imperiu editorial bazat pe 
cărţi de bucate şi atlase - mai exact pe 
Geographica -, care mai e rostul Păstrătorilor? 
De ce să păstrezi o carte la care oricum are 
acces întreg Arhipelagul? 

— Îţi aduci aminte ce i-a spus John 
cartografului? întrebă Bert. Sarcina voastră nu e 
aceea de a păzi o carte; aveţi o responsabilitate 
mult mai mare. Sunteţi Păstrătorii tărâmurilor 
din ea. Păstrătorii imaginaţiei întregii lumi. Şi v- 
aţi dovedit şi merituoşi, şi capabili. 

Jack şi Charles se uitară unul la celălalt şi apoi 
la John, care dădu din cap şi zâmbi. 

— De ce nu? Şi-aşa nu vom putea povesti 
nimănui altcuiva aventurile prin care am trecut. 


— Mie mi se pare o idee bună, adăugă Jack. 
Eu oricum intenţionez să scriu totul înainte să 
uit ce s-a întâmplat. Nu că m-aş teme de asta, 
adăugă el. 

— Nu cred că e o coincidenţă, dar observ că 
suntem toţi de la Oxford, glumi Charles. 

— Nu, nu este, zise Bert. Nu e o regulă ca 
Păstrătorii să fie de la Oxford sau chiar englezi, 
dar, dintr-un motiv obscur, se pare că e 
preferabil. În ambele cazuri în care am avut un 
profesor de la Cambridge, John Dee? şi apoi 
lordul Byron, totul s-a sfârşit într-un dezastru 
absolut. Am auzit chiar zvonuri despre faptul că 
Dee nu e tocmai străin de scufundarea 
Atlantidei, deşi nu mi-e clar cum s-a putut 
întâmpla una ca asta. 

— Îmi pare rău c-am întrebat, zise Charles. 

— Şi unde vrei să semnăm? întrebă John. Ne 
alegem o hartă favorită sau cum? 

— Vrei să-mi spui că în tot timpul ăsta nu te-ai 
uitat la hârtiile dinăuntrul ultimei coperte? 
întrebă uimit Bert. N-aş fi crezut niciodată. 

— Nu era o hartă, zise John. Scuză-mă că m- 
am concentrat doar la lucrurile pe care trebuia 
să le fac. Să ştii c-am fost destul de stresat. 

Bert zâmbi şi clătină din cap, prefăcându-se 


32 John Dee (1527-1608 sau 1609) a fost un matematician, astronom, 
astrolog, ocultist şi consilier al reginei Elisabeta l. Şi-a dedicat o mare 
parte din viaţă studiului alchimiei, divinaţiei şi filosofiei. Pe lângă toate 
acestea, a fost şi un expert de seamă în navigaţie, învăţându-i pe cei 
care au condus expedițiile engleze (n. red.). 


surprins, iar apoi deschise Geographica şi o 
întoarse pentru ca Păstrătorii să poată citi mai 
uşor. 

— Uluitor, zise Charles, dacă n-am fi trecut 
prin toate câte am trecut, n-aş fi crezut o iotă. 

— Amin, încheie Jack. 

John rămase tăcut, dar începu să îşi treacă 
degetul pe sub numele înscrise pe cele două 
pagini; erau nume care aminteau de o mare 
parte a istoriei culturale şi ştiinţifice a întregii 
umanităţi. 

Edmund Spenser”. Johannes Kepler:*. William 
Shakespeare. Chaucer” era şi el acolo, la fel ca 
Roger Bacon, Alexandre Dumas, Cervantes, 
Nathaniel Hawthorne: şi Jonathan Swift, Tycho 
Brahe”, Jacob (dar nu şi Wilhelm) Grimm, Hans 
Christian Andersen şi Washington Irving“. 


33 Edmund Spenser (1522-1599), însemnat poet englez, cunoscut mai 
ales pentru poemul epic The Faerie Queene care celebra dinastia 
Tudorilor şi pe regina Elisabeta | (n. red.). 

34 Johannes Kepler (1571-1630), matematician, astronom şi astrolog 
german, a jucat un rol important în revoluţia ştiinţifică din secolul al 
XVII-lea. Teoriile sale au stat la baza celei propuse de Isaac Newton 
despre gravitația universală (n. red.). 

35 Geoffrey Chaucer (1343-1400), scriitor, poet, filosof şi diplomat 
englez, numit şi „părintele literaturii engleze". Cea mai cunoscută 
operă a sa este Povestirile din Canterbury (n. red.). 

3* Geoffrey Chaucer (1343-1400), scriitor, poet, filosof şi diplomat 
englez, numit şi „părintele literaturii engleze". Cea mai cunoscută 
operă a sa este Povestirile din Canterbury (n. red.). 

3 Tycho Brahe (1546-1601) a fost un nobil danez cunoscut pentru 
observaţiile sale astronomice precise (n. red.). 

38 Washington Irving (1783-1859), scriitor, eseist şi istoric american, 
cunoscut mai ales pentru povestirile sale scurte, The Legend of Sleepy 
Hollow şi Rip Van Winkle (n. red.). 


Coleridge era acolo, ca şi cei doi Shelley: 
Percy Bysshe? şi Mary Wollstonecraft“. Arthur 
Conan Doyle, la care se aşteptau, şi Harry 
Houdini, la care nu se aşteptau. Goethe. Dante. 
Edgar Allan Poe. Şi tot aşa... 

— Poe? zise surprins Jack. Şi Mark Twain? 

— Dar şi Jules Verne, adăugă Bert. El e cel 
care mi-a încredinţat-o mie. 

— Extraordinar! exclamă Charles. 

— Primele nume ale cartografilor nu sunt 
trecute aici, bineînţeles. Primul Păstrător a 
apărut la aproape o mie de ani după ce 
cartograful actual şi-a început munca. 

— Şi cine a fost primul Păstrător? întrebă John. 

— Geoffrey de Monmouth“!, răspunse Bert. 

— Astea nu sunt copii, zise John atingând 
paginile cu smerenie. Toate semnăturile sunt 
originale. 

— Uite, zise Bert, puteţi semna sub numele 
noastre. 

Pe partea de jos a paginii din dreapta văzură 


3% Percy Bysshe Shelley (1792-1822), unul dintre marii poeţi romantici 
englezi, devenit idolul următoarelor două-trei generaţii de poeţi (n. 
red). 

4 Marry Shelley (născută Marry Wollstonecraft Godwin, 1797-1851), 
cea de-a doua soţie a lui Percy Bysshe Shelley, căruia i-a editat şi 
promovat operele. Este cunoscută mai ales ca autoare a romanului 
gotic Frankenstein (n. red.). 

11 Geoffrey de Monmouth (circa 1100-1155), episcop de St Asaph, a 
scris în latină (limba folosită de învăţaţi în Europa medievală), cea mai 
cunoscută operă a sa fiind Historia Regum Britanniae (Istoria regilor 
Britaniei). Povestirile sale despre regele Arthur din această carte stau 
la baza popularității legendelor lui Arthur şi Merlin (n. red.). 


semnătura elegantă a profesorului Sigurdsson, 
urmată de o semnătură ce fusese tăiată cu o 
cruce. 

— Asta e numele Păstrătorului rebel, nu-i aşa? 
întrebă Charles. 

— Da, aprobă Bert. Stellan nu l-a iertat 
niciodată pe Jamie fiindcă ne-a întors spatele. 

— Dar care era numele său întreg? întrebă 
John scrutând lista. 

— Se poate să fi auzit de el, răspunse Bert. A 
fost înnobilat recent - Sir James Barrie“?. 

John se ridică brusc şi-i privi uimit pe Charles 
şi pe Jack. Jack se aplecă înainte şi se încruntă. 

— Dar numele tău, Bert? întrebă el. N-ar 
trebui să fie sub astea două? 

— Nu dedesubt, zise Bert, ci deasupra. Mie mi 
s-a încredinţat primul Geographica. Pe urmă l- 
am recrutat pe Stellan, care l-a găsit la rândul 
său pe Jamie. 

Ca unul, cei trei prieteni priviră numele scris 
deasupra celui al profesorului şi rămaseră la 
unison cu gura căscată. Semnătura era: Herbert 
George Wells*. 


42 Sir James Matthew Barrie (1860-1930), cunoscut mai ales ca J.M. 
Barrie, autor şi dramaturg scoţian, îşi datorează faima personajului 
său Peter Pan, băiatul care refuza să crească, bazat pe prietenii lui din 
viaţa reală, băieţii Llewelyn Davies (n. red.). 

43 Herbert George Wells (1866-1946), cunoscut ca H.G. Wells, celebru 
autor al genului ştiinţifico-fantastic. Atât el, cât şi Jules Verne sunt 
uneori numiţi „Părintele ştiinţifico-fantasticului”. Printre operele sale 
se numără Maşina timpului, Insula doctorului Moreau, Omul invizibil şi 
Războiul lumilor (n. red.). 


— Nu mi-a plăcut niciodată Herbert, îi lămuri 
Bert, şi nu m-am văzut niciodată ca George, 
dacă asta vreţi să mă-ntrebaţi. 

— E o onoare să... ah... începu John, ridicându- 
şi braţul pentru un salut. Îşi privi apoi mâna 
întinsă şi şi-o retrase năucit. După toate 
aventurile pe care le trăiseră împreună, Bert nu 
mai era un străin, ci un membru al familiei, 
indiferent care era numele său adevărat. 

— Stai aşa puţin, zise Charles. E o mică 
problemă aici. Ştii, eu chiar l-am întâlnit pe H.G. 
Wells şi, nu vreau să te supăr, dar e cu mult mai 
tânăr decât tine. 

— A, nu m-ai înţeles, explică Bert, eu nu sunt 
acel H.G. Wells. Vreau să spun că eu sunt, dar 
nu cel de acum. Eu sunt cel din viitor. 

— Din viitor? se miră John. 

— Opt sute de mii de ani, spuse Bert, privindu- 
şi ceasul. Se împlinesc joia viitoare. 

— E minunat! exclamă John. Eşti într-adevăr 
călătorul în timp despre care ai scris în cartea 
ta. 

— Mi-e teamă că m-aţi prins, zise Bert. Am 
construit dispozitivul împreună cu Nemo, pe 
baza desenelor lui Leonardo da Vinci, şi prima 
mea călătorie a fost spre timpul în care am 
întâlnit-o pe mama lui Aven, Weena. Am scris o 
povestire despre această aventură şi mi-am 
dorit cu disperare să o împărtăşesc întregii lumi, 
dar mi-am dat seama că nu m-ar fi luat nimeni 


în serios dacă aş fi pretins că e o descriere a 
unei realităţi, a propriei mele biografii. Aşa încât 
am revizuit-o - destul de mult, pot zice - şi am 
publicat-o aşa cum o cunoaşteţi cu toţii. 

— Nu-i o idee rea, spuse Jack. Adică să 
disimulezi o poveste adevărată pretinzând că e 
alegorie sau ficţiune. S-ar putea să-ncerc şi eu 
lucrul ăsta. 

— E totuşi păcat, interveni John, să nu poţi 
spune nimănui ce s-a întâmplat cu adevărat. 
Dar, pe de altă parte, adăugă el, eu nu cred c-aş 
putea vorbi despre ce s-a petrecut în Arhipelag 
decât cu voi trei. Nimeni altcineva nu m-ar 
crede. 

— Deci, Bert, când l-am întâlnit... ăăă... te-am 
întâlnit... începu Charles. 

— Ai întâlnit o versiune mult mai tânără a 
mea, explică Bert, şi-mi amintesc bine întâlnirea 
aceea. Atunci mi s-a părut pentru prima dată că 
ai potenţial de Păstrător. 

— Mă observai în secret? se miră Charles. 

— Bineînţeles, zise Bert. Cine crezi că te-a 
recomandat pentru slujba pe care o ai la Oxford 
University Press? 

— M-ai urmărit şi pe mine? întrebă Jack. 

— Nu, răspunse Bert. Nu scriseseşi încă destul 
de mult ca să-mi atragi atenţia. 

— Aha, murmură dezamăgit tânărul. 

— Eu sunt însă grozav de bucuros că ai venit 
cu noi, Jack, zise john. Nu ştiu cum am fi trecut 


prin toate fără tine. 

— Mulţumesc, spuse Jack. 

— Dar când ai venit la club, insistă Charles, te- 
ai purtat de parcă nu m-ai fi cunoscut. 

— Asta fiindcă nu te cunoşteam, explică Bert. 
Îţi citisem lucrările, dar numai atât. În plus, 
existau cam o duzină de-alde voi, ale căror 
opere purtau semnele unui potenţial Păstrător - 
imaginaţie, inovaţie, putere de convingere şi 
claritate -, iar eu l-am lăsat pe Stellan să aleagă 
pe cine să pregătească în continuare. L-a ales 
pe John. 

— Dar dacă existau atâţia potenţiali Păstrători 
disponibili pentru a fi pregătiţi, continuă 
Charles, de ce n-am fost recrutaţi mai devreme, 
după ce celălalt Păstrător şi-a părăsit postul, 
aşa încât criza Regelui lernii să poată fi evitată? 

— Planul lui Mordred fusese pus în aplicare cu 
mult timp înainte să între Jamie în joc, zise Bert. 
De fapt, nici eu nu eram, şi nici Stellan. Nu s-ar 
fi putut face nimic pentru a preveni o asemenea 
desfăşurare a evenimentelor, fiindcă nimeni nu 
a ştiut ce are de gând decât atunci când a ieşit 
la lumină. Şi era prea târziu. 

— Nu crezi că James Barrie ar fi putut preveni 
războiul dacă ar fi rămas lângă profesor? 
întrebă John. 

Bert clătină din cap şi trecu pe lângă ei, cu 
mâinile la spate. 

— Şi eu m-am întrebat, admise el, dar mă 


îndoiesc. Jamie pur şi simplu nu era potrivit 
pentru asta şi aproape că i-a frânt inima lui 
Stellan când a plecat. Ştiu însă că, indiferent de 
greutăţile pe care le-a anticipat, Stellan a crezut 
că alegerea ta e un fel de mântuire. 

— Mântuirea lui? Sau a mea? întrebă John. 

— Are vreo importanţă? 

— Poate că are. 

— Atunci ia aminte la asta: la momentul 
potrivit, ai făcut tot ceea ce am sperat împreună 
cu profesorul că poţi înfăptui. Şi, deşi efortul n-a 
fost plăcut, în felul ăsta victoria a fost mai 
dulce. Oriunde s-ar afla acum, cred că 
profesorul e încântat pentru c-a avut încredere 
în tine şi sunt convins că e mândru de tine, 
John. 

— Am eu stilou, zise Charles. Cine semnează 
primul? 

— Dă-i drumul, îl îndemnă John. 

Zâmbitor dar cu mâna tremurândă, Charles îşi 
scrise numele cu litere alungite: 


Charles Williams" 


Îi dădu cartea şi stiloul lui Jack. 


44 Charles Williams (1886-1945) a fost un poet, romancier şi critic 
literar britanic, membru al societăţii The Inklings („semn vag, aluzie" 
în limba engleză). Aceasta a fost un grup de discuţii literare asociat cu 
Universitatea din Oxford. Membrii săi (printre care s-au numărat J.R.R. 
Tolkien şi C.S. Lewis) apreciau naraţiunea în operele literare şi 
încurajau scrierea de literatură fantasy. Printre primele romane citite 
în acest cerc a fost şi Stăpânul Inelelor (n. red.). 


— Mersi, zise Jack. Poţi să ţii puţin cartea 
nemişcată? 

— Desigur. 

Jack se gândi o clipă, semnă şi dădu cartea 
mai departe, lui John, care se uită nedumerit la 
semnătură: 


C.S. Lewis 


— Nu mi-a plăcut niciodată numele Clive, 
mărturisi Jack. Fratele meu Warnie mă striga 
Jack şi aşa mi-a rămas numele. 

— În regulă, zise Bert. lar acum e rândul tău, 
John. 

John luă stiloul în mână şi se opri să-şi 
privească prietenii care îi deveniseră aliaţi şi 
confidenţi, ba chiar membri ai familiei, deşi nu 
petrecuseră decât puţin timp împreună. Işi 
aminti cum se întâlniseră, gândindu-se şi la 
preţul pe care fiecare dintre ei fusese nevoit să-l 
plătească pentru a face ceea ce trebuia, dar 
chiar şi aşa avuseseră parte de o aventură 
fabuloasă. Şi presimţea că vor urma şi altele. La 
urma urmei, trăiau într-o lume foarte mare. 

— Semnez ca să ne amintim viitorul, zise John. 

— Pentru viitor! exclamară Jack şi Charles. 

— Bine zis, băiete, îl încurajă şi Bert. 

John îşi scrise numele citeţ, cu litere înguste: 


J.R.R. Tolkien 


Şi închise cartea. 


Epilog 


Undeva sus, pe o faleză de pe Insula de la 
Capătul Lumii Regele Suprem stătea mestecând 
din când în când un fir din iarba înaltă care 
reincepuse să crească pe câmpia arsă de 
bătălie. 

Lângă el se afla un cerc de menhire care îl 
linişteau prin simpla lor prezență, dar şi 
mormântul binecuvântat al unui prieten drag 
care, în mod straniu, îl liniştea la fel de mult. 

Stătea, mesteca, privea în abisul de dincolo de 
cascada imensă şi se gândea. 

In doar câteva zile, lumea - cele două lumi, de 
fapt-se schimbase iremediabil, iar, ca Rege 
Suprem pe Tronul de Argint al Paralonului, era 
acum de datoria lui să se asigure că schimbările 
vor fi în favoarea popoarelor a o sută de 
ținuturi, chiar şi a celor care nu îl recunoşteau 
drept rege şi nu-i sprijineau cârmuirea. Aceasta 
era povara oricărui rege. 

Se gândi şi la femeia alături de care călătorise 
şi muncise, împărtăşindu-i visele, şi se întrebă 
dacă va rămâne alături de el şi-l va ajuta să 
conducă regatul, în caz că i-ar fi cerut-o. 

Artus se întreba dacă el reuşise să îi cheme pe 
dragoni sau totul se petrecuse prin voința şi 
intervenția lui Samaranth. 

Se întreba ce s-ar fi întâmplat dacă dragonii 
nu ar fi venit exact în momentul în care el îi 


chemase sau, mai rău, dacă n-ar fi venit deloc. 

Se intreba ce s-ar întâmpla dacă va fi nevoit 
să îi mai cheme o dată. In zilele care urmaseră 
conflictului, dragonii  continuaseră să se 
rotească undeva sus pe cer, dar într-un număr 
cu mult mai mic decât fuseseră în momentul 
crucial al bătăliei. 

Se întreba şi ce este cu adevărat în neantul de 
dincolo de Capătul Lumii şi ce e dincolo de abis. 
Se intreba dacă, atunci când cineva păşea 
dincolo de cascadă, căderea lui avea să aibă un 
sfârşit sau va continua pentru eternitate. 

lar câteodată... 

Câteodată se intreba pur şi simplu. 


Nota autorului 


Istoria e compusă mai mult din supoziţii decât 
din certitudini. Dacă te întorci destul de mult în 
trecut, faptele se întrepătrund cu ficţiunea sau 
cu poveştile tradiţionale, care poartă în ele un 
sâmbure de adevăr. 

Pentru mine, cele mai interesante poveşti sunt 
cele cu un picior bine înfipt în fantezie şi cu 
celălalt în lumea reală, iar cea mai bună cale de 
a crea un amestec din cele două lumi este să 
găsesc lacunele istoriei, locurile unde nu există 
certitudini, ca să le umplu cu supoziţii. 

Să presupunem că lumile imaginare au un 
corespondent în realitate. Să presupunem că 
am putea, în anumite circumstanţe, să le 
vizităm şi că dovezile existenţei lor sunt 
presărate de-a lungul istoriei şi al ficţiunii, iar 
noi ar trebui să ştim doar unde să le căutăm... 

La prima vedere, s-ar părea că povestea lui 
Ordo Maas e cea a lui Noe, dar de fapt originea 
ei e mai adâncă şi mai veche. Ordo Maas spune 
că are multe nume, iar mai târziu Mordred îi 
zice „Deucalion”. În mitologia greacă, Deucalion 
era fiul lui Prometeu (care i-a dat focul ascuns în 
capătul toiagului său) şi a fost căsătorit cu 
Pyrrha - fiica Pandorei. Când zeii au pedepsit 
omenirea inundând Pământul, ei s-au salvat 
fiindcă Prometeu le-a dat focul şi le-a spus să 
construiască o arcă. După potop, au repopulat 


Pământul. Aşa cum Prometeu i-a dat fiului său 
un dar, Pyrrha a primit şi ea unul de la mama ei: 
cutia Pandorei. Presupunerea pe care am făcut- 
o în carte este că Pyrrha, şi nu mama ei, a fost 
cea care a deschis cutia după Potop. 

Echivalentul egiptean al lui Deucalion a fost 
Thoth, a cărui fiică, Bast, a fost zeiţa pisicilor. 

Legând mitul Pandorei de cel al ursitoarelor 
(Cele Trei Care Sunt Una) şi numindu-le 
Morgana, am unit mitologia greacă şi folclorul 
galic şi celtic, la fel cum am făcut şi atunci când 
Ordo Maas susţine că prima dragonavă a fost 
obţinută prin reconstruirea lui Argo, corabia cu 
care eroul grec lason a plecat în căutarea lânii 
de aur. 

Cavalerul Verde leagă mitul arthurian de 
ficţiunea contemporană prin Povestea celor 
două oraşe, de Dickens, la fel cum o face, 
desigur, şi Viermuş. 

Cartograful Locurilor Pierdute este invenţia 
mea, dar, ca şi în cazul celorlalţi, originea lui se 
trage dintr-o supoziţie, iar indiciile cu privire la 
adevărata sa identitate pot fi găsite de cititorii 
atenţi. 

În sfârşit, am dorit să-mi încep aventura într- 
un loc cu rezonanţe misterioase. Adresa clubului 
la care Charles îi conduce pe John şi pe Jack, 
221 Baker Street, e bine-cunoscută oricărui 
cititor al lui Sherlock Holmes ca fiind cea a casei 
detectivului. E un loc perfect ca să porneşti o 


poveste de genul „era o noapte întunecată şi 
furtunoasă”. 


James A. Owen 
Silvertown, SUA 


45 În original, „dark and stormy night”, referire la propoziţia „It was a 
dark and stormy night” („era o noapte întunecată şi furtunoasă”) cu 
care începe romanul Pau/ Clifford (1830) al scriitorului Edward Bulwer- 
Lytton. In prezent, a ajuns să facă referire la un tip de scriitură 
încărcată, plină de clişee şi cu repetiţii excesive. Multe alte romane 
încep cu aceeaşi propoziţie, făcând astfel trimiteri ironice (n. red.) 


